Л.Н. Гумилев атындағы Еуразия ұлттық университеті
ӘӨЖ: 81.373                                                                      Қолжазба құқығында

РАЙНБЕКОВА ГУЛЬМИРА САЙЛАУБАЙЕВНА
Антонимдерді лексикографиялау үрдісі 

(қазақ және түрік тілдерінің негізінде)

8D02305 – Филология

Философия докторы (PhD)  

дәрежесін алу үшін дайындалған диссертация

Ғылыми кеңесшісі

филол. ғыл. док., проф.
Сагидолда Г.

Шетелдік ғылыми кеңесші

док., проф.                        
Хулия Касапоглу Ченгел
Қазақстан Республикасы

Астана, 2026
МАЗМҰНЫ

	АНЫҚТАМАЛАР
	3

	БЕЛГІЛЕУЛЕР МЕН ҚЫСҚАРТУЛАР
	4

	КІРІСПЕ
	5

	1 АНТОНИМДІ ЛЕКСИКОГРАФИЯЛАУДЫҢ ТЕОРИЯЛЫҚ НЕГІЗІ
	11

	1.1 Қарама-қарсылық – тілдегі әмбебап құбылыс ретінде
	11

	1.2 Антонимдер және оларды лексикографиялау мәселесі 
	23

	1.2.1 Антоним сөздердің лексикалық құбылыс ретінде зерттелуі
	23

	1.2.2 Антонимдердің қазақ және түрік сөздіктеріндегі фиксациялануы
	29

	Бірінші тарау бойынша тұжырым
	45

	2 АНТОНИМДЕРДІ СӨЗДІК ТҮРЛЕРІНДЕ ЛЕКСИКОГРАФИЯЛАУ
	47

	2.1 Антонимдердің бір тілді түсіндірме сөздіктерде антонимдерді лексикографиялау
	47

	2.2 Антонимдердің екі тілді сөздіктерде лексикографиялау
	65

	2.3 Тезаурус сөздіктердегі антонимдік қатынастар
	73

	2.4 Онлайн сөздіктердегі антонимдер
	82

	Екінші тарау бойынша тұжырым
	87

	3 АНТОНИМДЕРДІ КОНЦЕПТІЛІК ТҰРҒЫДАН ЖҮЙЕЛЕУ ЖӘНЕ ЛЕКСИКОГРАФИЯЛАУ
	89

	3.1 Антонимдік жұптардың концептуалдық-идеографиялық сипаты
	89

	3.2 «Ақ–қара» антонимдік жұбының  концептілік құрылымы
	98

	3.3 «Жақсы–жаман» антонимдік жұбының концептілік құрылымы
	103

	3.4 «Байлық–кедейлік» антонимдік жұбының  концептілік құрылымы
	112

	Үшінші тарау бойынша тұжырым
	116

	ҚОРЫТЫНДЫ
	118

	ПАЙДАЛАНЫЛҒАН ӘДЕБИЕТТЕР ТІЗІМІ
	121

	ҚОСЫМША А-Қосымша әдебиеттер
	128


АНЫҚТАМАЛАР

Бұл диссертациялық жұмыста келесі терминдерге сәйкес анықтамалар қолданылды:
Антонимия – лексикалық бірліктердің мағыналық жағынан қарама-қарсылығын білдіретін семантикалық құбылыс.
Антоним сөздер – (грек anti – қарсы, onyma – ат, атау) – тілдің мағына жағынан өзара бір-біріне қарама-қарсы келетін бірлік тұлғалары. 

Антонимдер сөздігі – қарама-қарсы мәндегі лексикалық бірліктердің мазмұнын ашатын арнаулы анықтамалық дереккөз. 

Антонимдік концептілер – қазақ этносының әртүрлі даму кезеңіндегі қоғамдық, әлеуметтік болмысы мен мәдени, рухани өміріне қатысты біздің санамызда қалыптасқан менталдық, психикалық ресурстарын, қарама-қарсы сипаттағы ақпараттық мағлұматтарын түсіндіруге қызмет ететін семантикалық құрылым.

Антонимдік қатынастар – тіл лексикасындағы жүйелі байланыстардың бір түрі (полисемия, синонимия, омонимия және т.б.).

Гипоним – гипероним деп аталатын тектік ұғымның түрлік атауын білдіреді. 

Лексикография – сөздіктерді түзумен айналысатын филология саласының бірі. 

Лексикографиялау үрдісі – сөздік немесе сөздік қорын жасау, сөздерді,  лексикалық бірліктерді лексикографиялық қағидаларға сай сөздіктерге енгізу,  орналастыру үдерісі. 

Лемма – сөздік мақалада сипатталатын сөздің тұлғасы, тілдік жүйедегі орны мен қызметі нұсқалатын бөлік. 

Мағына қарама-қарсылығы – екі заттың, құбылыстың немесе бір заттың, құбылыстың арасындағы қарама-қарсы мағыналар, тілде антоним сөздер арқылы беріледі. 

Сөздік – белгілі бір тілдегі (немесе бірнеше тілдердегі) сөздердің мағыналарын, грамматикалық сипатын, дұрыс қолданылуын және басқа да ақпараттарды түсіндіретін, жүйелі түрде жинақтайтын анықтамалық дереккөз. 

Сөзтізбе – лексикографиялық түсіндірме жасалатын әліпби тәртібімен орналасқан тілдік бірліктердің (сөздер, тұрақты тіркестер, морфемалар т.с.с.) тізбесі, сөздіктегі барлық бас сөздердің жиынтығы. 

Тезаурус – терминдік жүйені семантикалық қатынастар тұрғысынан біріздендіруді, жүйелеп беруді көздейтін сөздік түрі. 

Терминологиялық антонимия – ұғымдық жағынан бір-біріне қарама-қарсы терминологиялық мәнде жұмсалатын терминдердің семантикалық қатынасы. 

БЕЛГІЛЕУЛЕР МЕН ҚЫСҚАРТУЛАР

БАҚ – Бұқаралық ақпарат құралдары

ғ. – ғасыр

жж. – жылдар

т.б. – тағы басқа

т.т. – тағысын тағы

т.с.с. – тағысын сол сияқты

АҚ – «Ақ–қара» антонимдік концептісі

БК – «Байлық–кедейлік» антонимдік концептісі

ЖЖ – «Жақсы–жаман» антонимдік концептісі

ҚТС – Қазақ тілінің сөздігі (50 мыңға жуық сөз бен сөз тіркестері қамтылған) / Жалпы редакциясын басқарған Т.Жанұзақов. – А.: «Дайк-Пресс» баспасы, 1999. – 776 б. 
ҚТТС – Қазақ тілінің түсіндірме сөздігі. 10-томдық. – А.: Ғылым, 1-т., 1974. – 696 б. 2-т., 1976. – 695 б. 4-т., 1979. – 672б. 5-т., 1980. – 640 б. 6-т., 1980. – 624. 7-т., 1983. – 696 б. 8-т., 1985. – 591 б.

ҚӘТС – Қазақ әдеби тілінің сөздігі. 15 томдық. – А.: Дәуір, 2011. 

ҚС – Қазақ сөздігі (Қазақ тілінің үлкен бір томдық түсіндірме сөздігі).- А.: Дәуір, 2013. – 1488 б.  
ЭСТЯ – Севортян Э. Этимологический словарь тюркских языков. – М.: Наука, 1974, 1978, 1980, 1989, 1997, 2000, 2005. 
ХД – Қайдар Ә.Т. Халық даналығы (қазақ мақал-мәтелдерінің түсіндірме сөздігі және зерттеу). – А., «Толғана Т» баспасы, 2004. – 560 б. 

ОС – Орфографиялық сөздік/6 басылым. – А.: Дәуір, 2013. 

ОЭ – Орфоэпиялық сөздік. – А.: «Арыс» баспасы, 2007. – 800 б.
TS – Türkçe Sözlük 

MBTS – Misalli Büyük Türkçe Sözlük 

EDCT – Gerard Clauson. An Etymological Dictionary of Pres-Thirteenth Century Turkish. – Oxford: Clarendon Press. 1972.
KTLS – Karşılaştırmalı Türk Lehçeleri Sözlüğü: 2 Cilt. Komisyon Başkanı: A. Bican Ercilasun. – Ankara, 1992. Türkçe, C 1: 1183 s.; C 2: 502 s.
DTL – Öztopçu Kurtuluş. Dictionary of the Turkic languages: English, Azerbaijani, Kazakh, Kyrgyz, Tatar, Turkish, Turkmen, Uighur, Uzbek. – London: Routledge, 1996. – 422 р.

КІРІСПЕ

Зерттеу жұмысының өзектілігі. Қазіргі таңда тілдегі семантикалық құбылыстарды лексикографиялау үдерісі жаңа сапаға көтеріліп отыр, әсіресе туыстас түркі тілдері лексикографиясындағы ғылыми-практикалық ізденістер тіл білімінің өзекті бағыттарына сәйкес даму үстінде. Антонимдер сөздік құрамдағы ең маңызды және типтік семантикалық санаттардың бірі.   Антонимияға арналған зерттеулер қазіргі тіл біліміндегі жаңа бағыттарға негізделе отырып, антоним сөздер жайындағы ғылыми білімді үнемі жаңартып отырады, дәстүрлі зерттеулерді кеңейтеді, нақтылайды, теориялық және практикалық маңыздылығын арттырады. Қазақ және түркі лексикографиясында антонимдерді лексикографиялық қағидаларға сай сөздіктерге енгізу, фикцациялау үдерісінің теориялық және практикалық қырларын зерттеу аса өзекті болып табылады. Себебі қазақ және түркі тілдеріндегі антонимия құбылысын қарастырған зерттеулерде көбіне-көп  антоним сөздердің лексикалық, сөзжасамдық, морфологиялық, фразеологиялық, стилистикалық т.б.  табиғатына мән беріледі де   антоним сөздерді лексикографиялау   үрдісі өзіндік зерттеу нысаны ретінде алынбайды, оның мазмұны мен жолдары қарастырылмайды. 

Қазақ және түркі тілдерінде антоним сөздер әр қырынан қарастырылады. Қазақ тіл білімінде Ж.М. Мусин, А. Жұмабекова, М. Оразов, С. Төлекова, Ж. Қонақбаева, А.Е. Жүсіпов, А.Р. Найманбай т.б. түрлі бағытта зерттейді. Түрік тілі бойынша Үміт Ялым, Өзжан Ялымның, А. Акчаташтың еңбектерін, 1996 жылы Метиннің «Синонимдер мен антонимдер сөздігін» (Eş ve Karşıt Anlamlılar Sözlüğü), 2005 жылы Эмине Кочактың «Синонимдер мен антонимдер сөздігін» (Eş Anlamlılar ve Karşıt Anlamlılar Sözlüğü) атауға болады. Туыстас түркі тілдерінде, қырым-татар тілінде – А. Меметов, ұйғыр тілінде – Ә. Қайдаров, Г. Садуақасова, Т. Тәліпов; башқұрт тілінде – Ж. Киікбаев, татар тілінде – Б. Байжанов, қырғыз тілінде – Б.Ш. Усубалиев т.б. зерттеушілер антонимдер мәселесін түрлі жақтан қарастырған.  

Антонимдер бұл зерттеулерде лексикалық, сөзжасамдық, морфологиялық, фразеологиялық, стилистикалық және салыстырмалы-типологиялық аспектілерде тұжырымдалады. 

Лексикографиялау ұғымы сөздік немесе сөздік қорын жасау, сөздерді,  лексикалық бірліктерді лексикографиялық қағидаларға сай сөздіктерге енгізу, орналастыру үдерісін білдіреді. Әдетте лексикографиялау ұғымы сөздерді белгілі бір ретпен, көбінесе әліпби тәртібімен орналасатын сөздіктерді жасау үшін қолданылады. Лексикографиялау терминінің мәні мұнымен шектелмейді, тілдік бірліктердің сөздіктің түрі мен мазмұнына байланысты енуінің жаңа жолдарын сипаттайды. Қазірге дейін антонимдер сөздігінің негізгі үш түрі белгілі: 1) антонимдік жұптардың тізбесін ғана көрсетіп, олардың мағынасын түсіндірмейді; 2) антонимдік жұптардың айырым белгілерін сипаттайды; 3) антонимдік жұптардың айырым және ортақ белгілерін сипаттайды.  

Қазақ лексикографиясындағы Ж. Мусиннің сөздігін антонимдік жұптардың тізбесін ғана көрсетіп, олардың мағынасын түсіндірмейтін сөздік қатарына жатқызамыз, иллюстрациялық мысалдар беріледі, алайда мағыналарына түсіндірме қамтылмайды. А. Жұмабекованың сөздігінің ерекшелігі – антонимдік жұптар мен антонимдік қатарлардың едәуір қамтылуында, оппозиция әдісімен олар топтастырылады. Алайда түсіндірме сөздік емес, олардың арасындағы айырым және ортақ белгілер берілмеген, иллюстрациялық мысалдар жоқ. Түрік тіліндегі антонимдердің лексикографиялану жай-күйі де осыған ұқсас, антоним мен синонимдер бірге қамтылады. Ескеретін жайт, антонимдер сөздігі өзімен мәндес синонимдер сөздігіне қарағанда әлемдік лексикографияда кең таралмаған және оның себептері, біздің ойымызша, жалпы антонимия мәселесінің күрделілігімен байланысты. Антонимия екі сөздің жұбынан тұратын күрделі, сонымен бірге сол жұптардың айырым және ортақ белгілері болатындығын айқындау оңай емес. Антоним сөздердің жұп болуымен қатар антонимдік қатарларға ұласуы да әлі қарастыра түсетін тың мәселе саналады.

Антоним сөздерді лексикографиялау үрдісіндегі аталған мәселелер антонимдер қамтылатын сөздіктердің өзекті тақырып екендігін, мазмұны мен мақсатына байланысты алуан типті болатындығына көз жеткізеді.

Зерттеу жұмысының нысаны. Қазақ және ішінара түрік тілдеріндегі қарама-қарсы мағынаны білдіретін антоним сөздер, антонимдік жұптар, антонимдік концептілер.  

Зерттеу пәні. Қазақ және ішінара түрік тілдеріндегі антоним сөздерді, антонимдік жұптарды лексикографиялау үрдісі. 

Зерттеу жұмысының мақсаты. Антоним сөздерді сөздік түрі мен мазмұнына байланысты лексикографиялаудың әдіс-тәсілдері мен жолдарын айқындау, антонимдік жұптарды концептілік тұрғыдан жүйелеу және оларды идеографиялық сөздік сипатында анықтау. 
Зерттеудің міндеттері. Зерттеу мақсатына сәйкес диссертациялық жұмыста мынадай міндеттер қойылды: 

- антоним сөздердің қазақ және түрік тіл білімдерінде  зерттелу жай-күйіне талдау жасау;

- қарама-қарсылықтың тіл-тілдердегі әмбебап құбылыс екендігін теориялық жағынан негіздеу; 
- антоним сөздердің бір тілді және екі тілді сөздіктерде лексикографиялану жолдарын қарастыру;

- тезаурус сөздіктердегі антонимдік қатынастардың ерекшеліктерін айқындай отырып, терминологиялық антонимия ұғымының мән-жайын нақтылап көрсету;

- қазіргі цифрландыру үдерісіне сай антоним сөздердің онлайн сөздіктерін жасау тәжірибесін қарастыру, аннотацияланған мәтіндер корпусында антоним сөздерге белгіленім қою мәселесін көрсету;

- антонимдік жұптарды концептілік тұрғыдан жүйелеу, идеографиялық сөздіктің антонимдік қатынастарды семантикалық жағынан берудегі ұтымдылығын анықтау;

- ақ – қара, жақсы – жаман, байлық – кедейлік антонимдік концептілерін өрістік құрылым бойынша ядросын, орталық және шеткері аймақтарын ажырату. 

Зерттеу жұмысының әдіс-тәсілдері. Диссертациялық жұмыста сипаттау, шолу, талдау, салыстыру, саралау, жүйелеу, топтастыру, болжам жасау, тұжырымдау тәрізді жалпы ғылыми әдістер қолданылды. Сонымен бірге зерттеу мазмұнына сәйкес лексика-семантикалық талдау, мағынаны компоненттік талдау, лексикографиялық түсіндіру мен үлгілеу тәрізді арнайы зерттеу әдістері пайдаланылды.  

Зерттеу жұмысының дереккөздері. Диссертациялық жұмыстың дереккөздері антонимдерге байланысты жазылған ғылыми еңбектерден, қазақ және түрік тілдері бойынша құрастырылған антонимдер сөздіктерінен, түсіндірме және басқа да сөздік түрлерінен алынды. Деректемелік материалдардың базасы ретінде Ж. Мусиннің «Қазақ тіліндегі антонимдер сөздігі» (А., 1984), А. Жұмабекованың «Қазақ тілінің антонимдер сөздігі» (А., 2006), «Қазақ тілінің сөздігі» (А., 1999), «Қазақ әдеби тілінің сөздігі» (15 томдық, 2011), «Türkçe Sözlük» (Анкара, 2011), «Türkçede Zıt Anlamlı Kelimeler Sözlüğü» (2021) т.б. сөздіктер пайдаланылды. 

Зерттеу ғылыми жаңалығы
- алғаш рет қазақ және түрік тілдеріндегі антоним сөздерді лексикографиялау үрдісіне талдау жасалып, сөздіктердің мазмұны мен түріне байланысты антонимдер сөздігін түзудің теориялық және практикалық мәселелері сараланып, тәсілдері мен жолдары анықталды;

- антонимдік қатынастардың қазіргі цифрландыру кезеңіндегі заманауи сөздіктерде лексикографиялау үдерісі қарастырылып, терминологиядағы антонимия ұғымдары анықталды, тезаурус түзудегі антонимдік қатынастардың маңызы мен орны нақтыланды;

- алғаш рет антонимдік жұптарды танымдық тұрғыдан концептілік бірлік ретінде жүйелеуге талпыныс жасалды, олардың тезаурусын түзетін ақпараттық моделдердің семантикалық байланысын айқындау мақсатында идеографиялық сөздікке жинақтаудың кейбір жолдары қарастырылды; 

- антонимдік концептілер ақ – қара, жақсы – жаман, байлық – кедейлік оппозициялық бірліктерінің семантикалық құрылым ретіндегі мазмұны сипатталып, идеографиялық аспектіде олардың өзегі, орталық және шеткері аймақтарын ажырату сараланып, тілдік мысалдармен берілуі көрсетілді. 

Зерттеу жұмысының теориялық-әдіснамалық негіздері. Зерттеу жұмысын жүргізуде антонимия құбылысына байланысты жалпы тіл біліміндегі және қазақ, түрік тілдерінде жарық көрген зерттеулердегі ғылыми тұжырымдар басшылыққа алынды. Қарама-қарсы қатынастардың жалпы ғылыми негіздері (Дж. Диз, Л. Джефферис, Л. Мёрфи, Ю. Апресян, А. Введенская, В.А. Иванова, Ж. Мусин, А. Жұмабекова, А. Акчаташ т.б.), лексикография теориясы (Д.И. Арбатский, І. Кеңесбаев, Ә. Болғанбаев, Ғ. Қалиев, Ә. Қайдар, Б. Қалиев, М. Малбақов, Г. Сағидолда, Е. Карсан т.б.), сонымен бірге антоним сөздердің түрлі қырларына орай жазылған соңғы зерттеулердегі тұжырымдарға сүйендік. 

Зерттеу жұмысының теориялық маңызы. Қазақ және ішінара түрік тілдеріндегі антоним сөздерді лексикографиялау үрдісін қарастыру тіл-тілдердегі жалпы семантикалық құбылыстардың (синонимия, омонимия) лексикографиялану жай-күйіне белгілі дәрежеде үлес қосады. Зерттеу жұмысында баяндалған мәселелер қазақ тіл білімінің бірқатар салаларының, атап айтқанда, лексикография мен лексикология, когнитивтік тіл білімінің жаңа тұжырым, түйіндермен толыға түсуіне септігін тигізеді деп санаймыз. 

Зерттеу жұмысының практикалық маңызы. Зерттеу нәтижелерін, жинақталған материалдар мен тұжырымдарды «Қазіргі қазақ тілі. Лексикология», «Қазақ лексикографиясы», «Танымдық тіл білімі» сияқты ғылыми курстар мен таңдау семинарларын жүргізуге пайдалануға болады. Қазақ және түрік тілдерінің қоғамдық-әлеуметтік қолданыс тәжірибесін кеңейтуге, түркі тілдері бойынша антоним сөздердің салыстырмалы сөздіктерін түзу үшін қызмет ете алады. Қазақ және түрік тілдерін оқыту барысында да көмегі бар. 

Зерттеу жұмысы бойынша қорғауға ұсынылатын тұжырымдар
- қарама-қарсылықтың тіл-тілдердегі әмбебап құбылыс екендігін теориялық жағынан негіздеу; тіл – ұлттың болмысы мен дүниетанымын білдіретін негізгі белгі деп қабылдасақ, қарама-қарсылық мәнді сөздер (антоним сөздер) қай тілдің болмасын сөздік құрамында кездесетін әмбебап құбылыс. Қарама-қарсы мәнді сөздердің тілдегі әмбебап құбылыс ретінде пайда болуы сыртқы ортамен, шындықпен тікелей байланысты. 

- антоним сөздердің бір тілді және екі тілді сөздіктерде лексикографиялану жолдарын қарастыру;

- тезаурус сөздіктердегі антонимдік қатынастардың ерекшеліктерін айқындай отырып, терминологиялық антонимия ұғымының мән-жайын нақтылап көрсету;

- қазіргі цифрландыру үдерісіне сай антоним сөздердің онлайн сөздіктерін жасау тәжірибесін қарастыру, аннотацияланған мәтіндер корпусында антоним сөздерге белгіленім қою мәселесін көрсету;

- антонимдік жұптарды концептілік тұрғыдан жүйелеу, идеографиялық сөздіктің антонимдік қатынастарды семантикалық жағынан берудегі ұтымдылығын анықтау;

- ақ – қара, жақсы – жаман, байлық – кедейлік антонимдік концептілерін өрістік құрылым бойынша ядросын, орталық және шеткері аймақтарын ажырату. 

- бір тілді және екі тілді сөздіктерде  антоним сөздерді лексикографиялауда: 1) антонимдерді жүйелеу мен ретке келтіру;                      2) эмоционалдық және стилистикалық реңктердің әлеуетін көрсету;                         3) антонимдік жұптардың айырым және ортақ белгілерін сипаттау; 4) қарама-қайшылықтар мен кереғарлықтардың мазмұндық негізін саралау мақсаты көзделеді.
- сөздік түрлерінде антоним сөздерді лексикографиялау түрлі мақсатты көздейді: түсіндірме сөздіктерде мағынаны сипаттау негізге алынып, сөздік мақала, сөздік мақаланың тақырыбы, сөздікке енетін антоним сөздердің немесе антонимдік жұптардың мағыналары, мысалдар мен стилистикалық белгілерден тұрады. Екі тілді сөздіктер аудармасын анықтай отырып, белгілі бір бағдарларға негізделеді; 

- тезаурус сөздіктердегі антонимдік қатынастардың ерекшеліктерін айқындай отырып, терминологиялық антонимия ұғымының мән-жайын нақтылап көрсету;

- тезаурус сөздіктердегі семантикалық қатынастарды, соның ішінде антонимдік қатынастарды беру жалпы әдеби тілдегі антонимиядан ерекше тұратын терминологиялық антонимия ұғымын тудырады. Терминологиялық антонимия – ұғымдық жағынан бір-біріне қарама-қарсы терминологиялық мәнде жұмсалатын терминдердің семантикалық қатынасы, терминдерді жүйелеу мақсатында қызмет етеді;

- антонимдік жұптарды концептілік тұрғыдан жүйелеу, идеографиялық сөздіктің антонимдік қатынастарды семантикалық жағынан берудегі ұтымдылығын анықтау;

- антонимдік жұптарды концептілік тұрғыдан жүйелеу олардың белгілі бір ұлттың дүниетанымындағы, этностың мәдени өміріндегі алатын орнымен, бағалауыштық сипатымен, тілдегі қызметімен  өлшенеді. Бұл өлшем олардың менталдық, психикалық, қарама-қарсы сипаттағы ақпараттық мағлұматтарды түсіндіруге қызмет ететін семантикалық құрылым болуына негіз болады;
- идеографиялық сөздіктер антонимдік концептілердің танымдық-мағыналық құрылымын, олардың негізгі өзегі мен орталық аймағын, сондай-ақ шеткері аймақтарын қами отырып, антонимдік қатынастар арасындағы алуан түрлі мағыналарды біріктіріп, олардың арасындағы семантикалық байланысты анықтайды;

- антонимдік концептілер ақ – қара, жақсы – жаман, байлық – кедейлік оппозициялық бірліктері түрлі мазмұннан және олардың өзегі, орталық және шеткері аймақтары бар топтардан тұратын семантикалық құрылым. Идеографиялық сөздік олардың мазмұндық сипаттамасы мен жеткізілу, берілу жолдарын анықтау үшін қолданылады. 

Диссертациялық жұмыстың нәтижелерінің талқылаудан өтуі және жариялануы. Зерттеу жұмысының басты нәтижелері 9 ғылыми мақалада көрініс тапты. ҚР ҒЖМБ Ғылым және жоғары білім саласындағы бақылау комитеті (ҒЖБСБК) ұсынған тізімге енетін журналдарда 2 мақала, шетелдік халықаралық конференцияларда 6 мақала, Scopus базасына енгізілген журналда 1 мақала жарияланды:

Зерттеу жұмысының құрылымы. Диссертация анықтамалар, кіріспе, үш бөлім, қорытынды және пайдаланылған әдебиеттер тізімінен тұрады. 

1 АНТОНИМДІ ЛЕКСИКОГРАФИЯЛАУДЫҢ ТЕОРИЯЛЫҚ НЕГІЗІ
1.1 Қарама-қарсылық – тілдегі әмбебап құбылыс
Тіл – ұлттың болмысы мен дүниетанымын білдіретін негізгі белгі. Тілсіз ұлттың ұлт ретіндегі табиғатын, рухани мәдениетіндегі тарихын құрайтын рухани құндылықтарды, көркем шығармаларды өмірге келтіре алмаған, ұрпағымызға ұлттық үрдістегі білім мен тәрбиені бере алмаған болар едік. 

Тіл – ұлттың айнасы, сол ұлт тілі көркем әдеби шығармаларда ұлттық дүниетанымның көрінісін береді. Халықтың көркем әдеби шығармасы ұлттық мәдениеттің қайталанбас құбылысы болып табылады. Көркем туынды ұлт тілінің құдіретін танытып қана қоймай, оның сыр-сипатын, бүкіл формасын жан-жақты ашуға, тануға негізделеді. 

Филология ғылымдарының докторы, профессор Д. Ысқақұлы осы тұрғыда тілдің құдіреті туралы келесі ойын айтады: «Тіл дегеніміз – адам, ұлт, мемлекет, руханият, тарих, өркениет. Тіл – адамзат баласының қоғамдық-әлеуметтік дамуының бірден-бір көрсеткіші... Тіл дегеніміз – тұтас бір әлем. Тіл – адамдардың арасындағы қарым-қатынас құралы ғана емес, сонымен бірге сол халықтың ғасырлар бойғы даму барысында жинақтаған өмір, қоғам, табиғат жайлы білім-ғылымдарының жиынтығы, адамзат қоғамының бір бөлшегі ретіндегі өздері, басқалар туралы мағлұматтар т.б... Тіл – адамзат баласының ғасырлар бойғы дамуы барысында өмір туралы біліп-түйгендерін, ұлттық идеяларды адамның бойына құятын тамырлар, сақтайтын рухани қазынасы, қоймасы» [1].  

Тіл сияқты қарым-қатынас құралы адамзат қоғамы мен оның қажеттіліктері дамыған сайын тарихи түрде қалыптасады. Тілдің табиғаты ерекше, бұл белгі болып табылатын әрбір сөздің сыртқы әлемінің заттары және құбылыстарымен нақты байланысы бар екенін білдіреді. Тарихи тұрғыдан алғанда, әр сөз бірнеше мыңжылдықтар бойы белгілі бір мағынаға ие болады, бұл тілді білетін және қолданатын адамдар тобына ғана түсінікті болады. Тілдің табиғаты оның қосарлы қызметінде ерекшеленеді: ол ойлау құралы және адамдар үшін қарым-қатынас тәсілі. 

Тіл дегеніміз ‒ лингвистикалық тұрғыдан алғанда, фонетикалық, лексикалық, грамматикалық құралдардың жүйесі, ойларын, сезімдерін, тілектерін, ерік-жігерін білдіретін құрал және адамдардың бір-бірімен қарым-қатынас жасауының ең маңызды құралы. Тіл өзінің пайда болу және даму кезеңінде қоғаммен үздіксіз байланысты болатындықтан, әлеуметтік құбылыс болып табылады. Тіл ойлаумен органикалық бірлікті құрайды, өйткені олар бірін-бірісіз өмір сүре алмайды. 

Қазақ әдеби тілінің он бес томдық сөздігінде «тіл» ұғымына мынадай анықтама беріледі: «Тіл – адамдардың қоғамдық өмірде бірін-бірі түсінісіп, пікір алысар қатынас құралы болып табылатын, дыбыстық және сөз құрамдары мен грамматикалық тәсілдер жүйесі [2]. 

Тіл білімінің қай кезеңінде, қай дәуірінде болмасын қарама-қарсы мағыналы сөздердің (антонимдер) табиғаты ғалымдардың қызығушылығын тудырып отырған. Өйткені жалпы қарама-қарсылық ұғымы өте күрделі, түрлі көзқарастарды басшылыққа алып жүрген тілдік құбылыстардың бірінен саналады. Қарама-қарсылық мәндегі қатынастар семантикалық парадигманың бір көрінісі болып табылады, сондықтан да олардың көріну, жасалу ерекшеліктері ғалымдардың назарын әрқашан өзіне аударып отырған.

XVІІІ-ХІХ ғасырда қарама-қарсы мағыналы сөздер әр алуан атаулармен берілген: «қарсы заттар» (М.В. Ломоносов); «қарсы мәнді, қарама-қарсы, қарсы атауыш сөздер» (И.И. Срезневский); «қарама-қайшылық, қарама-қарсы сөздер» (И.И. Давыдова) [3].
Антонимдік құбылыстардың тілдік негіздері. Қазақ тіл білімінде қарама-қарсы ұғымдар сәйкестігін ең алғаш А. Байтұрсынұлы еңбегінен көреміз. Тіл табиғатын анықтау, оның адамзат өмірінде атқарар қызметін жүйелеу, сөз өнерінің танымдық үрдістерін саралау, сол арқылы тілдік құралдардың ғаламдық құбылыстармен сабақтастығын танып-білу негіздерін сұрыптау мақсатында тілші табиғи заңдылықты дәйектейтін диалектикалық ұстанымдарға назар аударды. Ғалам, зейін, көңіл, қиял, ақыл, ес сынды ұғымдарды тілмен шебер байланыстыра білген зерттеуші адамды қоршаған дүниені танымдық қарама-қайшылық негізінде уәждеп түсіндірді. «Дүниедегі нәрсенің қайсысы туралы сөйлесек те, бір жағынан ғана емес, әр жағынан алып сөз қылуға болады», – дей отырып, тілші сол «әр жақты» ерекшеліктерді алуан түрлі себеп-салдармен, қарым-қатынастармен дәлелдеп көрсетуге тырысты [4].
Қарама-қарсылық мәндегі ұғымдар тіл білімінде антонимдік бірліктер ыңғайында зерттеліп келді, сонымен бірге оларды жалпытеориялық деңгейде зерттеген еңбектер де бар. Бұдан біз қарама-қарсылық мәндегі сөздерді зерттеу тіл білімімен шектелмегендігін көреміз. Қарама-қарсы қатынас мәселелері түрлі аспектілерде қарастырылған: философиялық, формалды-логикалық, онтологиялық, гнеосологиялық, психолингвистикалық және т.б. Антоним сөздердің мазмұндық жағын осылай жан-жақты ашу қарама-қарсылық мәннің тіл-тілдердегі әмбебап құбылыс ретінде экстралингвистикалық (тілдік емес) шындықпен, философиялық таныммен байланыстылығын анықтайды. Қарама-қарсылықтың объективті шындықпен өзара байланысы және олардың тілдегі көрінісі көптеген ғалымдардың еңбектерінде баяндалады, атап айтқанда, Л.А. Новиков, Е.Н. Миллер, Ж. Мусин, А.К. Жұмабекова, А.Е. Жүсіпов т.т. зерттеушілер осымен байланысты ғылыми пікірлер айтқан. Ғалым Е.Н. Миллер «тілді объективті шындықпен өзара байланыста қарастыру тілде болып жатқан көптеген үдерістерді дұрыс түсінуге және тілтанымдық зерттеулердің сәтті жүргізілуіне мүмкіндік беретіндігін» атап өтеді [5]. 
Тілдік тұрғыдан антонимдік құбылыстар лексикалық және лексикографиялық тұрғыдан қарастырылады. Басқа семантикалық құбылыстарға қарағанда антонимдер кейінірек зерттеле бастады. Бұл жайында 1.2 тараушасында сөз ететіндіктен, осы орайда біз атап өтумен шектелеміз. Антонимдік құбылыстардың тілдегі әмбебап құбылыс ретіндегі басқа ғылымдардың назар аударуына шолып шыққанды мақұл көреміз. 

Антонимдерді зерттеудің философиялық негізі. Қарама-қарсылық мәселесінің жалпы танылуы ежелден басталады, антикалық философия мен логика бұл ұғымдарды зерттеу нысаны еткен. Ежелгі ойшылдардың қай-қайсысының еңбегінен де қарама-қарсылықтар туралы пікірді кездестіреміз. Ежелгі грек дәуірінің данышпаны Аристотель қарама-қарсы құбылыстар міндетті түрде бір текке немесе бір-біріне қарама-қарсы түрге жататын немесе өздері мағыналық жағынан туыстас, сыбайлас тектерді білдіретінін айтады. Ойшыл өзінің «Категориялар» атты еңбегінде: «Барлық қарым-қатынастар не бір текке, не қарама-қарсы текке жатуы немесе өздері тектерді білдіруі қажет. Ақ пен қара бір текке (олардың тегі, бұл - түс) жатады, әділдік пен әділетсіздік қарама-қарсы тектерге бірінші жағдайда тек, бұл – жақсылық, екіншісінде – жамандық; ал жамандық пен жақсылық қандай да бір текке жатпайды, бірақ өздері басқа ұғымдар үшін тектерді құрайды», – деп тұжырымдайды [6]. Аристотель айтқан «заттар арасындағы өзгешеліктер» және «бір текке жатпайтын ұғымдардың арасындағы қарама-қарсылық» қарама-қарсылық ұғымының мәнін ашады. Аристотель «заттардың бір-бірінен азды-көпті ерекшеленуі олардың арасындағы үлкен айырмашылық барын көрсетеді» деп жазған, ол айырмашылықты оппозиция деп атаған. Оқымысты «кейбір жағдайларда қарама-қарсылықтар арасында аралық нәрсе бар (мысалы, адам жақсы да, жаман да болмауы мүмкін), кейбір жағдайларда – жоқ (мысалы, сан – не тақ, не жұп болу керек)» [6,с. 262]. Аристотельдің «қарама-қарсылық аяқталған айырмашылықтар», «әрбір қарама-қарсылық біреуден аспайды» және қарама-қарсылықтар арасындағы аралық ұғымның болатындығын айтқан тұжырымдары қазіргі антонимия теориясының негізін қалады.  

Антикалық философияның келесі бір өкілі Гераклит қозғалыс – қарама-қарсылықтардың өмір сүруін ғана емес, олардың бір-бірімен күресін көрсетеді деген ұстанымда. Екеуі біріне бірі өте алады, сонымен бірге оларға ортақ бірдейлік негіз сақталады. Гераклиттің «суық жылыға айнала алады, жылы – суыққа, дымқыл – құрғаққа, құрғақ – дымқылға айналады» деген афоризмі әлі өзектілігін жойған жоқ [7]. Осылайша, Гераклит қайшылықтар диалектикасының негізін қалаған. 

Философиялық аспектідегі қарама-қарсылық туралы ой-пікірлерді шығыс ғұламаларының еңбектерінен де кездестіреміз. Ойшыл Әбу Насыр әл-Фараби Аристотель іліміндегі диалектика элементтеріне, мәселені қарама-қарсы қоюына едәуір көңіл бөлген. Қазіргі зерттеушілер әл-Фарабидың «Әлеуметтік этикалық трактаттарындағы» этиканы түсіндіруін жақсылық пен жамандықты ажыратуға мүмкіндік беретін ғылым деп санайды. Қазіргі ғалымдардың бағалауында, ұлы ойшыл ұстамдылықты жақсы құлық деп есептейді, ал ұстамды болу үшін шамадан тыс молшылық болса, одан жетіспеушілікке қарай ауытқып, ондай молшылықтан арылу керек немесе керісінше болса, онда молшылық жағына қарай ауытқу керек, сөйтіп, мінез-құлықта ұстамдылықты қалыптастырғанша, осылай ете беру керектігін келтіреді. Ғұламаның мінез-құлықты қалыптастыруда адам бойындағы қарама-қарсы жақтардың күресі маңызды рөл атқаратындығына баса назар аударады [8].

Ф. Энгельстің бірдейлік пен айырмашылық, қажеттілік пен кездейсоқтық, себеп пен салдар өзара қарама-қарсы болып табылады, алайда оларды жеке қарастырсақ, біріне бірі айналады деген идеясын ескере отырып, Е.Н. Миллер мынадай түйін жасайды: біріншіден, қарама-қарсылық нақты өмір сүреді; екіншіден, олар бір-біріне айнала алады; үшіншіден, біріне бірі өтетін аталған қарама-қарсылықтар ғана емес [5,с. 23].

Лингвистикалық тұрғыдан антонимия – қарама-қарсылықтар бірлігі мен күрес заңының лексикалық деңгейде көріністенуі ретінде қарастырылады. Кейде қарама-қарсылықтар бірлігі мен күрес заңы өзара бір-біріне өтумен де сипатталады. Философиялық тұрғыдан кез келген нысан қарама-қарсылықтардан тұрады, сонымен бірге олар ажырамас бірлікте, бірін-бірі жоққа шығара отырып, бір-біріне өте алады. Бұлардың бірлігінсіз қарама-қарсылық, қарама-қарсылықсыз бірлік жоқ. Философтар бірлік ретінде нәрселердегі бірыңғай немесе жалпы негіздің болуын, бірдейлік белгілердің көрінісін түсінеді. Қарама-қарсылықтар бірлігі шартты, өткінші, қарама-қарсылықтар күресі абсолютті. Бұл заң ешқандай сыртқары күштерге жүгінбестен, кез келген қозғалыстың объективті ішкі «көзін» түсіндіреді, қозғалыстың өздігінен қозғалуын ұғынуға мүмкіндік береді [9].

Философиялық зерттеулерде «айырмашылық», «өзгешелік» терминдері де қолданылады. Қазақ тілінде шыққан «Философиялық сөздікте» «өзгешелік» атауы алынған. Өзгешелік – қайшылық дамуының алғашқы кезеңдерін, яғни қайшылықтың әлі толық дамымаған кезеңін сипаттайды. Өзгешелік тепе-теңдіксіз өмір сүрмейді. Тепе-теңдік сияқты өзгешелік ішкі және сыртқы болады. Ішкі өзгешелік бір-бірімен байланысты бірттұтас заттардың, үдерістердің т.т. өзгешелігі болса, сыртқы өзгешелік іштей байланысы жоқ, сондықтан бір-бірімен тұтаса алмайтын, алайда ұқсас заттар мен үдерістердің өзгешелігі саналады [9,б. 320].

Философиялық тұрғыдан қарама-қарсылықтарды өте терең алып қарастырған. Сол себепті қарама-қарсылықтың бірізді анықтамасын келтіру қиын. Осымен байланысты «қарама-қайшылық», «қайшылық», «терістеу» (жоққа шығару), «бірдейлестік», «өзгешелік» т.т. ұғымдар қолданылады. Қарама-қарсылық диалектикалық даму заңдары белгілерінің бірі ретінде заттар мен үдерістердің, құбылыстардың даму барысын, біріне-бірі өтуін, танымның қозғалысын бейнелейді. Бұған тоқталуымыздың себебі, біз үшін объективті шындықтың тілде қалай бейнеленетіндігіне көз жеткізу қажеттігі. 

Антоним сөздер лексикалық бірлік ретінде объективтік шындықтағы қарама-қарсылықтардың қалай бейнелетіндігін көрсетеді. Қазірге дейін антонмим сөздерді топтастыруда, жүйелеуде осындай ұстаным басшылыққа алынып жүр (Л.А. Новиков, Е. Карсан, Ж. Мусин, М. Оразов т.б.). 

Е.Н. Миллер антонимиядағы экстарлингвистикалық шындықты негізге ала отырып, антоним сөздерді үлкен екі топқа ажыратады: 

1) абсолютті қарама-қарсылықты білдіретін антонимдер;

2) салыстырмалы қарама-қарсылықты білдіретін антонимдер. 

Бірінші топтағы антоним сөздерді өз ішінен былай топтастырады: 

1. Объективті шындықтың материалдық әлеміндегі құбылыстардың, үдерістердің, қасиеттердің т.т. қарама-қарсылығын білдіретін антонимдер. Мысалы: қату – еру, әлсіреу – күшею, жоғарылау – төмендеу және т.б..

2. Қоғамда кездесетін құбылыстардың, үдерістердің, оқиғалардың, деректердің, қасиеттердің т.т. қарама-қарсылығын білдіретін антонимдер. Мысалы: достық – қастық, сұрақ – жауап, ұту – ұтылу және т.б. 

Екінші топтағы антоним сөздерді өз ішінен былай топтастырады: 

1. Адам санасына байланыссыз құбылыстардың, үдерістердің, оқиғалардың, деректердің, заттардың, қасиеттердің т.т. қарама-қарсылықтар қатынасын білдіретін антонимдер. Олар қандай бір шеңбермен шектелген қарама-қарсылықтарды білдіреді, мұндай антонимдердің қарама-қарсылығы салыстырмалы түрде, шындықтың белгілі бір аясында ғана көрініс табады. Мысалы: кедей – бай, алыс – жақын, басы – соңы және т.б. 

2. Құбылыстардың, үдерістердің, оқиғалардың, деректердің, заттардың, қасиеттердің т.т. қарама-қарсылығы субъективті қабылданатын, қоғамда жылдар бойы сақталған салт-дәстүрге, тәжірибеге, басқа да жағдайлармен байланысты, адамның өмір сүру салтына, қалыптасқан нормаларын білдіретін антонимдер. Мысалы: ащы – тұщы, күнәлі – қасиетті, көрікті – көріксіз және т.б. [5,с. 28-33].

Антоним сөздерді фиолософиялық тұрғыдан зерттеу, түсіну және оларды философиядағы диалектика заңдарымен байланысын ашу антонимдік қатынастардың күрделілігін, көптүрлілігін білдіреді, антонимдерді топтастыруда осындай ажыратуларды ұсынады. 

Түрік тілі бойынша синонимдер мен антонимдер сөздігін құрастырған   Е. Карсан да бұл ұғымдардың ежелгі дәуірден бүгінгі күнге дейін философтар мен лингвистер тарапынан үнемі талқыланып келе жатқандығын, әртүрлі анықтамалар мен өлшемдер алынатындығы еске салады [10]. 

Антонимдерді зерттеудің логикалық негізі. Қазақ тіл білімінде антоним сөздерді алғашқы зерттеушілердің бірі Ж. Мусин антонимия құбылысының терең зерттелмеген сала екендігін көрсете отырып, оған қатысты мынадай өзекті мәселелерді көрсетеді: 

1) Антонимдік қарама-қарсылықтың ұғымдар қарама-қарсылығымен байланысы әлі ашылмаған, оның сырын зерттеу қажет; 

2) Антонимдік мағына сапалық ұғымдарды білдіретін болса, сапалық ұғымдарды білдіретін сөздердің барлығы да антоним бола бере ме? 

3) туынды антонимдер мәселесіне пікірлердің алуандығына, оның болымсыздық категориясымен ара жігіне ашу қажеттігі әлі күнге өзекті; 

4) антонимияның семантикалық құбылыс ретінде полисемия, синонимия, омонимия құбылыстарымен ажыратып, олардың байланысы; 

5) антонимдердің стилистикалық мүмкіншіліктері мен өріс аумағына тоқталу қажет [11]. 

Бүгінгі күні антонимия тілдік жағынан едәуір қарастырылғанымен, ғалым атаған мәселелер өзектілігін толық жойған жоқ. Антонимия мәселесінде сондай тақырыптың бірі – оның логикалық негізінің толық ашылмауында.  

Антонимиядағы логикалық және лингвистикалық жақтардың түйіскен тұсын Ж. Мусиннің өзі былай көрсетеді: «Логикада ұғым формальды ұғым және күрделі ұғым деп екіге бөлінеді. Формальды ұғым заттың ең жалпы, ең негізгі ерекше белгілерін қамтиды. Күрделі ұғым заттың барлық белгілерін тұтас қамти отырып, оның қасиеттерін, басқа заттармен арақатынасын, байланысын түгел ескереді. Сөз мағынасының заттық мәні осы формальды ұғымға сәйкес келеді. Ал оның тұлғалануы әр түрлі болады. Бірақ бұл ұғым мен мағына барлық жағынан тепе-тең деген сөз емес. Ұғымның мағынасы кең, ал сөз мағынасы тар немесе керісінше болып келе береді. Бірақ қалай болғанда да мағынаның заттық мәні формальды ұғымға сәйкес келеді, соның атауы болып табылады» [12].

Келесі зерттеуші А. Жұмабекова қазақ тіл білімінде антонимдер теориясына қосқан Ж. Мусиннің еңбегін бағалай отырып, сонымен бірге, соңғы аталған автордың өзі сөз ететін логикалық және тілдік қарама-қайшылықтардың байланысы, бір түбірлі антонимия мен болымсыздық категориясының арасындағы қатынас, қарама-қарсы ұғымдардың берілу тәсілдері секілді маңызды мәселелер шешімін толық тапқан жоқ деп атап өтеді [13].

Осындай пікір қайшылығын келтіруіміздің себебі, антонимия құбылысындағы логикалық негіз бен лингвистикалық қатынастың сыры толыққанды айқындалмауында болып табылады. Негізі бұл мәселе әлемдік лингвистикада ежелден айтылып келе жатыр, орыс тіл білімінде А.В. Исаев, Л.А. Новиков, Э.И. Родичева, В.Н. Клюева, В.Н. Комиссаров т.б. зерттеушілер түрлі пікір айтқан. 

Көптеген ғалымдар антоним сөздердің логикалық негізін айқындау оның тілдегі әмбебап құбылыс екендігімен тығыз байланысты екендігін атайды. Адам ойлауының жалпы заңдылықтары логикалық тірексіз жүзеге аспайды, антонимдік оппозициялардың логикалық негізі қарама-қарсылықтың семантикалық бірдейлігі мен байланыстарының көптүрлілігіне айқындауға мүмкіндік береді. 

Осымен байланысты кейбір зерттеушілер қарама-қарсы мағына және мағыналар қарама-қарсылығы туралы мәселені көтеруі заңды. Сөз мағынасындағы қарама-қарсылық (антонимдік қасиет немесе антонимділік) формалды логикадағы екі ұғымға сәйкес келеді: 1) қарама-қарсылыққа;             2) қайшылыққа немесе үйлеспеушілікке. 
Қарама-қарсылық әртүрлі сапа, қасиет, қатынас, қозғалыс, жағдай т.т. белгілерді атай отырып көрінеді. Мысалы: ауыр – жеңіл, ağır – hafif (салмақ); алыс – жақын,  uzak-yakın (ара қашықтық); көтерілу – түсу, kalkış – düşmek (қозғалыс); және т.б. Қарама-қарсылық бір жақты болмай, екі жақты болады да, бірі екіншісін толықтырып отырады. Жақсы, жаман десек, бұл бір қасиеттің екі шеті, оның орталық межесі – орташа. Бұларды антоним етіп отырған, қарама-қарсылық қатынасқа түсіріп тұрған салыстыру үдерісі емес, бағалау. Ал өлі мен тірі десек, ол бір заттың екі түрлі қалпы ғана. Онда орталық шек те, бағалау да жоқ, тек салыстыру ғана бар. 
Гегель өзінің «Наука логики» атты еңбегінде: «Кітап – зат, оның әрбір парағы да зат, сол парақтың бір бөлігі, содан әрі қарай шектеусіз бәрі де зат болып табылады. Қандай да бір заттың зат екендігін білдіруі оның қасиетіне байланысты. Ол басқа да заттардан осындай қасиеттерімен ерекшеленеді, себебі қасиет – бұл болымсыздық рефлекциясы және ажырату; сондықтан басқа да заттардан ол өз қасиетімен, өзіндігімен ерекшеленеді» деп атап көрсеткен [14]. Осы айтылған анықтаманы тілге үйлестірсек, конкреттік қасиет («свойство» – қасиет дегеніміз өзара байланыс және өзара қатынас үдерісіндегі қандай да бір ішінара үйлескен объективті нақтылықты білдіретін философиялық категория) – толық мағынасы бар дыбыстық кешен (сөз), контекстен тыс сөзге тән мағына, сондықтан «контекст сөзді тудырмайды, оның мағынасын іске асырады». Аталған бұл қасиетке ие болмаса, сөз сөз бола алмас еді.
Сөзге тән мағына ассоциациясын құруда – «ойлау мәнінің байланысы» қайнар көз болып табылады, мысалы, қабылдау, түсіну және ұғыну өздерімен байланысты сондай ұғыну, түсіну және қабылдауларға көшуіне әкеп соғады. Бір қасиеттің екіншісіне көшуі өзара ұқсастық, контраст, аумақтық және уақыттық бірізділіктің нәтижесінде жүзеге асырылады. Мәселен, жеңіл, төмен, ерте сөздеріне ауыр, жоғары, кеш сөздері таңдап алынады. 
Келтірілген сөздердің арасындағы ұқсастық: «өлшем атауы» – жеңіл – ауыр; бағыт – төмен – жоғары; «уақыт» – ерте – кеш. 
Контраст: үлкен – кіші; салмақ: жеңіл – ауыр; аумақтық: жоғары – төмен; уақыттық: ерте – кеш тәрізді белгілер. Ұқсастық пен контрастылықты мына мысалдан көруге болады:

Күн басынан аяғына дейін аптап ыстық болып еді. 

Басы және аяғы сөздері – уақыттық бөліктің «алғашқысы мен соңы», осы сөздердің әрқайсысы бірлескен ұқсастықтың – «уақыт» бөлігінің үзіктерін көрсетеді. Алайда осы уақыттық бөліктің екі шетінің ортасында басқа да моменттер болуы мүмкін (басына, ортасына, аяғына жақын не алыс бөліктер). 
Сөздердің қарама-қарсы мағыналары алғашында айтылыс (сөйлесім) кезінде интуиция нәтижесінде танылған. Бұның негізіне, әрине, адамдардың көп жылдық өмірлік тәжірибесі жатқаны сөзсіз. Осындай тәжірибелер ретінде айтылыс кезінде бірге қолданылатын антоним сөздерді алып көрсетуге болады: 

Біз не болса да бәріне көніп, басынан аяғына дейін көрсетуге тырыстық... 
Бәрін егжей-тегжейлі еске түсіруге мүмкіндік болмас, дегенмен басынан аяғына дейін бір дамылсыз күндердің бірі есіме келді де тұрды...
Семантикалық ассоциацияның қарқындылығы қарама-қарсы мағыналы сөздерді қабылдау жиілігіне байланысты болады. 
«Қарама-қарсылыққа» беріліп жүрген анықтамалардың ішінен                   А. Аверьянов тарапынан берілген тұжырым кеңінен таралған. Соны келтірсек: «Қарама-қарсылық – бір заттың шегіне дейін дамыған өзгешелігі» [15]. Кеңістік әртүрлі, қандай да бір қасиеттері бар нақты маңызды құбылыс, мәселен: аяғы, ортасы, басы. «Аяғының» «ортасынан» айырмашылығы бар, «ортасы» «басына» ұқсамайды, «басы» «аяғымен» үйлеспейді, алайда осы үш оппозицияның біреуі ғана қарама-қарсылық мағына құрайды – аяғы / басы. Себебі осы оппозицияның компоненттері – кеңістік құбылысының шектеулі бөлігін көрсетсе, басқа екі оппозициялар – аяғы / ортасы және ортасы / басы – бұл құбылыстың шектеусіз екендігін көрсетеді. Олай болса, қарама-қарсы мағына мен мағына қарама-қарсылығы дегендердің айырмашылығы мынадан көрінеді: қарама-қарсы мағына адам санасында қарама-қарсы мағынадағы басқа да бір құбылыстарды елестетуге мүмкіндік береді, ал мағыналардың қарама-қарсылығы дегеніміз – осындай қасиеттердің қатынасы. Қарама-қарсы мағына өзі іспеттес семантикалық бөліктермен антонимдік қатынасқа түседі. Мағыналардың қарама-қарсылығы осындай байланыстың нәтижесі, антонимдер арасындағы семантикалық қатынастарды көрсетеді немесе сол қатынастардың өзі десе де болады.  
Логикада қарама-қарсылық сыйыспайтын ұғымдардың түрі ретінде қарастырылады. Ж. Мусиннің пайымдауынша, диалектикалық қайшылықтың екі жағы болатыны сияқты зат туралы ұғымның да екі жағы болады. 
Сөздердің мағыналары бірін-бірі тікелей жоққа шығарады, бұлардың арасында аралық ұғымдарды білдіретін сөздер жоқ. Тіл білімінде бұны болымсыздық категориясы деп атайды [11,с.  5]. 

Қарама-қарсы ұғымдар белгілі бір логикалық қатардың ең шеткі екі мүшесі болып табылады. Олардың арасында үшінші бір аралық мүше болуы мүмкін. Қарама-қарсы ұғымдар (проивоплоложные понятия) бірін-бірі жоққа шығарып қана қоймайды, сонымен қатар затқа, құбылысқа жаңа баға береді. Логикада бұлардың арақатынасы А – А емес - Б, Б – Б емес  С деп бейнеленеді. Мысалы, жақсы – жақсы емес – жаман деген ұғымдар қатарының ең шеткі екі мүшесі «жақсы» мен «жаман» қарама-қарсы ұғымдар болып табылады. Өйткені мұндағы жаман деген сөз затқа жақсы деген сөз арқылы берілген бағаны жоққа шығарады, сонымен бірге оған (затқа) алғашқыға мүлде кереғар жаңа баға береді (жаман). Тіліміздегі шамалы деген сөз бұларға аралық мүше бола алады. Тіл білімінде мұндай сөздер антонимдер деп аталады [11,с. 5].

Енді бір авторлар сыйыспайтын немесе қабыспайтын ұғымның үш түрін атайды: қарама-қарсы, қайшылықты, жарыспалы бағыныңқы (аралық). Зерттеуші А.Д. Гетманованың түсіндіруінде, қарама-қарсылықтың контрарлық деп аталатын түрінде бір тектің екі жағы ажыратылады, сонымен бірге оның бірі қандай да бір белгіні білдіреді, екіншісі жоққа шығарып қана қоймай, оны басқа ұғыммен ауыстырады. Қайшылықтың контрадикторлық (кейбір еңбектерде «комплементарлық») түрінде бір ұғым мазмұнды білдірсе, екіншісі оны басқа ешқандай белгімен ауыстырмайды, тек жоққа шығарады. Қарама-қарсы және қайшылықты ұғымдардың айырмашылығы бір тектік ұғымды бөлу тәсілдерінде. Бірінші жағдайда үшіншісі көрінеді, екіншісінде – үшіншісі жоқ. Авторлардың көрсетуінде, осы ұғымдарды репрезентациялау тілде антонимдер болып табылады [16]. 

Келтірілген сипаттамаларда ортақ элементтер қатысқан. Біріншіден, екі ұғымды қарама-қарсы қою, яғни бинарлы оппозиция жөнінде сөз болады. Екіншіден, бұл ұғымдар бір тектің түрлері болып табылады, олардың аралығында ортаңғы үшінші ұғым қатар қолданылады. Үшіншіден, тектік ұғым екі түрмен шектеледі, олардың бірінің терістелуі оның жұбының мазмұнын береді. Осы сипаттамалардан антонимиялық оппозициялар бинарлы (жұп сыңарлы) болатындығы көрінеді, оны құрастырушылар өзара бір-бірімен тектік ұғымға қатар бағынумен байланысты, олардың арасындағы байланыс терістеумен анықталады. 

Антонимияның логикалық негізі осылармен қатар пайымдаудан да тұрады. Пайымдау контрарлық және комплементарлық (контрадикторлық)  қатынастарға негізделеді. Комплементарлық қарама-қарсылық пікірдің бірінің терістелуінен тұрады, бұл оған қарама-қарсы ұғымды тұжырымдаумен сипатталады. Сөйлемде бір заттың сыйыспайтын қасиеттерінің тұжырымдалуы мен терістелуі бір мезгілде қатар көрініс табуы мүмкін.  

Терістеу логикалық операция ретінде ақиқат пікірге жалған пікірді қарама-қарсы қоюдан тұрады. Бұл логикалық операцияның нәтижесі берілген «А» пікірі «А емес» немесе керісінше «А емес» «А»-ны құрайды деген пікірге сәйкес келеді. Жаңа пікір бастапқы пікірді терістейтін болып табылады. Логикалық көзқарас бойынша – бұл пайымдау заттарының арасындағы сәйкессіздікті белгілеу [17].

Антонимия құбылысының логикалық негізін қарама-қарсылықтың қандай түрі құрайды дегенде пікір алуандығы кездеседі. Бірқатар тілші-ғалымдар логикалық коррелятты контрарлық қатынастардан іздейді. Мәселен, Л.А. Новиков антонимияның логикалық негізін түрлік ұғымдардың, көптік элементтерінің қарама-қарсылығы (контрарлық) құрайды деп санайды. Ғалым былай деп жазады: «Противоположные видовые понятия в отличие от противоречащих определяют предел проявления качества, свойства, действия, определяемых тем или иным родовым понятием» [18].
Келесі бір автор А.В. Исаченко антонимдердің логикалық сипатын контрадикторлық қарама-қарсылық бейнелейтіндігін жазады [19].

Логикалық-ұғымдық тұрғыдан антонимдердің контрарлық және комплементарлық (контрадикторлық) қарама-қарсылықтардың екеуіне де сәйкестігін мойындайтын ғалымдар қатары көбейіп келеді. Мұндай көзқарас Н.С. Трубецкойдың фонологияда алғаш қолданған оппозиция әдісіне сүйенеді. 

А. Жұмабекова өз еңбегінде былай деп келтіреді: «логикалық қарама-қарсылық пен тілдік қарама-қарсылық түсініктерінің ауқымы белгілі бір шеңберде ғана бір-біріне сәйкес келеді [13,б. 10]. 

Антонимияның психологиялық негізі – адамның ой-санасындағы қарама-қарсы байланыстар. Осы арқылы антонимдер сөйлеу барысында бірге, бірлесе қолданылады және сол қалпында қабылданады, оларды бір-бірінен ажыратуға болмайды: алыс-жақын, аш-тоқ, қаш-қу. 

Қарама-қарсы мағыналы сөздерді психолингвистикалық аспектіде ғалым Э.И. Родичева зерттеген [20]. Ғалым афазия ауруына шалдыққан бірнеше ұлт өкілдерінің арасында тәжірибе жасаған. Осы тәжірибенің нәтижесі – антонимдік қарама-қарсы дамулары тежелгендердің логикалық-ұғымдық компонентіне енетіні. Мысалы, «төменгі» деген сөзге барлығы дереу «жоғары» деп, «бейбітшілік» деген сөзге – «соғыс» деген жауап алыныпты.  

Осы тәрізді қорытындыға В.И. Маслова да келген. Ғалым былай деп көрсетеді: «...как свидетельствуют экспериментальные данные, основные протвопоставления могут быть описаны в логико-понятийных терминах» [21]. Э.И. Родичева әртүрлі жүйелі тілдер материалы негізінде (орыс, араб, эстон т.б.) қарама-қарсылық қатынастардың туу және даму үдерісін зерттей келе, антонимия пресуппозициясы оны құрайтындардың бір-біріне қосылу нәтижесі болып табылады деген қорытындыға келген: 

1) айтушы не сөйлеушінің персоналдық пресуппозициясы; 

2) әмбебаптық логикалық пресуппозиция. Заттардың қасиеттері немесе объективті құбылыстардың мәнін көрсететін логикалық қарам-қарсылық жүйелі лексикалық антонимдер арқылы тілдік тұрғыдан көрініс табады. 

Э.И. Родичева Н.С. Трубецкойдың оппозиция тәсіліне негіздей отырып, контрарлық және комплементарлық қарама-қарсылықтардың қайшылықтың қарама-қарсылыққа ұласуына қызмет ететіндігін ескертеді, бұл екеуінің жиынтығы тұрақты қатынасты тудыратындығын қарастырады.

Қарама-қарсылықты зерттеудің психологиялық аспектісі де гуманитарлық ғылымдарда орын алған. Мәселен, А. Брудный А. Леонтьевтің мағынаның психологиялық құрылымы сөздердің бір-біріне үйлесімділігі мен қарама-қарсы қойылуы нәтижесінде жүзеге асады деген тұжырымын әрі қарай дамыта отырып, тәжірибелердің барысында келесідей қорытындыға келеді: қарама-қарсы қою сөз кұрылымының семантикалық компонентіне әсер етеді. «Мұз», «су», «от» деген сөздерге қарсылас ретінде экспериментке қатысушылар келесідей негізгі семантикалық элементтерді бөліп көрсеткен: мұздың заттылығы /қатты, суық, морт/, оның қасиеті /судың қату және еруі/, символдылығы /қоюланған суық, ызғар, өлім/. Барлық сөз-реакциялар қандай да бір мөлшерде стимул-сөзге қарама-қарсы қойылады және тақырыптық топтардың әр түрлілігіне қарай негізгі сөздің семантикалық байланысының шеңберін кеңейтуге мол мүмкіндік туғызды [22]. 

Бағытталған және еркін ассоциациялар әдісімен жүргізілген                         Л. Титованың психологиялық эксперименттерінің нәтижелері «тіл ұстанушының есінде тұрақты контрастық ассоциациялар» болатынына көз жеткізді, мәселен, «қатты-жұмсақ», «ыстық-суық» және т.б. 

Қарама-қарсылықтың психолингвистикалық негізі ассоциативтік экспериментке, яғни адамның ойлау жүйесі мен тəжірибесінің ұштасуына негізделеді. Психолингвистикалық тұрғыдан кез-келген сөздің қарама-қарсылық өрісі болады, алайда олардың жұмсалу деңгейі əртүрлі. 
Олар шынайы əлем туралы көріністердің синтезі мен анализі, заттарды ажырату, олардың арасындағы ұқсастықтарды табу, нысандарды қарама-қарсы қою, оларды салыстыру процестерімен тығыз байланысты.  

И.Л. Медведева тіл білімінде мойындалған лексикалық антонимдерді адам санасында жүретін айырмашылықтар мен салыстырулардың ауқымды жүйесінің бір бөлігі, көрінісі ғана деп тұжырымдайды [23].

В.Н. Комиссаровтың жұмыстарынан антонимия құбылысындағы тілдік және логикалық негіздің түйіскен тұстарына қатысты өзіндік пікірлерді көруге болады. Автор әңгіме антоним болатын сөздер арасында болғандықтан, ең бірінші кезекте сол сөздердің өзара қатынасын зерттеген жөн деп санайды. Ғалымның ойынша, антоним сөздер – қарама-қарсы мағынаны білдіретін ерекше топтағы сөздер, осыны ұмытпаған дұрыс. Олай болмаған жағдайда, біз тілдік және логикалық санаттардың ара жігін шатастыруымыз мүмкін және антоним сөздердің мынадай семантикалық ерекшеліктерін баса көрсетеді:

1) олар мәнмәтінге тәуелсіз қарама-қарсылық мағынада қолданылады; 

2) антоним сөздер сөйлеу барысында бір-біріне қарама-қарсы мағынада ұдайы жаңарып отырады;

3) антоним сөздерге толық немесе толыққа жуық келетін сәйкестік тән [24]. 

Қарама-қарсылықты түсіну үшін осы құбылыс жиі бой көрсететін негізгі логикалық аймақты (байланысты) білу дұрыс. Антонимиялық қатынас ретінде қандай да бір сапасы жағынан арақатынаста болатын сөздер, әдетте, сапалық, сандық, мерзімдік, кеңістік және шындық болмыстағы бір ғана санатқа жататын өзара бірін-бірі жоққа шығарушы ұғымдар жүреді. 

Объективті дүниеде адамдар тәжірибесінде «болымсыздық жоқ» деген жалпыға белгілі қағида бар. Екі құбылыс бір-бірімен «қабыспаған» жағдайда ғана бірін-бірі жоққа шығаруы мүмкін. Мысалы: 

Саймасай сезбейді-ау, сезсе түсінер еді: тіріде кім болғанын, өлі де кім болғанын. Бірақ бұлардың арасында Саймасайдың қастары да, Тұқымбайдың достары да табылады (Ғ. Мүсірепов). 

Дүниедегі «тірлік» «өліммен» сыйыспайды. Сондықтан тірлік барда өлімнің жоқтығы, не өлім бар жерде тірліктің жоқтығы белгілі, олар бірін-бірі жоққа шығарады. Екінші сөйлемдегі «дос» табиғатында «жағымды» бола тұра «қастың» болымсыздығын білдіреді. Дос емес – қас, не қас емес – дос деп айтуымызға болады. 

Болымсыздық категориясы жайында қазақ тіл білімінде жан-жақты зерттеу жүргізген ғалым – профессор Т.Ә. Әбдіғалиева [25]. Еңбекте етістіктен басқа да сөз таптарында болымсыз ұғым лексикалық, грамматикалық көрсеткіштер арқылы берілетіні көрсетіледі, қазақ тілінде -сыз/-сіз қосымшаларының болымсыз мәнді сын есім туғызушы өнімді жұрнақ болуымен қатар оның форма тудырушы қызметі барын көрсетеді. 
Болымсыздық санаты жөнінде ғалым Ж. Мусин антоним және болымсыздық мәселелерінің арақатынасы жайында мынаны айтады. 

Қазақ тіл білімінде болымсыздық категория -сыз, -сіз, -ма, -ме, -ба, -бе, -па, -пе қосымшалары және жоқ, емес сөздері арқылы жасалады. Бұл аффикстер жалғанған немесе жоқ, емес деген сөздер тіркесе қолданылған сөздер: 

а)  фактіні жоққа шығарады (тау – тау емес, кісі – кісі емес);
ә) заттың, құбылыстың сапасын жоққа шығарады (малды – малсыз, ақылды – ақылсыз); 

б) іске, қимылға тыйым салады (кел – келме, кет – кетпе) [14,с. 28]. 

Осындай сапаны жоққа шығаратын сөздер тобы антонимдерге бір табан жақын, кейбір ғалымдардың оларды антонимдерге де қосып жүргенін көрсеткен. Тілдік фактілер аталған аффикстер арқылы жасалған сөздердің антоним бола алмайтындығын байқатады. 
Антоним сөздер мен болымсыз категориялар теңбе-тең құбылыс емес, олардың ара жігін ашып көрсеткен жөн. Мұндай зерттеулердің қажеттігі тағы да қарама-қарсылық сипатының күрделі табиғатынан туындайды. Қарама-қарсылық тек тілдік категория ретінде танылмайды, ол гнеосологиялық та, психологиялық та категория. Ал қарама-қарсы ұғымдардың танымдық сипаты белгілі бір ұлттың, этностың мәдени өміріндегі орнын, салт дәстүріндегі, тілдік санасындағы көрінісін қарастырғанда одан сайын айқындала түседі. Олардағы бағалауыштық реңктің көрініс табуы өз алдына жеке мәселе болып табылады. 
Қарама-қарсылықтың тілдегі әмбебап құбылыс екендігі екі немесе бірнеше тілдік бірліктердің ұқсастықтары мен айырмашылықтарын анықтауда да байқалады. Осымен байланысты тіл білімінде қарама-қарсылық терминдерімен мәндес «оппозиция», «полярық» ұғымдары қолданылады. Сөз арасындағы оппозиция термині қазақ тіл білімінде қолданылып жүр.               С.Қ. Омарованың баяндауынша, сөз арасындағы оппозиция – қандай да бір белгілері бойынша бір-бірімен ұқсайтын не болмаса ажыратылатын сөздер тобы [26]. Аталған ғалым сөз арасындағы оппозициялардың тұлғалық жағынан омонимдерге (көрме – байқамау; көрме – заттарды көрсету үшін қою т.б.), мағыналық жағынан синонимдерге (дәрігер – доктор, лингвистика – тіл білімі т.б.) сәйкестігін атай отырып, антонимияның логикалық негізіне қатысы бар привативті оппозицияны, эквиполентті оппозицияның мысалдары келтіреді. 

Тараушаны жинақтай келгенде, тіл – ұлттың болмысы мен дүниетанымын білдіретін негізгі белгі деп қабылдасақ, қарама-қарсылық мәні қай тілдің болмасын сөздік құрамында өмір сүретін өзіндік топты құрайтын сөздер. Қарама-қарсы мәнді сөздердің тілдегі әмбебап құбылыс ретінде пайда болуы сыртқы ортамен, шындықпен байланысты. Шындық түрлі заттар мен құбылыстардан, олардың қасиеттері мен қатынастарынан тұрады. Бұлар өзара бір-бірімен байланысты, өзара тәуелді, бір мезгілде өмір сүреді. Адам баласы осы шындықты тану барысында бір-бірімен салыстырады, олардың арасындағы айырмашылықты, ұқсастықтарды айқындайды. Осыдан келіп, қарама-қарсы мағына және мағына қарама-қарсылығы шығады. Қарама-қарсы мағына санада қарама-қарсы мәнді сөзді тудыратын қасиетке ие, мағына қарама-қарсылығы – осы қасиеттер арасындағы қатынас. 

Аталған мәселелерді зерттеу тек тіл білімімен шектеліп қалмайды, философиялық, формалды-логикалық, онтологиялық, гнеосологиялық, психолингвистикалық және т.б. аспектілерде көрініс табады. Қарама-қарсылықтың әмбебап құбылыс екендігін танытатын бұл көрініс оларға берілетін анықтамалардың, сипаттамалардың алуан түрлілігін, тереңдігін көрсетеді. Тараушада осылардың кейбірі қарастырылды. 

Антоним сөздерді зерттеудің философиялық негізі антонимиядағы экстарлингвистикалық шындықты негізге алумен байланысты. Философиялық тұрғыдан кез келген нысан қарама-қарсылықтардан тұрады, сонымен бірге олар ажырамас бірлікте, бірін-бірі жоққа шығара отырып, бір-біріне өте алады. Бұлардың бірлігінсіз қарама-қарсылық, қарама-қарсылықсыз бірлік жоқ. Философтар бірлік ретінде нәрселердегі бірыңғай немесе жалпы негіздің болуын, бірдейлік белгілердің көрінісін түсінеді. 
Қарама-қарсылықтар бірлігі шартты, өткінші, қарама-қарсылықтар күресі абсолютті. Бұл заң ешқандай сыртқары күштерге жүгінбестен, кез келген қозғалыстың объективті ішкі «көзін» түсіндіреді, қозғалыстың өздігінен қозғалуын ұғынуға мүмкіндік береді, философиялық заңдармен байланыстылығын айқындайды. 

Адам ойлауының жалпы заңдылықтары логикалық тірексіз жүзеге аспайды, антонимдік оппозициялардың логикалық негізі қарама-қарсылықтың семантикалық бірдейлігі мен байланыстарының көптүрлілігіне айқындауға мүмкіндік береді. Логикалық қарама-қарсылық пен тілдік қарама-қарсылық түсініктерінің ауқымы белгілі бір шеңберде ғана бір-біріне сәйкес келеді. Қисынды қарама-қарсылық бір бір-біріне қабыспайтын ұғымдардың қарым-қатынастарын сипаттайды; бұл қатарға контрарлық және комплементарлық қарама-қарсылық енеді. 
Тілдік қарама-қарсылық логикалық қарама-қарсылықтан туындай отырып, олардың ой-санасы тұрғысынан объективті дүниенің заттарындағы және құбылыстарындағы мәнді айырмашылықтарды тілде сипаттайды. Қарама-қарсылықтың психолингвистикалық негізі ассоциативтік экспериментке, яғни адамның ойлау жүйесі мен тəжірибесінің ұштасуына негізделеді және сөйлеумен байланысты қарастырылады. 

Бұл жайттар қарама-қарсылық мағынаның әмбебап құбылыс екендігін айқындайды. 

1.2 Антонимдер және оларды лексикографиялау  

1.2.1 Антоним сөздердің лексикалық құбылыс ретінде зерттелуі
Алдыңғы тараушада біз антонимия құбылысының тілдегі әмбебап құрал ретінде философиялық, логикалық негізде зерттелуіне назар аударсақ, бұл тараушада антоним сөздердің лексикалық деңгейде қарастырылуына және оларды лексикографиялау мәселелеріне тоқталатын боламыз. 

Антонимия – лексемалар арасындағы қарама-қарсы мағынаны білдіретін семантикалық байланыс, қазақ тіл білімінде салыстырмалы түрде кешенді түрде қарастырылған тілдік құбылыс. Лексиканың осы саласы бойынша шешімін таппай жүрген өзекті мәселелер көп. Антонимия – бір-біріне қарама-қарсы мағыналарға ие лексикалық тұлғалардың семантикалық қарым-қатынасы. Антонимия – тілдердің басым көпшілігіне тән әмбебап құбылыс. Барлық тілдердегі антонимдердің семантикалық және құрылымдық жіктелуінің ұқсастығы олардың қарама-қарсы мағыналарының жалпы құрылымына байланысты болады. Антонимия үшін адамның ой-санасының шынайы дүниедегі заттар мен құбылыстар туралы ұғымдарды салыстыру және осы ұғымдарды бір-біріне қарама-қарсы қою қабілеті негіз болады. Сонымен бірге антонимияға логикалық-танымдық ерекшелік тән екендігі жоғарыда сөз болды. 

Алайда «логикалық қарама-қарсылық» пен «тілдік қарама-қарсылық» түсініктерінің ауқымы белгілі бір шеңберде ғана бір-біріне сәйкес келеді. Олардың арасына тепе-теңдік белгісін қоюға болмайды. А. Жұмабекованың пайымдауында, қисынды (логикалық) қарама-қарсылық бір-біріне қабыспайтын ұғымдардың қарым-қатынастарын сипаттайды; бұл қатарға контрарлық (лат. сontrarius – қарама-қайшы) қарама-қарсылық енеді. Тілдік қарама-қарсылық логикалық қарама-қарсылықтан туындай отырып, олардың ой-санасы тұрғысынан обьективті дүниенің заттарындағы және құбылыстарындағы мәнді айырмашылықтарды тілде сипаттайды. Бұл айырмашылықтар логикалық жағынан қабыспайтын ұғымдарға сәйкес келетін немесе сәйкес келмейтін антонимдік бірлік-тұлғаларда көрінеді [13,б. 10-13]. 

Ғалым В.А. Иванова өзінің еңбегінде антонимдер туралы, оның  тіл білімінде қарастырыла бастауы туралы жазады. Оның ойынша, антонимдер көп жылдар ұмытылып, кейін жүз жылдан соң антонимдерді қайта зерттеу басталған [27]. Негізінде тіл-тілдерде антоним сөздердің болатындығына ешкім дау айтып, күмәнданбайды. Сонымен бірге антонимия құбылысын жоққа шығаруға тырысқан зерттеушілер де болған (М. Лесник, Э. Сэпир). Соның барлығында қарама-қарсылық дегенді қалай түсінеміз,  тіліміздегі кез келген сөздерге антоним табыла бере ме деген сияқты мәселелер зерттеушілерді ойландырғандығы мәлім. 

Бірқатар зерттеушілер антонимді француз тілінен енген термин ретінде қарастырады. ХІХ ғасырдың басы мен ХХ ғасырдың басында «антоним» термині екінші рет лингвистикалық әдебиетте пайдалана бастайды.                          ХХ ғасырдың 30-жылдарынан бастап ғылыми және тілдерді оқыту лингвистикалық тәжірибесінде белсенді түрде қолданылады. Алайда                             50-жылдарға дейін бұл терминнің әдебиеттануда қолданып, стилистикалық аяда жұмсалуы басымдық танытқан [27,с. 142].

Антонимді лексикалық құбылыс ретінде зерттеу шамамен ХХ ғасырдың соңғы үшінші онжылдығына жатады. Әр ғалым антонимді әр қырынан қарастыру тіл ғылымында орын алып келді. Бұл қарама-қарсылықтың лексикалық құбылыс ретінде ара жігі ашылмаған мәселелерінің көп болуы себебінен деп түсіндіріледі. 

Қазіргі лингвистикалық ғылымда антонимия мәселесі едәуір зерттелген десек те, тілдің дамуы тұрғысынан, оның кейбір жақтарын әлі де болса аша түсуіміз керек. Антоним терминінің өзін әр тілші әртүрлі түсіндіргенімен, антонимге берген анықтамалары негізінен ұқсас келеді. 

1964 жылы шыққан «Орыс тілі лексикологиясында» Н. Шанский: «Антонимдер – қарама-қарсы болғанымен, бірақ корреляциялық ұғымдарды білдіретін әр түрлі дыбысталатын сөздер» [28] – десе, Л. Булаховский: «Ассоциациясы қарама-қарсы мағынадағы сөздердің антонимдері арасындағы айырмашылықтың негізінде бір мезгілде белгілі бір жағынан ұқсастықтың болуын болжай жасалуы» [29] – деген анықтама ұсынады. Д. Шмелев «Антонимдерді мағынасы бойынша ең жалпы және маңызды семантикалық белгісіне қарай қарама-қарсы тұрған және сәйкес лексика-семантикалық парагдигманың шеткі нүктелерінде орналасқан сөздер деп тануға болады» [30] – деп анықтайды.

Антонимдерге осы секілді анықтамалар бере отырып, көптеген зерттеушілер олардың лингвистикалық табиғатын түсіну үшін, ең алдымен, осы қарама-қарсылық дегенді анықтап алу керек деп санайды. Бұл мәселе көптеген ғалымдарды ойландырған. Мәселен, В. Клюева: «Антонимдік сөздермен жұмыс жасаудың қиындығы «қарама-қарсы ұғымның» не екенін анықтаудың қиындығында жатыр, әртүрлі себептерге байланысты сөздерді (ұғымдарды) бір-біріне қарсы қоюға болады [31] – деп, бірнеше қарсы қойылатын сөздердің мағынасын ашуға тырысқан.

А. Киреев: «Антоним терминінің өзі әртүрлі мағынада түсіндіріледі.  Кейбір тіл мамандары сапалық ұғымды білдіретін сөздерді ғана антонимге жатқызады» [32] – деп көрсетеді.

В.Н. Комиссаров: «Антонимдердің мәнін ғылыми және лингвистикалық тұрғыдан түсіну айтарлықтай қиындықтармен байланысты болғанымен, тілдегі антоним сөздердің бар екендігі анық танылады және оған күмән келтіруге болмайды» [24,с. 55] –деп жазған.

Кейбір тілшілер барлық сөздердің бәрінің бірдей антонимдері бола бермейді, тек сапалық ұғымда немесе қандай да бір сапалық қасиетті білдіретін сөздердің ғана антонимі болады дейді. Мәселен, күшті (адам) сапасы – әлсіз сапасына тез қарсы қойылады. Ал «кітап», «дәптер», «шалбар» тәрізді зат есімдерге антоним табу мүмкін емес. Бағдаршамда «жасыл» түске «қызыл» түс қарсы қойылады, ал күнделікті өмірде оларды, мәселен, суретшілер бұларды бір-біріне қарсы түс деп айта алмайды.

А. Реформатрский «Введение в языковедение» атты кітабында антоним сөздер «мағынасы қарама-қарсы сөздер, полярлық ұғымдарды білдіретін сөздер» деп, антонимдер негізінен сапаны суреттеуге негізделген сөздер, сонымен бірге қимылды және қарама-қайшылықты не болымсыздықты бейнелеуде де жұмсалуы мүмкін деп көрсеткен [33].  Алдыңғы тараушада атап өткендей, В.Н. Комиссаровтың «Проблемы определения антонима: О соотношении логического и языкового в  семасиологии» атты зерттеу мақаласы кезінде антонимия құбылысына орай ең бір елеулі өзгерістер әкелді деуге болады. Автор өз еңбегінде антонимді қисындық бағытта ұстанған карама-қарсылық түсініктерімен бірлестікте қарай отырып, тілдік және логикалық қарама-қайшылықтың арақатынасын ашуға тырысқан. Антонимдер түсініктер жиынтығы емес, ерекше сөздер тобы деген тұжырымын «антоним сөздердің қарама-қарсылығы олар көрсететін құбылыстардың ешқандай ерекшеліктеріне байланысты емес, «табиғаты бойынша қарама-қарсы», «барлық сөздер үйлесімсіз, бірін-бірі жоққа шығаратын ұғымдар қарама-қарсы және қарама-қайшы болып бөлінеді» – деп сипаттаған [24,с. 49-58]. Аталған автор қарама-қарсылық сөз мағынасының элементі және ол нақты мәнмәтінге еш байланысты емес, антоним дегеніміз- лексикалық жағынан бір-біріне қарама-қарсы сөздер деп тұжырымдайды. 

Қазақ тіл білімінде антонимия құбылысының барлық жақтары терең қарастырылмаған. 1950 жылдардан бастап антонимдер туралы алғашқы пікірлер айтыла бастады. Антонимдер туралы жалпы тіл білімі мен лексикология оқулықтарының арнайы бөлімдерінде жазылған. Оқулықтардың көпшілігінде антонимдер туралы негізінен біркелкі анықтамалар беріледі. Оқулықтарда: «мағыналары қарама-қарсы сөздерді антонимдер дейді» деген жалпы жалпылама анықтамалар ұсынылады [34,35]. Ә. Болғанбайұлы мен Ғ. Қалиұлы антоним сөздердің қандай сөз таптарынан келетіндігіне, жасалу жолдарына тоқталады [36]. 

К. Аханов ертеректе жазылған мақалаларының бірінде антонимдер мәселесі туралы жалпы түсінік бере отырып, антонимдерді үш топқа бөлген: 

1) сапалық, сандық (ақ – қара, жақсы – жаман); 

2) адамның мінез-құлығын, көңіл-күйін, сонымен қатар басқа тұлғалармен қарым-қатынасын анықтайтын (сүйіну – күйіну, қуаныш – реніш); 

3) уақыт, кеңістік туралы мағлұмат беретін антоним сөздер: (қыс – жаз, кең – тар, күн –түн) [37]. 

Тілдік талдаулармен қатар логикалық талдауға ұмтылушылық                    Ә. Болғанбайұлының мақалаларында көрініс табады [38]. Бұл талдауларды біз диссертацияның бөлімдерінде ретіне қарай келтіреміз. 

Қазақ тілінде антоним сөздердің зерттелуін айтқанда екі еңбекті ерекше атап өтуге болады. Оның бірі – Ж. Мусиннің зерттеуі [11,с. 31], екіншісі –                     А. Жұмабекованың зерттеу жұмысы [39]. Өйткені аталған зерттеушілер біздің тақырыбымызға тікелей қатысты антоним сөздердің сөздігін жариялаған, демек, антоним сөздерді лексикографиялауға алғаш түрен салған ғалымдар. Олар антоним сөздердің тіл біліміндегі зерттелу сапасын көтеріп қана қоймай, антонимдер сөздігін түзудің жай-жапсарын лексикография үшін ұсынған. Бұл авторлардың сөздік түзудегі ізденістерін сәл кейінге қалдыра отырып, жалпы антонимдерге байланысты ғылыми пікірлеріне тоқтала кетеміз. 

Ж. Мусин өзінің диссертациялық жұмысында қазақ тіл білімінде жүйелі түрде алғашқылардың бірі болып антоним сөздерді қарастырған. Ғалым антонимдер мәселесінде өзекті болып табылатын негізгі мәселелерді анықтай отырып, антонимдік қатынастарды лексикалық, сөзжасамдық, морфологиялық, фразеологиялық, стилистикалық деңгейде қарастырған. Ғалымның негізгі үш бөлімнен тұратын диссертациялық зерттеуінде қарама-қарсы мағына білдіретін сөздердің ерекшеліктері, антонимдерге беріліп жүрген анықтамалар, антонимдердің түрлері, фразеологиялық антонимдер, антоним болатын сөз таптары сияқты мәселелер талданады [11,с. 31].

Ж. Мусиннің зерттеу жұмысын кейінгі тілші-ғалымдар оң бағалай отырып, кейбір жетіспейтін тұстары барын еске салады. А. Жұмабекова аталған еңбекте логикалық және тілдік қарама-қайшылықтардың байланысы, бір түбірлі антонимия мен болымсыздық категориясы арасындағы қатынас, қарама-қарсы ұғымдардың берілу тәсілдері, секілді кейбір маңызды мәселелер өз шешімін таппаған деп санайды [13,б. 10]. 
Антонимдер мәселесі қазақ және орыс тілдерінің материалдарында салыстырыла зерттеліп жүр. А. Жұмабекова өзінің еңбегінде антонимия құбылысын салыстырмалы-типологиялық аспектідегі теориялық қағидаларын алғаш рет кеңінен қарастырып, жан-жақты тұжырымдайды [39,с. 25]. Антонимия тілдік құбылыс ретінде қарастырылып, логика, психология, философия қағидаларымен салыстырылып, кешенді түрде зерттеу жүргізілген. Зерттеу барысында тілдік және логикалық қарама-қарсы байланыс анықталып, узуалды антонимдік оппозиция және контекстуалды антонимдік оппозиция ұғымдарының айырым белгілері көрсетіледі. Қарама-қарсы мағынадағы сөздер градуалды, привативті және эквиполентті деп шартты түрде үшке бөлініп қарастырылған. Зерттеушілердің айтуынша, қазақ тіл біліміндегі антонимдерге деген көзқарастың дамуында бұл еңбектің тигізер септігі мол.  

Аталған зерттеу жұмысында антоним сөздерді узуалды антонимиялық оппозиция, контекстуалды антонимиялық оппозиция делінген екі топқа бөле отырып, олардың сипаттамасы беріледі.

Қазақ тіліндегі антонимдер мәселесі А.Е. Жүсіповтың «Қазіргі қазақ тіліндегі қарама-қарсылықтың коннекторлары» атты зерттеу жұмысында едәуір жақсы ашылған. Аталған жұмыста атнонимдердің объективті негізін анықтау, түбірлі антонимдердің, энантиосемияның табиғатын ашу, қарама-қарсылықтың синонимия, полисемия, омонимиямен байланысын және антоним сөздердің стилистикалық қызметі сөз болады [3,б. 29]. Сондай-ақ бұл еңбекте біздің  диссертациялық жұмысқа әдіснамалық жағынан негіз болатын көптеген мәселелер көтерілген, атап айтқанда, қарама-қарсылықтың әмбебап категория екендігі, қарама-қарсы мағына мен мағына қарама-қарсылығы, қарама-қарсылықтың болымсыздық категориясымен байланыстылығы, қарама-қарсылықтың коннекторлары т.б.  
Қазақ тіліндегі антонимдер лексикалық бірлік ретінде жеке зерттеледі, сонымен бірге тұрақты тіркестер, мақал-мәтелдер құрамында қарастырылады.
С. Төлекованың «Қазақ тіліндегі алғыс және қарғыс мәндегі фразеологизмдер» атты зерттеу жұмысында қарама-қарсылық мәселесі осы бағытта сипатталады. Автор зерттеу нысаны болған алғыс және қарғыс мәндегі фразеологизмдерді үш түрге ажыратып қарастырады: 
1) Фразеологизмдердің толық мағыналарының қарама-қарсы қойылуы. Мысалы: жас жанына жамандық бермесін – көгермей, көктей солғыр, жаның мұрнының ұшына келгір – айдан іздегенің алдыңнан табылғыр, қуанышың қойныңа сыймасын – қасіретіңе жолыққыр және т.б.; 
2) Қарама-қарсы мағынадағы фразеологизмдерде мағыналық жағынан фразеологизмнен негізі болатын бір сөздің қайталанып келіп жасалуы. Мысалы: жаның жадырағыр – жаның көзіңе көрінгір, жолың ашық болғыр – жолың болмағыр, жолың даңғыл болғыр – жолыңа жуа біткір және т.б.;

3) Фразалық бірліктерден бөлек алынған кезде бір не екі сөз жеке тұрып антоним бола алатын фразеологизмдер. Мысалы: ұзақ ғұмыр берсін – өлім келгір, көзінің оты жансын – көзінің оты өшсін және т.б.
Ғалым фразеологизмдер құрамында кездесетін антонимдерді қарастырады да, олардың экспрессивтік-эмоционалдық қызметін айқындайды. «Өшкенің жанып, өлгенің тірілсін» тәрізді тұрақты тіркестердегі антонимдер алғыс мәнін күшейте түседі де, «Досың қас, дұшпаның жау болсын» тәрізді тіркестердегі дос – қас, дос – дұшпан, жау – дос сөздері қарғыс мәнінде сондай әсер ететіндігін дәлелдейді [40].  
Ж. Қонақбаеваның ғылыми жұмысында антонимдік фразалық тіркестер ағылшын, орыс және қазақ тілі материалдарында салыстырыла отырып, осы бірлік-тұлғалардың тіларалық идиомалық қатысын ашып, анықтауға бағытталған. Автор қазақ, орыс тілдеріндегі антонимдік қарама-қарсылық ағылшын-қазақ, ағылшын-орыс эквиваленттеріне сайма-сай келетінін айтады. Айырмашылық, негізінен, коннотативтік қатынастар кезінде байқалады, олардың әрқайсысының өзіндік семантикалық құрылымы бар дегенге жүгінеді [41]. 

Антоним сөздерге байланысты ғылыми жұмыстардың бірқатары антонимияның көркем әдебиетте қолданылуына, антонимдердің мәтінтүзімдік қызметіне арналады [42,43].  

Түрік тіліндегі антонимдер туралы зерттеулер соншалықты көп емес. Зерттеулерге сүйенсек, түрік тілі антонимдері екі тұрғыдан қарастырылады: сөздік түрінде және антонимдерге арналған ғылыми зерттеулер. Сөздіктер:       1) Ertuğrul Karsan. Türkçede Zıt Anlamlı Kelimeler Sözlüğü, İnkılap Kitabevi. 2021.; 2) Yalçın Cevdet. Eş ve karşıt anlamlı kelimeler sözlüğü, Ankara: Yalçın Emel Yayınları. 1989; 3) Eş ve Zıt Anlamlı Kelimeler Sözlüğü, Altın Kitaplar - Altın Sözlükler Dizisi. Түрік тілі бойынша антоним сөздердің кейбір мәселелері А. Акчатайдың [44], А. Түркел, М. Четинкауаның [45],С. Четиннің [46], М. Бүкердің [47], Ф. Карадемирдің [48] зерттеулерінде қарастырылады.

Антоним сөздердің тіл білімінде зерттелу жайын сөз еткенде оларды топтастыруға байланысты ғылыми көзқарастарды еске сала кеткен жөн. Тіл-тілдердегі антоним сөздердің байлығы мен алуан түрлілігі оларды топтастырудағы түрлі ұстанымдардың болғандығын көрсетеді. Антонимдерді жіктеуге байланысты ғылыми пікірлерді диссертацияның кейінгі бөлімдерінде де келтіретіндіктен, бұл тараушада біз жалпы тоқталамыз. 

Топтастырулардың ішіндегі маңыздылары антоним сөздердің құрылымдық және семантикалық тұрғыдан жіктелуі. Құрылымдық жағынан топтастыруда антоним сөздер түбірлес антонимдер (малды – малсыз, ажарлы – ажарсыз, бақытты – бақытсыз т.т.) және әр тектес антоним сөздерге (алыс – жақын, аз – көп, ақ – қара т.т.) ажыратылады, негізгі (аш – тоқ) және туынды түбір (аштық – тоқтық) антонимдік жұптар қарастырылады. Сонымен бірге белгілі бір лексика-грамматикалық топқа енетін антонимдер (зат есім, сын есім, етістік, үстеу) сөз болады. Антоним сөздерді сөзжасамдық тұрғыдан ажырату соңғы кезде белсенді сипат алуда. 

Антоним сөздерді семантикалық топтастыру қарама-қарсылықтың білдіретін мағынасына сәйкес жүргізіледі. Осы орайда қазіргі зерттеулерде контрарлық (сапалық) қарама-қарсылықты білдіретін антоним сөздер, комплементарлық, яғни бірін бірі толықтыру мағынасын білдіретін антоним сөздер, іс-әрекеттің, жағдайдың, қасиеттің қарама-қарсы бағытталғандығын білдіретін антоним сөздер деп топтастырушылық кездеседі. 

Келесі тарауда бұл мәселе қозғалатындықтан, біз бұл тараушада қайталап жатпаймыз. Ескеретін бірнәрсе, антоним сөздердің осындай топтары оларды сөздік құрамнан толық қамтуға жол ашады. 

1.2.2   Антонимдердің қазақ және түрік сөздіктеріндегі фиксациялануы

Тараушада қазақ және түрік тілдерінде антоним сөздерді лексикографиялау мәселесіне тоқталмас бұрын жалпы лексикография және лексикографиялық тәжірибелер, міндеттер, олардың мақсат-мүддесі туралы нақтылап алғанды жөн көреміз.  

Ұзақ жылдар бойы қалыптасқан біздің ұлттық қазынамыз – тіліміздегі сөздердің мағынасын, шығу тегін, қолданылу сипатын, стильдік мәні тұрғысынан тексеріп, тілдің қалыптасқан лексикалық жүйесін зерделеп беретін тіл білімінің бір саласы лексикология болса, сөздердің және олардың мағыналарын жинап, жүйелеп және сипаттап беретін бізде – лексикография болып саналатындығы белгілі. 

Лексикография бізге тілдің қалай жұмыс істейтінін, онда қандай сөздер бар екенін, олардың қалай қолданылатынын және олардың қандай мағыналары бар екенін түсінуге көмектеседі. 

Лексикографияның өзіндік ерекшеліктері мен міндеттері бар екені белгілі. Ол тілдің лексикалық жүйесін, яғни барлық сөздерді және олардың өзара байланысын зерттейді. Ол сондай-ақ адамдарға тілді дұрыс және тиімді пайдалануға көмектесетін сөздіктерді әзірлейді. 

Лексикография тіл үйренуде үлкен маңызға ие. Сөздіктер бізге жаңа сөздерді білуге, олардың мағыналарын түсінуге және оларды дұрыс қолдануға көмектеседі. Олар, сондай-ақ сөздік қорымызды кеңейтуге және қарым-қатынас дағдыларын жақсартуға көмектеседі. 

Қазіргі лексикография белсенді дамып, заманауи қажеттіліктерге бейімделеді. Технология мен ғаламторға қатысты жаңа сөздер мен сөз тіркестерінің пайда болуымен, лексикографтар жаңа сөздіктер жасайды және бұрыннан барларын жаңартып отырады, яғни үздіксіз үрдісте болады. Олар, сонымен қатар сөздердің мағынасындағы өзгерістерді ескереді және тілдің дамуын бақылап отырады. 

Лексикографияның негізгі міндеттерінің бірі – тілде бар барлық сөздер мен сөз тіркестерін жинау және сөздік ретінде түзу. Лексикографтар жаңа сөздер мен олардың мағыналарын табу үшін әдебиет, әңгіме, мәтін сияқты әртүрлі дереккөздерді зерттейді. Олар, сондай-ақ сөздерді сөз таптары, тақырыптық топтар және т.б. сияқты әртүрлі санаттарға жіктейді. Лексикография лингвистикалық қызметтің барлық нәтижелерін жария ететін арна ретінде тіл білімі ғылымында сөздің барлық қасиетін жинақы түрде қарастырады. Бұл тұрғыдан келгенде, лексикографияны лингвистика мен тілді танып білгісі келетін қоғамның арасын жалғап тұратын тілдесім қызметі десе де болады, ол сөздерді өз арнасында жүйелі түрде орналастырып, өзіндік табиғатын ашып береді. 

Лексикография – сөздік жасау және зерттеу саласы. Ол тілдегі сөздердің мағыналарын, қолдану ерекшеліктерін, грамматикалық сипаттамаларын және олардың фонетикалық жазуын жинақтайды. Лексикографияның негізгі мақсаты – тілдің лексикалық қорын жүйелеп, пайдаланушыларға түсінікті түрде жеткізу. Лексикография – тілдің динамикасын, мәдениетін және дамуын түсіну мүмкіндік беретін маңызды ғылым. 

Сөздік – тілдегі сөздердің мағыналарын, қолдану ерекшеліктерін және грамматикалық ақпаратты жинақтайтын құжат. Сөздіктер тілдік білім мен мәдениеттің негізін құрайды. Сөздіктер – тіл білімінің маңызды құралы. Олар тілдің динамикасын, дамуын және мәдени ерекшеліктерін түсінуге мүмкіндік береді. Түрік тілдеріндегі лексикография тарихы терең және бай дәстүрге ие.

Орфография – жазба тілде қолданылатын біркелкі жазу ережелерінің тарихи қалыптасқан жүйесі, емле ережелері. Орфография тыныс белгілерінің қойылу тәртібі мен емле мағынасын қарастырады. Орфография – жазба тілде қолданылатын біркелкі жазу ережелерінің тарихи қалыптасқан жүйесі, емле ережелері. Орфография тыныс белгілерінің қойылу тәртібі мен емле мағынасын қарастырады. Ал орфоэпия – сөздердің дұрыс оқылу ережелерін қарастыратындығы белгілі. Орфоэпия – (грек. оrthos «тіке, дұрыс», epos «сөйлеу») – сөздер мен сөз тіркестерінің ұлттық әдеби нормаларына сай дұрыс айтылуын қамтамасыз ететін ережелер жиынтығы. Орфоэпия тілдің ауызша сөйлеу нормаларын реттеп отырады.

Бұл екі сөздікті келтіріп отырған себебіміз – олар да антонимдік тілдік бірліктерді лексикографиялауға қызмет етеді. Орфографиялық сөздікте антоним сөздердің жазылуы қамтылса, орфоэпиялық сөздік түрінде дұрыс айтылуы көрініс табады. Аталған сөздіктерден антоним сөздердің көптеген мысалын келтіруге болады. Антонимдер ретіне қарай кейде қосақталып бірге алынса, енді бір реттерде өз алдына дербес қамтылады. 

Мысалы: абыройлы-абыройсыз; абыройлылық-абыройсыздық; аз-көп; азды-кем; азды-көпті; аз-кем; ағалық-інілік; ағалы-інілі; айтулы-айтусыз; ақты-қарасы; ақылы-ақысыз; алғызу-бергізу; алды-арты; алыс-жақын; аналық-аталық; аңдулы-аңдусыз; арғы-бергі; арзан-қымбат; арзанды-қымбатты; алға-артқа; арлы-берлі; ары-бері; асты-үсті; асыраулы-асыраусыз; атты-атсыз; ауқатты-ауқатсыз; ауызша-жазбаша; ауыр-жеңіл; аш-тоқ; ащы-тұщы; апару-әкелу; апар-әкел; әлсіз-мықты; әне-міне; анау-мынау; бағдарлы-бағдарсыз; бағулы-бағусыз; басыңқы-бағыныңқы; базыналы-базынасыз; байлаулы-байлаусыз; байыпты-байыпсыз; бақуатты-бақуатсыз; бақытты-бақытсыз; бапты-бапсыз; бар-жоғы; барлы-жоқты; бару-келу; барыс-келіс; бас-аяқ; басы-аяғы; батпақты-батпақсыз; бейнет-зейнет; бейнетті-зейнетті; белгілі-белгісіз; білу-білмеу; даңқты-даңқсыз; дауысты-дауыссыз; айыпты-айыпсыз (ОЭ, 2007, 800 б.) және т.б. 

Тіл кеңесі (Dil Encümeni) тарапынан жазуда бірізділікті сақтау мақсатымен «Əліпби есебіне» негізделген «Imlâ Lȗgatı» (Емле сөздігі) жарық көрді. Кейбір сөздердің жазылуын көрсеткен қосымша тізім мен ел жəне өлке аттарының жазылу түрі көрсетілген. Сонымен алғашқы емле сөздігі 13 жыл бойы қолданылады [49].
Қазіргі таңға дейін түрік тілінің орфографиялық сөздігі, «Емле анықтамасы (Imlâ Kılavuzu)» (1948, 1956, 1957, 1960, 1962 жж.), «Жаңа емле анықтамасы (Yeni Imlâ Kılavuzu)» (1965, 1966, 1967, 1969 жж.), «Жаңа орфографиялық (емле) анықтама (Yeni Yazım (Imlâ) Kılavuzu)» (1970 ж.), «Жаңа орфографиялық анықтама (Yeni Yazım Kılavuzu)» (1973, 1975, 1977, 1980, 1981 жж.), «Емле анықтамасы (Imlâ Kılavuzu)» (1985, 1988, 1993, 1995, 1996, 2000, 2003 жж.), «Орфографиялық анықтама (Yazım Kılavuzu)» (2005, 2008, 2012 жж.) ретінде əртүрлі аттармен 80 жыл- дан астам уақыттың ішінде 27 рет басылып шықты. Бұл орфографиялық еңбектің əр басылымында өзгертулер енгізіліп, орфографиялық нормалар жаңа мысалдармен толықтырылып, өңделіп отырды. Сонымен, тілде болып жатқан өзгерістер мен соңғы жылдары тілдік ортада қалыптасқан жаңа қолданыстар осы орфографиялық сөздікке енгізілді [49,s. 27]. 

«Дыбыстық түрікше сөздік» (Sesli Türkçe Sözlük) атты электронды сөздік Түрік тілі қоғамы тарапынан дайындалды. Осы сөздікті пайдалану үшін Түрік тілі қоғамының ресми сайтына кіріп пайдалануға болады. Бұл мұғалімдерге, заңгерлерге, кино мен теарт актерлеріне, спикерлерге т.б. адамдарға арналған сөздердің дұрыс айтылуын қамтамассыз ету үшін жасалған электронды көмекші құрал. «Дыбыстық түрікше сөздіктің» парақшасына түріктің әдеби тіліндегі кез келген сөзді немесе сөз тіркесін жазған кезде, төменгі жағына оларға қатысты бүкіл лексикалық бірліктер тізіледі. 

Тарихи тіл білімінің бір саласы сөздің шығу тарихын қарастыратын этимология саласы. «Қазақ тіл білімі терминдерінің түсіндірме сөздігінде» этимологиялық сөздікке «Этимологиялық сөздік (этимологический словарь) – сөздердің шыққан тегін түсіндіретін сөздік [50], ал «Қазақ сөздігінде»: «Этимологиялық сөздік белгілі бір тілдегі сөздердің шығу төркінін, олардың бастапқы дыбысталу түрі мен мағынасын анықтайтын сөздік» деген анықтама беріледі.

І.Кенесбаевтің сөздігінде сөздерді белгілі бір жүйемен салыстырма-тарихи әдіспен зерттеу – этимологиялық сөздіктің міндеті [51].
Т.В. Жеребилоның айтуынша: «Этимологиялық сөздік – сөздердің, морфемалардың шығу тегі мен тарихын сипаттайтын лексикографиялық басылым» десе, О.С.Ахманова «Этимологиялық сөздік – берілген сөздердің шығу тегін түсіндіретін сөздік» – деп жазады. 

Антонимдік жұптардың жалпы лексикографиялануынан хабардар етсе, екінші жағынан, антоним сөздердің түркі тілдеріндегі түбірлестігін білдіреді. Сөздікте түркі тілдерінің түбір ортақтығы негізінде ашылатын сөздердің туыстық байланысы ашылады. Түбірлес болып келетін қарама-қарсы мәндес сөздер құрамында етістіктер де, зат есімдер де, сын есім және үстеу сөздер т.т. тұлғалар ұшырасады, бұл грамматикалық жағынан туыстас тілдердің бір негізде дамығандығын көрсетеді. Аталған сөздік пен қазақ, түрік тілінің түсіндірме сөздіктерден кейбір негізгі антонимдік жұптарға қатысты мысалдарды ықшамдап келтіреміз: 

А:ғыр: ..1. тяжелый, грузный, увесистый – во всех языках и памятниках..; вторичные, а также переносные по происхождению значения 2. Тяжелый (в разных занчениях): а) трудный, трудно выполнимый, тяжелый, сложный – турк., тур., аз., кар., кум., кбал., кир., каз., ног., ккал., тат., баш., уз., уйг., алт., тув., як., чув... (ЭСТЯ, 1974, 84-б.)
Жеңіл: каз., ккалп., зеңгил: йеңил: турк., кум., ног., уйг., 1. легкий – во всех источниках.., 2. нетрудный – аз., ног., тат., баш., простой – кар. К., ног., алт., 3. Легкомысленный... (ЭСТЯ, 1989, 188-б.)
АУЫР І 1. Жеңіл емес, салмақты. 2. Бейнеті көп, қиыншылығы мол. 3. Адам басына келген үлкен ауыртпалық. 4. Тым үлкен, аса зор. 5. Жағымсыз, тиімсіз, қолайсыз. 6. Жай, баяу, ақырын. 7. Ауысп. Икемсіз, шұбалаңқы. Ауыр артиллерия –зеңбірек, пулемет, миномет т.б. дәрімен атылатын қарудың жиынтығы. Ауыр атлетика – күрес, штангі көтеру сияқты спорт түрі т.б. 
ЖЕҢІЛ 1. Салмағы аз, салмақсыз. Ауысп. 2. Оп-оңай, болмашы, қиындығы жоқ. 3. Жеңіл-желпі, атүсті. 4. Жеңілтек, ұшқалақ, шошақай. Жеңіл машина – бес кісілік, ауыр жүк тасымайтын машина. Жеңіл ауыз – аузында сөз тұрмайтын (адам) т.б. (ҚТТС)
AĞIR sf. 1. Tartıda çok çeken; kilolu, sakil, hafif karşıtı. 2. Çapı, boyutu büyük: Ağır top. 3. Yavaş: «Adam ağır adımlarla gelip masanın başına geçiyor.» - Esat Mahmut Karakurt. 4. yoğun: «Evin sofasına girer girmez kendisini ağır bir duman karşıladı.» - Abbas Sayar. 5. sf. Çok az işiten (kulak).6. sf. mecaz Gösterişi fazla olmayan, ciddi olan: «Ağır kıyafeti ile muhite uymayan Canan'ın yanında, ne kadar rahat ve sadeydi.» - Mithat Cemal Kuntay. 7. sf. değerli: «Hiçbir yerden bir ses çıkmamış, kimse bir söz söylememişti. Yalnız Yumru kendi kendine taş yerinde ağırdır dedi.» - Hüseyin Nihal Atsız. 8. sf. çetin: «Denizcilik tarihinin en ağır sorumluluklarından birini üzerine alıyordu.» - Feridun Fazıl Tülbentçi. 9. sf. Sıkıntı veren, bunaltan; sakil: «Sanki ağır bir yükün altından kurtuldum.» - Ömer Seyfettin. 10. sf. Dokunaklı, kırıcı, insanın gücüne giden: «Kızmıştım, Keziban'a söylenecek şöyle ağır bir söz arıyordum.» - Nurullah Ataç. 11. sf. ağırbaşlı: «Bu, on dokuz yaşında ufak tefek bir kızdı fakat otuz yaşındaki bir insandan daha ağırdı.» - Halide Edip Adıvar. 12. sf. Keskin, boğucu (koku): «Bu koku, en hafif rüzgârla burnu kuvvetli bir adama uzaktan kendini hissettirecek kadar ağırdır.» - Falih Rıfkı Atay. 13. sf. kısık: «Ağaya pek duyurmak istemeyen ağır bir sesle kulağıma eğildi.» - Osman Cemal Kaygılı. 14. sf. Davranışları yavaş olan. 15. sf. mecaz Sindirimi güç (yiyecek): Ağır bir yemek. 16. isim, ağır sıklet: Yıllarca ağırda güreşti. 17. zarf Yavaş bir biçimde: «Cüneyt Bey sözlerini tartıyormuş gibi ağır söylüyordu.» - Etem İzzet Benice. 
ḪAFĪF sf. Ar. ḫafīf 1. Tartıda ağırlığı az gelen; yeğni, ağır karşıtı: «Mustafa Kemal meraklıdır; dükkânın içini görmek istiyor, giriyor, raflarda birtakım hafif eşya var.» - Afet İnan. 2. Güç veya yorucu olmayan, kolay olan: «Şöyle ne bileyim, kadınların yapabileceği işler arayın, hafif işler… Yoksa hademelik sizin gibi ince, hafif nahif kadınların kârı değil.» - Bekir Sıtkı Kunt. 3. Ağırbaşlı olmayan, ciddi olmayan, hoppa olan: «Bu eserde eski konak ve köşk hayatının hesapsız, bilgisiz ve hafif insanlar elinde nasıl ve niçin yıkıldığı hikâye edilmek istenmiştir.» - Şerif Aktaş. 4. Miktarı az, sindirimi kolay (yiyecek): «Onlar da akşam yemeğini pek hafif yerlerdi.» - Sait Faik Abasıyanık. 5. Kalınlığı veya yoğunluğu az olan: «Dışarıda yanan lambanın aydınlığıyla burası hafif bir karanlık içindeydi.» - Memduh Şevket Esendal. 6. Etkisi az olan, sert karşıtı: «Hafif esen serin rüzgâr üşümesine neden olmuştu.» - Can Güzel. 7. Önemli olmayan: «Bu takdirde en hafif ceza dahi, o cezaya çarptırılmış olanı, en büyük bir cezaya maruz kalmış gibi incitir.» - Refik Korkud. 8. Çok dik olmayan (sırt, yokuş): «Hafif bir meyilden indik.» - Hüseyin Rahmi Gürpınar. 9. Gücü az olan, belli belirsiz olan: «Yaprakların hafif iniltisi içinde, çalılıklar arasından geçerek denizaltının demir attığı koya doğru yaklaşıyoruz.» - Esat Mahmut Karakurt. 10. zarf Sıkıntısız, ferah, rahat olarak: Kendimi bugün çok hafif hissediyorum (ҚТТС).
Берілген мысалдарды салыстырғанда, қазақ тіліндегі «ауыр» мен түрік тіліндегі «ağır» сөздерінің негізгі мағынасы толық сәйкес келеді: екеуі де «салмағы көп, жеңіл емес» ұғымын білдіреді. Сонымен қатар екі тілде де бұл сөз «қиын, бейнеті көп» (қаз. ауыр жұмыс – түр. ağır sorumluluk), «баяу» (қаз. жай, ақырын – түр. ağır adımlarla), «жағымсыз, көңілге тиетін» (қаз. ауыр сөз – түр. ağır söz) және «қорытуға қиын тағам» (қаз. ауыр тағам – түр. ağır yemek) мағыналарында қолданылады. Айырмашылығы – түрік тілінде ağır сөзі «аз еститін (құлақ)», «қысқа, бәсең дауыс» сияқты қосымша мағыналарда да жұмсалады, ал қазақ тілінде «икемсіз, шұбалаңқы» деген ауыспалы мағына бар.

Сол сияқты қазақ тіліндегі «жеңіл» мен түрік тіліндегі «hafif» сөздері де негізгі мағынада сәйкес: «салмағы аз». Екі тілде де «оңай, қиындығы жоқ» (қаз. жеңіл жұмыс – түр. hafif iş), «жеңілтек, салмақсыз мінез» (қаз. жеңілтек – түр. hafif insan), «қорытуға жеңіл тағам» (қаз. жеңіл ас – түр. hafif yemek) деген мағыналар ортақ. Айырмашылық ретінде түрік тілінде hafif сөзі «маңызы аз», «еңісі аз», «әлсіз жел» сияқты реңктерде жиі қолданылады, ал қазақ тілінде «жеңіл ауыз» сияқты тұрақты тіркестік қолданыстар бар. Жалпы алғанда, екі жұп сөз де мағыналық тұрғыдан өте ұқсас, айырмашылықтары көбіне қолданылу аясында байқалады.

А:Қ: турк., тат., кар.к., кбал., кир., каз., ног., ккал., тат., ног., баш., уйг., алт., тув., 1) белый (во всех источниках), белизна.., белок (например, глаза, яйца); 2. Чистый (прямо и переносно..)... (ЭСТЯ, 1974, 115-б.). 

ҚАРА: турк., аз., гаг., ктат., кар.к., кум., кир., каз., ног., тат., баш., черный – во всех источниках... (ЭСТЯ, 1997, 284-б.)
АҚ І 1. Сүттің, қардың түсіндей аппақ түс. 2. Ағы басым. Ақ араласқан түс. 3. Ауысп. Адал, таза. 4. Сұлулық пен әдемілік бейнесі. 5. Махаббат пен сүйіспеншілік бейнесі. 6. Құрмет пен ілтипат бейнесі. 7. Қадір мен қасиет бейнесі. 8. Көздің қарашығын қоршаған 
ҚАРА І 1. Көмірдің, күйенің түсіндей (аққа қарама-қарсы түс). 2. Қарапайым көрінген нәрсе, қарайған зат. 3. Бір нәрсенің нобайы, пішімі, аумақ, көлемі, сан мөлшері. 4. этн. Өлікті аза тұтудың белгісі ретінде басқа салатын қара түстиі орамал. 5. Халық арасынан шыққан қарапайым адам; бұқара халық. Қара ажырық – ажырықтың қоңырқай түсті түрі. Қара алқа – жемісі қара түсті алқа. Қара бұрыш – бұрыштың қара қошқыл түсті, қара түсті үлкен түрі. Қара өлең – өлең өсімдігінің қара қоңыр түсті түрі. Қара шыбын – үйде, қорада жүретін әдеттегі үй шыбыны. Қара ырғай – ырғайдың қабығы қара қоңыр түсті түрі. ◊ Қара ала – қара және ақ түс аралас. Қара албасты – албастының дөкейі; нағыз албасты т.б.
ҚАРА ІІ Жылқы, түйе, сиыр малдарының жалпы аты.

ҚАРА ІІІ 1. Назар аудару, көз жіберу. 2. Іздеу, қарастыру. 3. Көру, тексеру, аңғару, бағу, байқау, бақылау. 4. Ескеру, елеу, ден қою. 5. Күту, тосу, бөгелу. 6. Бағып-қағу, күту, баптау. 7. Біреудің қол астында болу. 8. Есептеу, санау, ойлау. 9. Ауу, өту, қадам басу. 10. Арнайы сөз ету, талқылау. ◊ Қарайтын бет қалған жоқ – ұятты болды. Қарап жатты [отырды, тұрды, жүрді, қалды] – а) бір нәрсеге көз салды; байқады, барлады; ә) еш нәрсе істемеді, әрекеттенбеді. Қарап жүрмеді [жатпады, отырмады, тұрмады, қалмады] – бір нәрсе істеді; тыныш жүрмеді.
BEYĀŻ а. Ar. beyāż 1. Ak, kara ve siyah karşıtı. 2. sf. Bu renkte olan: «Ellerini, omuzlarını silkeledikten sonra cebinden çekip aldığı beyaz mendile sildi.» - Lâtife Tekin. 3. isim Beyaz ırktan olan kimse. 4. isim Baskıda koyu biçimde dizilmemiş harf türü. 5. beyaz zehir.
SIYĀH а. Far. siyāh 1. kara (II), ak, beyaz karşıtı. 2. sf. Bu renkte olan: «İri siyah gözlerini kalın kaşlarıyla beraber kaldırdı.» - Ömer Seyfettin. 3. Baskıda başka harflerden daha kalın görünen harf türü. 
Үш сөздіктегі мәліметтерді салыстырғанда, Этимологический словарь тюркских языков «ақ» пен «қара» түстерінің барлық түркі тілдеріне ортақ көне мағыналарын көрсетіп, олардың негізінен түстік және заттық мәнін сипаттайды. Қазақ тілінің түсіндірме сөздігінде «ақ» сөзі тек түсті білдіріп қана қоймай, адалдық, тазалық, сұлулық, махаббат, құрмет сияқты ауыспалы-символдық мағыналарда кең қолданылатыны байқалады, ал «қара» сөзі де түстен бөлек халық, қарапайымдылық, аза тұту белгісі, мал атауы және қимыл мағыналарында жұмсалатыны көрсетілген. Ал түрік тілінің түсіндірме сөздігінде берілген «beyaz» бен «siyah» сөздері көбіне түстік мағынада және баспа ісіне қатысты терминдік мағынада түсіндіріледі. Қазақ сөздігінде мағыналық тармақтар саны көбірек және ұлттық-мәдени ұғымдармен тығыз байланысты болып келеді. Түркі тілдерінің ортақтығы үш дереккөзде де «ақ – қара / beyaz – siyah» антонимдік жұбының сақталуынан көрінеді. Э.Севортян сөздігі тарихи-салыстырмалы сипатта болса, қазақ тілінің түсіндірме сөздігінде ұлттық таным мен тілдік қолданысты кең қамтиды, ал түрік тілінің түсіндірме сөздігінде қазіргі әдеби тіл нормасына сүйеніп, ықшам түсіндірме береді.
ЖАЛПЫ: 1. общий турк. диал., кир., каз., какл., уз., всеобщий – кир., каз., ккал., вообще – каз., ккал., (+ в общем, в целом), сплошной, сплошь, валовой, массовый, тотальный – уз... (Севортян Э. Этимологический словарь тюркских языков. М., Наука, 1989, 14-б.) (ЭСТЯ, 1989, 14-б.)
ЖАЛҚЫ: йалқы, йалхы, йалху, йалхи – 1. Один (не двойня), единственный, одинокий, одинарный.., 2. Только, лишь... (ЭСТЯ, 1989, 95-б.)
ЖАЛПЫ 1. Барлығына ортақ, жаппай тегіс, түгел. 2. Шын мәнінде, тұтас. 3. Көпке тиістілік, ортақтық. Жалпы алғанда – барлығын жаппай қамтығанда, айтқанда. Жалпыға бірдей – көпшілікке ортақ, қатысты. Жалпы жиналыс – барлық ұжым мүшелеріне арналған мәжіліс. Жалпыхалықтық – бүкіл халыққа тән, көпшілікке ортақ.
ЖАЛҚЫ І Біреу ғана, жалғыз, сыңар. Жалқы есім лингв. – жеке-дара заттардың атауы. 
ЖАЛҚЫ ІІ Көңіл қайтып жеру, айну.

GENEL sf. 1. Bir şeye veya bir kimseye özgü olmayıp onun bütün benzerlerini içine alan; umumi: Genel seçim. Genel tarih. 2.. Ayrıntıları göz önüne alınmayarak bütünü bakımından ele alınan: «Söylediklerim kuşkusuz genel anlamda geçerli.» - Adalet Ağaoğlu. 3. sf. Yetkisi ve sorumluluğu çok olan: Genel başkan. Genel müdür. 4. Herkesin yararlanabileceği (yer, nesne): Genel kitaplık. 5. Bir genelleme sonucunda elde edilen: Genel düşünce. 6. Belirli veya kesin olmayan.

TEK sf. 1. Eşi, benzeri olmayan; vahit, yegâne: «Hamit, biliyorsunuz edebiyatımızın tek dâhisidir.» - Yusuf Ziya Ortaç. 2. Kadeh içinde belirli ölçüde olan (içki). 3. isim Birbirini tamamlayan veya aynı türden olan nesnelerden her biri: «Garsona umutsuzca bir göz attıktan sonra eldiveninin sol tekini çıkardı.» - Rıfat Ilgaz. 4. zarf Önüne getirildiği cümleye istek ve özlem kavramı katar: «Versinler de ne verirlerse versinler birader, tek versinler.» - Aziz Nesin. 5. yalnızca: Bunun için tek bir yol var. 6. mecaz Hiç, hiçbir: «Tek kelime konuşmadan bu yokuşu indik.» - Refik Halit Karay. 7. Yalnız başına: «Mezarlıkta Süleyman Ağa’nın taşı tek kalmazdı...» - Memduh Şevket Esendal. 8. matematik İki ile bölünemeyen (sayı): Üç, beş, yedi ... tek sayılardır. 
Э. Севортян «Этимологический словарь тюркских языков» сөздігінде «жалпы» сөзі түркі тілдеріне ортақ «барлығына тән, тұтас, жаппай» мағыналарында тарихи-салыстырмалы тұрғыда беріліп, оның кең таралғанын көрсетеді, ал «жалқы» сөзі «біреу, жалғыз, дара» ұғымдарын білдіретін көне тұлға ретінде сипатталады. Қазақ тілінің түсіндірме сөздігінде «жалпы» сөзінің мағынасы қоғамға ортақтық, көпшілікке тиістілік ұғымдарымен нақтыланып, ресми-әлеуметтік қолданыстары (жалпы жиналыс, жалпыхалықтық) кең көрсетілген. «Жалқы» сөзі қазақ тілінің түсіндірме сөздігінде жеке-даралықты білдіріп, тіл біліміндегі терминдік мағынада (жалқы есім) жұмсалатыны айқындалады, сонымен қатар омонимдік екінші мағынасы да берілген. Түрік тілінің түсіндірме сөздігінде «genel» сөзі де «көпшілікке ортақ, барлығын қамтитын» деген мағынада түсіндіріліп, ғылыми қолданыста жиі кездесетіні байқалады. Ал «tek» сөзі «біреу, жалғыз, дара» мағыналарымен қатар ауыспалы мағынада қолданылып, мағыналық өрісі кеңірек екені көрінеді. Үш тілде де «жалпы / genel» көпшілікке ортақтықты, ал «жалқы / tek» даралықты білдіретін қарама-қарсы ұғымдар ретінде сақталған. Э.Севортян сөздігі тарихи этимологияға сүйенсе, қазақ тілінің түсіндірме сөздігі ұлттық қолданыс пен терминжасамды кең қамтиды, ал түрік тілінің түсіндірме сөздігі қазіргі әдеби тілдегі функционалдық және грамматикалық қызметтерін нақтылап көрсетеді.

АЛЫС/ALIS: турк,. кир., каз., ног., какл., тат., 1. далекий, дальний – турк., каз., ног., ккал., тат., баш., уз., тув., 2. конечный – хак., 3. безмерный, чрезвычайный, необыкновенный, весьма, излишнее, более, наиболее, чересчур, слишком и т.п... (ЭСТЯ, 1974, 147-б.)
ЖАҚЫН/ЙАҚЫ:н: кттат., кар.к., ног., тат., баш., уз. диал.., 1. близкий, близко – во всех источниках; 2. близкий, свой; 3. скоро.., 4. близко, около.. (ЭСТЯ, 1978, 84-б.). 

АЛЫС І Арпалыс, талас – тартыс.
АЛЫС ІІ 1. Қашық, ұзақ. 2. Ауысп. Атасы басқа, бөтен, бөгде.

АЛЫС ІІІ 1. орт.етіс. Ал-ыс. 2. Күресу, арпалысу, жағаласу. 3. Соғысу, қырқысу,жауласу. 4. Ауысп. Әуре болу, әбігерге түсу. 

ЖАҚЫН 1. Арасы алыс емес, таяу. 2. Ағайын-туған, туысқан. 3. Ауысп. Көңілдес, ашына, тамыр. Жақын жүрді – бір ниеттес болды. ◊ Жақын тартты [тұтты, көрді] – жақын санады, іш тартты.
UZAK -ğı sf. 1. Gidilmesi çok süren, çok ötelerde bulunan; ırak (I), yakın karşıtı: «Muallâ, uzaklardan bir ses duyar gibi oldu.» - Peyami Safa. 2. Arada çok zaman bulunan: Uzak bir gelecekte neler olacağı bilinmez. 3. Eli, gücü veya hükmü yetişmez: O böyle işlerden pek uzaktır. 4. İhtimali az olan: «Sevgililerin birbirine kavuşması gerçekleşmeyecek bir uzak umut olarak gözükür.» - Metin And. 5. Ayrı, birbiriyle yakın ilgisi olmayan: «Ne iyi! Sizinle birlikte uzak şeylerden bahsedebileceğiz.» - Peyami Safa. 6. isim Yakın olmayan yer: Fazla uzağa gitme. 7. Herhangi bir şeyden nasip almamış olan (TS, 2433-б.).
YAKIN sf. 1. Az bir ara ile ayrılmış olan (zaman veya yer), uzak karşıtı. 2. Küçük, önemsiz değişikliklerle birbirinden ayrılan: «İklim ile toprağın bereketi ve insanın faaliyeti arasında yakın bir münasebet vardır.» - Cemil Meriç. 3. Aralarında sıkı ilgi bulunan: Her birinin muhakkak bir yakın arkadaşı vardır. 4. sıfat Benzeyen, andıran, yaklaşan: «Beş dönüme yakın bahçesi bir ormanı andırırdı.» - Ömer Seyfettin. 5. Erişmesi, olması zaman bakımından yaklaşmış olan: «Elli yaşında adam, ellisine yakın kadın...» - Sait Faik Abasıyanık. 6. isim Uzak olmayan yer: Yakınımızda otururlar. 7. Aralarında sıkı ilişki olan arkadaş, dost veya akraba: «En yakınlarından başlayarak herkese hayatı cehennem ettiği de doğrudur.» - Murathan Mungan. 8. zf. Uzak olmadan: Gelin, bana yakın oturun lütfen (TS, 2506-б.).
Э.Севортян «Этимологический словарь тюркских языков» сөздігінде «алыс» және «жақын» сөздері түркі тілдеріне ортақ көне кеңістік ұғымдарын білдіретін антонимдер ретінде беріліп, негізінен «қашық – таяу» мағыналары көрсетіледі. Сонымен қатар бұл сөздікте «алыс» сөзінің «шектен тыс, тым, аса» сияқты күшейтпелі ауыспалы мағыналары да көрсетіліп, тарихи семантикалық дамуы айқындалады. Қазақ тілінің түсіндірме сөздігінде «алыс» сөзі тек қашықтықты ғана емес, «бөтен, бөгде» деген ауыспалы мағынада және «күресу, арпалысу» сияқты омонимдік тұлғаларда қолданылатыны берілген. Ал «жақын» сөзі қазақ сөздігінде кеңістікке қатысты мағынамен қатар туыстық, рухани жақындық, ниеттестік ұғымдарын да білдіреді. Түрік тілінің түсіндірме сөздігінде «uzak» пен «yakın» сөздері де негізінен кеңістік пен уақыт өлшеміне қатысты түсіндіріліп, қосымша түрде ықтималдық, ұқсастық және әлеуметтік қатынас мәндерінде жұмсалатыны көрсетілген. Үш сөздікте де «алыс / uzak» пен «жақын / yakın» кеңістікке негізделген қарама-қарсы ұғымдарды білдіреді. Э.Севортян сөздігі тарихи-салыстырмалы бағытта сипаттама берсе, қазақ тілінің түсіндірме сөздігінде ұлттық танымға тән ауыспалы және омонимдік мағыналарды кең қамтиды, ал түрік тілінің түсіндірме сөздігінде қазіргі әдеби тілдегі функционалдық және стильдік қолданыстарын нақтылайды.

1966 жылы «Қазақ тілінің қысқаша этимологиялық сөздігі» (А. Ысқақов, Р. Сыздықова, Ш. Сарыбаев) жарық көрді. Сөздердің ішінде антонимдік жұп құрайтын алыс-жақын, жүйрік-шабан, мақтау-даттау, еңсесі түсу-еңсесін көтеру, жамап-жасқау, байыз табу-байыз таппау т.т. тәрізді сөздер қатары да ұшырасады. 
1982 жылы Р. Сыздықованың «Сөздер сөйлейді» деген еңбегі жарық көрген. Бұл еңбекте мақал-мәтелдерде, батырлар жырларында кездесетін, мағынасы түсініксіз сөздер баяндалады. Ішінара қарама-қарсы мәндес сөздер бар тіркестер қатары да талданған, олардың қатарында дес беру, дес бермеу, еңіреу-еңірету, құты қашу – құт қону т.т. сөздер бар. 

Аш құлақтан, тиыш құлақ тіркесі. Автор тіркестің «бір нәрсеге араласпай тыныш жүру», «қашқалақтау», «жан тыныштығын сақтау» деген мәндерде жұмсалатындығы баяндай отырып, мәтелдің соңғы бөлігінің де (тыныш құлақ) мағынасы мен лексикалық құрамы айқын, ал аш құлақ дегендегі компоненттердің тіркесу қабілеті, мағыналық қисындылығы күмәнді, түсініксіз екендігіне тоқталады. Р. Сыздықтың пікірінше, аш қуллаһ, аш қуллаһ деген сөздердің мән-мағынасын жақсы білмей, аш қуллаһ (аш құлақ) деп айта бергеннен гөрі тыныш жүргенім артық деген философия болуы мүмкін [52]. 

Құты қашу, құт қону. Түсіндірме сөздік құт сөзіне «береке, байлық, мол қазына» деген түсініктеме береді, құты қашты тіркесін «берекесі кетті, ұсқыны қашты» деп түсіндіреді. Ал құт қону, құтты болсын айту, құттықтау дегендердегі құт-тың негізі – «бақыт» мағынасы; құт қону – «бақытты болу», құтты мекен, құтты орын, құтты қонақ дегендер «құт-бақыт қонған мекен, орын», «бақыт әкелген қонақ» деген мәнде екені айқын деп бұл екі қарама-қарсы мәнді сипаттайды [52,б. 132]. 

1988 жылы Исмет Зеки Эйюбоглудың «Түрік тілінің этимологиялық сөздігі» («Türkçe Kökler Sözlüğü») жарық көрген. 2004 жылы осы сөздік қайта толықтырылып, өңделіп шықты. 

Соңғы уақыттарда түркі лексикографиясының қалыптасу және даму тарихын талдауға, түркі тілдеріндегі жарық көрген лексикографиялық еңбектерге арналған зерттеулер жарық көре бастады [53,54]. Осындай еңбектердің нәтижесінде лексографияның тарихына ерекше көңіл бөлініп отыр. 
Бұл айтылғандар жалпы лексикографияға тән қарама-қарсы сөздердің мәселелері болса, сонымен бірге лексикография саласында нақты семантикалық құбылыстардың қамтылуы әрдайым қызығушылық танытатын мәселенің бірі және одан жеке дара антонимдер сөздігін жасау да тыс қала алмайды. 

Антонимдер сөздігі – бұл біздің лексикалық базамызды кеңейтуге және қарым-қатынас дағдыларымызды жақсартуға көмектесетін ерекше құрал. Антонимдер дегеніміз – неғұрлым қарапайым айтқанда, қарама-қарсы мағынасы бар сөздер екендігі белгілі, ол алдыңғы тараушаларда кеңірек баяндалды. Сөйлеуде антонимдерді қолдану бізге өз ойларымызды дәлірек білдіруге және қажетті мағынаны жеткізуге мүмкіндік береді. 

Антонимдер сөздігі осы қарама-қарсы мағыналы сөздерді жинайды және ұйымдастырады, осылайша қажетті өрнекті іздеуді және оны түсінуді тіл иелмендері үшін жеңілдетеді. 

Тілде антонимдерді қолданудың бірнеше мақсаты бар. Біріншіден, олар қарама-қайшылықтар мен кереғарлықтарды жасауға көмектеседі, бұл біздің тілімізді жарқын және мәнерлі ете түсері сөзсіз. Екіншіден, олар бізге қарама-қарсы ұғымдарды немесе қасиеттерді көрсете отырып, өз ойларымызды дәлірек және нақтырақ білдіруге мүмкіндік береді. Үшіншіден, антонимдерді эмоционалды және стилистикалық реңктер жасау үшін қолдануға болады, ол болса, өз кезегінде берілген мағынаны күшейтеді. 

Антонимдер сөздігі – тілді зерделеудің және сөз қолданысын кеңейтудің құнды құралы. Бұл бізге сөздік қорымызды кеңейтуге, сөздердің қарама-қарсы мағыналы сөздерін табуға және оларды дәлірек және мәнерлі қарым-қатынас жасау үшін пайдалануға мүмкіндік береді. Сонымен қатар, антонимдер сөздігі ана тілін үйренуде пайдалы болуы мүмкін, бұл сөздердің әртүрлі мағыналары мен реңктерін түсінуге көмектеседі. Түзілген антонимдер сөздігінің көмегімен біз мәтіндерді қайта өңдей аламыз, яғни кітаптарды немесе мақалаларды оқығанда антонимдер сөздігін қарама-қарсы сөздер мен өрнектерді табу үшін белсенді қолдануға болады. Алынған білім мағынасы мен мәнмәтінін дәлірек түсінуге, сондай-ақ сөздердің мағынасы туралы білімді байытуға көмектеседі; сөздік қорды толықтырамыз, яғни антоним сөздігін қолдану жаңа сөздермен және олардың мағыналарымен танысуға мүмкіндік береді. Сондай-ақ, бұл сөздерді сөйлеуде және жазбаша мәтіндерде қолдануды үйренуге болады, бұл сөз сараптауымызды талғампаз етеді; контекст туралы түсінікті нығайта аламыз: кейбір сөздер белгілі бір контексте ғана мағынаға ие болады, олардың қарама-қарсы мағыналары мағынаның жаңа қырларын ашып, мәтіндерді тереңірек түсінуге көмектеседі.  

Антонимдердің сиқырлы қолданысы көркем әдебиетімізді одан әрі жандандыра түседі. Көркем туынды тілін зерттеген ғалымдарымыздың еңбектеріне сүйене отырып, антонимдік жұптардың олардағы қолданысы сөз таңдау барысында ерекше. Мәселен, мағыналары бір-біріне қарама-қарсы келетін сөздерді Абай көркемдеу, образ жасау құралы ретінде ұтымды пайдаланған. Ақын дүниеге көзқарасын ізгілік пен жамандық, өмір мен өлім, қастық пен достық, білімділік пен надандық секілді кереғар іс-әрекет, құбылыстарды көрсету арқылы білдірсе, бұлардың тілдегі көрінісі – қарсы мәндес сөздерді пайдалануы әбден заңды [55]. 

Академик Р. Сыздықтың айқындауында, Абайда жақсы сөзі 130 рет, жаман сөзі 46 рет, жақсылық сөзі 33, жаманшылық сөзі 18, дос сөзі 60, дұшпан сөзі 18, өмір 113, өлім 26 рет қолданылған екен [55,б. 451]. Абай қарсы мәндес сөздердің баршасын дерлік образды күшейту үшін қолданған. Мысалы, «Ішім өлген – сыртым сау, Бүгінгі дос – ертең жау» деген жолдарындағы барлық сөздер қос-қос қарсы мәндес сөздер болып келеді: іш-сырт, өлген-сау, бүгінгі-ертеңгі, дос-жау. 
Кейбір сөздердің нақты мағынасын қатарындағы қарсы мәндес сөздерге қарап тануға болады. Мысалы: «Оқыған білер ірі сөзді, Надандай болмас ақ көзді» дегенде оқыған сөзінің семантикасы – жалпы бір нәрсені оқыған адам емес, сауатты, көзі ашық адам. Мұны бұл жердегі надан қарсы мәндес мағынаны білдіреді. Кейбір сирек қолданылатын, жеке тұрғанда мән-мағынасын екінің бірі тап басып біле бермейтін сөздердің де Абай қолданысындағы семантикасын қарсы мәндес сөздерге қарап, оңай ұғуға болады. Мысалы, шәргез сөзінің «жөнсіз, қыңыр, шәлкес» мағынасы «Надан жөндіге жөн келмей, Білер қайдағы» деген тармақтарынан танылады. Сол сияқты «Бұл сөзді тасыр ұқпас, талапты ұғар» деген сөйлеміндегі тасыр сөзі жалпы түсініктегі «есер, алаңғасар, тасырлаған (адам)» ғана емес, «еш нәрсеге ынтасы, талпынысы жоқ, еш нәрсені білмекке құмарлығы жоқ адам» деген семантикалық реңкі бар сөз екенін оның осы сөйлемдегі «талапты» қарсы мәндес сөзі көрсетеді. Тіпті қарсы мәндес сөздер ұғымдарды «Алла мықты жаратқан сегіз батыр» деп жұмбақтап, оның шешуін: «Қыс пенен жаз, күн мен түн, тақ пен жұп, жақсылық пен жамандық болды сегіз» деп өзі береді. Өмір жайында философиялық ой қозғаған ақын сол өмірдің өзі тудырған қарама-қарсы құбылыстарды тілдегі қарсы мәндес сөздер арқылы поэтикалық құрал етіп алған [56]. 

Мәдениеттің орталық құрамдас бөлшектерінің бірі бола отырып, көркем әдебиет тілден тыс жерде мүлдем жоқ. Жазушылар өздерінің күрделі және керемет қызықты ішкі әлемін тіл арқылы жеткізеді. Ауызша сипатталған көркем бейнелер жеке қиялымызбен өмірге келеді. Тіл ақпарат берудің өте пайдалы қызметін атқарады. Тілдің арқасында ұрпақтар арасындағы байланыс жүреді. Тілдің арқасында біз ғасырлар бойғы адамзат шығармашылығымен байланыста бола аламыз, тіпті мәдениет әлемінде өз ізімізді қалдыра аламыз. 

Сонымен, жалпы тіл білімінде қарама-қарсылықты қарастыратын лексикологияның антонимика бөлімі болса, салыстыруға, қарама-қарсылыққа толы антонимдерді танып-білудің бір саласы – антонимдер сөздігі десек болады.

Тіл-тілдерде антоним сөздердің алуан түрлі қолданысын ескере отырып, олардың сөздіктерін құрастыру ісін үнемі алға шығарады. Мәселен, Ресейдің тілтанушы ғалымдары антонимдерге баса назар аударып, бірнеше сөздік құрастырды. 1964 жылы В.Н. Комиссаров орыс тілінің антонимдер сөздігін [57], алғаш 1971 жылы Л.А. Введенскаяның «Орыс тілінің антонимдер сөздігі», 1972 жылы жарық көрген Н.П.Колескиновтың «Словарь антонимов русского языка» кейіннен бірнеше басылым алды [58,59], 1988 жылы М.Р. Львовтың «Словарь антонимов русского языка» [60] сөздігі баспадан шығады. Соңғы аталған автордың мектеп оқушыларына арналған антонимдер сөздігі бар [61]. 

ХХ ғасырдың 60-жылдарынан бастап антонимия тек қана орыс тілінде емес, басқа да халықтардың тілі негізінде қарастырылып, антонимдер сөздігінің саны жиілейді. Сөздіктердің зерттелу нысандары да кеңейіп, антонимияға тілдің барлық деңгейінде семалық, лексикалық, морфологиялық, сөзжасамдық тұрғыда назар аударылғанын байқауға болады.
Диссертациялық жұмыстың алдыңғы тараушаларында ескерткендей, қазақ лексикографиясында антонимдерге арналған екі сөздік бар [12,б. 176]. 

1984 жылы Ж. Мусиннің «Қазақ тілінің антонимдер сөздігі» жарық көрді. 2006 жылы А. Жұмабекова авторлығымен екінші сөздік жарияланды.                             Ж. Мусин жасаған сөздікте 1000-нан аса антонимдік сөздер қамтылса,                А. Жұмабекованың «Қазақ тілінің антонимдер сөздігінде» 257 антонимдік жұп алынған. Ғалым Ж. Мусин түзген антонимдер сөздігі келесідегідей тәртіппен құрылады: 

1) Антонимдік жұптар әліпби реті бойынша беріледі; 

2) Сөздікте қамтылған әрбір антонимдік жұптан кейін сөз мағыналарының қарама-қарсылық мәнін ашатын мысалдар беріледі;

3) Сөздікте антоним сөздердің әр алуан морфологиялық тұлғаларын беру де ескеріледі. Өйткені антоним сөздер лексика саласындағы сөздердің басқа да семантикалық топтары сияқты әртүрлі жұрнақ, жалғаулар қабылдап, морфологиялық өзгерістерге түсіп отырады. Мұндай жағдайда түбірдегі антонимдік мағына жойылып кетпей, қайта жаңа мағыналық реңк қосып, антонимдердің таралу өріс-аумағы кеңейе түседі. Сонымен бірге бір антоним сөздің әртүрлі мағынада қолданылып, бірнеше сөзге қарсы мағыналас (мысалы, алу – беру, алу – салу, алу – қосу т.т.) болып келетін деректері де сөздікте ескеріледі;

4) Сөз таптарынан жасалған антоним сөздер, мәселен, негізгі және туынды зат есім, сын есім, үстеуден болған антонимдер түбір күйінде, етістіктен болған антонимдер тұйық етістік (кейде есімше) күйінде беріледі. Іс-әрекеттің объектіге және субъектіге қатысына қарай бір түбірден өрбіген етістіктердің бір-біріне қарсы мағыналас болып келетін түрлері де (жеңу – жеңілу, ұту – ұтылу, жығу – жығылу, қанау – қаналу т.б.) мүмкіндігінше сөздікте қамтылады. Антонимдік мәні бар көмекші есімдер де (іші – сырты, асты – үсті), есімдіктер де (әне – міне, анау – мынау) сөздікке енген; 

5) Сөздікті құрастырғанда лексикалық антонимдерге ерекше назар аударылғандығы көрінеді, стильдік антонимдердің кейбір түрлері ғана сөздікке енген. Бұл, әрине, тілдегі антоним сөздердің көптігінен, сөздікті түзудің алғашқы тәжірибе екендігінен болуы әбден мүмкін;

6) Антонимдік мәні бар ғылыми терминдердің (терминологиялық антонимия) кейбіреулері ғана болмаса (айырым – қосынды, ендік – бойлық), басым көпшілігі және басқа тілдерден, соның ішінде орыс тілі арқылы енген термин антонимдер сөздікте қамтылмаған. Сөздік негізінен қазақ тілінің байырғы сөздерінен болған антоним сөздерді ұсынады  [12,б. 176]. 

Келесі автор А. Жұмабекова қазақ тілінің антоним сөздердің жалпы лингвистикалық табиғатын түсіндіруде ғалым Н.С. Трубецкойдың «Основы фонологии» еңбегіндегі оппозиция əдісін басшылыққа ала отырып, антонимдерді психолингвистикалық, грамматикалық, логикалық қатынастарға негіздеп топтастырады  [13,б. 15]. Осы әдіске сүйене отырып, қазақ тіліндегі антоним сөздерді эквиполентті, градуалды, привативті оппозиция деп бөледі. 

Эквиполентті оппозициялар іс-әрекеттің, жағдайдың қарама-қарсы бағытталғандығын білдіреді. Мысалы: жығу – жығылу, жеңу – жеңілу т.б. Ғалым қазақ тілінде бір-біріне антоним ретінде қабылданбайтын лексикалық бірліктердің мәтін ішінде қарама-қарсы қойылып, контексуалды антонимдер жасайтындығын баяндайды. А. Жұмабекова контексуалды антонимиялық оппозиция деп екі және одан да көп лексемаларды қарама-қарсы қою және ассоциативті, тілдік қарама-қарсылықтарды іске асыру деп түсінеді [13,б. 26]. Контексуалды антоним сөздер тіл жүйесінде бір-біріне қарама-қарсы семантиканы білдірмейді, әр алуан тілдік және тілден тыс себептерге байланысты мәнмәтінде бір-біріне қарама-қарсы қойылады. Мұндай оппозициялар сөйлеу барысында қолданылатындықтан, олар мәнмәтіннен тыс екінші рет қолданылмайды. Мысалы: Пайда ойлама, ар ойла (Абай); Кісінің көркі киім емес, білім (Мақал) деген мәнмәтіндердегі пайда – ар, киім – білім жұптары контексуалды антонимдер қызметін атқарады. 

Бұған қарағанда, антоним сөздердің жасалу негізі тікелей объективті және субъективті-прагматикалық (бейнелік) қарама-қарсылық болып табылады. Пайда болу сипатына қарай антоним сөздер: 

а) объективті қарама-қарсылықты білдіретін антонимдер;

ә) субъективті-прагматикалық қарама-қарсылықты білдіретін антонимдер болып үлкен екі топқа бөлінеді. 

Шындық өмірден алынып, тікелей қарама-қарсы қойылатын лексикалық мағыналар объективті қарама-қарсылықты білдіретін антонимдер деп аталып, ал адам санасында жанама, бейнелі түрде қарама-қарсы қойылатын лексикалық мағыналар субъективті-прагматикалық қарама-қарсылықты білдіретін антонимдер деп аталады. Антоним сөздердің шығу тарихын тану барысында лексикалық жүйедегі қарама-қарсылықтың бірқатары шындық өмірден алынып, енді бірқатары адам ойы нәтижесінде туындайтын қарама-қарсылық екендігіне көз жеткіземіз. 

Градуалды оппозициялардың мүшелері белгілі бір қасиеттің, сапаның ең ақырғы шекке дейінгі дәрежесін білдіреді. Олардың арасында мағыналарды үстем ететін компонент (сөз) болуы мүмкін. Бұл аралық компонент өлшемдік шкаланың дәл ортасында орналасып, сапа белгісінің қарама-қарсы аралығындағы қалыпты жағдайды білдіреді (кеше – бүгін – ертең, ескі – көнетоз – жаңа). 

Привативті оппозициялардың құрастырушылары ұғымдық, түр-сипаттық көлемі бір, бірін-бірі жоққа шығарады, бірақ арасында аралық мүше болмайды. Мысалы, бар ‒ жоқ, таныс ‒ бейтаныс т.т. 

А. Жұмабекова ұстанымы осындай теориялық негізден бастау ала отырып, сөздік құрылымын былай анықтайды: 

Сөздікте: 

а) симметриялы градуалды антонимиялық оппозициялар (қиын – оңай, арзан – қымбат); 

ә) привативті антонимиялық оппозициялар (жат – жақын, жағымды – жағымсыз); 

б) эквиполентті антонимиялық оппозициялар (әйел-еркек, оң-сол) қамтылады. 

Сондай-ақ, антонимияны кең мағынада түсінуге байланысты сөздікке әр түбірлі (ащы – тұщы, кел – кет) және түбірлес (абыройлы – абыройсыз, таныс – бейтаныс) антоним сөздер енген. 

Сөздікте сөз таптарынан жасалған антонимдер қамтылған, сын есімдер (ақылды – ақымақ, орынды – орынсыз), зат есімдер (мұз – жалын, заңдылық – кездейсоқ), етістіктер (кір – шық, жан – сөн), үстеулер (ерте – кеш, бірге – жеке). 

Сөздіктің құрылымы туралы тоқталсақ: 

1. Сөздік негізгі бөлім мен сөздікке енген антонимиялық жұптардың көрсеткішінен тұрады;

2. Негізгі бөлім әліпби тәртібімен орналасқан антонимдерді – негізгі жұптардың сөз лұғатын қамтиды.

Сөздіктен антонимдердің сөйлеу барысында да, жазылу барысында да бірге, бірлесе қолданылатынын, оларды бір-бірінен ажыратуға болмайтындығы жайында толыққанды ақпарат ала аламыз [13,б. 184]. 

Қазақ тілінің антонимдер сөздігіне енген антонимиялық жұптардың көрсеткіші барлық антонимиялық жұптардың әліпбилік тізімі болып табылады. Аталған сөздіктердің бір ерекшелігі, әр жұп сөздіктің негізгі бөлігіндегі мақалаға сілтеме нөмірге ие, яғни негізгілері жартылай қалың қаріппен белгіленген. Ыңғайлы болу үшін антонимдердің әр сыңары тізімде әліпбилік тәртібі бойынша екі рет берілген. Антоним сөздердің қарама-қарсылықты мәні, егер бір сөйлемде қатар қолданған кезде айқын көрсетіледі. Көркем шығарма тілімен жұмыс істегенде, сондай-ақ жалпы көпшілік үшін антоним сөздігімен жұмыс жасап, сол сөздік арқылы сөздердің жасалу жолдары мен ерекшелігін түсіндіргенде сөздіктің көмегі ерекше болатынын аңғаруға болады.

Түрік тілінде антонимдер сөздігі 1986, 1998 жылдары Үміт Ялым, Өзжан Ялымның «Синонимдер мен антонимдер сөздігі» (Türkçe'de Eş ve Karşıt Anlamlılar Sözlüğü), 1996 жылы Метиннің «Синонимдер мен антонимдер сөздігі» (Eş ve Karşıt Anlamlılar Sözlüğü), 2005 жылы Эмине Кочактың «Синонимдер мен антонимдер сөздігі» (Eş Anlamlılar ve Karşıt Anlamlılar Sözlüğü) жарық көрді.

Жинақтай келгенде, сөздік – тілдің байлығын, сөздер мен олардың мағыналарын жинақтайтын маңызды құрал. Ол сөздердің анықтамаларын, қолдану ерекшеліктерін және синтаксистік формаларын көрсетеді. Сөздіктер оқу, жазу және тілдік дағдыларды дамыту үшін қажет. Сөздікпен жұмыс істей отырып, сөз қорын молайтуға, сөздердің негізгі мағынасын түсінуге, және тілдік иәдениетті байытуға болады. Сөздік – тіл білімінің негізі, ол арқылы тілдің құрылымын, тарихын және даму жолдарын зерттеуге мүмкіндік береді. Түрік тілдеріндегі лексикография тарихы – тілдің даму тарихымен тығыз байланысты. Цифрлық технологиялардың дамуы лексикографияны жаңа деңгейге көтерді. Онлайн сөздіктер мен мобильді қосымшалар тілдік ресурстарды қолжетімді етті.  

Лексикографиялау ұғымы сөздік немесе сөздік қорын жасау, сөздерді,  лексикалық бірліктерді лексикографиялық қағидаларға сай сөздіктерге енгізу,  орналастыру үдерісін білдіреді. Әдетте лексикографиялау ұғымы сөздерді белгілі бір ретпен, көбінесе әліпби тәртібімен орналасатын сөздіктерді жасау үшін қолданылады. 

Антонимдерді сөздік түрлерінде лексикографиялау – сөздіктерде антоним сөздерді жүйелеу және ретке келтіру үдерісі. Антонимдер мағыналары қарама-қарсы сөздер жұбы болғандықтан, лексикографиялық еңбектерде олар қатар, бірге алынуы мүмкін. Қарама-қарсы мәнді құрайтын антонимдік жұптар бірге алына отырып, олардың мағыналары мен қолданылу мәнмәтіндерінің сипаттамасы беріледі. Антонимдерді лексикографиялау үдерісі мынадай маңызды аспектілерді қамтиды: Антонимдер сөздігін түзу: әр антонимдік жұптың мағыналары мен мәнмәтіндегі қолданысын ескере отырып, мүмкіндігінше барлық антонимдерді жинақтау. Сөздіктің мазмұнын оңтайлы ету: сөздікті пайдаланушылар қарама-қарсы мағыналарды оңай таба алуы үшін тілдік дереккөздермен қамтамасыз ету. Кейбір сөздіктерде тек антонимдерге арналған бөлімдерді де табуға болады. Мәтінмән: Антонимдердің қандай мәнмәтінде қолданылатындығын көрсету маңызды, өйткені бір сөздің семантикасына қарай бірнеше антоним болуы мүмкін. Антонимдердің түрлеріне байланысты лексикографиялау: грамматикалық антонимдер, лексикалық антонимдер, контексуалды антонимдерге арнайы сөздіктер арнау. Мысалдар мен сипаттамалар да антонимдерді лексикографиялау үдерісінде маңызды.

Антонимдер сөздігінің мынадай түрлері болады: 1) антонимдік жұптарды және 2) антонимдік қатарларды сипаттайтын түрлері. Мұндай сөздіктердің мазмұны өз ішінен 1) антоним сөздердің тек айырым белгілерін сипаттайтын; 2) антоним сөздердің тек ортақ (біріктіруші) белгілерін сипаттайтын; 3) антонимдердің айырым және ортақ белгілерін бірге сипаттайтын; 4) антонимдік жұптар мен антонимдік қатарлардың тек қана тізбесін ұсынатын сөздіктер болып ажыратылады. Осы топтастыру антонимдік сөздіктердің түрлерінің әлдеқайда көптігін, мазмұнының күрделі болып келетіндігін және қазақ лексикографиясында, сондай басқа тілдерде де, осы түрлерінің барлығы бірдей кездеспейтіндігін аңғарамыз. Демек, антоним сөздерді лексикографиялау антонимдер қамтылатын сөздіктердің өзекті тақырып екендігін, мазмұны мен мақсатына байланысты алуан типті болатындығына тағы да көз жеткізуге болады. Сонымен бірге туыстас тілдердегі антонимдердің салыстырмалы сөздігін құрастыру да күн тәртібінен түскен емес.

Антонимдік жұптар мен антонимдік қатарлар дегенді қалай түсінуге болады? Қазіргі лексикологиялық және лексикографиялық зерттеулерде осы екі ұғымның ара жігі ажыратылмаған. Антонимдік жұптар – мағынасы қарама-қарсы сөздер тобы. Мысалы, күн – түн, ыстық – суық, жарық – қараңғы және т.б. Жұпты құрайтын сөздер мағынасы жағынан қарама-қарсы, алайда бір санатқа жатады (екеуі де де сын есім немесе зат есім болуы тәрізді). Синоним сөздіктеріне қарағанда бұл жерде қатар емес, жұптар негізгі қызмет атқарады. Антонимдік қатар ұғымы антонимдік жұптан әлдеқайда мағынасы кең. Синонимдік қатарларға олар сөз тізбегінің көлемі жағынан ғана ұқсас келуі мүмкін. Өйткені антонимдік қатарлар да сөздер тізбегін құрайды, олардың әрқайсысы қатардағы басқа сөздерге антоним болып табылады. Мәселен, алыс – жақын жұбына қашық немесе шалғай сөзін қоса отырып, біз мынадай антонимдік қатарды тудырамыз: алыс – жақын, қашық – жақын, шалғай – жақын. Бұдан антонимдік қатарға қарама-қарсылық масштабы бойынша дамитын бірнеше антонимдік жұптар жататындығын көреміз. 

Осы айтылғандарды ескере отырып, антонимдер сөздігінің негізгі деген мына үш түрін атап көрсетеміз: 

1) антонимдік жұптардың тізбесін ғана көрсетіп, олардың мағынасын түсіндірмейтін сөздіктер;

2) антонимдік жұптардың айырым белгілерін сипаттайтын сөздіктер;

3) антонимдік жұптардың айырым және ортақ белгілерін сипаттайтын сөздіктер. 

Қазіргі лексикографиялық тәжірибеде антонимдер сөздігі осы жағынан ажыратылмаған. Қазақ лексиографиясындағы аталған екі антоним сөздігі       (Ж. Мусин, А. Жұмабекова) өз міндеттеріне мұндай мазмұнды қоспаған.          Ж. Мусиннің сөздігін антонимдік жұптардың тізбесін ғана көрсетіп, олардың мағынасын түсіндірмейтін сөздік қатарына жатқызамыз, онда иллюстрациялық мысалдар беріледі, алайда мағыналарына түсіндірме қамтылмайды. А. Жұмабекованың сөздігінің ерекшелігі антонимдік жұптар мен антонимдік қатарлардың едәуір қамтылуында. Антоним сөздердің жүйелік сипаттамасына назар аударылып, оппозиция әдісімен топтастырылады, алайда түсіндірме сөздік болып табылмайды, антонимдік жұптардың арасындағы айырым және ортақ белгілер берілмеген, иллюстрациялық мысалдар да жоқ. 

Әрине, бұл диссертациялық жұмыстың мақсаты – нақты антонимдер сөздігін түзу емес, сол сөздіктерді түзудегі тәсілдер мен жолдарды қарастыруда. Антонимдер сөздігі өзімен мәндес синонимдер сөздігіне қарағанда жалпы әлемдік лексикографияда кең таралмаған және оның бірқатар себептері бар. Бұл жалпы антонимия мәселесінің күрделілігімен байланысты, олар екі сөздің жұбынан тұратын күрделі болса, сонымен бірге сол жұптардың айырым және ортақ белгілері болатындығын айқындау да оңай емес. Антоним сөздердің жұп болуымен қатар антонимдік қатарларға ұласуы да әлі қарастыра түсетін тың мәселе саналады. 

Антоним сөздерді әртүрлі типтегі сөздік түрлеріне орай құрастыру да ең маңызды жұмыстардың бірі болмақ. Кейінгі тарауда антоним сөздердің біртілді түсіндірме сөздіктерде қамтылуы, екі тілді сөздіктер үшін берудің үлгілері, сондай-ақ қазіргі кезде аса өзекті болып саналатын тезаурустар үшін антонимияның лексикографиялануы, онлайн сөздіктердегі көрінісі баяндалады.
Бірінші тарау бойынша тұжырым 
Қарама-қарсылық мәнін зерттеу тіл білімімен шектеліп қалмайды, философиялық, формалды-логикалық, онтологиялық, психолингвистикалық және т.б. аспектілерде қарастырылады. Бұл қарама-қарсылықтың әмбебап құбылыс екендігін танытады және оларға берілетін анықтамалардың, сипаттамалардың алуан түрлілігін, тереңдігін көрсетеді. Қарама-қарсы мәнді сөздердің тілдегі әмбебап құбылыс ретінде пайда болуы сыртқы ортамен, шындықпен байланысты. Шындық болмыс түрлі заттар мен құбылыстардан, олардың қасиеттері мен қатынастарынан тұрады. Бұлар өзара бір-бірімен байланысты, өзара тәуелді, бір мезгілде өмір сүреді. Адам баласы осы шындықты тану барысында бір-бірімен салыстырады, олардың арасындағы айырмашылықты, ұқсастықтарды айқындайды. Осыдан келіп, қарама-қарсы мағына және мағына қарама-қарсылығы шығады. Қарама-қарсы мағына санада қарама-қарсы мәнді сөзді тудыратын қасиетке ие, мағына қарама-қарсылығы – осы қасиеттер арасындағы қатынас. Тіл – ұлттың болмысы мен дүниетанымын білдіретін негізгі белгі, қарама-қарсылық мәні қай тілдің болмасын сөздік құрамында өмір сүретін өзіндік лексикалық қабатты құрайтын антоним сөздер. Антоним сөздерді зерттеудің философиялық негізі антонимиядағы экстарлингвистикалық шындықты негізге алумен байланысты. Философиялық тұрғыдан кез келген нысан қарама-қарсылықтардан тұрады, сонымен бірге олар ажырамас бірлікте, бірін-бірі жоққа шығара отырып, бір-біріне өте алады. Бұлардың бірлігінсіз қарама-қарсылық, қарама-қарсылықсыз бірлік жоқ. Қарама-қарсылықтар бірлігі шартты, өткінші, қарама-қарсылықтар күресі абсолютті. Бұл заң кез келген қозғалыстың объективті ішкі «көзін» түсіндіреді, қозғалыстың өздігінен қозғалуын ұғынуға мүмкіндік береді, философиялық заңдармен байланыстылығын айқындайды. Адам ойлауының жалпы заңдылықтары логикалық негізсіз жүзеге аспайды, антонимдік оппозициялардың логикалық жағы қарама-қарсылықтың семантикалық бірдейлігі мен байланыстарының көптүрлілігін айқындауға мүмкіндік береді. Логикалық қарама-қарсылық пен тілдік қарама-қарсылық түсініктерінің ауқымы белгілі бір шеңберде ғана бір-біріне сәйкес келеді. Қисынды қарама-қарсылық бір бір-біріне қабыспайтын ұғымдардың қарым-қатынастарын сипаттайды; бұл қатарға контрарлық және комплементарлық қарама-қарсылық енеді. Тілдік қарама-қарсылық логикалық қарама-қарсылықтан туындай отырып, олардың ой-санасы тұрғысынан объективті дүниенің заттарындағы және құбылыстарындағы мәнді айырмашылықтарды тілде сипаттайды. Қарама-қарсылықтың психолингвистикалық негізі ассоциативтік экспериментке, яғни адамның ойлау жүйесі мен тəжірибесінің ұштасуына негізделеді және сөйлеумен байланысты қарастырылады.

Қазақ және түрік тілдерінде, сондай-ақ жалпы тіл білімінде антоним сөздер едәуір зерттелді. Ғылыми зерттеулердің нәтижесінде антонимдер сөздігі жарық көрді. Антоним сөздерді тіл білімінде ғылыми тұрғыдан топтастыру қағидасы орнықты. Құрылымдық жағынан антоним сөздер түбірлес антонимдер, әр тектес антоним сөздерге ажыратылады, негізгі және туынды түбір болып келетін антонимдік жұптар қарастырылады. Белгілі бір лексика-грамматикалық топқа енетін антонимдер (зат есім, сын есім, етістік, үстеу) айқындалды. Антоним сөздерді сөзжасамдық тұрғыдан ажырату соңғы кезде белсенді сипат алуда. Антоним сөздерді семантикалық топтастыру қарама-қарсылықтың білдіретін мағынасына сәйкес жүргізілді. Осы орайда қазіргі зерттеулерде контрарлық (сапалық) қарама-қарсылықты білдіретін антоним сөздер, комплементарлық, яғни бірін бірі толықтыру мағынасын білдіретін антоним сөздер, іс-әрекеттің, жағдайдың, қасиеттің қарама-қарсы бағытталғандығын білдіретін антоним сөздер деп топтастырушылық кездеседі. 

Антонимдерді сөздік түрлерінде лексикографиялау – сөздіктерде антоним сөздерді жүйелеу және ретке келтіру үдерісі. Антонимия мәселесінің күрделілігімен байланысты антонимдер сөздігі синонимдер сөздігі тәрізді жалпы лексикографияда кең таралмаған немесе екеуі бірге алынады. Қазірге дейінгі антонимдер сөздігінің құрылымы мен мазмұнына орай мына түрлері белгілі: антонимдік жұптардың тізбесін көрсетіп, олардың мағынасын түсіндірмейтін антонимдік сөздіктер; антонимдік жұптардың айырым белгілерін сипаттайтын антонимдік сөздіктер; антонимдік жұптардың айырым және ортақ белгілерін сипаттайтын антонимдік сөздіктер. Антоним сөздерді әртүрлі типтегі сөздік түрлеріне орай құрастыру зерттеуші қауымның алдында тұрған маңызды жұмыстардың бірі деп санаймыз. Осымен байланысты антоним сөздердің біртілді түсіндірме сөздіктерде қамтылуы, екі тілді сөздіктер үшін беру үлгілері, қазіргі кезде аса өзекті тезаурустар үшін антонимияның лексикографиялануы, онлайн сөздіктердегі көрінісі айқындалуы қажет.  

2 АНТОНИМДЕРДІ СӨЗДІК ТҮРЛЕРІНДЕ ЛЕКСИКОГРАФИЯЛАУ ҮРДІСІ
2.1 Антонимдердің бір тілді түсіндірме сөздіктерде лексикографиялау

Антонимдер сөздігі басқа сөздіктер тәрізді жалпы лексикографияда маңызды орын алады. Сөздіктің бұл түрі қарама-қарсы мәндегі лексикалық бірліктердің мазмұнын ашады. Қарама-қарсы мәндегі сөздерді қолданудың қажеттігі тілді тұтынатын көпшілікке керектігі сөзсіз, белгілі бір құбылыстың, белгінің қарама-қарсылығы тіл мамандарын ғана емес, жазушыларды, журналистерді, аудармашыларды, тілді оқып үйренушілерді қызықтыратын практикалық қажеттігі тағы бар. Антоним сөздердің стилистикалық қызметі де оларды топтастыруда және сөздік түрлеріне енгізуде ерекше рөл атқарады. 

Бір тілді түсіндірме сөздік үлгісінде антоним сөздерді лексикографиялаудың жолдарын анықтаудан бұрын біз антонимдердің стильдік табиғатын, қарама-қарсылықты туындатып көркемдік құрал есебінде қызмет ететін стилистикалық фигураларды, антонимдерді топтастырудағы кейбір ғылыми пікірлерді шолып шыққанды мақұл көреміз. 

Зерттеушілер антоним сөздердің ерекше стильдік қызметін әрқашан назарда ұстаған. Тілдегі антонимдердің қарама-қарсы құбылыстарды біріне бірін шендестіріп салыстыру арқылы бейнелі стильдік мән жасайтындығын атап өтеді. Антоним сөздердің мақал-мәтелдердегі қолданысы айрықша [62]. 

Лексикология мен фразеологияға арналған еңбектерде антонимдерді стилистикалық қолданудың негізгі үш жолын көрсетеді: 

1. Антонимдер бір сөйлемнің өз ішінде салыстырылып айтылады: Қорлық өмірден ерлік өлім артық. Ер бақыттың қонғанын білмейді, ұшқанын біледі. Еріншек егіншіден, елгезек масақшы озады. Ақымақ бұзуға бар, түзеуге жоқ. Өлі арсытаннан тірі тышқан артық. Досыңның асын қасындай іш. 

2. Антонимдер іргелес сөйлемде қарама-қарсы қойылып шендестіріледі: Ер бір рет өледі, қорқақ мың рет өледі. Тоқшылықта жеген тоқпан жілік, Ашаршылықта көзіңнен бір-бір ұшар. Алтау ала болса ауыздағы кетеді, төртеу түгел болса төбедегі келеді. Жаңаны күтіп жалаңаш үйден шықпай қалғаннан, Ескіні жамап киіп, жаңаны іздеп тапқан артық. Жауластырмақ жаушыдан, елдестірмек елшіден. 

3. Антонимдер ыңғайласып, кезектесіп қатар жұмсалады: Арымақ, семірмек көңілден. Палуанға оң, терісі бірдей. Ылдисыз өр болмайды. Ит үрер жақсыға да, жаманға да, Қылмағы бірақ залал құдайдан-ды (Ы.Алтынсарин). Ащы менен тұщыны татқан білер, Алыс пенен жақынды жорытқан білер. Бір суып, бір ысып, Барады іш пысып (Абай) [36,б. 119]. 

Антоним сөздердің стилистикалық қызметі белгілі бір ойды жан-жақты, әртүрлі мақсат-мүддемен орайластыра жұмсауға мүмкіндік береді. Басқа семантикалық құбылыстар тәрізді қазақ тілі антонимдерге де аса бай, оларды қолданудың көптеген тәсілдері бар. Бұл мағына қарама-қарсылығының әмбебап тілдік құбылыс ретінде адам баласының күнделікті өмірінен бастап, оның танымында, философиялық, діни, этика мен эстетикалық тұжырымдарында қолданылатындығын білдіреді. 

Қарама-қайшылық өмірдің сан алуан қалтарыстарында кездеседі, ол адамдардың жынысы мен жасына, өмір сүретін географиялық аймаққа, климатқа, кәсібі мен салт-дәстүрінде бар, кейбір реттерде субъективтілік сипат алады. Мысалы, ер мен әйел, er – kadın, таулы жерді мекендеген адамдар үшін тау мен жазық дала, dağ – ova, табиғат құбылыстары күн мен түн, güneş – gece, ерте мен кеш, erken – akşam, отырықшылық пен көшпелілік, yerleşik – göçebelİk т.т. мысалдарды көп келтіруге болады. Дегенмен антоним сөздіктерінде сөз қолданысының әдеби нормаларында бекітілген, барлық сөйлеушілер үшін норма болып табылатын толыққанды мағына қарама-қарсылығын беретін антоним сөздердің қамтылатындығын ескеру керек. Сөздіктің негізгі міндеті де осындай сөздерді жүйелеп беру, тілдегі лексика-семантикалық жүйедегі орнын көрсету болып табылады. 

ЕР 1. Адамның еркек жыныстылары, еркек. 2. Әйелдің жұбайы, күйеу. Ер бала – еркек бала, ұл бала. Ерге шықты – тұрмыс құрды, күйеуге тиді. 
ӘЙЕЛ 1. Адам баласының ұрғашы жыныстылары. 2. Жұбай, зайып, қатын. Әйел бала жерг. – қыз, қыз бала. Әйел алды- қатын алды, аяқтанды, үйленді. Әйелі ұл тапқандай қуанды – қатты қуанды, мәз болды (ҚТТС). 
ER (I) 1. isim erkek: «Noksansız bir çeyiz ve düğünle iyi bir ere verilen Zeynep'in hissesi ayrılmıştır». - Tarık Buğra. 2. isim, mecaz İşini iyi bilen, yetenekli kimse: «Sanat eri çalışır, bir eser kor ortaya, onun güzel olduğuna inanır, o güzelliği herkesin anlamasını, kavramasını ister». - Nurullah Ataç. 3. sıfat, mecaz Kahraman olan. 4. isim, askerlik Rütbesiz asker; nefer: «Düşman erleri arasında Fransızlar da vardır» - Salâh Birsel 5. isim, ağızlardan koca (I).zarf, ağızlardan erken: «Er sabah kalktım ki sular çağlıyor» - Halk türküsü. 

KADIN a. 1. Erışkin dişi insan, hatun, hatun kişi, zen: «Yanlarında, kendileriyle ahbaplık edecek dostlar, hizmetlerine koşacak kadınlar veya erkekler görmek ısterler». A.Ş. Hisar. 2. sf.   Analık veya ev yönetimi bakımından gereken erdemleri, becerileri olan. 3. mec. Hizmetçi bayan. 4. esk. Bayan. kadın olmak 1) kızlığını yitirmek; 2) kadın kocasını, evini iyi yönetmek. Kadının fendi. Erkeği yendi «kadınlar kurnazlıkta erkeklerden üstündürler» anlamında kullanılan bir söz. 

Қазақ тіліндегі «ер» және «әйел» сөздері адамның жынысын, отбасылық мәртебесін білдірсе, Қазақ тіліндегі бұл ұғымдар түрік тілінде де ұқсас мағынада қолданылады. Түрік тіліндегі «er» сөзі «еркек», «күйеу», «батыр», «жауынгер» мағыналарын білдіріп, қазақ тіліндегі «ер» сөзінің мағыналық өрісімен сәйкес келеді. Ал «kadın» және қазақ тіліндегі «әйел» сөздері ересек ұрғашы жынысты адамды және жұбайлық мағынаны білдіру жағынан ортақ. Екі тілде де бұл сөздер ауыспалы мағынада қолданылып, адамның мінезі мен әлеуметтік рөлін сипаттай алады.

КҮН 1. Әлемге жарық, қызу беріп тұратын жұлдыз. 2. Таңның атуы мен күннің батуы аралығындағы тәулік уақыты; күндіз. Жиырма төрт сағатқа тең уақыт, тәулік. Ауысп. Уақыт, мезгіл, кез, дәуір. 5. Ауысп. Ауа райы, табиғат құбылысы. ◊ Күн айшықты [ашылды] – күн ашылды, бұлт сейілді. Күн көзі –күннің сәулесі, нұры. Күнкөріс –тұрмыс, тіршілік жайы. Күншуақ – күн сәулесі, жылуы. Күнара – екі күннің бірінде. 
ТҮН Тәуліктің кешкі уақыттан таңертеңгілікке дейінгі аралығы. ◊ Түн ауа – түн ортасы өткесін. Түн баласына [бойы] – күннің батуынан таңның атуына дейін, түні бойы. Түн ортасы – түннің жартысынан ауған мезгіл. Түн ұйқысын төрт бөлді – түні бойы дамыл көрмеді, көз ілмеді. 
GÜNEŞ – isim. Dünyanın da dâhil olduğu sistemin merkezinde bulunan Güneş’in yaydığı ısı ve ışık; gün, şems: «Güneş yakmasın diye onun güzel başını/ Gördüm siper olurken iki arkadaşını» - Faruk Nafiz Çamlıbel. isim, özel, gök bilimi. Dünyanın da içinde bulunduğu Güneş sistemindeki gezegenlerin merkezinde yer alan, ısı ve ışık kaynağı büyük gök cismi.

GECE: 1. isim Akşamdan sonra başlayan ve gün ağarıncaya kadar geçen zaman dilimi; tün, şeb: «Kel Hasan kumpanyası o gece bir komedi dram oynuyordu». - Osman Cemal Kaygılı. 2. isim Bu süre içindeki karanlık. 3. isim Eğlence, anma vb. amaçlarla geceleyin düzenlenen toplantı: «Bütün çalgıları, dansları, şarkıları ve bütün külfetleriyle o geceler geldi çattı». - Yakup Kadri Karaosmanoğlu. 4. zarf ► geceleyin: «Yalnız gece oynatılan kuklalar da vardır». - Metin And.
Қазақ тілі мен түрік тілінде «күн» және «түн» ұғымдары табиғат құбылыстары мен уақыт өлшемдерін білдіру жағынан ұқсас қолданылады. Қазақ тіліндегі «күн» сөзі жарық беретін аспан денесін, тәуліктің бір бөлігін және ауыспалы мағынада уақыт пен кезеңді білдірсе, түрік тіліндегі «güneş» негізінен аспан денесінің атауы ретінде жұмсалады. Ал қазақ тіліндегі «түн» мен түрік тіліндегі «gece» сөздері кештен таңға дейінгі уақыт аралығын және қараңғылық мезгілін білдіруі жағынан ортақ. Сонымен қатар екі тілде де бұл сөздер ауыспалы және тіркестік мағынада қолданылып, уақыт пен табиғат жағдайын бейнелі түрде сипаттайды.

ЕРТЕ 1. Таң сәріде, ертемен. 2. Өткен кезде, бұрын, баяғыда. 3. Күнібұрын, ертерек, алдымен. Ерте пар – ерте көктемде егілген егістік. Ертеден қара кешке [дейін] – таңертеннен кешке дейін, күні бойы. Ерте күнді кеш қылды – өмірден бос қалған, уақытын босқа өткізген. 
КЕШ І Ымырт жабылып, қараңғы түскен уақыт. Кешке қарай болатын жиын, ойын-сауық. ◊ Кеш батты – ымырт үйірілді, көз байланды. Кеш жарық – кешкі амандасу, қайырлы кеш. Кешке дейін – күні бойы, күн ұзаққа. Кешке таман [қарай, жақын] – ымырт жабыла, кешқұрым.
КЕШ ІІ Дер кезінде емес, соңынан. ◊ Кеш қалды – кешікті, үлгермеді. 
КЕШ ІІІ Суды, қарды т.б. жаяу кешіп ету, я көлікпен жүріп өту.

КЕШ ІҮ Кешіру, ғапу ету.
ERKEN 1. zarf Vaktinden önce, alışılan zamandan önce; er (II), geç karşıtı: «Sakın geç kalma, erken gel». - Ahmet Rasim. 2. zarf Sabahın ilk saatlerinde: «Ertesi gün iki kardeş erken çıkmışlardı yola». - Ayşe Kulin 

AKŞAM 1. isim Güneşin batmasına yakın zamandan gecenin başlamasına kadar geçen zaman dilimi: «Sıcağın gözünde yola çıkılmaz. Akşamı bekleyelim. Hayvanlar da dinlenir… Ne dersin?» - Kemal Tahir. 2. isim, din bilimi ► akşam ezanı. 3. isim, din bilimi ► akşam namazı: «İkindiyi, akşamı cemaatle kıldı». - Ömer Seyfettin.
Қазақ тілі мен түрік тілінде уақытты білдіретін сөздердің мағыналық ұқсастықтары байқалады. Қазақ тіліндегі «ерте» және түрік тіліндегі «erken» сөздері мезгілден бұрын, таңғы уақыт деген ұғымдарды білдіру жағынан сәйкес келеді. Ал қазақ тіліндегі «кеш» сөзі бірнеше мағынада жұмсалып, тәуліктің қараңғы түсе бастаған мезгілін де, уақытынан кешігу әрекетін де білдіреді, ал түрік тіліндегі «akşam» көбіне күн батқаннан кейінгі уақытты ғана көрсетеді. Сонымен қатар қазақ тіліндегі «кеш» сөзінің көпмағыналылығы түрік тілімен салыстырғанда кеңірек екені байқалады.
Антоним сөздер әмбебап тілдік құбылыс болғандықтан, оларды топтастыруда, олардың негізін құрайтын қарама-қарсылықты түсінуде бір-біріне кереғар түсініктер жоқ емес. Мағына қарама-қарсылығы негізіне үш жақты түсіндіріледі: философиялық, логикалық және лингвистикалық. Философиялық тұрғыдан алғанда «Қарама-қарсылық дегеніміз – табиғат, қоғам, адам санасындағы бірін-бірі жоққа шығаратын және сонымен қатар бірінсіз-бірі өмір сүре алмайтын заттар, құбылыстар, тенденциялар арасындағы қатынастар» [63].
Нақтылай түскенде, бұл дегеніміз – қандай да бір зат, құбылыс болмасын ол қарама-қарсылықсыз өмір сүрмейді, мәселен, «дұрыс пен бұрыс», «оң мен теріс», «жақсылық пен жамандық», «байлық пен кедейлік» т.б. Негізінен, адамның ой-санасының шындық болмыстағы заттар мен құбылыстар туралы ұғымдарды салыстыру және осы ұғымдарды бір-біріне қарама-қарсы қою қабілеті антонимдердің пайда болуына негіз болды десек те болады. Мысалы: 

Жақсы адам тауып сөйлейді, 

Жаман адам қауып сөйлейді;

Алыста жүрсе кісінескен ағайын, 

Жақында жүрсе тістескен ағайын;

Арзан болса алушыдан ынсап кетеді, 

Қымбат болса сатушыдан ынсап кетеді, – деген мақалдардағы «жақсы-жаман» адамға тән қасиетті, алыс-жақын ара қашықтықты, арзан-қымбат затқа берілген бағаны салыстыру арқылы және қарама-қарсы қою негізінде антонимдік жұп құрайды. 

Сонымен бірге қарама-қарсы мағына мен мағына қарама-қарсылығы арасындағы айырмашылық осымен шектелмейді.
Бір мағынаның шеткі қасиеттеріне дейінгі екі шеткі мүшелердің қарама-қарсы қойылуы мағыналардың бірізділігіне әкеледі. Сөйтіп, қарама-қарсы мағына мен мағына қарама-қарсылығы түсініктері объективті дүниедегі үздіксіз өзгеріске ұшырап отыратын құбылысты көрсетуге негізделген.   

Е. Миллер философиялық деректерге сүйене отырып, қарама-қарсылық – «бір мәннің шегіне дейінгі өзгешелігі», айырмашылықтың ең соңғы деңгейі, кезеңі деп көрсеткен [64]. Қарама-қайшылық заттың қасиетінде, оның бөліктеріне жақындық, ұқсастық, алшақтық, қарама-қарсылық жатады. 

Антонимияның логикалық негізін қарама-қарсы тектік ұғымдар (гипоним) құрайды. Осы тұрғыдан антоним сөздер тектік бір ұғымның аясына ене отырып, соның сараланған, екіжақты қасиеттерін көрсетеді. Түрік тілінің түсіндірме сөздіктері мен қазақ тілінің түсіндірме сөздіктерінде қарама-қарсы сөздер көбінесе тектік ұғым немесе гипонимі: түс, тектік ұғым: салмақ, тектік ұғым: жылдамдық, тектік ұғым: шындық де тән болып келеді. Салыстырсақ:
БАЯУ 1. Жай, ақырын. 2. Сылбыр, керенеу, марғау. 3. Сабырлау, бәеңдеу, солғындау. ◊ Баяу тартты – самарқауланды, саябырланды, жалқауланды. 
ЖЫЛДАМ Тез, шапшаң, лезде, көзді ашып-жұмғанша.
YAVAŞ 1. sf Hızlı olmayan; ağır, aheste, çabuk karşıtı: Yavaş bir yürüyüş. 2. sf Yumuşak huylu (kimse): Yavaş adam. Yavaş at. 3. sf Kısık olan (ses): Yavaş sesle konuşuyor. 4. zarf Kısık sesle: «Bayım bayım, yavaş konuşun, bayan duymasın.» - Gülten Akın. 5. zarf Hızlı olmayarak; ağır aksak, aheste: «İşinden evine dönerken yavaş da yürüse, hızlı da gitse, bu özleme, daha doğrusu bu gerçeğe koşuyordu.» - Sabahattin Kudret Aksal.
HIZLI 1. sf Hızı çok olan; seri (II), süratli, şiddetli: «Bir akşamüzeri her zamanki hızlı adımlarla geldi.» - Ayla Kutlu. 2. zarf Güç kullanarak: Hızlı vurmak. 3. zarf ► çabucak: «Bünyamin, gücünün yettiği kadar hızlı yürüyüp Haliç'e indi.» - İhsan Oktay Anar. 4. sf mecaz Çok hareketli olan: «Doludizgin, bir bekârlığın tam tadını çıkaran, renkli, değişken, hızlı bir yaşam sürüyordum.» - Haldun Taner.
АҚИҚАТ 1. фил. Заттар мен құбылыстардың практикада тексерілген анық бейнесі. 2. Шындық, дұрыстық.
ЖАЛҒАН І Жарық дүние, өмір, тіршілік. ◊ Жалғанды жалпағынан басты – емін-еркін сайран салды, шалқыды. 
GERÇEK ği 1. isim Yalan olmayan, doğru olan şey; çın, ciddi, hakikat:       «Esasen bizim için millî varlık ile istiklal ve hürriyet aynı gerçeğin çeşitli cepheleridir.» - Mehmet Kaplan. 2. isim ► gerçeklik: «Her hâlde o gün imparatorluğun ölümü apaçık bir gerçekti.» - Halide Edip Adıvar. 3. isim ► doğruluk: «Bu laflarda gerçek payı ne kadar çoksa duygu payı da ondan az değildir.» - Burhan Felek. 4. sıfat Yalan olmayan: «O yürekler acısı fukara kafile, yüzlerinden gerçek acı aka aka ölü arkadaşlarının namazını kıldılar.» - Halikarnas Balıkçısı. 5. sf Bir durum, bir nesne veya bir nitelik olarak var olan, varlığı inkâr edilemeyen, olgu durumunda olan, özbeöz, hakiki, reel: Kâğıt paranın saymaca değeri varsa da gerçek değeri yoktur. 6. sf Aslına uygun nitelikler taşıyan, sahici: Gerçek elmas. Gerçek hikâye. 7. sf Temel, başlıca, asıl: «Bir kişinin ahlaklı olması için, o benim dediğim gerçek ahlaka erişebilmesi için bir iç âlemi olmalıdır.» - Nurullah Ataç. 8. sf Doğadaki gibi olan, doğayı olduğu gibi yansıtan. 9. sf Yapay olmayan. 10. sf felsefe Düşünülen, tasarımlanan, imgelenen şeylere karşıt olarak var olan.
SAHTE Farsça sāḫte. 1. sf Bir şeyin aslına benzetilerek yapılan; çakma, düzme, düzmece: «Köylü kadınlar boyunlarında sıra sıra sahte altınlar... taşırlardı.» - Yahya Kemal Beyatlı. 2. sf ► uydurma. 3. sf Gerçek olmayan, gerçeğe benzetilmiş; yalancı: «Edebiyat dünyamız tereciye tere satmaya kalkışan sahte şöhretlere, üçkâğıtçılara kısa bir zaman için katlanıyor.» - Behçet Necatigil. 4. sf  mecaz ► yapmacık: «Öteki çocuklar mum kesilmişler, sahte bir sessizlikle sahte bir hamaratlık gösterisi içinde birer disiplin modeli olmuşlardı.» - Çetin Altan.
Логикалық тұрғыдан қарама-қарсылықтың екі түрі ажыратылатындығы белгілі: контрарлық және комплементарлық. Контрарлық (лат. contrarius – қарама-қарсы) қарама-қарсылық Х және Ү деп белгіленетін түрлік ұғымдар арқылы жасалады, олардың аралығында үшінші ортаңғы Z мәні болуы мүмкін, бұлар бірін бірі терістеуден ғана тұрмайды, сонымен бірге жағымды жағымен де сипатталады. Мысалы: жас – орташа жас, егде – қарт, түрік тіліндегі sıcak – ılık – soğuk тәрізді. 

Қазақ тіл білімінде ортаңғы Z мәнін аралық ұғым деп атау кездеседі. Мәселен, «ескі мен жаңаның» арасында «көне» (көнетоз), «шикі мен пісінің» арасында «дүмбілез», «суық пен ыстықтың» арасында «жылы», «ұтыс пен ұтылыстың» арасында «тең», «біткен мен бітпегеннің» арасында «шала», «жеңу мен жеңілудің» арасында «итжығыс» деген аралық ұғымдар бар. Бұлар антоним біткеннің бәріне тән емес, кейбіреулерінде ғана ұшырайды. Аралық ұғым – кереғар екі ұғымды тең ұстап тұрады [36,б. 123]. 

Комплементарлық (лат. complementum – толықтыру) қарама-қарсылық бірін бірі толықтырып отыратын Х және Ү ұғымдарымен беріледі, оларда ортаңғы ұғым болмайды, мысалы: ақиқат – жалған. Тектік ұғым осы орайда екі түрлік ұғыммен шектеледі, олар бірінің терістелуі оның жұбының мазмұнын береді: «ақиқат емес», яғни – жалған немесе керісінше. 

Мұндай аспектілер мағына қарама-қарсылығын анықтау үшін қажет, алайда жеткілікті емес. Қарама-қарсы мағынаны беретін тілдің табиғатын ескеру, оның мазмұнына назар аударатын көзқарастар бар. 

Антонимдер сөздігін жасауда оларға ортақ белгі болып табылатын белгілі бір лексикалық бірліктің санатына жатқызатын өзіндік ерекшелікті таба білуіміз қажет. Олай болмаған жағдайда қарама-қайшылық тән барлық сөздерді антоним сөздер деп қабылдауға тура келеді. Мәселен, ақ – «ақ емес», тау – «тау емес» деген қолданыстардағы «емес» болымсыздық етістігі жаңа ұғым тудырып тұрған жоқ, бар болғаны бұрынғы ұғымның болымсыздығы іске асқан. 

Қарама-қарсылықты білдіретін барлық лексикалық бірліктер антоним болатын екінші жұптың мағынасын толықтай жоққа шығарады: ақ – қара, ауыр – жеңіл, ақиқат – жалған, баяу – жылдам және т.б. 

Лингвистикалық тұрғыдан антоним сөздерді топтастыру үш бағытта жүзеге асырылып жүр: құрылымдық, семантикалық және функционалды-деривациялық [18,с. 15].

Құрылымдық тұрғыдан антоним болатын сөз таптарын және олардың түбір, туынды күйінде тұлғалануын жатқызуға болады. Антоним сөздер жасалатын сөз таптары әр қилы, белгілі бір сөз табы антонимге бай болса, енді бір сөз таптары антоним ретінде жиі қолданылмайды. Қазақ тілінде антоним сөздер көбінесе сын есімдерден жасалады, етістіктер, зат есімдер, азды-көпті үстеулер кездеседі. Бірен-саран есімдіктерден болған антонимдер ұшырасады. 

Түбір антонимдер. 

Сын есімнен жасалған түбір антоним сөздер: 

ауыр – жеңіл, кең – тар, ыстық – суық, үлкен – кіші, жас – кәрі, биік – аласа, ұзын – қысқа, артық – кем, аш – тоқ, жақсы – жаман, қалың – жұқа, терең – саяз, арық – семіз, оңай – қиын, араз – тату, ащы – тәтті, көп – аз, оң – теріс, түзу – қисық және т.б. 

Етістіктерден жасалған түбір антоним сөздер: 

озу – қалу, күту – келу, қону – ұшу, шашу – жинау, бару – қайту, ашу – жабу, жату – тұру, кіру – шығу, ұту – ұтылу, жеңу – жеңілу, қуану – ренжу, мақтау – даттау, көшу – қону, күлу – жылау, сату – алу, ысу – суу, даму – тоқырау, шабу – ілбу, қату – жібу, ауыру – сауығу және т.б. 

Зат есімнен жасалған түбір антоним сөздер: 

өтірік – шын, обал – сауап, алғыс – қарғыс, рахат – бейнет, бақ – сор, өмір – өлім, өң – түс, алды – арты, шарапат – кесапат, асты – үсті, пайда – зиян, бай – кедей, байлық – кедейлік, жаз – қыс, күн – түн және т.б. 

Үстеу сөздерден жасалған түбір антоним сөздер: 

ерте – кеш, ақырын – шапшаң, ілгері – кейін, жоғары – төмен, алыс – жақын, әрі – бері, жылдам – баяу, сылбыр – тез және т.б. 

Туынды антонимдер.

Сын есімнен жасалған туынды антонимдер: 

өзімшіл – көпшіл, тілазар – елгезек, қатты – ақырын, орнықты – шалағай, олақ – іскер, оңқай – солақай, сүйкімді – жексұрын, бүтін – жыртық, жүрдек – шабан, малды- малсыз, өнерлі – өнерсіз, ақылды – ақылсыз, арлы – арсыз, куәлі – куәсіз, құтты – құтсыз, жанды – жансыз, қайырсыз – қайырлы, ақшалы – ақшасыз, бастапқы – соңғы, бұрынғы – қазіргі, үйдегі – түздегі, сыртқы – ішкі, күндізгі – түнгі, қысқы – жазғы, жоғарғы – төменгі, ертеңгі – кешкі, алдыңғы – кейінгі, биылғы – былтырғы және т.б. 

Етістіктерден жасалған туынды антонимдер:

қартаю – жасару, жоғарылау – төмендеу, татуластыру – араздастыру, ақтау – қаралау, елдестіру – жауластыру, айырылу – қосылу, күшею – бәсеңдеу, баю – кедейлену, арықтау – семіру, жаңару – ескіру және т.б. 

Зат есімнен жасалған туынды антонимдер:

аласы – бересі, байлық – жоқтық, тарлық – кеңдік, жеңіс – жеңіліс, ұтыс – ұтылыс, азшылық – көпшілік, кіріс – шығыс, алыс – беріс, сыпайгершілік – арсыздық және т.б. 

Антонимияның бір түрі ретінде энантиосемия да бірқатар зерттеулерде қарастырылып жүр. Энантиосемия (ағылш. тілінде enantiosemy, нем. тілінде  Enantiosemie – сөз мағынасының тербелісі (поляризация) – сөздің ішкі антонимиясы. «Тіл білімі сөздігінде» энантиосемияның мынадай сипатын ашып көрсетеді: 

1) антонимдердің өнімсіз түрі, сөздердің қарама-қарсы мағыналарын білдіретін қабілеті;

2) антифразиспен барабар, яғни сөздің қарама-қарсы мағынада қолданылуы [65].  

Энантиосемияны сөз еткен ғылыми зерттеулерді қарағанымызда, зерттеушілердің әртүрлі көзқарас ұстанатындығын байқауға болады. Кейбір ғалымдар (А. Реформатский, Р.А. Будагов, Н.М. Шанский, М.И. Фомина,     Д.Н. Шмелев) энантиосемия тура қарама-қарсылықты мағынаны бермейді, тек бағалауыштық қасиеттерімен ерекшеленеді десе, кейбірі, атап айтқанда,      В.А. Иванов энантиосемияны сөздің қандай да бір мағынасында қарама-қарсы мәнді беретін құбылыс деген ойды ұстанады. 
Зерттеушілердің енді бір тобы В. Виноградов, Ю. Скиба, Н. Горелов,       Е. Миллер, Ш. Сарыбаев, Х. Нұрмұханов тәрізді ғалымдардың еңбектерінде энантиосемия «антонимия мен омонимияның қиылысуы» ретінде қарастырылған. В.И. Шерцль, К. Абель, Л.А. Булаховский, Л.И. Климова,   В.Н. Цоллер, Б. Шалабай, Ж. Мусин, М. Белбаева сынды ғалымдар энантиосемияны антонимияның бір түрі ретінде таниды. 
А.Е. Жүсіпов «Қазақ тіліндегі қарама-қарсылықтың коннекторлары» деген еңбегінде энантиосемияны қазақ тілінде тараулына қарай жалпы тілдік және диалектілік, функционалдық ерекшелігіне қарай заттық (немесе номинативтік) және эмоционалды-бағалауыштық, экспрессивті қарама-қарсы мағына деп бөліп қарастырады [3,б. 19]. 
А.Т. Бақытов «Француз және қазақ тілдеріндегі бағалай сөйлеудің ұлттық-мәдени ерекшеліктері» атты зерттеу жұмысында екі тілдегі эмоционалды-бағалауыштық энантиосемия жайында сөз қозғайды. Бұл тілдік құбылысты салыстыра зерттей келе, эмоционалды-бағалауыштық энантиосемияға халықтың тарихы, мәдениеті, дүниетанымы, өмір сүріп отырған дәуірі ықпалын тигізеді деген қорытындығы келеді [66]. 

Энантиосемияның ерекше түрін сөз мағынасының құрылымында қарама-қарсы эмоционалды-бағалауыштық компоненті (мелиоративті және пейоративті) бар эмоционалды-бағалауыштық энантиосемия құрайды. 
Бір қарағанда, өзі нысанға алған нәрсені мақтап, бағалап тұрғандай әсер қалдырғанмен, астарлы мағынасына назар аударсақ, ол ауыспалы астарлы мазмұны арқылы нысанын кекетіп, кемітіп тұрғандығын көруге болады. Мысалы: Сенің «досыңнан» естідім. «Достығы» белгілі болды деп айту дос деп жүрген адамның «достыққа сай келмейтін әрекет» істегенде айтылады.
Эмоционалдық бағалау энантиосемиясының пайда болуына адамның бір затқа немесе құбылысқа әр түрлі баға беретіндігі, оған әр қырынан қарай білу және сол құбылыстың, заттың әр қырын, әр түрлі қасиетін бір-бірімен салыстыра білу, бір ұғымның әр түрлі аспектілерін қарастыра білу қабілеттері, жан-жақты ойлай білу, қоршаған ортаны сынай отыра қабылдау сияқты қабілеттері себеп болуы мүмкін. 
В.Н. Цоллердің бұл құбылысқа жасаған классификациясын негізге алсақ, эмоционалдық бағалау энантиосемиясының біркелкі емес екендігіне көз жеткізуге болады [67]. Ол топтастыру мынаны негізге алады. 

Эмоционалдық бағалау энантиосемиясы:

- сөз мағынасындағы бағалаудың өзгеру бағытына байланысты; 

- қасиеттердің жағымды немесе жағымсыз мағынаға ауысу деңгейіне байланысты; 

- тілдік жүйеде қалыптасу деңгейіне байланысты. 

Ғалым осы мәселелерді толығырақ былайша көрсетеді. 
1. Сөз мағынасындағы бағаның өзгеру бағытына байланысты: Бағалаудың жағымды // оң (мелиорация) мәнге өтуі («-» тен «+» ке өтуі) және керісінше бағытта, яғни жағымсыз // теріс (пейоративті) мәнге өтуі («+» тен   «-» ке өтуі). 

Әлеуметтік лингвистика және психолингвистикалық себептерге байланысты мелиоративтік (жағымды) баға мәніне ие бола алмайтын теріс бағалауыштық мәндегі сөздер қатары бар. Бұл жайында ғалым                                    Б. Момынованың айтқан ой-тұжырымдарынан да осыған саятын пікірді кездестіреміз. Айталық, «Сондай-ақ теріс бағалауыштық семасына сіңіп қалған сөздер де жоқ емес. Газеттегі барлық уақытта жағымсыз, теріс бағалауыштықты танытатын сөздер қолданысы, жасалуы жағынан түрлі-түрлі, бірақ бір байқағанымыз, олар қоғамдағы тоқырау мен экономикалық күйзелістерге, жағымсыз құбылыстарға, адамның, жалпы адамзат қауымының жағымсыз іс-әрекетіне байланысты жағымсыз мәнді айқын білдіріп тұрады» [68].
Мәселен, арсыздық, озбырлық, алаяқтық, оңбаған, көргенсіз, сұрқия, азғын, надан, есерсоқ, жасық, жарымес, жетесіз т.б. сияқты адамның жағымсыз қасиеттерін көрсететін сөздерде пейоративациядан мелиорацияға өту үдерісі болмайды, яғни олар жағымды мағынаны білдіре алмайды дегенді білдіреді. 
Ингеренттік энантиосемия жүйеде қалыптасқан көп мағыналы сөздің мағыналарының қарама-қарсылығын көрсетеді. Зерттеушілердің айқанына сүйенсек, әдетте олар узуалды сипатта болады [68,б. 66]. 

Жалпы алғанда, бағалауыштық энантиосемияның қалыптасуына экстралингвистикалық факторлар, қоғамдағы өзгерістер, өмір сүріп отырған дәуір әсерін тигізеді. Себебі бағалауыштық сапа қоғам өзгерісі бағытымен кейде ескіріп, кейде жаңарып отырады. Белгілі бір кезеңде жақсы бағаланған іс-әрекет, құбылыс, зат екінші бір кезеңде жағымсыз бағаға ие болуы мүмкін. Эмоционалдық бағалау энантиосемиясы – тіл мен ойлаудың динамикалық сипатын жақсы бейнелейтін семантикалық құбылыс. Сөздердің энантиосемиялық мағынада жиі қолданылуы осы мағыналардың күнделікті қолданысқа еніп, сөздік мағынаның бірі ретінде сөздіктерде тіркелуіне жағдай туғызады. 
Антонимдерді семантикалық топтастыру қарама-қарсылықты білдіретін мағыналық мазмұнға қатысты жұмсалады. Қандай мағына қарама-қарсылығын білдіруіне орай түрлі топтарға бірігеді: 

1. Сапалық қарама-қарсылықты білдіретін антоним сөздер. Мұндай антонимдер белгілі бір сапаның, қасиеттің ең ақырғы шекке дейінгі дәрежесін білдіреді. Олар контрарлық қарама-қарсылықты іске асыра отырып, сапаның (қасиеттің, белгінің) біртіндеп өзгеруін білдіретін градуалды (сатылы) оппозицияларды құрайды. Мысалы: жас (жасөспірім, бозбала) – орташа жас – егде – кәрі, түрікшеде: genç – daha yaşlı – yaşlı (қарт, қария); суық – салқын – жылы – ыстық, түрікше: sıcak – ılık – soğuk; оңай – жеңіл – болмашы – қиын, түрікшеде: kolay – önemsiz – zor (күрделі); дарынды – қабілетті – зерек – дарынсыз; ақылды – парасатты – тайыз, түрікшеде: yetenekli – akıllı – yeteneksiz (ой-өрісі тайыз) – зердесіз – ақымақ, түрікшеде: akıllı – deli, епті – икемді – шорқақ – олақ, түрікшеде: atik – becerikli – esnek; мықты – мығым – осал, түрік тілінде: güçlü – hassas – zayıf және т.б. Бұл антонимдік қатарлар қарама-қарсылықтың бастапқы негізі жас – кәрі, суық – ыстық, дарынды – дарынсыз, ақылды – ақымақ, епті – олақ, мықты – осал болып табылады. Антоним болатын сөздер сапаның ең ақырғы шекке дейінгі дәрежесін бастапқы сападан семантикалық ауысатын сөздерден тұрады: суық/soğuk; салқын/serin; жылы/ılık; ыстық/ sıcak. 
Келтірілген қосымшалардың ішінде -сыз, -сіз болымсыздықты білдіреді. 

2. Комплементарлық, бірін бірі толықтырып қарама-қарсы мағынаны білдіретін антоним сөздер. Антонимдердің бұл тобы бірін-бірі толық терістейтін қарама-қарсы екі ұғымнан тұрады, оларда ортаңғы ұғым деген болмайды. Мысалы: ақиқат – жалған, тірі – өлі, бар – жоқ, тұрақты – уақытша, құрғақ – дымқыл, соғыс – бейбітшілік, ерікті (түрде) – мәжбүрлі (түрде), ашу – жабу, тұру – жату, оң – теріс т.т. Түрік тілі бойынша                  А. Акчаташтың еңбегінен мынадай мысалдар келтіруге болады: Ağzı var dili yok; Altta var üstte yok; Aç doymam, tok acıkmam sanır;Al gülüm ver gülüm, және т.б. 

3. Іс-әрекеттің, жағдайдың, қасиеттің қарама-қарсы бағытталғандығын білдіретін антоним сөздер. Бұлай топтастыруға логикалық қатынастар негіз болады, антонимдердің векторлық қарама-қарсылығы. Антонимдердің мұндай түрі етістіктерден басқа сын есімдер, зат есімдер, үстеулермен беріледі: арзандау – қымбаттау, ақтау – қаралау, қартаю – жасару, туу – өлу, кету – келу, бару – қайту, шығу – кіру, алыстау – жақындау, ұшу – қону, баяулату – жеделдету, жылыну – суыту, жоғалу – пайда болу, киіну – шешіну, азаю – көбею, ауыру – сауығу, бозару – қызару, семіру – арықтау, жақсы көру – жек көру, баю – кедейлену, үйлену – ажырасу, рұқсат беру – тыйым салу, айыптау – қорғау, шығыс – кіріс, алғыс – қарғыс, жақтас – қарсылас, жоғары – төмен, алға – артқа, мемлекеттік – жекеменшік және т.б. 

Түрік тілінен мысалдар: Dost ağlat ır, düşman güldür ür; Ak gün ağart ır, kara gün karart ır т.т. 

Сонымен бірге басқа да тақырыптық топтарға бөлу кездеседі. Проф. К. Аханов антоним сөздерді тақырыптық жағынан үш топқа ажыратады: 

1) заттың сапасын, санын білдіретіндер (ақ – қара, жақсы – жаман);

2) адамның мінез-құлқын, көңіл-күйін, қасиеттерін және адамдар арасындағы қарым-қатынасты білдіретіндер (сүйіну – күйіну, қуаныш – реніш);

3) уақыт және кеңістік мағынасын беретін сөздер (қыс – жаз, кең – тар, күн – түн) [37,б. 20]. 

Ә. Болғанбаев келесідегідей антонимдік қасиеттерді көрсетеді: 1) антоним болатын ұғымдар қарама-қарсы мағынада болуы шарт (туу – өлу, ер – қорқақ); 2) антонимдік жұптар бір ғана сөз табынан болуы тиіс (өмір – өлім, келу – кету); 3) тілде қарама-қарсы ұғымдармен қатар аралық ұғымдар да болады [36,б. 119].  

М. Оразов антонимдерді мағынасына қарай топтаған кезде мынадай мәселелерге көңіл бөлу керектігін айтады: 
1. Сөздер антонимдік қатардың сыңары ретінде қолданылған кезде тура (номинативтік) мағына да қолданылып тұр ма деген сұрақтардың басын ашып алу керек. Сондай-ақ көп мағыналы сөздердің бір мағынасы (барлығы емес) басқа сөздердің мағынасымен (не көп мағыналы басқа сөздердің бір мағынасымен) антонимдік қатынаста болуы мүмкін. Бұны да есепке алу керек.  
2. Антоним болатын сөздердің тұлғалық құрамына да көңіл аудару керек. 

3. Қарама-қарсылық өсіп, сандық қарама-қарсылықтан сапалық қарама-қарсылыққа өтуі мүмкін. Тіл элементтері арасындағы қарама-қарсылық сәл басқашалау сипатқа ие, ол ұғыммен, ойлаумен байланысып жатады [69].
Антоним сөздерді топтастырудағы келесі бір тәсіл, зерттеушілер назарын енді-енді аудара бастаған жаңа тәсіл функционалды-деривациялық деп аталады. Фукционалды-деривациялық тәсіл қарама-қарсы мағынада қолданылатын сөз байланыстарының «тереңдетілген» қызметіне негізделеді, ол антоним сөздердің формалды тұлғасына назар аудармайды. Осы орайда негізгі қызмет атқаратын антонимдер жұбы тіркесімділік, стилистикалық тұрғыдан өзара байланыстағы басқа антонимдік жұптармен байланысы айқындалады. Мысалы: үлкен бөлме - кіші (бөлме) = кең – тар; үлкен-кіші (адам) = бай – кедей; үлкен-кіші (қашықтық) = алыс – жақын; үлкен-кіші (мерзім) = ұзақ – қысқа; үлкен-кіші (қабат) = қалың – жұқа; үлкен-кіші (тауар) = қымбат – арзан; үлкен-кіші (салмақ) = ауыр – жеңіл; үлкен-кіші (дауыс) = қатты – ақырын.
Антонимдер сөздігін құрастыру антонимдер келтірілген ғылыми топтастыру үлкен рөл атқаратыны сөзсіз. Антоним сөздердің семантикалық қызметімен қоса олардың стилистикалық қызметі де орасан, жоғарыда бұл туралы атап өттік. Қарама-қарсы құбылыстарды салыстыруда, оларды бір-бірімен қатар қойып шендестіруде және осы тәсіл арқылы айтылатын ойды айқын, анық етіп түсіндіруде антонимдер айрықша қызмет атқарады. 

А.Е. Жүсіпов қарама-қарсылықтың стилистикалық қызметіндегі бірқатар көркем фигураларды атап көрсетеді [3,б. 24].

Шендестіру – айшықтаудың түрі, бір-біріне кереғар құбылыстарды, мән-мағынасы алуан түрлі ұғымдарды бетпе-бет қойып, басқа құбылыстың бет-бейнесін айқындайды. Әсіресе мақал-мәтелдерде осы тәсіл жиі қолданылады:

Көз – қорқақ, қол – батыр.

Өтірік – қаңбақ, шын – салмақ. 

Қорлық өмірден ерлік өлім артық. 

· Мұны тапсам ойланып, ақын деңіз,

Таба алмасам, ақылды болар неміз.

Қыс пенен жаз, күн менен түн, тақ пенен жұп,

Жақсылық пен жамандық болды сегіз. 

·  Қар аппақ, бүркіт қара, түлкі қызыл

Ұқсайды қаса сұлу шомылғанға. 

·  Қайғың – қыс, жүзің – жаз,

Боламын көрсем мәз. 

·  Бір суып, бір ысып,

Барады іш пысып (Абай) [62,б. 133]. 

Келтірілген мысалдарда антоним сөздерді шебер қолданудың нәтижесінде айтылған ой мейлінше айқын, көркем, мәнерлі болып бейнеленген. Тілдің эстетикалық қызметінің айшықтылығын көрсетеді. 

Оксюморон – қарама-қарсы немесе бір-біріне қайшы сөздерді біріктіріп, жаңа, кереғар немесе ирониялық мағына тудыратын стилистикалық фигура. Күрделі және астарлы идеяларды білдіру үшін қолданылады, қарама-қарсылықтың айқындығына және мәнерлілікке мән береді: тірі өлік, сүйкімді дұшпан, өтірікті шындай, шынды құдай ұрғандай, қуаныш-қайғы, құрғақ жаңбыр т.т. 

Акротеза (гр. ἀκρός (akros) – қазақша «жоғары», «шек» мағынасын білдіреді) – қарама-қарсылықты теріске шығару арқылы болмыстағы белгілі нышандар мен құбылыстарды мақұлдау. Белгілі бір қасиеттің не құбылыстың бір бөлігі нақтыланады да, екіншісі теріске шығарылады, шендестірудегіде бірін-бірі толық жоққа шығармайды. Сызба түрінде: 

+ А – - В немесе - А – + В
Қазақ тілінде осы тәріздес стилистикалық әдіс мынадай тәсілдер арқылы жасалады: 

- емес көмекші етістігі арқылы: Х емес У. Мысалы: Енеңді ұрайын, кедейдің маңдайына екі нар сыйған ба! Қасым болғанша, досым болсаң етті, жатым емес, жақыным болсаң етті (М. Мағауин). 

- жоқ сөзі, бірақ қарсылықты жалғаулығы арқылы жасалады: Х жоқ, У; Х, бірақ У. Мысалы: Жүзіне қарасам, ойыны жоқ, шын сөзі екен                             (С. Шаймерденов). 

- болымсыздық көрсеткіштері -ма,-ме; -ба, -бе; -па, -пе жұрнақтары жасалады: Х ет. + -ма/-ме У. Мысалы: Жырлар жазам, білмеймін не берерін, көгерермін білмеймін, тек өлермін (М. Мақатаев). 

Акротеза мәтіннің көркемдік қуатын арттырып, оқырманға эмоциялық күшті әсер береді. Ол ойды белгілі бір түйінмен аяқтау, нақтылау және шарықтау шегін көресту үшін де қолданылады. 

Амфитеза (гр. ἀμφί (amphi) және θέσις (thesis) – қазақша «айнала», «орын» мағынасын білдіреді) – қарама-қарсы қойылған екі құбылыс немесе екі нышан (А және В) мақұлданып, екіұшты немесе белгісіз тұстары түсіндірілетін стилистикалық фигура. Сызбасы: + А – - С – + В. Қазақ тілінде ыңғайластық мән тудыратын жалғаулықтар осы орайда жиі қолданылады: Х да, У да. Мысалы: Сол түннің қияметін есіме алсам, сенен де, өзімнен де жиіркенем (М. Мақатаев). 

Қарама-қарсылық мағынадағы тілдік қолданыстардың аталып өткен стилистикалық фигуралар арқылы көрінетін көркемдік қызметі тілдің эстетикалық қуатын білдіруде маңызды рөл атқарады, бұлар антоним сөздердің түсіндірмесін жасауда міндетті түрде ескерілуі тиіс деп санаймыз. 

Өйткені түсіндірме сөздіктер тілдегі өзге сөздіктер үшін бас сөздік екендігі баршамызға мәлім. Сөздік түзуші авторлар қауымының пайымдауында: «Әрбір тілдің түсіндірме сөздігі негізінде ұлт мәдениетінің шарықтап өскен шағында, әдеби тілдің шыңдалып қалыптасқан уақытында, ғылым мен техниканың қанат жайып әбден кемелденген кезінде жасалады» [70].  

Сөз мағынасын анықтаудың қазіргі кезде мынадай тәсілдері белгілі:         1) сөзге қысқаша түсіндірме беру арқылы; 2) түсіндіріліп отырған сөздің синонимі болған жағдайда, қосымша сипаттама ретінде синонимі беріледі;      3) сөз мағынасының синонимдес мәндес сөздермен ашылуы; 4) қолданысы шектеулі сөздердің мағынасы әдеби тілдегі синонимдерімен беріледі;                  5) түсіндірілетін сөз термин сөздер, құрал-жабдық атаулары болса, оларға қысқаша сипаттама беріліп, қызметін көрсету арқылы; 6) сөздердің антонимі айқын болған жағдайда, мағынаға қосымша ретінде алынады да, нүктелі үтір арқылы ажыратылып, антоним деген белгі қойылады; 6) сөздердің ауыспалы мағынасы ауыспалы деген белгімен беріледі; 7) әртүрлі стильдік белгілерге сілтеме жасалу арқылы [71]. 

Түсіндірме сөздікті әдеби тілдегі жалпылама және жиі қолданылатын сөздерді қамтып, сөздердің мағыналарын талдап түсіндіретін сөздік есебінде қабылдасақ [72], сөздердің мағыналарын түсіндіруде антонимдердің де орны зор. Бұл келтірілген сөз мағынасын анықтаудың тәсілдерінің ішінде аталып кеткен. Түсіндірме сөздіктерде сөз мағыналарын анықтауда антонимдердің орны туралы проф. К. Аханов тоқталып өткен. Сөздің мағынасын басқа тәсілдермен бірге оның синонимдес не антонимдес сөздерін қатар қойып салыстыру тәсілі арқылы да анықтауға болады [34,б. 133]. 

Сонымен бірге сөз мағынасын түсіндіруде көп жағдайда синоним сөздердің пайдаланылатындығы көп ақымақтың

байқалады. 50 мыңға жуық сөз бен сөз тіркестері қамтылған «Қазақ әдеби тілінің сөздігінде» [73] сөз мағыналарын сипаттауда синоним сөздердің көбірек қолданылатындығы байқалады. 

Мысалы, адал: 1) пайдалануға, ішіп-жеуге жарамды, бағалы, пайдалы; 2) шын берілген, сенімді; 3) кіршіксіз, мінсіз, қалтқысыз; 4) турасы, шыны, ақиқаты, әділі. 

Мысалдан байқалып тұрғандай, лексикалық бірліктің мағынасын онымен синонимдес сөздерді келтіру арқылы ашу түсіндірме сөздіктерде кең қолданылады. Бұл тәсілдің мақсаты да – түсіндірілетін белгісіз сөздің мағынасын онымен мағынасы жағынан жақын, өзара мәндес сөздермен беру. Сөздікті зерттеген ғалымдар бұл тәсілді «сипаттамалы тәсіл» немесе «синонимдік анықтама» деп атайды [71,б. 280]. Осы тектес сипаттамалы тәсіл арқылы лексикографияланған сөздерді біз молынан ұшыратамыз. 

Антоним сөздерге келсек, синонимдер тәрізді кең қолданыс таппаса да, жоғарыда атап өткендей, сөздіктерде кездеседі. Антонимдер арқылы да сөз мағынасын ашу түсіндірме сөздіктердің тәжірибесінде бар. Ғалымдар мұны «терістеуіш (негативті) тәсіл» немесе антонимдік анықтамалар деп атайды. 

Д.И. Арбатский сөз мағынасын ашудың «терістеуіш (негативті)» тәсілі де болатындығын айта отырып, терістеудің көбінесе анықтаманың сипаттамалы бөлігіне қатысты екендігін баяндайды [74]. Мысалы: азот – түссіз, иіссіз, жанбайтын газ; құрлық – жердің сусыз бөлігі; тың – әлі жыртылмаған, өңделмеген жер т.т. 

Сөздердің сипаттама бөлігіндегі антонимдер сөз мағынасын ашуда қарама-қарсылықты көрсету үшін қолданылған: сусыз – сулы, жыртылмаған (жер) – жыртылған (жер), өңделмеген – өңделген т.т. Сөздердің анықтама берілген бөліктерінде антонимдер белгілі бір сапалық белгінің жоқтығын көрсетеді. Сол себепті зерттеушілер «терістеуіш анықтамалар» ұғымын қолданады. Мұндай анықтамалардың негізгі өзегі антоним сөздердің қатысуынан жасалады. Мына мысалдарға назар аударайық: енді – енсізге қарама-қарсы; жұмсақ – қаттыға қарама-қарсы; ащы – тұщыға қарама-қарсы т.б. 

Сөз мағынасын анықтаудың көп тәсілдері негізінен өзі түсіндіретін нысаны туралы жағымды ақпаратқа негізделеді. Ал терістеуіш тәсіл мағынасы түсіндірілетін зат, құбылыс атауының оларда жоқ нәрселерді көрсету арқылы жүзеге асады. Мұндай типтес анықтамаларды олардың мағынасын шектеу деп түсінбеу қажет, олар белгілі бір дәрежеде зат, құбылыс атауының белгілері мен ерекшеліктерін аша түседі. Өйткені түсіндірілетін нысанда қандай бір белгінің болуы тәрізді болмауы да маңызды, сондықтан бұлай сөз мағынасын ашу да қажетті сипаттама болып табылады. 

Терістеуші анықтама түсіндірілетін бөлікте толық көрініс табуы мүмкін. Осылайша олар «X – Y емес» формуласы бойынша құрастырылады. Әдетте мұндай анықтау сын есімдер мен етістіктер үшін көбірек қолданылады: ақ – қара түске қарама-қарсы немесе керісінше; елемеу – назар аудармау т.б. Дерексіз зат есімдерді түсіндіруде де ұшырасады: нигилизм (лат. nihil – ештеңе) – қоғамда қалыптасқан мәдени құндылықтар мен мұраларды, діни, моральдық нормалар мен түсініктерді қайта қарау, жоққа шығару; мәдениетсіздік – мәдениеттің жоқтығы; мүгедек – ауру немесе қартаю салдарынан жұмыс істеу қабілетінен айрылған адам т.т.  

Сөз мағынасын осылай анықтау нысан жөніндегі толық ақпаратты көрсетуден туындайды. Сөздің мағыналық қатпарындағы көпшілікке байқала бермейтін нәзік қалтарыстарды және мағыналық реңктерді айқындауға көмектеседі. Сөз мағыналарының арасындағы байланыстарды ашады, белгілі бір сөздің тілдің лексикалық жүйесіндегі орнын белгілеуге ат салысады. Сөз мағынасын кең түсінуде мұндай тәсілдің де пайдасы зор. 

Сөз мағынасын анықтау мақсатында арнайы түрде түсіндірілетін сөздің антонимін беру де түсіндірме сөздікте қолданылады. Бұл жағдайда антоним айқын болу керек. Мысалы: 

Күн зат е. Таңның атуы мен батуы арасындағы уақыт, күндіз, антонимі – түн. 

Антонимдік анықтамаларда сөздік бірліктің антонимі беріледі. Көлемді түсіндірме сөздіктерде жалғыз антоним арқылы берілетін сөздік мақалалар сирек кездеседі. Анықтама берудің бұл түрі көбінесе таза антонимдер сөздігінде, мектепке дейінгі және мектеп жасына арналған шағын сөздіктерде, суретті-түсіндірмелі сөздік түрлерінде (әсіресе түрік тілінде жиі кездеседі), семантикалық, ассоциативті сөздік түрлерінде қолданылады. Кейде негізгі анықтамалардың басқа түрлерімен жымдасып, қосалқы анықтама ретінде беріледі. 10 томдық түсіндірме сөздікте ақ сөзінің мағынасын ашуда кездеседі:

Ақ сын. 1. Қардың, сүттің, бордың түсіндей (қараға қарама-қарсы).

Бір томдықта: қара І – 1. Көмірдің, күйенің түсіндей (аққа  қарама-қарсы түс. 

Түрік тілінің түсіндірме сөздігінде де лексикалық бірліктердің антонимдік қатынастары үнемі көрсетіліп отырады: ақ ис. 1. Қар, сүт гиби шейлерин ренги, бейаз, қара ве сийах қаршыты; қара (ІІ) ис. 1. Ен койу ренк, сийах, бейаз қаршыты. 

Сол сияқты бұл тәсіл татар тілінің түсіндірме сөздіктерінде антонимдер жүйелі түрде беріледі, мысалы: ақ І.  Кар, сөт, акбүр төсендәге; киресе: кара; кара І. 1. Корым, күмәр төсендәге; киресе: ак; яхшы 1. Унай сыйфатлары, унай яклары булган; куйган таләпләргә тулысынча жанап бирә торган; төсендәге; киресе: начар; начар 1. Кире сыйфатлары яки үзлекләре булган; куйган таләпләргә туры килми торган, түбән сыйфатлы; түбән бәя бирелә торган; киресе: яхшы. Татар тілінің сөздіктерінде мынадай антонимдік қатарлар да кездеседі: уақытты білдіреді: иртэ – сон, иртэ – кич; кеңістіктік: якын – ерак; теньяк – коньяк; көлем, өлшем мәніндегі: зур – кечкене; сай – тирэн; сезімге байланысты: бэхет – хэсрэт; адамның жасы: карт – яшь; табиғат құбылыстары: суык – эссе; сондай-ақ адамның қоғамдық қызметіне орай қолданылатын қарама-қарсы мәндегі атаулар: щицу – щицелу; тынычлык – сугыш және т.т. 

Келтірілген мысалдардан, ғалымдардың пікірлерінен байқалғандай, түсіндірме сөздіктерде антоним сөздерді лексикографиялау екі түрлі жағдайда жүзеге асады: 

· біріншісі, мағынасы түсіндірілетін сөздің мазмұнында жоқ белгіні, ерекшелікті көрсету арқылы немесе антонимін беру арқылы болса; 

· екіншісі – антоним сөздердің немесе антонимдік қатарлардың өздерінің мағынасын ашу, түсіндіру арқылы. Екіншісі антонимдер сөздігі деп аталады. 

Бұл сөздік құрамның лексикалық құрамы мағына ұқсастығымен (синонимия), көпмағыналылықпен (полисемия) ғана шектелмейді, сонымен бірге мағына қарама-қарсылығымен, антонимиямен де тығыз байланысты екендігін дәлелдейді. 

Антонимияның негізіне қарама-қарсылықпен ассоциативті түрде үйлесетін мағына жатады. Антонимдер шындық болмыстағы заттардың, құбылыстардың сын-сапасын, артық-кем қасиеттерін, мөлшер-көлемін салыстырып, бір-біріне қарама-қарсы қоюдан пайда болады. Антонимия тіл-тілдердің қайсысында болсын бар және тілдегі әмбебап құбылыс саналады, түрлі тілдердің лексика-семантикалық жүйесінің мәнді өлшемі болып табылады. Семантикалық жағынан антоним сөздер басқа тілдік құбылыстармен тығыз байланысты. Жалпы тіл білімінде антонимдік-синонимдік парадигмалар деген ұғымның кездесуі жайдан-жай емес. Синонимдер мен антонимдер семантикалық байланыстың екі негізгі түрі ретінде өзара тығыз байланыста, нақтылы бір сөздің синонимдері мен антонимдері бірдей лексика-семантикалық топқа жатады. Мысалы: алыс – жақын; қашық – таяу; жырақ – жуық т.б. Лексикалық конверсия жасауға болады: Ол – толық адам – Ол арық адам.  

Көпмағыналылықпен байланысына антонимдердің ауыспалы мағынада қолданып мәнмәтінде әр қырынан көрініс беруі мысал бола алады. Мысал ретінде төмен сөзін алсақ, ол тек қана биік сөзімен антонимдес емес, төмен ұшты – жоғары ұшты (ұшумен байланысты); жағдайы төмен – жағдайы жақсы (әл-ауқатпен байланысты); өзін төмен сезінді – өзін жоғары ұстады (психикалық жай-күймен байланысты) т.т. Осы сияқты жағдайлар белгілі бір тілдің сөздік құрамының семантикалық тұрғыдан іштей байланысып жатқандығын көрсетеді. Бұл антонимдік сөздіктердің басқа семантикалық сөздіктермен, соның ішінде синонимдер сөздігімен байланысының ерекше екендігін айқындайды. Мұндай сөздіктер бірін-бірі толықтыра отырып, лексикалық бірліктердің өзара қарым-қатынасының толық бейнесін көрсетеді. Антоним сөздер басқа семантикалық сөздіктерде, соның ішінде синонимдік сөздіктерде кездесуі кездейсоқ емес. Синонимдік сөздіктерде антонимияның кездесіп отыруы осының дәлелі. Мысалы, айбарсыз, айбынсыз синонимдік қатарын түсіндіруде айбарлы емес антонимін,  азат, еркін, ерікті, тәуелсіз синонимдеріне тәуелсіз емес деген қарама-қарсы мағынасының алынуы, адал, халал сөздеріне арам емес нұсқасының, бар, баршылық, барлық сионимдерінің жоқ емес деген қарама-қарсы мағыналы сөздерінің алынуы [75] кездесіп отырады. 

Осыған керісінше жағдай, антоним сөздіктерінде синонимдерге сілтеме беру де қалыпты жағдай, тілдегі семантикалық құбылыстардың өзара тығыз байланысын көрсетеді. Осыны ескергендіктен кейбір тілдердің материалында синоним мен антоним сөздіктері бірге беріледі. 
Синоним мен антоним сөздердің кең байланысын идеографиялық сөздіктерден, тезаурустардан анықтауға болады, сөздіктің бұл типі әліпбилік ретпен емес, семантикалық тұрғыдан топтастырылады. 

Бұл айтылғандар антоним сөздігінің маңыздылығын жоққа шығармайды, оның басқа сөздіктермен тығыз байланысын көрсетеді. Антонимдер сөздігі тілдің сөздік құрамындағы өзара мағына қарама-қарсылығына негізделген сөздерді жүйелейді, олардың сипаттамасын беріп, бір жерге жинақтайды. Тілдік бірліктердегі мағыналық қайшылықты жан-жақты түсінуге, зерттеуге және олардың бейнелі-стилистикалық қызметімен таныстырып, қолданылу жай-күйін бағамдауға жол ашады. 

Антоним сөздердің түсіндірме сөздігі сөздік құрамдағы қарама-қарсы мағыналы сөздерді жинақтай отырып, олардың қолданылуындағы стилистикалық өрнекті терең түсіндіреді. Түсіндірме сөздікте антонимдерді лексикографиялау мынадай бөліктерден тұрады: сөздік мақала; сөздік мақаланың тақырыбы; берілген антоним сөздердің немесе антонимдік жұптардың мағыналары; мысалдар; стилистикалық белгі. 

Антонимдік жұптардың мағыналарын түсіндіруде сипаттамалы тәсіл, синонимдері мен антонимдерін пайдалану, сілтеме арқылы түсіндіру қолданылады. Төменде бірқатар антонимдік жұптардың түсіндірмесі «Қазақ тілінің түсіндірме сөздігін» пайдаланыла отырып көрсетілді. 

АСТЫ 1. Бір нәрсенің астыңғы жағы мен үстіңгі жағы; 2. Киім-кешектің астары мен тысы; 3. Асты-үстіне келтірді – астан-кестен етті, ұйқы-тұйқысын шығарды; 4. Асты-үстіне түсті – құрдай жорғалады, аяғынан тік тұрды; 5. Асты-үстін қазбалады – жер-жебіріне жетіп ұрысты, сөкті.
ҮСТІ 1. Белгілі бір нәрсенің жоғарғы жағы, үстіңгі беті. 2. Тұлабой, дене, кісінің үсті-басы. 3. Уақиғаның дәл мезгілі, болып жатқан уақыты. ◊ Үстіне түсті – асты-үстіне түсіп бәйек болды; өбектеді. Үстінен құс ұшырып, астынан ит жүгіртті – ізін бақты, қуғынға ұшыратты. Үстінен түсті – а) уақиғаның нақ болып жатқан мезгіліне тап болды; ә) біреудің ойындағысын тапты, ойынан шықты. Үстінен шықты – бір оқиғаның болып жатқан мезгілінде кезікті (ҚТТС). 
ALT 1. isim Beşten sonra gelen sayının adı; şeş. 2. isim Bu sayıyı gösteren 6 ve VI rakamlarının adı. 3. sf Beşten bir artık.
ÜST 1. isim Bir şeyin yukarı, göğe doğru olan yanı; üzeri, fevk, alt karşıtı: «Köyün üst tarafında, saman, taş ve yangın arasında, üstü sazlarla örtülmüş bir kulübenin önünde ateş yanıyor.» - Halide Edip Adıvar. 2. isim Bir şeyin görülen yanı, yüzü: «Bu sefer taşın üstünden inip yere oturdu.» - Memduh Şevket Esendal

3. isim Bir şeyin dış yüzü; üzeri. 4. isim ► giysi: «O günden sonra kapıya diktiği bir bekçiye iş çıkışları işçilerin üstlerini arattı.» - Lâtife Tekin. 5. isim Birine göre yüksek aşamada olan kimse; mafevk: «Sonunda, üstlerinin de onayıyla bir sınav yapmaya karar verdi.» - İhsan Oktay Anar. 6. isim Vücudun beden bölümü: Üstüne şal al, öyle git. 7. isim Artan, geriye kalan bölüm: «Bir liranın üstü olarak uşağın getirdiği yetmiş beş kuruşu masanın üstünden kaldırmaz.» - Abdülhak Şinasi Hisar. 8. sf Birkaç şeyden birbirine göre yukarıda olan:       «Kadınların beni böyle göz hapsine almaları yüzünden üst düğmelerimi gevşetemiyordum.» - Reşat Nuri Güntekin. 9. sf Sınıflamalarda temel olarak alınan bir tipe göre ileri derecede olan: Üst makam. Üst rütbedekiler.
ДҰРЫС 1. Жөн, жөнді, əділ, түзу; 2. Орынды, ретті, заңды.
БҰРЫС 1. Келе жатқан бағыттан қиыс, шеткері бұрылыс. 2. Оғаш, теріс. Дұрыс емес.
DOĞRU 1. sf Bir ucundan öbür ucuna kadar yönü değişmeyen, eğri ve çarpık karşıtı. 2. sf Gerçek, yalan olmayan: Doğru haber. 3. sf Akla, mantığa, gerçeğe veya kurala uygun: «Bunları sana şimdiden söylemek daha doğrudur.» - Aka Gündüz. 4. isim Hakikat olan şey; savap: «Söyleyin doğrusunu, siz insanoğlunun ahlaklı olabileceğine inanmıyorsunuz.» - Nurullah Ataç. 5. isim, matematik Başı ve sonu olmayan düz çizgi: İki noktadan yalnız bir doğru geçebilir. 6. zarf Yanlışsız, eksiksiz bir biçimde: «Doğru söylüyorsun Ali, doğru söylüyorsun ama kazın ayağı öyle değil.» - Orhan Kemal. 7. zarf Hiçbir yöne sapmadan: «Doğru oraya gitmiş olsaydınız herhâlde uygun olurdu.» - Sait Faik Abasıyanık. 8. edat Yakın, yakınlarında: «Şafağa doğru otomobil sesi duyuldu.» - Falih Rıfkı Atay. 9. edat Yer bildiren kelimelerden sonra yön kavramı veren bir söz: «Börekçi fırınının karşısındaki dört köşe taşlar döşeli, iki yanı ağaçlı yoldan çarşıya doğru yürüyordu.» - Yusuf Atılgan. 10. sf Zaman gösteren kelimelerden sonra «yaklaşırken, az kalmışken, yakınken» anlamlarında kullanılan bir söz: «Akşama doğru bir ara gözlerini açtı.» - Haldun Taner. 11. sf mecaz Yasa, yöntem ve ahlaka bağlı, dürüst, namuslu olan: «Yaşayışından rastgele bir yaprağını yazarak iyi bir adam, doğru bir adam olan Haşmet Gülkokan'ı siz okuyucularıma tanıtmak istedim…» - Memduh Şevket Esendal. 12. ünlem «Evet» anlamında bir tasdik sözü: «Kaymakam: Doğru mu? diye sordu neden sonra. Şef: Doğru ... diye mırıldandı.» - Hasan Kayıhan
YANLIŞ 1. isim Bir kurala, bir ilkeye, bir gerçeğe uymama durumu; hata: «Sen hayatımdaki bir yanlışmışsın, keşke seni hiç tanımasaydım.» - Nazlı Eray. 2. sf Bir kurala, bir ilkeye, bir gerçeğe uymayan, aykırı olan: «Yanlış ve mantıksız hareketim bu suretle cezalanmalı.» - Aka Gündüz. 3. zarf Hatalı bir biçimde: «Evime gitmek için, yanlış söyledim, gitmemek için vapurun kaçmasını bekliyordum.» - Sait Faik Abasıyanık. 4. sf felsefe Biçimsel düşünme yasalarına uymayan, düşünülen şeyle uyuşmayan. 
ЖАҚСЫ 1. Жаман емес, оңды, тəуір; 2. Ақылды, тəрбиелі, саналы, адамгершілік қасиеті мол (адам). 3. Ауылдың белді, беделді азаматы. 4. Иә, қош, мақұл деген сөздің орнына жүреді. Жақсы болды – дұрыс болды, оң болды. Жақсы болсын, жаман болсын – тәйтеуір, қалай болмасын. Жақсы көрді – ұнатты, жаратты. Жақсы қарамады – жақсы көрмеді, ұнатпады, жақтырмады, жаратпады. 
ЖАМАН 1. Сапасы төмен, жақсы емес, әсіре нашар. 2. Жағымсыз, ұнамсыз, кейіпсіз. 3. Өте, қатты. 4. Ауысп. Сәби, нәресте, бала. Жаман ауру эвф. – рак ауруының халық арасындағы аты. 
İYİ 1. sf İstenilen, beğenilen nitelikleri taşıyan, beğenilecek biçimde olan; yavuz, kötü karşıtı. 2. sf Bol, çok, aşırı: İyi yağmur yağdı. 3. sf Uğurlu, hayırlı, iyilik getiren: İyi haber. 4. sıfat Esen, sağlıklı. 5. sf Yerinde, uygun: İyi bir cevap. 6. sıfat Doğru olan: İyisi bu işe karışmamaktır. 7. sf Yeterli, yetecek miktarda olan: Bu yün, hırka için iyidir. 8. isim Öğrencinin değerlendirilmesinde kullanılan orta ile pekiyi arasındaki not. 9. zarf İstenilen, beğenilen, yerinde, yararlı, uygun bir biçimde: «Bunun çocukları iyi çıktıkları için ölünceye kadar babalarına bakmışlar.» - Memduh Şevket Esendal.
KÖTÜ 1. sf İstenilen, beğenilen nitelikte olmayan, hoşa gitmeyen; bet (III), yaş (II), yavuz, bed, berbat, fena (I), iyi karşıtı: «Hamakat, dalalet ve kötü niyetin bu kadarına söylenebilecek bir şey yoktur.» - Necip Fazıl Kısakürek. 2. sf Zararlı, tehlikeli: Kötü adam. 3. sf Korku, endişe veren: «Yabancının bu kötü kastına yalnız azmimizle karşı koyduk.» - Ruşen Eşref Ünaydın. 4. sf Kaba ve kırıcı: «Kızına söylemedik kötü lakırtı bırakmamış.» - Memduh Şevket Esendal. 5. sf Kişi veya toplum üzerinde olumsuz etkileri olan. 6. zarf Aşırı, çok: Kız, oğlana kötü tutuldu.
АҚЫЛДЫ сана-сезімі жоғары; білімді, есті.
АҚЫМАҚ сана-сезімі кем, ақылсыз (ҚТТС).
AKILLI  sıfat Doğruyu yanlıştan, iyiyi kötüden ayırt edebilecek durumda olan, edindiği deneyimlerden ders alarak, gerçeği iyi görerek olması gerektiği gibi doğru ve tedbirli hareket edebilen; akil:
APTAL ‒ sıfat Zekâsının azlığından dolayı yeterince düşünemeyip akıllıca hareket edemeyen (kimse); budala. 
Қорыта келгенде, түсіндірме сөздіктер әдеби тілдегі жалпылама және жиі қолданылатын, сонымен бірге түрлі стилистикалық қызметтегі сөздердің мағыналарын талдап жинақтайтындығын ескерсек, осының ішінде қарама-қарсы мағынада қолданылатын антоним сөздердің де өзіндік орны бар. Антонимдер сөздігі қарама-қарсы мәнде қолданылатын лексикалық бірліктердің мазмұнын ашуға қызмет етеді. Тілдегі басқа да семантикалық құбылыстар тәрізді антонимдер де сөз байлығын, сөздің қолданылу алуандығын танытатын, стильдік мәні күшті маңызды лексика болып табылады. Түсіндірме сөздіктерде антоним сөздерді лексикографиялау екі жағдайда іске асады: 1) мағынасы түсіндірілетін сөздің мазмұнында жоқ белгіні, ерекшеліктерді көрсету арқылы немесе антонимін беру арқылы; 2) антоним сөздердің немесе антонимдік қатарлардың өздерінің мағынасын ашу, түсіндіру арқылы. Екіншісі антонимдер сөздігі деп аталады. Түсіндірме сөздіктерде антонимдерді лексикографиялау қарама-қарсы мағыналы лексиканың стилистикалық қызметін, осындай мазмұндағы сөздер жасайтын түрлі көркем фигураларды ескеріп барып құрастырылуы тиіс. Антоним сөздер арқылы туындайтын салыстыру, шендестіру, бір-біріне кереғар астарлы мағына, нысандар мен құбылыстарды терістеу, энантиосемия т.т. тәрізді  көркемдік құралдар мазмұны толық қамтылады. Сонымен бірге жалпы тіл біліміндегі антоним сөздердің әр жақтан топтастырылуы да түсіндірме сөздік үшін маңызды болмақ. Тараушада антоним сөздердің құрылымдық, семантикалық, функционалды-деривациялық тұрғыдан ажыратылуы қарастырылып, ғылыми пікірлер келтірілді және мысалдармен дәйектелді. Түсіндірме сөздіктерде антоним сөздерді лексикографиялау мына бөліктерді қамтиды: сөздік мақала, сөздік мақаланың тақырыбы, сөздікке енетін антоним сөздердің немесе антонимдік жұптардың мағыналары, мысалдар мен стилистикалық белгі. 

2.2 Антонимдердің екі тілді сөздіктерде лексикографиялануы
Екі тілді сөздіктерді қазақ лексикографиясында түрлі атаумен береді: аударма сөздіктер, қос тілді сөздіктер. Лексикография теориясы мен практикасына арналған еңбектерде негізінен екі тілді сөздіктер деп қолданылатындығын назарға ала отырып, диссертациялық жұмыста екі тілді сөздіктер термині пайдаланылды.

Қазақ тілінде екі тілді етіп арнайы құрастырылған антонимдер сөздігі әзірге жарық көре қойған жоқ. Диссертацияның алдыңғы бөліктерінде келтірілген Ж. Мусиннің, А. Жұмабекованың сөздіктері бұған жатпайды. Ал мұндай типтегі сөздіктің қажеттігі бар, өйткені қазіргі кезде түркі лексикографиясын дамыту (Г.Сағидолда) мәселесі сөз болып жатқанда, екі тілді антонимдер сөздігі (біртіндеп басқа да туыстас тілдерді қамтуға болады) осы жауапты іске қосылған үлес болмақ. Екі тілді антонимдер сөздігі қарама-қарсы мағына арқылы танылатын туысқан халықтардың ділі мен мәдениетін, дәстүрі мен әлемді танудағы ұқсастықтары мен ерекшеліктерін жақын білуге, сөздік құраммен етене танысуға мүмкіндік береді. Түркі лексикографиясын сапалы дамытуға байланысты ғалымдар анықтаған маңызды міндеттердің ішінде «екі тілді, көп тілді аударма сөздік жасаудағы басты ұстанымдарды саралап, туыс тілдердің аударма сөздіктерін түзудің өзіндік ерекшеліктерін анықтау» да енеді [76]. 

Қазақ тілінде екі тілді сөздіктерді құрастыру тарихы ертеден басталады. Алғашқы екі тілді қазақша-орысша сөздік «Русско-киргизский словарь» (Русско-казахский словарь) қолжазба күйінде А.Д. Скалоның авторлығымен ХVIII ғасырда жарық көрді [77]. Қолжазба түрінде құрастырылған бұл сөздікте қазақша терминдер мен сөздер жинақталған. 

1861 жылы жарық көрген Н.И. Ильминскийдің «Материалы к изучению киргизского (казахского) наречия» еңбегі қазақ лексикографиясындағы құнды мұра ретінде саналады [78]. Бұл еңбектің 162 беті орысша-қазақша сөздіктен тұрса, 35 беті қазақ тілінің фонетикасы мен грамматикасына арналған. Сөздікте ақ базар – ярмарка және оған қарама-қарсы мағыналы қара базар – черный рынок тәрізді антоним сөздермен қоса қазақ тілінде қазіргі күні сирек ұшырасатын көне сөздер көп. Мысалы: бабыр – очень старый, багиш – лось, базар басы – базарный староста, буламан – маленький охоничий свисток, бусыр – рак (болезнь) және т.б. [78,с. 16]. 

Белгілі түрколог В.В. Радловтың еңбектері жайында аз жазылған жоқ.     К. Аханов «Акад. В.В. Радловтың «Опыт словаря тюркских наречий» деп аталатын 4 томдық сөздігінде салыстырмалы мол материал берілген.               В.В. Радловтың бұл сөздігінде бір сөздің түрлі формалары түркі тілдерінің қай-қайсысында кездесетіні көрсетілген де, олардан кейін мысалдар берілген» [79] деп жазады. Сын есімге затты сипаттайтын сөздерді, сан есімге сандардың т.б., етістіктер мен есімдіктердің аудармасын енгізеді. Арасында әр тақырыпқа байланысты грамматикалық ережелер беріп отырады. 

Мысалы: «Нәрселердің атауы. Зат есім (Имя существительное)» деген бір бөлімді құдай «бог», пайғамбар «пророк» деп бастап, заттардың орыс тіліндегі аудармасын беріп отырады [80]. Қазіргі тілмен салыстыра қарағанда бұл еңбекте ішінара айырмашылықтар жоқ емес. Еңбекте «сюртук» сөзіне бешмент, бешмет деп балама берсе, «Орысша-қазақша сөздікте» «сюртук» м. сюртук (еркектердің ұзын етек киімі) деп еш өзгеріссіз қалған [80,с. 405]. 

Түрік және басқа да түркі тілдерінің материалында сөздіктер жарық көріп жатты. ХІХ және ХХ ғғ. шыққан екі тілді сөздіктерді  В.В. Радлов, Н.И. Ильминский, Ы. Алтынсарин, Е. Букин, В.В. Катаринский, Т. Бокин, Қ. Кемеңгерұлы, К.К. Юдахин, Н. Сауранбаев, І. Кеңесбаев, Ғ. Мұсабаев, А. Ысқақов, С. Аманжолов т.б. көптеген ғалымдардың есімдерімен байланыстыруға болады. Ғалым Халил-Саид Ходжаев 1926 жылы жарыққа шығарған «Осман, өзбек және қазақ тілдері салыстырмалы грамматикасының сөздігі» жалпы түркі тілдерінің лексикографиясында ерекше аталады [81]. 

Түрік лексикографиясы тарихында Осман империясының ресми тілі – түрікшеге қатысты Османша сөздіктер, сондай-ақ латынша, немісше, итальянша, французша және полякша салғастырмалы сипаттағы көп тілді «Thesaurus onomasticus» және «Thesaurus Linguarum Orientalium Turcicae, Arabicae, Persicae (Lexicon Turcico-Arabico-Persico)» т.т. сөздіктер болды. 

Түркияда Тіл реформасымен басталған якут, қырғыз, чуваш сияқты түркі тілдерінің сөздіктерін түрікшеге аудару, сондай-ақ Хусейн Казым Кадрының «Түркі лұғатынан» (Hüseyin Kazim Kadri. Türk Dillerinin İştikaki ve Edebi Lügatları, Maarif Vekaleti, Devlet Matbaası, İstanbul I 1927, II 1928; Türk Dillerinin İştikaki ve Edebi Lügatları, Maarif Vekaleti, Türk Dil Kurumu Neşriyatı, Cumhuriyet Matbaası, II İstanbul 1943, IV 1945) басталған салыстырмалы сөздік түзу тәжірибесі түрік лексикографиясының тарихындағы салыстырмалы көп тілді сөздіктер түзудің алғашқы үлгілері болып табылады. Сөздік тоғыз түркі тілдеріндегі ХХ ғасырдың тоқсаныншы жылдарындағы ең белсенді лексикалық бірліктердің салыстырмалы сипатын таныту мақсатын көздеді. 

Кеңестік тұста қазақ лексикографиясында екі тілді сөздік жасау мәселесі негізінен орыс және қазақ тілдерінің материалдары бойынша іске асты. 1945 жылға дейін бастауыш және орта мектептерге арналған екі тілдік шағын нормативтік сөздіктер құрастырумен шектелсе, 1946 жылы екі том «Орысша-қазақша сөздік», ал 1954 жылы бір томдық үлкен «Орысша-қазақша сөздік» (50 000 сөз қамтиды, редакциясын басқарған проф. Н.Т. Сауранбаев, бұл сөздік 1978, 1981 жылдары екі том болып қайта басылды, редакциясын басқарған Ғ. Мұсабаев, Н. Сауранбаев), 1954 жылы Х. Махмудов пен Ғ. Мұсабаевтың «Қазақша-орысша сөздігі» басылып шықты. Бұл сөздіктер тіл байлығын үйрену үшін, сөз байлығы мен сөз шеберлігін меңгеру үшін баға жетпес үлкен құрал болып табылады  [36,б. 215]. 

Еліміздің егемендік алуымен байланысты сөздік жасау ісі жандана түсті. Бұған республикада қолға алынып, қазақ тілінің өрісін кеңейтуге арналған бағдарламалар да ықпал етіп отырды. Солардың қатарында «Мәдени мұра», «Қазақстан Республикасында тілдерді дамыту мен қолданудың 2011-2020 жылдарға арналған мемлекеттік бағдарламасы», «Мәңгілі ел идеясы» іспеттес мемлекеттік құжаттарды атауға болады. Акад. Р. Сыздық пен проф. К. Хұсайыновтың редакторлығымен шыққан «Қазақша-орысша сөздікті» (2003) сөздерді лексикографиялаудағы үлкен еңбек деп санаймыз. 

Жалпы тілдегі сөздік қорды толықтай жинақтап сөздік түзудің күрделілігі туралы акад. Ә. Қайдар былай деп жазады: «Кез келген тілдің сөз байлығын, сөздік қорын түгел де толық көрсету алыстағы армандай қиын дүние, тіпті ол мүмкін емес. Өйткені тіл байлығы жаңаланып отыратын организм іспетті. Екіншіден, тіл қазынасын түгел қамтуға мүмкіншілік беретін әмбебап лексикографиялық сөздік түркітануда әлі дүниеге келген жоқ. Бүгінгі мүмкіншілік беретін жол біреу-ақ: салалық сөздіктерді жасау» деп ой түйеді [82].

Ж. Түймебаев, М. Ескеева, Г. Сағидолда сынды зерттеушілер жалпы лексикография саласындағы жаңа, тың мәселені алдыға қояды, ол – түркі лексикографиясын дамыту.Авторлардың баяндауында, «Түркі лексикографиясын дамыту – түркі тілдері лексикалық қорын жинақтаудың, түркі тілдерінің экологиялық ахуалын жақсартудың, жойылып бара жатқан шағын этнос тілдерін сақтап қалудың негізі; жаңа ұғымдарды атауда төл лексиканы мейлінше сарқа пайдаланудың, кірме элементтерді қабылдауды біріздендірудің, түркі тілдеріне ортақ терминологиялық жүйе қалыптастырудың, түркі халықтары тілдері арасындағы алшақтықты өсірмеудің материалдық базасы; түркі тілдерінің функционалдық әлеуетін арттырудың, түркі халықтары арасындағы рухани-мәдени байланысты нығайтудың, жалпытүркілік тілдік сананы жаңғыртудың басты тетігі» [76,б. 141]. 

Жалпы лексикографияда «екі тілді лексикография» ұғымы өз алдына, соның бір тармағы ретінде пайдаланылады. Лексикографияны, соның ішінде екі тілді лексикографияның практикалық және теориялық мәселелерін баяндау, оның басқа лингвистикалық салалармен байланысын көрсетуді қажет етеді. Екі тілді сөздік сөздікті пайдаланушылар үшін түпнұсқа тілдегі сөздерді екінші бір тілдегі баламасымен ұсынып қана қоймайды, оның мағыналық аясын, грамматикалық тұлғасын да жеткізуді көздейді. Мәселен, акад. М. Серғалиевтің авторлығымен шыққан «Орысша-қазақша сөздікте»  грамматикалық тұлғалар көрсетіліп отырады [83]. Мысалы: Тема – тақырып (-тың, -(б)ым, -тар. Язык – тіл -дің, -ім, -дер. 

Екі тілді сөздіктер грамматиканы мүлде керексіз санамайды, керісінше грамматикалық бірліктердің сөйлеудегі орынмен бірлікте алуы да әбден мүмкін. Мысалы, «поздравить» сөзінің қазақшасы құттықтау екендігі белгілі, құттықтау-дың осы шақ, өткен шақ, келер шақ көрсеткіштері ұсынылса, сол сөзді қолдану да тәжірибе жүзінде ыңғайлы болар еді: Поздравить – құттықтау (й+мын, -ды (м), -мақ (пын) т.т.

Бұл дәстүрді екі тілді антонимдер сөздігін құрастыру ісінде пайдаланса болады. Антоним сөздер негізінен жұп сыңарлы болып келетіндігін ескерсек, оларды екі тілді сөздікке енгізудің өз ерекшеліктері болады. Екі тілді сөздіктерді антонимдік жұптарды екінші тілдегі баламасымен қоса ұсынамыз. Әуелі негізгі антоним сөздерді енгізіп, одан кейін олардың грамматикалық тұлғалануын беруге болады. Мысалы: қазақ тілінде: абыройлы – абыройсыз, абыройлы (лық) – абыройсыз (дық), әділет – қиянат, әділетшіл – қиянатшыл; түрік тілінде: onurlu – onursuz, itibar – onursuz (luk), adalet – suistimal, adil – taciz edici т.б.
Демек, екі тілді лексикографияның грамматикамен байланысы болады,  сөздіктердің бұл түрінде түпнұсқа тіл мен екінші тілдегі сөздердің грамматикалық құрылымының берілуінен көрінеді. Екі тілді сөздіктерде әртүрлі грамматикалық сипаттамалар болуы әбден мүмкін және бұл екі тілді сөздіктер үшін де грамматиканың қажеттігін айқындайды. Тіл біліміндегі лексикалық және грамматикалық мағыналардың түйісуі екі тілді сөздіктерден көрінеді. Сондықтан сөздік түзуші лексикограф мамандар осыны әрқашан назарда ұстағаны жөн. Сөздікте грамматикалық белгінің тілдің сөздік корпусымен байланысы іске асса, ол пайдаланушылар үшін оңтайлы болары сөзсіз. Келтірілген мысалдардан екі тілдің грамматикалық берілуіндегі ерекшеліктер байқалады. 

Сөзжасам грамматиканың өзіндік саласы ретінде қазіргі кезде жаңа бағытта дамуда. Антоним сөздерді сөзжасамдық ұя тұрғысынан топтастырып сөздік түзу жалпы лексиканы сөзжасамдық тұрғыдан жүйелеу үшін қажет. Бұл екі тілді сөздікке де, бір тілді сөздікке де негіз бола алады. Қазақ тілінің материалдары бойынша мынадай мысалдармен береміз: Мысалы: Бай І. Сын е., ІІ. Зат е. бай – лық, бай – шыл, баю – ы – у; Кедей І. Сын е. ІІ. Зат е. кедей – лік, кедей – шіл, кедей – лен – у; Алыс І. Үстеу алыс – тау, алыс – та, алыс – ырақ; Жақын І. Үстеу жақын – дау, жақын – да, жақын – ырақ
Қазақ тілі тәрізді түрік тілінде де антоним сөздерді жасайтын қосымшалардың қатары мол. Оны түрік тілі мақал-мәтелдерінің құрамындағы келесі антоним сөздердің кездесуімен көрсетуге болады: Ağlama ölü için, ağla deli için, El için yakma ateş, yak çubuğunu bak keyfine, Bıçak yarası geçer, dil yarası geçmez, Acıyan uyumuş, acıkan uyumamış, Bilmemek ayıp değil, öğrenmemek ayıp.
Бұл екі тілді сөздіктердің тіл білімі басқа салаларының жетістіктерімен тығыз байланысты екендігін аңғартады. Жалпы тіл білімінде сөздерді аудару мәселелерімен айналысатын «Аударма теориясы» делінетін сала бар, оның аударма сөздіктермен байланысы қандай деген сауал туындауы заңды. Бірқатар зерттеушілердің тұжырымдауында, аударма теориясы аударманы үдеріс ретінде сипаттайды, ал екі тілді сөздіктерде балама сөз келесі бір тілдегі қалыптасқан нұсқаны іріктеп алатындықтан, сол нұсқаны сөздікте бекітеді, тіркейді [84]. Осы тұрғыдан келгенде екі тілдегі сөздердің берілуін белгілі бір тілдің лексикалық элементтерін (сөз, сөз тіркесі, сөйлем, морфемалар) екінші бір тілдің балама элементтерімен алмастыруға арналған белгілі бір тұрақты ережелер жиынтығын пайдаланатын сөздік ретінде анықтауға болады. 

Екі тілді сөздіктердің негізгі мақсаты – түпнұсқа тілдегі сөздердің мағынасын беру болғандықтан, екі тілі лексикографияның сөз мағынасын зерттейтін семасиологиямен тығыз байланысы бар. 

Аударма лексикография тұрғысынан түпнұсқа тілдегі сөз мағынасын толық анықтай отырып, оған екінші тілдегі сол сөздің толыққанды баламасын ұсыну, екі нұсқа арасындағы мағына ортақтығы жоғалмайтындай болу керек. Бұл сол сөздер арқалайтын ақпараттың жеткізілуі үшін маңызды. Лексикография мен семасиологияның жалпы мәселелері Н.И. Фельдманның жұмыстарында көрсетілген [85]. 

Лексикография үшін маңызды мәселе сөз мағынасындағы белгілі бір ұлтқа тән мәдени компонент болып табылады, белгілі бір тілдік ұжымда сөздің ассоциациялану дәрежесі де сөздіктерге тіркеу барысында маңызды. Бұл лексикографияның дамуындағы психолингвистиканың, танымдық тіл білімінің рөлі барын көрсетеді. Лексикографиялық жұмыс неғұрлым шынайы болу үшін осының бәрі қажет. 

Тілдегі сөздік құрамды сөздікке тіркеу және оның тәсілдерін айқындау лексикографияның тікелей міндеті болса, ол лексикологиямен тығыз байланысты. Лексикология сөздік құрамды жүйелі зерттейтін ғылым ретінде лексикографияның нәтижелеріне сүйенеді. Лексикология тілдегі жекелеген лексикалық құбылыстарды зерттесе, лексикография лексикологияның қалыптастырған теориялық мәліметтерін пайдалана отырып, тілдегі сөздердің сипаттамасын баяндайды. Бұл бір тілді сөздіктер үшін де, екі тілді сөздіктер үшін тән, егер бір тілді сөздіктер сол тілдің өзін пайдалана отырып сипаттаса, екі тілді лексикография екінші бір тілдің элементтерін қолданады. Сол себепті лексикология мен лексикографияның мәселелері негізінен ортақ, бірінің нәтижесі екіншісі үшін әрқашан өзекті болып келеді. 

Лексикология жекелеген сөздердің тобын емес, тілдің қалыптасқан лексикалық жүйесін қарастыратындықтан, лексикалық қорды зерттеу сөздік құрамды тұтас бір бүтін жүйе ретінде тануды міндеттейді. Түркі тілдеріндегі сөздердің құрылымдық және мағыналық түрлерін, тарихи арналары мен қат-қабаттарын, толығу жолдарын, экспрессивті-стилистикалық мәнін, қолданылу аясын саралау алдымен қолданыстағы тілдік бірліктерді мүмкіндігінше толық тізімдеп алуды талап етеді. Сондықтан көпшілік сұранысын қанағаттандыратын сапалы сөздіктер құрастыру – заман талабы [76,б. 140]. 

Жоғарыда баяндалған жайттар екі тілді лексикографияның өзіне тән бірқатар теориялық және практикалық мәселелері бар екендігін айқындайды. Екі тілді сөздік құрудың нақты өлшемдері жалпы лексикографияда толық анықталды деп айту қиын. Екі тілді сөздік – ең алдымен анықтамалық құрал қызметін атқарады, сөздікте қамтылған түпнұсқа тіл мен алынған екінші тіл жайында ақпарат беру көзделеді. Екі тілді сөздікті пайдалана отырып, көпшілік қауым белгілі бір тілді меңгереді, екінші бір тілдегі баламасымен танысады, бұл мұндай типтегі сөздіктердің тілдегі сөздік құрамды танытатын оқулықтың рөлін атқаратындғын да көрсетеді. Сол себепті екі тілді сөздіктер жасаудың әдістемелік қағидалары айқын болу керек. 

Белгілі бір тілдің сөздік құрамын екінші бір тіл арқылы сипаттау – екі тілді лексикографияның негізгі өзегі. Сөздік екі бөліктен тұрады: оң бөлік және сол жақ бөлік. Аталған екі бөлікте берілетін сөздердің сапалық мазмұны да, сандық мөлшері де ескерілу керек. Бұл екі бөлік бір-бірімен функционалды тәуелділікте болады. Осымен қатысты жалпы лексикография аясында билингвалдық лексикография термині қолданылады. Билингвалдық лексикография – белгілі бір тілдегі сөз немесе сөз тіркесінің екінші бір тілдегі сәйкес нұсқалары берілетін екі тілді сөздіктерді құрастырумен айналысатын лексикография саласы. Ол өз алдына мына міндеттерді қояды: аударма сөздіктер жасау; сөздіктер түзуде мәнмәтінді ескеру; тіларалық байланыстарды нақтылау; мазмұны жиі қолданылатын сөздік құрамды анықтау, семантикалық топтар бойынша жүйелеу, грамматикалық, стильдік және мәдени аспектілерді негізге ала отырып, тіларалық байланыстарды сөз мағынасы мен мағыналық айырым-өзгешеліктерді жеткізу; тілді пайдаланушылардың сөз байлығын арттыру, жетілдіру және айқын, түсінікті аудармамен қамтамасыз ету т.т.

Жалпы лексикографиялық зерттеулерде сөздік жасаудың теориясы мен әдістемесіне қатысты әдіснамалық бағдар термині қолданылады [86]. Әдіснамалық бағдар кең мағынада жұмсалады, сөздіктің құрылымы мен түрлеріне, сөздерді сұрыптап алуға байланысты, жалпы сөздік жасау ісін жан-жақты жоспарлаумен байланысты лексикографиялық еңбектерде қолданылады. 

Осындай бағдар қазақ тілінде антоним сөздердің екі тілді сөздігін жасау үшін де қызмет ете алады. Екі тілді сөздіктерді құрастырудың мынадай бағдарларын ұстаным ретінде алу қажет: уақыттық бағдар; тілдік бағдар; қызметтік бағдар; оқырманды бағдарлау; көлемдік бағдар.

Енді осы бағдардың әрқайсысына жеке-жеке тоқтала кетсек. 

Уақыттық бағдар ұғымы антоним сөздердің қолданылу жиілігі мен мерзіміне байланысты жұмсалады. Бұл екі тілді сөздіктердің заман талабына орай жасалатынына да байланысты. Екі тілді сөздіктің негізгі мақсаты – қазіргі қоғам қойып отырған сұранысты өтеу болса, сөздіктің құрамына нақты қолданыстағы антонимдерді бірінші кезекте енгізу жөн болмақ. Мәселен, ауыр – жеңіл, қымбат – арзан, адал – арам, келу – кету, алыс – жақын т.т. антонимдік жұптар қазіргі тілде де жиі қолданылады, түрік тілінде де осы өлшеммен қарағанда қолданыс жиілігі жоғары антонимдік жұптар аз емес. Екі тілді сөздікте осындай мазмұндағы антоним сөздер орын табуы тиіс. Қазіргі тілде сирек жұмсалатын, мағынасы ескіріп бара жатқан (мысалы, ашаң – тығыншықтай, бостан – тұтқын, өркен – кексе тәрізді) антонимдік жұптарды антоним сөздердің түсіндірме сөздігі болмаса, екі тілді сөздіктің уақыттық бағдарына сай келе бермейді деп санаймыз. Антонимдік тұрақты тіркестер жеке қарастырылуы тиіс, бұл жерде әңгіме лексикалық антонимдер туралы болып отыр. 

Тілдік бағдар екі тілді сөздікті жасаудағы негізгі қағидалардың бірі болып табылады. Екі тілді сөздік деген ұғым осы орайда шартты түрде жұмсалады, аударма сөздіктер екі тілден де көп тілді қамтуы әбден мүмкін, бұл кейбір тілдердің тәжірибесінде (мәселен, түрік тілінің тәжірибесінде) кездеседі. Әсіресе бірнеше туыстас түркі тілдерін негіз етіп алу қазіргі екі тілді лексикографияда белең алып келе жатыр. 

Тілдік бағдар мұнымен қоса сөздіктерде жүйеліліктің сақталуын, жоғарыда баяндалып кеткен екі тілді лексикография теориясы мен тәжірибесіндегі кейбір салааралық байланыстардың (лексиографияның тіл білімінің басқа салаларымен, семасиология, грамматика, сөзжасам, фонетика т.т.) шынайы көрініс табуын, сөздік ұяшықтардың дұрыс берілуін, сөздік мақала көлемінің қысқа, түсінікті болуын, ұсынылатын шартты таңбаларды т.т. сол сияқты міндеттерді қамтиды. 

Тілдік бағдарға сонымен бірге антоним болатын сөздерді сөздікке енгізу талабы да енеді. Сөздікке енгізілетін антоним сөздер мәнмәтіннен тыс дербес тұрып та сөйлеушілерге түсінікті болатындай болғаны жөн. Мәселен, жоғарыда келтірген ауыр – жеңіл, қымбат – арзан тәрізді жұптар осындай қасиетке ие, ал ашаң немесе бостан сөздері туралы бұлай айта алмаймыз. Антонимдік жұптардың бір сыңарының өзі мәнмәтінді қажет ететін болса сөздікті пайдаланушыларға қиынға түседі. Осы сияқты антоним сөздердің грамматикалық типтерін анықтаған да бірізділік қағидасы сақталғаны әрқашан өзекті. 

Қызметтік бағдар – бұл екі тілді антонимдер сөздігінің қандай қызмет атқаруымен байланысты іске асады. Екі тілді сөздіктер аударма, анықтамалық, ақпараттық тәрізді қызмет атқарады, сөздіктің аталған бағдарға сәйкестігі қадағалануы тиіс. 

Оқырманды бағдарлау – сөздік ұсынылатын аудитория. Екі тілді антонимдер сөздігінің оқырмандар типі бірнеше топтан тұруы мүмкін: 1) тіл үйренушілер; 2) жоғары және орта оқу орнында білім алушылар; 3) арнайы біліктілігі бар мамандар; 4) жалпы көпшілік. Қазіргі кезде қазақ және түрік тілдерінің  тығыз байланысын ескерсек, аталған топтың қай-қайсысы да  осындай сөздіктің жасалуына мұқтаж деп толық сеніммен айта аламыз. Оқырманды бағдарлау сөздіктің мазмұны мен құрылымына да ықпал ете алады, көрсетілген топтардың сұранысы мен талабы, талғамы сөздікті түзу барысында ескеріледі. 

Көлемдік бағдар – сөздік қандай көлемде шығарылуы керек, қандай жағдайда қолдануға ыңғайлы бола алады деген сауалдарға жауап іздейді. Лексикографияда толық және қысқаша сөздік ұғымдары бар, тіл үйренушілер үшін қалталы сөздік (ұстауға, алып жүруге ыңғайлы) өзекті. Осы сияқты мәселелер көлемдік бағдар талабын назар алады. 

Қазақ және түрік тілдеріндегі (бұған басқа да түркі тілдерін қосуға болады) антоним сөздердің контрастивті сөздігін құрастыру қажет. Контрастивті сөздік – бұл бір тілдің (немесе туыстас басқа да тілдердің) екінші тілмен ұқсастықтар мен айырмашылықтар мәнмәтінінде лексикалық бірліктерді салғастырып талдайтын сөздік түрі. Бұл сөздік лексикалық, грамматикалық және фонологиялық айырмашылықтарға ерекше назар аударады, туыстас тілдердің ұқсас ұғымдарды немесе концептілерді қалай білдіретінін (жеткізетіндігін) жақсы түсінуге мүмкіндік береді. 

Контрастивті сөздік тіл үйренушілерге, аудармашыларға немесе лингвистерге пайдалы, өйткені ол аударманың ерекшеліктерін анықтауға және тілдер арасындағы сөздік қорын жеткізуге көмектеседі. Мұндай сөздіктерден бір сөздердің немесе сөз тіркестерінің түрлі тілдерде әртүрлі қолданылуын көрсететін мысалдарды, сондай-ақ олардың ықтимал баламасын таба аласыз.

Қорыта келгенде, екі тілді антонимдер сөздігі қарама-қарсы мағына арқылы танылатын туыстас халықтардың ділі мен мәдениетін, дәстүрі мен әлемді танудағы ұқсастықтары мен ерекшеліктерін жақын білуге, сөздік құраммен етене танысуға мүмкіндік береді. Қазақ тілінде екі тілді сөздіктерді құрастыру тарихы ежелден кездеседі. Ежелгі екі тілді сөздіктер тілдің сөздік құрамындағы сөздерді жинап, сөздік етіп шығарудың алғашқы үлгілері болды. Еліміз тәуелсіздік алғаннан бері екі тілді, сондай-ақ жалпы сөздік жасау ісі жандана түсті. Әсіресе туыстас түркі халықтарының арасындағы мәдени-рухани байланыстың жан-жақты дамуына орай тіл білімі де, соның ішінде лексикография саласы да жаңаша бағытта өріс алып отыр. Қазақ лексикографиясында түркі лексикографиясын дамыту мәселесі қойылып отыр. Екі тілді лексикография тіл білімінің жетістіктерімен тығыз байланыста дамиды. Мұндай байланыстар антоним сөздердің сөздігін жасау барысында да пайдаланылады. Тараушада антоним сөздердің грамматикалық, сөзжасамдық тұлғалануын ұсынудың кейбір үлгілері көрсетілді. Антоним сөздердің екі тілді сөздігі мынадай бағдарларды негізге алып құрастырылуы тиіс деп санаймыз:  уақыттық бағдар; тілдік бағдар; қызметтік бағдар; оқырманды бағдарлау; көлемдік бағдар. Осы бағдарлардың әрқайсысының мазмұны тараушада қарастырылды. Сонымен қатар қазақ тіл білімі үшін тың тақырып антоним сөздердің контрастивті сөздігін құрастыру мәселесі көтерілді. 

2.3 Тезаурус сөздіктердегі антонимдік қатынастар 

Тезаурус сөздіктердегі антоним сөздердің лексикографиялануы мына мәселелердің басын ашып алуды қажет етеді: біріншісі, тезаурус ұғымының анықтамасын нақтылау, сөздік түрі ретінде тезаурус қандай ерекшеліктерден тұрады деген мәселе болса, екіншісі, сол тезаурусқа енетін антоним сөздердің сипаты қандай болмақ, тезаурусқа терминдер қамтылатындығын ескере отырып, терминологиядағы антонимия немесе терминологиялық антонимия ұғымының мән-жайын айқындау, үшіншісі, тезаурустағы терминологиялық антонимдік қатынастардың ұсынылу, берілу сипатын қарастыру. 

«Тезаурус» ұғымы грек тілінің thesauros сөзінен шыққан, қазақ тілінде «қазына», «қор» деген мағыналарды білдіреді. Тезаурус сөздік ретінде көптеген ғылым салаларында қолданылады:  

- әдебиеттануда: жекелеген авторлардың еңбектеріне немесе белгілі бір кезеңнің материалдарына негізделген, жеке тұлға да, әлеуметтік топтарға да тән білім жүйесі ретінде; 

- педагогикада: пәндік салаға енетін ғылым; оқу пәндерінің тезаурустары; білім беру үдерісіндегі жеке тұлға тезаурусы; 

- психологияда: басты ұғымдармен байланысты ассоциацияға негізделген мазмұнның жүйесі; 

- информатика, компьютер және машиналық аударма салаларында: жадта орныққан сөздер түріндегі ақпарат жүйесі; компьютер жадына енгізілген терминдер арқылы ақпарат беретін индекс; ақпаратты қабылдау мен өңдеуге қажетті жүйе; сөздердің немесе пән саласы туралы ақпараттың немесе арнаулы ұғымдардың жиынтығы; ақпаратты іздеуге арналған тақырыптардың немесе дескрипторлардың тізімі және т.б. 

Тезаурус – ғылыми білімді алу мен бекітуде, білімнің мазмұндық жүйесін құрайтын терминологияны жүйелеуде қажет. Тезаурус терминінің қазақша «қазына», «қор» деген мағыналарды білдіруі жайдан-жай емес. Тезаурус ұғымының лингвистикалық мазмұны «қазына» ретінде білімді сақтау әрі жеткізу қызметімен тікелей байланысты. 

Бұрынғы кеңестік тіл білімінде тезаурус ұғымын алғашқылардың бірі болып қарастырған – академик Л.В. Щерба. Ғалым «тезаурустық сөздік – жай (түсіндірме, аударма) сөздік» антитезасында тезаурусты өткен заманда жазылған тілдік мәтіндерге негізделген тілдік материалдарды жинақтаушы сөздік ретінде көрсетеді [70,б. 39]. Содан бері орыс тіл білімінде                     Ю.Н. Карауловтың, С.Е. Никитинаның, Ю.А. Шрейдердің, С.Д. Шеловтың,     Д. Варганың, А.С. Гердтің және т.б. көптеген авторлардың еңбектерінде тезаурус мәселесі зерттеліп келеді [87]. Түркі тілдерінде тезаурус ерекшеліктері Х.Ф. Исхакова, Р.З. Загидуллин, А.Қ. Жұбанов, М. Малбақов, Э.Ә. Иісова, Е. Әбдірәсілов т.б. ғалымдардың зерттеулерінде көрініс тапты [88-91].  

Қазіргі тіл біліміндегі ғылыми парадигмада «тезаурус» ұғымы білім  жүйесін қамтитын құрал ретінде төмендегіше түсіндіріледі: 

- идеографиялық сөздіктер «тезаурус» ретінде саналады (Kirkpartick B., Luts W. D., Roget P.M.); 

- «тезаурус» әлем туралы білімнің когнитивті жүйесі ретінде түсініліп, «әлем бейнесі» терминімен сәйкес қолданылады (Караулов Ю.Н.); 

- тезаурус «ментальды лексикон» ретінде түсініледі (Кубрякова Е.С.; Залевская А.А.); 

- қолданбалы тіл білімінде ақпараттық-іздеу тезаурустары дайындалып, олар да тезаурус деп аталады (Лукашевич Н.В., Gader N., Benjamin M., Rosman M.Z.); тезаурус жасанды интеллект жасауда қолданылады (Negnevitsky М.) және т.б.

«Тезаурус» ұғымына негізгі сөздіктер мен ғылыми зерттеулерде берілген анықтамаларды келтірейік: 

- өзін құрайтын элементтері арасындағы семантикалық қатынасты көрсететін кез келген сөздік (Караулов Ю.Н.);

-
сөздердің түрлі мәтіндердегі қолданысы барынша көп қамтылған сөздік (Ярцева В.Н.);

- лексикалық бірліктердің мүмкіндігінше толық жинақталған қоры; олардың арасындағы түрлі (семантикалық, синонимдік, тектік‑түрлік) қатынастарды және басқа да ерекшеліктерді бейнелейтін идеографиялық сөздік (Гришина Е.А.);

- лексикалық бірліктер арасындағы семантикалық қатынастарды айқындайтын көрсетілген идеографиялық сөздік (Шайкевич А.Я.);

- терминдер мен анықтамалардың мейлінше толық әрі жүйеленген тізімі (Петунин О.В.);

- компьютерлік лингвистикада ақпаратты іздеу, семантикалық веб, гетерогенді түрлі дереккөздерді интеграциялау, ережеге негізделген машиналық аударма жасауға арналған құрал (Добров Б.В.);

- тілдің сөздік қоры толықтай қамтылған жүйелік-идеографиялық сөздік (Матвеева Т.В.);

- белгілі бір салада мағыналары жуық терминдер мен ұғымдарға жіктелген арнаулы терминологиялық сөздік (Lukashevich N.V.);

- терминдердің бір-бірімен байланысын көрсететін жүйе (Ryan C.); 

- «тезаурус» және «идеографиялық сөздік» терминдері синоним ретінде қарастырылады (Осокина С.А.);

- термин туралы толық ақпаратты бірнеше тілде беретін, терминдердің машиналық аударма жасауда компьютерлік бағдарламалар тани алатын интероперабельді жүйесі (Баекеева А.Т.) және т.б.

ХХ ғасырдың ортасында тілдік тезаурустар әртүрлі ғылым салаларында ақпараттық-іздеу құралы ретінде пайдаланыла бастап, белгілі бір мақсатта қолданылатын мәлімет алудың дереккөзіне айналды. 

Ғалым С.А. Осокина тезаурус түзудің лингвистикалық теориясын қарастыра келе, мынадай тұжырымға келеді:

- тезаурустар тілдің лексикасын жүйелі түрде қамтуға бағытталады;

- тезаурустық сөздіктер жасау тарихында олардың негізгі үш түрі белгілі: 

1) қандай да бір ортақ тақырыпқа біріктірілген сөздерден тұратын тақырыптық сөздіктер; 

2) жалпы ойлау категориялары мен ұғымдардың сөзге айналу барысын бейнелейтін дербес тезаурустар немесе идеографиялық сөздіктер;      

3) сөздерді әліпби ретімен беру және мағыналық топтарға бөлу қағидаттары біріктірілген «ұқсас» сөздіктер [87,с. 28-29]. 
Сөздерді тезаурустарда беру тәсілдері (тиісті әріптік немесе цифрлық индекстеу арқылы топтарға бөлу) тілді логика категориялары арқылы үйрену және жасанды формалды тілдерді жасау идеясын дамытып, бұл кейіннен компьютерлік тілдердің пайда болуына және жасанды интеллект жүйесін құрылымдауға алып келді.  
Ғылыми еңбектерге шолу жасай отырып, тезаурусты зерттеу теориясында негізгі деген үш аспектіні аңғарамыз: лингвистикалық, ақпараттық, философиялық. 

Лингвистикалық аспект тезаурустың сөздік түрі екендігімен тығыз байланысты, жалпы тезаурус алғашқыда лингвистикалық ұғым ретінде қалыптасты [87,с. 28]. 

Тезаурусты ақпараттық тұрғыдан түсіну оның ақпараттық-ізденіс жүйесінің бірлігі екендігін айқындайды. Осымен байланысты «ақпараттық-іздестіру тезаурусы» (АІТ) ұғымы пайда болады. АІТ – ақпаратты автоматты өңдеу мен мен іздестіруді жеңілдететін сөздік түрі, оған түрлі анықтамалықтар, МемСТ т.т. жатады [89,с. 426-427]. 

Тезаурусты философиялық тұрғыдан сипаттау шындық болмысты құрайтын тұтас білім жүйесін баяндаумен байланысты, тезаурусты білім жүйесін қалыптастыратын пәнаралық ұғым ретінде қарастырудан туындайды. Ю.А. Шрейдердің тезаурусқа берген анықтамасы осы көзқарасқа сай: «кең мағынасында, тезаурус шындық жайындағы білімді сипаттау» деп түсіндіріледі [92]. 

Аталған зерттеулерді қарастыра келіп, «тезаурус» ұғымына берілген лингвистикалық анықтамаларды былай жинақтауға болады: 

- жалпы мағынасы – «арнаулы терминология»; 

- жеке пәндік мағынасы – белгілі бір ғылым саласындағы ұғымдарды, анықтамалар мен терминдерді толық қамтитын сөздік немесе мәтіндер корпусы; белгілі бір пәндік саланың терминдер жиынтығы және олардың арасындағы семантикалық қатынастар (байланыстар) (синоним, омоним, антоним, гипоним, гипероним және т.б.) туралы қосымша ақпараты бар сөздік; 

- пайдаланушы немесе жүйе қолданатын сөздердің, ұғымдар мен мәліметтердің жиынтығы және олардың арасындағы семантикалық байланыс; сөздер әліпби ретімен емес, пәндік-тақырыптық топтар түрінде берілген, табиғи тілдің сөздігі; 

- құрастырушыға қолжетімді дереккөздерде кездескен барлық сөзді қамтитын сөздік; жинақтаған білім мен тәжірибені бейнелейтін сөздік; 

- қандай да бір тілдегі барлық (немесе барлығына жуық) сөздердің түсініктемесі берілген (немесе берілмеген) жиынтығы; тиісті білім саласының сөздік моделі және т.б.

Қазіргі жаһандану дәуірінде ғылым мен білім, техника мен технологияның қарқынды дамуы тіл білімінің қолданбалы саласына жаңа талаптар қойып отыр. Соның ішінде салалық, саларалық ұғымдар жүйесін заман талабына сай жетілдіру үшін оның терминологиялық аппаратын қалыптастыру мен дамыту, тезаурус сөздігін құрастырудың өзектілігі орасан. Өйткені қай ғылымды алып қарасаңыз да, олардың терминдері өркениеттің дамуына байланысты күн санап толығып отыр. Сонымен қатар әртүрлі тезаурустар түзу қазақ тіл білімінде корпустық лингвистика мәселелерімен қатар енді қолға алынып отырған жаңа бағыт болып табылады. 

Әлемдік лингвистикада табиғи тілдік мәтінді автоматты өңдеу бойынша әзірленген әдістер мен құралдар болғанымен, қазақ тілінде тезаурус түзу – күрделі мәселе. Атап айтқанда, пәндік салалар бойынша мәтіндік корпустар сияқты лексикографиялық ақпарат көздерінің өте аздығы, қазақ тілінің ерекшелігі (морфологиялық құрамы күрделі агглютинативті тіл болуы, морфологияның семантикамен тығыз байланысты болуы) және т.б. Осыған байланысты қазақ тіліндегі тезаурустар қазіргі кезде негізінен қолмен жасалып, көп уақытты талап ететін күрделі жұмыс болып табылады. Осы ретте қазақ тіліндегі салалық терминдердің тезаурусын жасау, оның ғылыми-қолданбалы мәселелерін, тезауруста алынатын сөздік мақаланың басты бірліктерін, оны құрайтын элементтерді анықтау, олардың бір-бірімен байланысын сипаттау өзекті болып табылады. Осы мәселелер зерттеушілер тарапынан шешімін тауып жатса, қазақ тіл біліміндегі тезарус жасау ісін теориялық және практикалық тұрғыда байытады, терминологиялық салалық корпустар түзу ісіне үлес қосып, компьютерлік лингвистика саласында және табиғи тілді өңдеу үшін қолданбалы жүйелерді әзірлеу саласында зерттеулерге жол ашады деп санаймыз.

Қазіргі тезаурустық сөздіктердің негізгі түрлері бойынша мынадай топтары белгілі: 

1) сөздердің байланыстарын ашатын сөздіктер (синонимдер, антонимдер, тіркесім сөздіктері); 

2) ұғым мен сөз арасындағы байланыстарды ашатын сөздіктер (идеографиялық, тақырыптық сөздіктер, WordNet тәрізді электронды тезаурустар); 

3) стимул-сөз бен реакция-сөздің арасындағы байланыстарды ашатын сөздіктер (ассоциативтік сөздіктер) [88,с. 126]. 

Қазіргі таңда тезаурустардың көптеген танымал моделдері бар. Мысалы: Roget’s Thesaurus of English Words, AGROVOC, AGCOM, EuroVOC, EuroWordNet French, RussNet, РуТез, SNOMED, WordNet, ЮНЕСКО тезаурусы және т.б.
Қазақ тіл білімінде «тезаурус» ретінде жекелеген авторлардың шығармаларындағы лексикалық бірліктердің түсіндірмелері берілген сөздіктер аталып келді. Мысалы, «Қадырғали Жалайырдың «Жамиғат тауарих» жылнамасының тезаурус сөздігі» мен «Әбілғазы баһадүр ханның «Түркі шежіресінің» тезаурус сөздігі» атты еңбектерде аталған шығармалардағы барлық лексикалық құрамы қамтылып, мағыналары берілген, еркін және тұрақты (фразеологиялық) тіркестер, араб және парсы сөздері енгізілген, ономастикалық атаулардың тізімі берілген [93,94].  

М.А. Самбетбаева өзінің диссертациялық жұмысында ақпараттық іздеудегі тезаурус, тезаурустарды құру технологиясы, тезаурусты ұсыну стандарты, тезаурустардың деректер схемасы, тезаурустың құрылымы сияқты мәселелерді қарастырып, тезаурус жасаудың, құжат пен пайдаланушының табиғи тілін, индекстеу мен іздеу үшін қолданылатын бақыланбалы сөздікке аударуды қамтамасыз ету; индекстеу бірлігін дәйекті пайдаланылуын қамтамасыз ету; терминдер арасындағы қатынасты сипаттау; құжатты іздеу кезінде іздеу құралы ретінде пайдалану; дәстүрлі ақпараттық-іздеу тезаурустарының бірліктері және т.б. негізгі мақсаттарын көрсетеді. Сондай-ақ  тезаурус жасаудың кезеңдерін былайша нақтылайды: 1) сөздік құру; 2) кілттік сөздердің жиынтығын қалыптастыру; 3) эквиваленттілік кластарын қалыптастыру [95]. 

Кейінгі кездері құрылымы әртүрлі, оның ішінде қазақ және орыс тілдерінің материалдарын салғастыру тезаурустарын жасау сөз болып жүр [96]. Сонымен бірге туыстас түркі тілдес тілдердің материалдарын салыстыру негізінде де тезаурустар жасау жағы [97] және әдеби шығармаларды тезаурустық талдауға арналған ғылыми еңбектер де көптеп жазылуда [98-100]. 

Қазақ терминологиясында тезаурус жасау бойынша А.Т. Баекееваның еңбектерінде салалық аудармаларға арналған бақыланатын көптілді тезаурустарды (IST) құрудың практикалық мәселелері [101], бақыланатын көптілді тезаурусты немесе сөздікті құрастырудың теориялық және әдіснамалық мәселелері, салалық терминдерге арналған көптілді тезаурус жасау мәселелері қарастырылады [102]. 

Жалпы тіл білімінде соңғы жылдары әртүрлі тезаурустарды Chat GPT платформасының [103-104], әртүрлі компьютерлік құралдардың [105-107], жасанды интеллектінің көмегімен жасау бойынша зерттеулер жүргізілген [108]. 

Әлем тілдерінде тезаурус әзірлеудің ғылыми-практикалық мәселелеріне арналған еңбектерді, жасалған тезаурустарды қарастыра келе, мынадай қорытындыға келуге болады: 

· біріншіден, барлық тезаурустар тілдік ақпаратты іздейтін лингвистикалық құрал болып табылады; 

· екіншіден, ақпаратты іздеу жад категориясымен байланысты болғандықтан, тезаурус әзірлеу ісі қазіргі компьютерлік технологиялармен тығыз байланысты жүреді; 

· үшіншіден, тезаурустар білімді жинақтау, сақтау мен таратудың лингвистикалық-қолданбалы құралы саналады.

Осы кезге дейін жасалған әртүрлі тезаурустардың өзіндік ерекшеліктері негізге алына отырып, үш топқа ажыратылады: 

- бірінші топ (сөздік) бойынша: а) тезаурус сөздер мен сөйлемдердің ұйымдасқан жүйесі ретінде түсініледі; ә) тезаурус өзінің мағыналық элементтері арасындағы семантикалық байланысты көрсетеді; б) тезаурус біртілді сөздің типі ретінде қарастырылады;

- екінші топ (ақпараттық-іздеу) бойынша: а) тезаурус тілдік жүйе элементтерін білдіреді; ә) тезаурус тілдің лексикалық бірліктері арасындағы (ақпараттық іздеу) байланыс жүйесін көрсетеді; б) тезаурус ақпараттық іздеу және табиғи тілдің элементтері арасындағы байланыс жүйесін көрсетеді;           в) тезаурус бағдарламалық қамтамасыз етудің компоненті ретінде түсініледі; 

- үшінші топ (білім) бойынша: а) тезаурус ұғымдар мен білімнің күрделі жүйесі саналады; ә) тезаурус білімнің қандай да бір саласындағы ұғымдар арасындағы байланысты көрсетеді; б) тезаурус білімнің әртүрлі салалары арасындағы байланысты көрсетеді; в) тезаурус педагогикалық ортаның, ақпараттық іздеу тілінің қызмет етуіне негіз болатын сөздік саналады.

Белгілі бір салаға арналған тезаурус түзудің маңызды болып табылатын негізгі кезеңдері былай көрсетіледі:

- әзірленетін тезаурустың тақырыбын (саласын, мазмұнын) анықтау;

- тезаурустың тақырыбы айқындалған соң оған енгізілетін сөзтізбе құрамын іріктеу және тезаурус сөзтізбесін қалыптастыру;

- тезаурусқа енгізілетін ұғымдарды жіктеу;

- тезаурус сөзтізбесі мен ұғымдарды үйлестіру және солардың негізінде тезаурустың параметрлерін (әліпбилік, лексика-семантикалық және т.б.) қалыптастыру;

- тезаурустың алғашқы редакциясының құрамын пысықтап, кеңейтіп, сараптама жүргізу;

- тезаурусты әрі қарай толықтырудың жүйесін, яғни оны қолдану барысында өзгерістер мен толықтырулар енгізу ережелері мен тәртібін әзірлеу.

Қазақ және орыс тілінде екітілді тезаурус жасау тәсілін қарастырған авторлар қазақ тілінің пәндік тезаурусын жасау үшін мына міндеттер шешімін табуға тиіс деген тұжырымға келеді: 

1) тезаурустың сөздік мақаласының құрылымын анықтау;

2) тезаурус тақырыбы бойынша параллель корпус қалыптастыру;

3) мәтіндер корпусынан терминдерді бөліп алу тәсілін анықтау және терминдер тізімін қалыптастыру;

4) терминдер арасындағы қатынасты айқындау [101,б. 54].   

Тезаурус сөздіктер терминдік жүйені лексикографиялауды көздесе, антонимдік қатынастардың терминология үшін де тән екендігін көреміз. Кез келген тезаурусты алып қарасаңыз, терминдік жүйенің семантикалық қатынастарын анықтауда антонимдік қатынастар қарастырылады, ол терминологиядағы антонимия деп белгіленіп, сол бойынша ұғымдарды топтастыру кездеседі.  

Терминологиядағы антонимия немесе терминологиялық антонимия ғылым тілінде көрініс алады. В.П. Даниленко «Русская терминология. Опыт лингвистического описания» (М.,1977) атты кітабында «Ғылым тілі лексикасында антонимия жалпы әдеби тілден кем емес, керісінше артығырақ сипатта болады. Мұның ғылыми ұғымдардың табиғатында жатқан өзіндік себептері бар» [109] – деп көрсетеді. Ғылыми білімнің мазмұны қарама-қарсылықтарға сүйенеді, сол себепті көптеген терминдер антонимдік жұп құрайды. Ғылымда белгілі бір құбылыстың, мәселенің, ұғымның алуан түрлі жақтарын айқындау осындай антонимдік қатынастар негізінде ашылатындығы мәлім. Терминологиялық антонимияға салалық терминдерден мынадай мысалдар келтіруге болады: 

Экономикалық терминология: 

· кіріс – шығыс, жекеменшік – мемлекеттік, аграрлық – өнеркәсіптік т.б.; іс қағаздары бойынша: кіріс құжаты – шығыс құжаты; 

· лингвистика: дауысты дыбыс – дауыссыз, ілгерінді ықпал – кейінді ықпал, болымды сөйлем – болымсыз сөйлем, өзек (ядро) – шеткері (периферия), лексикалану – бейлексикалану, терминдену – бейтерминдену, деректі зат есім – дерексіз зат есім т.б.; 

· тарих саласында: ежелгі (көне) тарих – жаңа тарих, тоталитарлық режим – демократиялық режим, ұлттандандыру – халықаралықтандыру және т.б. 

Макро және микро кірме префикстері арқылы жасалып өзара антонимия түзетін шеттілдік терминдер: макроскопия – микроскопия, макроқұрылым – микроқұрылым т.т. 

С.Қ. Әлісжанов қазақ тіліндегі философиялық терминдерге қатысты былай деп жазады: «Адам санасының бір ерекшелігі қоршаған ортаны тануда ұғымдарды, заттар мен құбылыстарды қарама-қайшылықтарымен салыстыра көрсету болса, ол философиялық терминологияда бейнеленбей қалған емес. ...Антонимдік қарама-қарсы салыстыру таным категориясына қатысты атаулардың едәуір бөлігін қамтиды: ақиқат – жалған, бүтін – бөлік, ақыл (разум) – сезім, жеке – жалпы, заттық (материалдық) – руханилық, қажеттік – кездейсоқтық, мүмкіндік – шындық, сан – сапа, шекті – шексіз, саналылық – санасыздық, анализ – синтез, объективті – субъективті және т.б.» [110].  

Берілген мысалдар негізінде терминологиялық антонимияның екі түрі кездесетіндігін көреміз: 

1) лексикалық антонимия: ақиқат – жалған, бүтін – бөлік, ақыл – сезім, жеке – жалпы, сан – сапа және т.б.;

2) сөзжасамдық антонимия: кіріс – шығыс, жекеменшік – мемлекеттік, аграрлық – өнеркәсіптік, болымды сөйлем – болымсыз сөйлем, тоталитарлық режим – демократиялық режим, ұлттандандыру – халықаралықтандыру, шектілік – шексіздік, саналылық – санасыздық және т.б.

Терминологиялық антонимияның тезауруста қамтылуы ғылым тіліндегі антонимия құбылысты ғана емес, жалпы антонимдік қатынастардың кеңею үдерісін, антоним сөздердің қолданылу аумағын одан сайын тереңдете түсті. Сонымен бірге тезауруста қамтылатын терминологиялық антонимияның жалпы әдеби тілмен салыстырып қарағанда өзіндік ерекшеліктері болатындығын көрсетеді. 

Тезаурус түрлерінде сөздік мақала құрылымы өте кең алынады. Біздің мақсатымыз – сөздік мақала құрылымын терең талдау емес, соның ішіндегі терминологиялық антонимияны қарастыру болғандықтан, сөздік мақаладағы антонимия көрінісін, сипатын ғана баяндаймыз. Жалпы тезаурустардағы сөздік мақаланың классикалық үлгісі негізі дескриптор сөздерге ажыратыла отырып мыналардан тұрады: термин атауы (жеке сөз немесе сөз тіркесі); саласы; пәні; терминнің анықтамасы; терминнің жасалу жолы; терминологиялық антонимия; терминологиялық омонимия; терминологиялық синонимия; тектік-түрлік қатынастар; және т.б. Сөздік мақаланың құрылымына назар аударсақ, басқа семантикалық қатынастармен бірге антонимия да алынған. Зерттеушілер семантикалық қатынастардың тезаурустағы берілуін терминдердің жүйе ішіндегі басқа терминдермен, сонымен бірге терминологиялық өріс ішінде жүйелік, мағыналық байланыстарын талдау үшін, жүйедегі орнын белгілеу үшін қажеттігін айтады [91,б. 78]. Тезаурустағы терминологиялық антонимия түрлі атаумен сөздік мақала үшін алынады: коррелят, оппозиттер, терминологиялық антонимия т.т. Түрлі аталғанымен мәні бір: дескриптор ретінде алынған терминнің қарама-қарсы ұғымын белгілеу. А.Қ. Жұбанов коррелят (көне латын тілінде correlaitio – арақатынас) терминіне «қарама-қарсы немесе бірін-бірі терістейтін ұғымдар» деген анықтама береді. Мысал ретінде сөзжасам – сөзтүрленім терминдерін алады. 

Татар тілі бойынша Х.Ф. Искакова коррелятттар ұғымын қолдана отырып, лингвистикалық терминдер негізінде корреляттық қатынастың төрт түрін ажыратады: 

1) түрлік ұғымдар үшін, олардың саны үштен артық болмау керек, олай болмаған жағдайда қарама-қарсылық мәнін жоғалтады. Мысалы: сузык (дауысты) және тартык (дауыссыз), киң сузык (кең дауысты) – тар сузык (тар дауысты) – ярым тар сузык (жартылай тар дауысты), авыз тартыгы (ауыз дауыссыз) және борын тартыгы (мұрын дауыссыз); нисби сыйфат (қатыстық сын есім) және асыл сыйфат (сапалық сын есім); ярашу (қиысу) – башкарылыш (меңгеру) – янәшелек (жанасу); тезү бәйләнеше (салалас байланыс) – ияртү бәйләнеше (сабақтас байланыс) және т.б. 

2) антонимдер: охшашлану // ассимляция және охшашсызлану // диссимляция; иренләшкен сузык (еріндік дауысты) және иренләшмеген сузык (езулік дауысты); фигыльнең барлык формасы (етістіктің болымды тұлғасы) және фигыльнең юклык формасы (етістіктің болымсыз тұлғасы) және т.б. 

3) ұқсастықты анықтауға болатын құбылыс атаулары: сүз кисәге (сөз бөлшегі, морфема) және жөмлә кисәге (сөйлем мүшесі), килеш (септеу) және бәйлек (септеулік), сыйфат (сын есім) және сыйфат фигыль (есімше), зат алмащлыклары (жіктеу есімдіктері) және зат категориясе (жақ категориясы) және т.б. 

4) бірінсіз бірі қолданылмайтын құбылыс атаулары: сан (сан есім) және саналмыш (сан есім анықтайтын зат есім), сыйфат (сын есім) және сыйфатланмыш (сын есім анықтайтын зат есім), аергыч (анықтауыш) және аерылмыш (анықталушы) [88,с. 10-11].  

Тезаурус сөздіктерде берілген терминологиялық антонимияның мысалдарына қарап, біз жалпы тілдік антонимия мен тезаурустағы антонимиялық қатынастардың екі түрлі екендігін көреміз. Жалпы әдеби тілдегі антонимияда «мағынаны қарама-қарсы қою» негізге алынса, терминдік жүйеде «ұғымды қарсы қою» назарға алынады. Мәселен, сөйлем терминінің терминдік антонимі – сөз, сөз тіркесі болып белгіленеді, мұның себебі аталған терминдердің арасындағы өзара ұғымдық қайшылықтардан, яғни олардың терминологиялық мазмұнынан өрбитін белгілерге байланысты туындауында. Тіл білімі саласында сөйлемді құрылымдық жағынан болсын, қызметі жағынан болсын бөлек ұғым ретінде (сөзден, сөз тіркесінен) қарастырады, тезаурустардағы семантикалық осылай жүйелеу әдісі ғылыми нысанды тануда, жете түсінуде үлкен рөл атқарады. Сол себепті сөйлем өзінің терминологиялық антонимдерімен салыстырғанда, құрылымы жағынан – күрделі, қызметі жағынан – «белгілі бір ойды білдіруі» (қарсы жұптарында – «атау қызметі») тәрізді өзіне тән қасиеттері бар және олар өзі тектес ұғымдармен антонимдік  қатынас құруға мүмкіндік береді. Осындай көзқараспен тезаурустарда сөйлемге қатысты антонимдік  қатынастарды келесідегідей анықтайды: жай сөйлем – құрмалас сөйлем; мүшеленетін сөйлем – мүшеленбейтін сөйлем; салалас құрмалас сөйлем – сабақтас құрмалас сөйлем; сөйлемнің тұрлаулы мүшелері – сөйлемнің тұрлаусыз мүшелері [50,б. 415] және т.б. 

Тезаурустағы антонимдік қатынастар терминдерді семантикалық жүйелеуге негіз болады. А.В. Суперанская антонимияның терминологиядағы қызметі туралы: «В терминологии она помогает обозначить крайние точки терминологического поля, перебрать логические возможности терминологической системы» [111] – деп жазады. Енді бір автор                Н. Лаврова терминологиядағы антонимия терминдік жүйеге қайшы келмейтіндігін, оны жүйелі түрде беруге мүмкіндік тудыратындығын көрсетеді [112].

Тараушаны жинақтай келгенде, тезаурус сөздік түрі ретінде терминдік жүйені семантикалық тұрғыдан біріздендіруге, жүйелеп беруге қызмет етеді. Тезаурус сөздіктің басқа түрлерінен терминдерді жүйелеумен ғана емес, терминология туралы жан-жақты білімдер жүйесін ұсынуымен де ерекшеленеді. Тезаурус сөздіктерде семантикалық қатынастарды, соның ішінде антонимдік қатынастарды беру жалпы әдеби тілдегі антонимиядан ерекше тұратын терминологиялық антонимия жайында сөз қозғауға мүмкіндік тудырады. Терминологиялық антонимия – ұғымдық жағынан бір-біріне қарама-қарсы терминологиялық мәнде жұмсалатын терминдердің семантикалық қатынасы. Терминологиялық антонимия өзі сияқты басқа да семантикалық құбылыстармен (терминологиялық омонимия, терминологиялық синонимия) бірге терминдерді жүйелеу мақсатында қызмет етеді. 

2.4 Онлайн сөздіктердегі антонимдер  

Сөздік – белгілі бір тілдің сөздік құрамындағы белгілі бір саладағы жеке сөздердің әліпбилік тәртіппен тізіліп, жүйеге түскен түрі екендігін алдыңғы бөлімдерде баяндадық. Негізі сөздік кітап болып басылып шығуы да, сөздіктер сайтына шығуы да, қолжазба ретінде көшіріліп шығуы да мүмкін. 

«Қазақ тілі – өте бай тіл. Сөз жоқ, бай. Өйткені халықтың тіл байлығы – телегей теңіз. Теңіздің барлық балықтары мен жәндіктерін түгел ұстап, тауыса алмайсың. Сондықтан мен қанша еңбектенсем де, тіліміздің сөз байлығын түгел жинадым деп айта алмаймын. Біздің көзімізге түспеген, назарымызға ілікпеген сөздер мен тұрақты тіркестер әлі баршылық. Бұлай болуы да заңды да. Өйткені тіл – дамып, өзгеріп, толығып отыратын жанды құбылыс. Уақыттың ілгері озуына, қоғамның дамуына қарай әлі талай жаңа сөздер мен жаңа тұрақты тіркестер өмірге келетіні анық. Оларды жазып алып, өздері жасайтын сөздіктеріне қосып отыру – келешек ұрпақтың міндеті. Ал біздің міндетіміз – осыған дейін қолданылып келген және қазіргі кезде қолданылып жүрген сөздерді жоғалытып алмай, жиып-теріп, өзіміз шығарған сөздіктерімізге енгізіп отыру», – деп жазады Б.Қалиев [113]. 

Қазақ тілінің онлайн сөздіктерін пайдалану қазіргі кезде өзекті болып саналады. 
Сөздікқор порталын жасаушы мамандардың айқандарына сүйенсек, порталға жүктеу үшін 60-қа жуық әртүрлі салалық сөздіктер мен энциклопедиялар таңдап алынған. Атап айтқанда, «Қазақ әдеби тілінің 15 томдығы», «Абай тілінің сөздігі», А.Байтұрсынұлы энциклопедиясы, «Қазақ тілінің синонимдер сөздігі», «Қазақ тілінің фразеологиялық сөздігі» және т.б. Қазіргі таңда портал қорына 300 мыңнан астам сөз енгізілген. 

Портал әртүрлі салалық сөздіктер мен энциклопедиялардағы жекелеген сөздер мен тұрақты сөз тіркестерін, қазақ тіліндегі көне сөздерді, кірме сөздерді, аймақтық және ақпараттық технологиялардың даму кезеңіндегі жаңа технологияны білдіретін сөздердің мағынасын көруге мүмкіндік береді. 

«Sozdikqor.kz» порталының іздеу жүйесі арқылы сөздердің анықтамасын, синонимін, антонимін, омонимін, фразеологиялық тіркесте немесе сөйлем ішіндегі қолданылуын білуге болады. Осы жобаның жетекшісі – Мөлдір Бақытқызы болып бекітілді. «Sozdikqor.kz» порталының мобильді қосымшасын Google Play және  App Store-дан жүктеуге болады. Порталдың @Sozdikqor.kz telegram-bot қосымшасы іске қосылған. 

Шайсұлтан Шаяхметов атындағы «Тіл-Қазына» ұлттық ғылыми практикалық орталығы жариялап отырған бұл интернет-ресурс кез келген уақытта ана тіліміздің өзіңізге қалаған қажетті сөздің, сөз тіркесінің мағынасын санаулы секундта түсіндіріп бере алады. Бұл әртүрлі салалық сөздіктер мен энциклопедиялардағы жекелеген сөздерді, тұрақты сөз тіркестерін, қазақ тіліндегі көнерген сөздерді, кірме сөздерді, жергілікті тілдік ерекшеліктерді, сонымен бірге жаңа технологияның дамуымен тілімізге ене бастаған жаңа ұғымдардың мағынасын тауып бере алатын платформа. Бұл сайттың мобильді қосымшасын жүктеу мүмкіндігі бар. Сондай-ақ, «Телеграмм» әлеуметтік желісінде қолдануға өте тиімді «Sozdikqor.kz» деген бот бар [114].

«Emle.kz» – тіліміздегі сөздерді дұрыс жазу нормаларын көрсететін электронды ақпараттық-анықтамалық сайт. Сайт 2016 жылдың желтоқсанында ресми түрде қолданысқа енгізілді. Бүгінгі күнге дейін екі мыңға жуық материалдар қамтылған.  Оның ішінде аббервиатура бойынша – 1228, ғылыми мақалалар санының қоры – 36 598, емле бойынша өзекті сауалдарға жауап берілген. 2021 жылдың наурыз айында сайттың дизайны жетілдіріліп, материалдық базасы қайта толықтырылды. Мақсаты – емле ережелерін толық қамтыған орфографиялық электронды қор арқылы жалпы жұртшылықтың жазу мәдениетін көтеру. Электронды қор «Басты бет», «Әдеби тіл нормалары», «Пунктуация», «Аббревиатура», «Мақалалар», «Кітапхана», «Сұрақ-жауап» блоктпарынан тұрады. Атап айтқанда, «Басты бет» блогында іздеу жүйесі орналастырылған. Іздеу жүйесіне кез келген сөзді теру арқылы оның дұрыс жазылған нұсқасын әрі сол сөздің түрленген формаларын көруге болады. Егер сөзді теру барысында қате жіберген жағдайда сайт сізге оны қызыл түс арқылы көрсетеді. Егер іздеген сөзіңіз жасыл түспен берілсе, демек ол сөз жазу нормасы сақталған деп қабылдауға болады. «Әдеби тіл нормалары» блогында сөздің айтылу сазы, оның көркем әдебиет пен өмірдегі маңызы, ережелері мен қағидалары беріледі. Сонымен қатар ұлттық тілдің өзге де жүйелері, атап айтқанда, диалект, ауызекі тіл, жаргон т.б. орналастырылған. «Пунктуация» блогында әрбір тыныс белгілері және олардың қолдану ережелері көрсетілген. Жазу барысында қандай да бір тыныс белгіні дұрыс қолдана алмаған жағдайда пайдаланушы сол белгіні таңдай отырып, өзіне керекті көп дерек ала алады. «Аббревиатура» блогында қысқарған сөздер, олардың толық атаулары, қысқарылу реті, атаулар мен сөздерді қысқарту барысында басшылыққа алынатын қағидалар мен сүйенетін заңдылықтар келтірілген. Мұнда қысқарған атаулар әліпбилік ретпен орналастырылған. Саны – 1297. «Мақалалар» блогында ғалымдардың осы сала бойынша жазылған ғылыми мақалалары берілген. Әрбір мақаладан кейін пікір қалдыратын орын болады. Сол арқылы оқырман автордың өзіне, мақаласына қатысты сұрақтар қойып, жауап алады. «Кітапхана» блогында оқырман орфография, орфоэпия, пунктуацияға қатысты жазылған оқулықтардың толық электронды нұсқасын көре алады. Сондай-ақ оқулықтың толық нұсқасын өзіне көшіріп жүктей алады. «Сұрақ-жауап» – бұл оқырман онлайн режим арқылы сөздердің дұрыс жазылуына, олардың бірізді қолданылуына, жалпы сұрақтарға жауап беру. Орфографияға қатысты туындаған өзекті мәселелер бойынша кез келген сұрақ қоя алады. Әрбір қойылған сұраққа білікті мамандардың көмегімен толық жауап беріледі. Осы сайт Ш. Шаяхметов атындағы «Тіл-Қазына» ұлттық ғылыми-практикалық орталығы тарапынан әзірленді [115].

Қазақ тілінің ұлттық корпусының негізін қалаушы Асқар Құдайбергенұлы Жұбанов (13 қараша 1937 – 11 маусым 2020) – филология ғылымдарының докторы, өз өмірін математикалық лингвистикаға арнаған. А.Қ. Жұбановтың бастамасымен ұлттық корпус әзірленді [115,б. 6]. Корпус сайтында  қазақ тілінің электронды мәтіндік қоры жинақталған. Корпустағы мәтін көлемі – 40 миллион. Мәтіндер қазақ тілінің бес стиль түрінен (ауыекі сөйлеу стилі, көркем стиль, публицистикалық стиль, іс қағаздар стилі, ғылыми стиль) жинақталған. Корпустан сөз, сөзформа (сөз түрленімі) бойынша іздеу жүргізіп, іздеген сөзіңіз қолданылған сөйлемдердің тізімін және кез келген сөз туралы тілдің барлық деңгейіне қатысты ақпарат беріледі. Жоба жетекшісі – филология ғылымдарының кандидаты, А.Байтұрсынұлы атындағы Тіл білімі институтының директоры А. Фазылжанова. 

Корпусты қазақ тілінде сөйлеушілер мен қазақ тілін үйренушілер қолдана алады. Корпустық лингвистика 1963 жылы АҚШ-та пайда болып, Браун корпусынан (The Brown Standart Corpus of American English) бастау алады. Тілдік зерттеулердің ең көп бөлігі компьютерленген мәтіндік корпустарға лингвистикалық талдау жүргізуге бағытталғандығы белгілі. Қазақ тілінің функционалдық стильдері бойынша ғаламтор желілерінен, электронды кітапханалардан т.б. дереккөздерден мәтіндер жинақталып, автоматты түрде мәтіндердегі сөздерді түбір сөздер мен сөз түрлендіруші қосымшаларға ажырататын және оларға морфологиялық белгіленім қоятын бағдарлама жасалды. 

Қорыта келгенде, онлайн сөздіктердің пайдасы өте көп. Ғаламторды дұрыс пайдалану да мәдениеттіліктің көрсеткіші болып саналады. Алдағы уақытта тіл білімінде онлайн сөздіктерді жетілдіре беру күн тәртібінде тұр. Онлайн сөздіктерге арнайы тоқталуымыздың себебі, осылардың бәрінде қысқаша болсын антонимдер жайында мәлімет ала аламыз, нақтырақ айтқанда антонимдер лексикалық байлықтың бірі ретінде оларда қамтылған. 

Келесі негізгі мәселе – антоним сөздерді онлайн сөздіктерге лексикографиялау болып табылатыны сөзсіз. Осымен байланысты қазақ тілінің онлайн антоним сөздіктерін жасау қазіргі кезде өзекті. Сандық технология, цифрландыруға көшіп жатқан тұста кез келген тілдік бірлікті электронды пішінге көшіру қажет. 

Антоним сөздерді онлайн сөздіктерге лексикографиялаудың бір жолы –  аннотацияланған мәтіндер корпусында семантикалық және морфологиялық белгіленім қою мәселесіне орай туындайды. Құрылымдық лингвистикада антонимдер семантикалық құбылыс ретінде танылды, бұл диссертациялық зерттеудің алдыңғы бөлімдерінде қарастырылды. Антоним сөздер – сөздік құрамдағы қарама-қарсы мағынаны білдіретін лексика ретінде тұтас жиынтықты құрайды, оны тану үшін антонимдер сөздігі құрастырылады. Осыған дейін біздің сөз еткеніміз, кітап нұсқасындағы сөздіктер болса, қазіргі заманауи цифрландыру талабы антонимдердің электронды пішіндегі сөздігін жасауды қажет етеді. Бұл дегеніміз антонимдер сөздігін ғаламтор жүйесіне енгізу, сөз болған корпустық лингвистика өлшемдеріне сәйкес электронды түрде лексикографиялау. 

Басқа да семантикалық құбылыстар тәрізді антоним сөздерді де морфологиялық-лексикалық деңгейде аннотациялау күрделі мәселе. Себебі компьютер тілі таза формалды құрылымдарды түсінеді, ал сөздердің мағыналық аумағы автоматтандыруға келе бермейтін, ғалымдардың араласуымен орындалатын, компьютер мен «адамның» бірлескен әрекетінің нәтижесі болып табылады. Мұның өзі ІТ маманнның көмегінсіз іске де аса бермейді. Морфологиялық белгі-кодтар антоним сөздердің морфологиялық құрылымын ажыратумен, оларды түбір, түбір-қосымшаларға жіктеумен байланысты. Әрине, құрылымдық тіл білімінің нәтижелері міндетті түрде пайдаланылады, сонымен бірге корпустық лингвистика тұрғысынан жетілдіріледі. Антоним сөздердің құрылымдық, семантикалық, сөзжасамдық, семантикалық-деривациялық жақтан топтастырылуы морфологиялық белгіленім қою барысында қызмет ететіні сөзсіз. 

Антоним сөздерді аннотацияланған мәтіндерде тану мүмкіндігіне келсек, ең әуелі антонимдерді теру дереккөзін анықтап алған жөн. Осы орайда антонимдерді сұрыптау көзі – түрлі стильдік мәтіндер. Алуан түрлі стильдік мәтіндер антоним сөздердің кең қамтылуын қамтамасыз етеді, сонымен бірге енді пайда болып жатқан жаңа антонимдес сөздер де назардан тыс қалмайды. Алуан түрлі стильдік мәтіндер антоним қолданылатын мәнмәтінді ұлғайтады да, олардың мағыналық реңктерін, жұппен бірге анықталатын мағыналарды неғұрлым толыққанды беруге мүмкіндік туғызады. Пайдаланушы антоним сөздерді, антонимдік жұптарды мәнмәтін арқылы көріп таниды. Әрбір жұптың мәнмәтіндегі мағыналарын ажыратып, тиісті талдаулар жасайды. Автоматты белгіленім бұрыннан компьютер жадына енгізілген ақпарат негізінде сөз тұлғаларының сыртқы қалыптарын ескере отырып, белгі-кодтар қойып шығады. Белгіленім қою ісі автоматты іске асады. Алайда техниканың аты – техника, қателесулер ұшырасуы әбден мүмкін, мұндайда корпус түзушілер «қолдап жасау әдісі» деп атайтын әдіске жүгінуге болады. Бұл әдістің негізгісі – мәнмәтін, синтагмалық қатынастар болып табылады. 

Жалпы белгіленім туралы Браун нұсқасына сүйене отырып [115,б. 4], оның құрылымындағы мына негізгі санаттарды атап өтуге болады: лемма, сөз табы белгісі, грамматикалық санаттар белгісі. Аталған құрылымдарды пайдалана отырып, ақ – қара антонимдік жұбын аннотациялау қалай жүзеге асады, мысал ретінде келтіреміз. 

Ең әуелі ақ – қара антонимдік жұбының мағыналарын саралап алған жөн. Осымен байланысты мынадай қарама-қарсы мағыналарды айқындауға болады: 1) ақ – қара: қарама-қарсы түс атауы; 2) ақ – қара: белгілі бір істің шын, рас екендігі немесе керісінше; 3) ақ – қара: әлеуметтік жікті білдіретін ұғым: ақ сүйек, қара халық (бұқара). 
Кесте бойынша былай беруге болады. 

Ақ – қара антонимдік жұбының семантикалық сипаттамасының үлгісі (кесте 1,2).
Кесте 1
	Лемма
	Сипаттау

	
	ақ – қара антонимдік жұбы

	Морфологиялық белгіленім
	сын е. 

	Лексикалық семантика
	сын есім ретіндегі мағыналары (қарама-қарсы түс атауы)

	Морфо-семантикалық белгіленім
	қарама-қарсы жұп

	Мәдени семантика
	мағыналық табиғатындағы ерекшеліктер


Кесте  2
	Лемма
	Сипаттау

	
	ақ – қара антонимдік жұбы

	Морфологиялық белгіленім
	зат е. 

	Лексикалық семантика
	зат есім ретіндегі мағыналары (белгілі бір істің шын, рас екендігі немесе керісінше) 

	Морфо-семантикалық белгіленім
	қарама-қарсы жұп

	Мәдени семантика
	мағыналық табиғатындағы ерекшеліктер


Бұл ақ – қара антонимдік жұбын аннотациялауға орай берілген бір ғана мысал. Осындай ізбен басқа да антонимдік жұптарды, мақал-мәтел құрамындағы антоним сөздерді, фразеологиялық антонимдерді корпустық лингвистика өлшемдерімен аннотациялауға болады. Кез келген тілдік бірлікті анннотациялаудың күрделілігін назарға алсақ, бұл үлкен шаруа екендігін ескеру керек. 

Антоним сөздерді онлайн сөздіктерге лексикографиялаудың келесі бір мәселесі – антонимдердің онлайн сөздігі жасау болмақ. Бұл типтес сөздіктің негізгі мақсаты – қазақ немесе түрік тілдері сөздік құрамындағы барлық антонимдерді қамту, сол арқылы мағына қарама-қарсылығын көпшілікке ұсыну. Онлайн сөздік пайдаланушылардың сөздік қорын ұлғайтуға, қарама-қарсы сөздердің қолданылу ерекшелігін түсінуге, стильдік аясын меңгеруге қызмет етері сөзсіз. Сөздік жалпы көпшілікке арналып ұсынылады. 

Онлайн сөздіктің құрылымы: әліпбилік ретпен антоним сөздер (тұрақты тіркестер) ұсынылады, қазақ әліпбиі (немесе түрік әліпбиі) беріледі, антонимдерді енгізу мен іздеу қызметі көрсетіледі. Төменде онлайн сөздіктің үлгісін ұсынамыз (кесте 3,4).
Кесте 3 - Антонимдердің онлайн сөздігі
	Антоним сөзді енгізу
	ІЗДЕУ қызметі

	Қазақ әліпбиі

	әліпбилік ретпен берілген антоним сөздер


Кесте 4 - Фразеологиялық антонимдердің онлайн сөздігі

	Фразеологиялық антонимді енгізу
	ІЗДЕУ қызметі

	Қазақ әліпбиі

	әліпбилік ретпен берілген фразеологиялық антонимдер


Қорыта келгенде, қазіргі заман талабына сай онлайн сөздіктер жасау ісі даму үстінде. «Sozdikqor.kz», «Emle.kz», «Qazcorpus» тәрізді бірнеше электронды порталдардың болуы қазақ тілі бойынша да осы жұмыстың қолға алынғандығын көрсетеді. Антоним сөздерді лексикографиялаудың бір саласы – заман көшінен қалмай қазақ тілінің онлайн антоним сөздіктерін жасау. Басқа да семантикалық құбылыстар тәрізді антоним сөздерді де морфологиялық-лексикалық деңгейде аннотациялау антоним сөздерді лингвистикалық корпустарға енгізудің амалы. Тараушада антонимдік жұптарды, мақал-мәтел құрамындағы антоним сөздерді, фразеологиялық антонимдерді корпустық лингвистика өлшемдерімен аннотациялауға болатын кейбір жолдары көрсетілді. Кез келген тілдік бірлікті анннотациялаудың күрделілігі тәрізді антоним сөздерді де жаңа электрондық форматта лексикографиялау сан қырлы. Сонымен бірге тілді пайдаланушылардың сөздік қорын ұлғайту, қарама-қарсы сөздердің қолданылу ерекшелігін түсінуді, олардың стильдік аясын меңгерту онлайн сөздік жасау ісі де күн тәртібінде тұр. 

Екінші тарау бойынша тұжырым 
Антоним сөздерді лексикографиялау оларды түрлі сөздік түрлеріне енгізу, орналастыру жолдарын айқындаумен сипатталады. Тарауда антоним сөздерді бір тілді түсіндірме сөздіктерде, екі тілді аударма сөздіктерде лексикографиялау жай-күйі, сонымен бірге антонимдік қатынастардың тезаурустардағы қамтылуы, қазіргі заманауи талапқа сәйкес электрондық пішінде жарық көру мәселесі қарастырылды. Түсіндірме сөздіктер түрінде қарама-қарсы мағынада қолданылатын антоним сөздерді жинақтаудың өзіндік маңызы бар. Түсіндірмелі антонимдер сөздігі қарама-қарсы мәнде қолданылатын лексикалық бірліктердің мазмұнын ашуға қызмет ететіні сөзсіз. Тілдегі басқа да семантикалық құбылыстар тәрізді антонимдер де сөз байлығын, сөздің қолданылу алуандығын танытатын, стильдік мәні күшті маңызды лексика болып табылады. Жалпы түсіндірме сөздіктерде антоним сөздерді лексикографиялау екі жағдайда іске асады: 1) мағынасы түсіндірілетін сөздің мазмұнында жоқ белгіні, ерекшеліктерді көрсету арқылы немесе антонимін беру арқылы; 2) антоним сөздердің немесе антонимдік қатарлардың өздерінің мағынасын ашу, түсіндіру арқылы. Екіншісі антонимдер сөздігі деп аталады. Түсіндірме сөздіктерде антонимдерді лексикографиялау қарама-қарсы мағыналы лексиканың стилистикалық қызметін, осындай мазмұндағы сөздер жасайтын түрлі көркем фигураларды ескеріп барып құрастырылуы тиіс. Антоним сөздер арқылы туындайтын салыстыру, шендестіру, бір-біріне кереғар астарлы мағына, нысандар мен құбылыстарды терістеу, энантиосемия т.т. тәрізді көркемдік  құралдардың мазмұны сонда толық қамтылады. Сонымен бірге жалпы тіл білімінде антоним сөздердің әр жақтан топтастырылуы да түсіндірме сөздік үшін маңызды. Диссертациялық жұмыста антоним сөздердің құрылымдық, семантикалық, функционалды-деривациялық тұрғыдан ажыратылуы қарастырылып, ғылыми пікірлер келтірілді, мысалдармен дәйектелді. Антонимдердің түсіндірме сөздігі негізінде лексикографиялау мына бөліктерді қамтиды: сөздік мақала, сөздік мақаланың тақырыбы, сөздікке енетін антоним сөздердің немесе антонимдік жұптардың мағыналары, мысалдар мен стилистикалық белгі. Ал аударма антонимдер сөздігі (екі немесе одан да көп тілді сөздіктер) қарама-қарсы мағына арқылы танылатын туыстас халықтардың ділі мен мәдениетін, дәстүрі мен әлемді танудағы ұқсастықтары мен ерекшеліктерін жақын білуге, сөздік құраммен жақын танысуға мүмкіндік береді. Еліміз тәуелсіздік алғаннан бері екі тілді, сонымен бірге жалпы сөздік жасау ісі жанданды. Әсіресе туыстас түркі халықтарының арасындағы мәдени-рухани байланыстың жан-жақты дамуына орай тіл білімі де, соның ішінде лексикография саласы да жаңаша бағытта өріс алды. Екі тілді лексикография тіл білімінің жетістіктерімен тығыз байланыста дамитындықтан, ондай жаңалықтар антоним сөздердің сөздігін жасау барысында да пайдаланылуы әбден мүмкін. Тараушада антоним сөздердің грамматикалық, сөзжасамдық тұлғалануын ұсынудың кейбір үлгілері көрсетілді. Антоним сөздердің екі тілді сөздігін құрастырудағы бағдарлар нақтыланып айқындалды: уақыттық бағдар; тілдік бағдар; қызметтік бағдар; оқырманды бағдарлау; көлемдік бағдар. Сонымен қатар қазақ тіл білімі үшін тың тақырып антоним сөздердің контрастивті сөздігін құрастыру мәселесі көтерілді. Тезаурус сөздіктерде антонимдік қатынастарды сипаттау жалпы әдеби тілдегі антонимиядан өзгешеленіп тұратын терминологиялық антонимия жайында сөз қозғауға мүмкіндік береді. Терминологиялық антонимия – ұғымдық жағынан бір-біріне қарама-қарсы терминологиялық мәнде жұмсалатын терминдердің семантикалық қатынасы. Терминологиялық антонимия өзі сияқты басқа да семантикалық құбылыстармен («терминологиялық омонимия», «терминологиялық синонимия» тәрізді) бірге терминдерді жүйелеу мақсатында қызмет етеді. Антоним сөздерді лексикографиялаудың келесі бір саласы – қазіргі заманауи талапқа сәйкес қазақ тілінің онлайн антоним сөздіктерін жасау. Антоним сөздерді морфологиялық-лексикалық деңгейде аннотациялау – антоним сөздерді лингвистикалық корпустарға енгізудің амалы. Тараушада антонимдік жұптарды, мақал-мәтел құрамындағы антоним сөздерді, фразеологиялық антонимдерді корпустық лингвистика өлшемдерімен аннотациялауға болатын кейбір жолдары көрсетілді. Кез келген тілдік бірлікті анннотациялаудың күрделілігі тәрізді антоним сөздерді жаңа электрондық форматта лексикографиялау сан қырлы. Сонымен бірге тілді пайдаланушылардың сөздік қорын ұлғайту, қарама-қарсы сөздердің қолданылу ерекшелігін түсінуді, олардың стильдік аясын меңгерту онлайн сөздік жасау ісі де күн тәртібінде тұр.
3 АНТОНИМДЕРДІ ЖҰПТАРДЫ КОНЦЕПТУАЛДЫҚ-ИДЕОГРАФИЯЛЫҚ ТҰРҒЫДАН ЛЕКСИКОГРАФИЯЛАУДЫҢ МАҢЫЗЫ
3.1 Антонимдік жұптардың концептуалдық-идеографиялық сипаты
Қарама-қарсылықтар – әлемдегі кез келген даму құбылысының негізі. Ал әлемдегі кез келген құбылыс адамның тануы, қабылдауы, ойлауы арқылы бейнеленеді. Сондықтан «жақсы» – «жаман», «өмір» – «өлім», «ақ» – «қара»,  «дос» – «қас», «соғыс» – «бейбітшілік» т.б. тілдік бірліктері арқылы көрінген қарама-қарсы ұғымдар оппозициялық макроконцептілерге топтастырылып, когнитивтік аспектіде де қарастырыла алады. Бұл аталған антонимдік концептілер ұлттың рухани құндылықтарын сан ғасырлар бойы бойына жинақтаған оппозициялық концептілерге жатады. 

Қарама-қарсы мағынадағы сөздер – антонимдер есебінде қаралып, кейінгі уақытқа дейін дәстүрлі тұрғыдан зерттеліп келді. Диссертациялық жұмыстың бұл тарауында біз қарама-қарсы мағынадағы тілдік бірліктерді концептілік ауқымда қарастырып, оларды лексикографиялауға қатысты тұжырымдарымызды білдіреміз. Қарама-қарсы мағынада жұмсалатын сөздердің белгілі бір ұлттың дүниетанымындағы, этностың мәдени өміріндегі алатын орнын, рөлін және бұл ұғымдардың бағалауыштық сипатының күштілігін ескерсек, оларды концептілік тұрғыдан жүйелеудің маңыздылығы арта түседі. Дәл осы себеппен тарауда қазақ тіліндегі антонимдік концептілер жайында сөз болады, түрік тіл бойынша бұл сала арнайы және терең қарастыруды талап етеді деп түсінеміз.  

Антонимдік концептілердің ядросын (өзегін) ортақ архисемаға негізделген қарама-қарсы мәндегі антонимдік жұптар құрайды. Антонимдік концептілер ұлттың рухани құндылықтарын сан ғасырлар бойы бойына жинақтаған оппозициялық концептілер, олар ғаламды қабылдауға ықпал етіп, моралдық, этикалық және әлеуметтік құндылықтарды анықтай алады. Антонимдік концептілер – белгілі бір мазмұнға немесе тақырыпқа байланысты қарама-қарсы мағыналарды жинақтай отырып, кумлятивтік қызмет атқаратын мазмұндық құрылымға ие концептінің түрі десек болады. Мұндай концептілер сызықша арқылы жазыла отырып, тұтас бірлік ретінде сипатталады. Өйткені олар бір құбылыстың қарама-қарсы екі жағын сипаттайды және әлемді танудың құралы бола алады. Антонимдік концептілер қоғамдық-әлеуметтік өмірдің әртүрлі аспектілерін түсінуімізге әсер ететін құрылымы кең және абстрактілі сипат алған, бағалау мәніндегі қарама-қайшылықтар болып табылады.

А. Жұмабекова әртүрлі тілдердегі семантикалық құбылыстарды салыстырмалы түрде сараптаған кезде тағы бір элемент – ұлттық дүние бейнесінің ерекшелігі – ұлттық дүниетанымдық прессупозиция қосылуы тиіс деп санайды [39,с. 6].  

Қарама-қарсылық мәндерінің ғылыми зерттеу нысанына айналуы ежелгі заманнан басталатындығы алдыңғы тарауларда қарастырылды. Ежелгі грек дәуірінің өзінде бұл мәселелер сөз болған. Біздің зерттеу тұрғысынан келгенде, бір-біріне қарама-қарсы тұратын шындық болмыстың құбылыстары (ақ – қара, жақсы – жаман, байлық – кедейлік, өмір - өлім) адам баласының танымына да күшті ықпал тигізіп отырған. Адам санасы жұптасып танылатын осы құбылыстарды өзінің сана-сезімі мен ақыл-парасатына сіңіре отырып, оларды түрлі тілдік бірліктер арқылы (фразеологиялық тіркестер, мақал- мәтелдер, жекелеген сөздер мен сөз тіркестері) беруге ұмтылған. Концепт ұғымы деңгейіне көтерілген бұл тілдік құрылымдар түрлі белгілерге ие, соның ішіндегі бағалауыштық сипат – концептіні құрайтын негізгі тармақтың бірі деп санаймыз. Мысалы: ақ – қара қолданысы өзінің түсті білдіретін негізгі мағынасымен қоса, адамның мінез-құлқына берілетін бағаны да қамтиды (Ол сүттен ақ, судан таза – адамның адал екендігіне берілетін баға бар). Сол сияқты жақсы – жаман сындық белгілері заттанған күйде адамның сапа көрсеткіші ретінде жұмсалады (Жақсының жақсылығын айт, нұры тасысын; Жаманның жамандығын айт, құты қашсын). Осындай пікірді басқа да антонимдік жұптарға қатысты айтуға болады. Сол себептен антонимдік жұптардың концептуалдану көрінісінің қырлары өзінше бір зерттеу саласы деп санаймыз. 

Дисссертацияда қарастырылатын қарама-қарсылық ұғымдағы концептілік құрылымдардан басқа «тыныштық», «бейбітшілік» –«берекесіздік», «соғыс» оппозициялық концептілерінің «қоғам» макроконцептілеріне енетінін зерттеушілеріміз айтып жүр. Себебі бұл концептілер қоғамдағы адамдардың, мемелекетаралық қарым-қатынастың оң не теріс болуына қатысты туындайды. «Тыныштық», «бейбітшілік» – «берекетсіздік», «соғыс» концептілерін құруда  ақ – қара лексикалық бірліктерінің алар орны зор. Мысалы, «тыныштық», «бейбітшілік»  концептілерінің семантикалық өрісі: бір жағадан бас, бір жеңнен қол шығару; қой үстіне бозторғай жұмытқалаған заман; тойған қозыдай томпию; төртеу түгел болса төбедегі келеді, алтау ала болса, ауыздағы кетеді; ақ түйенің қарны жарылу; аппақ ашық аспан; аппақ жарық жұлдыз, ал «берекесіздік»,  «соғыс»  концептілерінің семантикалық өрісі: айқай-қиқу; түрпідей тию; тасыр-тұсыр; төбеден жай түскендей; аласапыран; астан-кестең; қойға шапқан қасқырдай; қан жоса; қыран-топан; қырық пышақ; қызыл өрттей қаулау; жан алқымынан алу; бір-біріне айдап салу; қызыл кеңірдек болу; араларынан қара мысық өту; қара күш т.б. тілдік бірліктерден жақсы көрінеді. Келтірілген тілдік қолданыстар бейбітшілік – соғыс антонимдік концептілерінің ақпараттық жеткізілуі болып табылады, оларды сөздік түрінде жинақтап, мағыналық өрісіне қарай ажыратса, аталған концептінің лексикографиялануы жүзеге асады.  

Адам өмірден алған, жинаған тәжірибесі негізінде заттардың табиғи қызметтерін ашады, құбылыстарды жіктей отырып әлемді таниды. Өмірдің шынайы құбылыстарын мейірімділік пен жауыздық, пайда мен зиян, жақсы мен жаман т.б. бағалық қасиеттер тұрғысынан сипаттайды. 

Адам танымындағы қарама-қарсылық қағидаларын оның «сана-саңылауына келіп түсетін» ұғымдар тізбегі деп түсінген А. Байтұрсынұлының пікірі «Ғаламдағы қарама-қарсылықтардың» сабақтастығынан өрбіген күрделі табиғаты, адамзаттың биопсихологиялық, әлеуметтік-мәдени әрі танымдық  болмысынан бастау ала отырып қарама-қарсылық мағыналары пайда болды.  Бір-біріне қарама-қарсы тұратын ақиқат дүниелердің (күн мен түн, еркек пен әйел, өштік пен достық, кедейлік пен байлық т.б.) жұптасып танылуы (өмір/өлім, қала/дала) концепт ұғымына да қатысты. Мысалы:   

Көңілім қайтты достан да, дұшпаннан да,

Алдамаған кім қалды тірі жанда?

Алыс-жақын қазақтың бәрін көрдім,

Жалғыз жарым болмаса анда-санда  (Абай);   
немесе ақынның «Көзі соқыр жан ақ пен қара түсті айыра алмайды. Ал санасы соқыр жан әділдік пен арамдықты, жақсылық пен жамандықты айыра алмайды» деп жазуы мысал бола алады. 

Абай Құнанбайұлының шығармашылығында әлемнің  тілдік бейнесін бейнелейтін антонимдік концептілерді көп кездестіруге болады. Ақын шығармашылығында қарама-қарсы мазмұндағы ақ, қара түстері символикалық мәнге ие болып,  саяси құрылысты бағалайтын концептілік аяға енген [116].   

Ақын туындыларында өмір – өлім концептілік жұбы да белсенді қолданылады. Өлім» концептісі мынадай тезаурустардан құрылады: жас қабірді жамылып; бусанып жатқан жас қабір; жас ғұмырын пида еткен; жар-жолдасын күйзелткен; армансыз өлген данасы; жүректен жалғыз оқ тиген; жаза баспай дөп тиген. Алаштың бұл құрбаны – Аяулы жолдас, Қази жас! Қош, бауырым, жолдасым!  

Ал «өмір, дүние» концептісінің құрылымын құрайтын сөз тізбектері: дін – дүниеміз таршылықтан азат болып; қазақты төрге сүйреп бір жеткізші; дін, дүние жеміс боп табыстарың; тарылып дін-дүниеміз бара жатыр, япырмау, білген бар ма – мұны ғажап! Дүниені жүріп-көрмей, естіп-білмей, жатасың ішің пыспай үйде нағып?; жүйрік қиял дүниені кездіріп, о дүниеде патшаның баласы болса да саған теңгермеспін..., мен сорлың опасыз дүниеде қонақтай алмай адасып қалдым: т.т. [116,б. 16-17].  
Концептілердің тілдік белгіленуі, құрылымы, әрекеттесуі, типологиясы тұрғысынан айқындау жеке тілдердің материалдары негізінде немесе әртүрлі функционалды стильдердің мәтіндерін пайдалану әдістері арқылы қазіргі қазақ тіл білімінде зерттелуде. Концептілік құрылымдардың бағалауыштық мәні де солардың қатарында зерттелуге тиіс өзекті мәселе. Әсіресе, қарама-қарсылық мәндегі концептілердің бағалауыштық қасиеті ерекше байқалады. Дүниетаным үшін құндылық пен құндылық бағаның маңызы аса зор [117].  
Қазақ тілінің түсіндірме сөздігінде «баға», «бағалау» сөздеріне мынадай сипаттама берілген: Баға зат. 1. Заттың құны, нарқы. Мұндай аттың бағасы кем дегенде 40-50 сом, – деді Нығметжан Балуан Шолаққа (С. Мұқанов. Шығ.). 2. Ауыс. Қадір-қасиет. Бағаңды білмейді екенсің ғой. Кейбір келіншектер сен дегенде ішкен асын жерге қояды деп естідім (З. Шашкин. Сенім). Бағала ет. 1. Баға қою. Өздері бір жылқыны отыз бес сомға бағалағанда, ең болмаса мың жылқы тұрмағанымыз ба? (І. Есенберлин. Қаһар). 2. Ауыс. Қадірлеу, құрметтеу. Абай Дәмежанның өнерін аналық асыл қасиет деп бағалады (М. Әуезов. Абай). Бағалау, бағала етістігінің қимыл атауы. Бәрің де әдемісіңдер. Тек соны бағалауларың әдемі емес                              (Ж. Молдағалиев. Сарыарқа). Бағалаушы зат. 1. Баға беруші. Белгібай сатар малына бағалаушы тапты-ау ақыры (Ауызекі тіл). 2. Ауыс. Қадірлеуші, құрметтеуші. Ерекше халықшыл бағыты үшін, өнер, еңбегі үшін Абайды бағалаушы халық саны сол тұстың өзінде де көбейіп қалған (М. Әуезов. Әр жылдары) [ҚТТС, 95-б.]. 
Бағалау мазмұны табиғи тілдерде әр түрлі тәсілдермен берілетін жалпы сөздер тобына тән деп танылатын және әмбебап санат ретінде белгілі. Логика-философиялық негізі бар басқа да ұғымдық санат тәрізді бағалауда да жалпы сипаттағы мағыналық компоненттер қатынасында концептуалды, когнитивті, онтологиялық, психологиялық, философиялық немесе логикалық негіз болады. 
Қазақ тілінде бағалау мәселесін сөз еткен ғалымдар Б. Момынова, Қ. Есенова, Ғ. Түсіпбекова т.б. Ғалым Қ. Есенова бағалау санатына қатысты мынадай анықтама ұсынады: «Баға не бағалай сөйлеу салты дегеніміз – сөйлеушінің нысанаға алған нәрсе жөніндегі мақұлдау, қарсылық, ықылас не тілек түріндегі көзқарасын білдіретін пайымдауы, стильдік қосымша мағына мен мағыналық реңктің негізгі бір түрі» [118]. Б.Қ. Момынова «бағалауыштық – сөйлеушінің өз тарапынан құбылыс пен затқа, іс-әрекет атауына берген бағасы, көзқарасы, оған деген қарым-қатынасы» деп тұжырымдайды [68,б. 134]. 

Зерттеушілер лексикалық мағынаның құрамындағы бағалау компоненті бар сөздерді үш топқа бөледі: 

1. Бағалау мағынасы бар сөздер (баға заттық-ұғымдық жағынан беріледі): жақсы, жаман, тамаша т.б. 

2. Ингеренттік бағалау коннотациясы бар сөздер (баға сөздік мағыналық құрылымы жағынан күрделенеді және өзекті, қажет кезде іске асады): міңгірлеу, даңғырлау, түлкі (қу адам) т.б. 

3. Адгеренттік бағалау коннотациясы бар сөздер (бағалау әр түрлі жағдайдағы факторлар кезінде іске асады): шебер, қылмыскер т.б. [117,б. 5].

Бағалауыштық мағынаны беруде қарама-қарсы мағынадағы сөздерді пайдалану немесе энантиосемияны қолдану айрықша көзге түседі.
Энантиосемиялық антонимия антонимдік концептілерді құрайтын маңызды саланың бірі. Жоғарыда А.Е. Жүсіповтің «Қазақ тіліндегі қарама-қарсылықтың коннекторлары» деген еңбегінде энантиосемияны қазақ тілінде тараулына қарай жалпы тілдік және диалектілік, функционалдық ерекшелігіне қарай заттық (немесе номинативтік) және эмоционалды-бағалауыштық, экспрессивті қарама-қарсы мағына деп бөліп қарастыратындығы аталып өтті [3,б. 19]. 
Бағалаудың тілдік бірліктерін тануда когнитивтік бағыттың орны  ерекше. Когнитивтік лингвистика –  ғаламның тілдік бейнесі тұжырымдары тұрғысынан тіл білімін жүйелеу мен құрудың құралы. Когнитивтік қызметпен бірге тілдің танымдық, денотаттық, референция қызметтері танылады. Когнитивизмнің басты зерттеу нысанасы – адамзаттық когниция. Демек, адамның когнитивтік әлемі оның ойлау әрекеті және тәжірибесімен тығыз байланысты, солар арқылы танылады. 

Қазақ тілін когнитивтік тұрғыдан зерттеуге арналған жұмыстардың бірі ретінде Қ.Ә. Жаманбаеваның «Тіл қолданысының когнитивтік негіздері: эмоция, символ, тілдік сана» атты монографиясын атауға болады. Бұл жұмыста тілдік сана құрылымы, гештальт теориясы, тілдік сана және мәтін құрылымы, тілдік модельдер, «мұң» концептісі т.б. когнитивтік мәселелер қарастырылған [119]. 

Профессор Ж. Манкееваның «Қазақ тілін зерттеудің когнитивтік негіздері» атты мақаласында М. Бирвиш, Хомский, Лакофф, Коок, Г.В. Колшанский, Ю.Д. Апресян және тағы басқалардың есімдерімен байланысты когнитивтік лингвистиканың пайда болуы мен дамуына қысқаша шолу жасалады [120].
Жалпы тіл білімінде когнитивтік лингвистиканың түрлі мәселелері мен проблемаларын зерттеу белсенді түрде жүргізілуде, екі не одан көп нәрселер мен құбылыстардың артық-кемдігі сарапқа салынуда, өйткені когнитивтік әдіс «тілдің адаммен, оның ақыл-ой, рухани жағынан күшті дамуымен, барлық ойлау және ақиқат дүниені, өмірді танып білу жөніндегі білім процестерімен, сондай-ақ соның негізін құрайтын механизмдер және құрылымдармен алуан түрлі байланысындағы тілдің жарқын болашағын көре білуге жол ашады» [120,б. 42]. 
Әр адамның қоршаған орта, құбылыстар, іс-әрекеттер, мінез-құлық туралы түсініктері әр түрлі болады. Бұл жайында зерттеуші Б. Қасым: «Қоршаған ортаны түрлі адам бірдей қабылдап, таниды деп айту қиын. Әр адам өзінше танып, өзінше қабылдайды және ол сол адамның белгілі тәжірибесіне, қабілетіне, біліміне, ерекшелігіне байланысты» – деп жазады [121]. 

Когнитивтік тіл білімі тілдік құбылыстар арқылы концептілік жүйені де зерттейді. Концепт сөзінің білдіретін ұғымын түсіну арқылы жеке бір адамнан бастап, қоғамдық топтардың, бүкіл бір ұлттың, халықтың ой-өрісінің, дүниетанымының ерекшеліктері айқындалады. А. Исламның айтуынша, «...әр ұлттың концептілер жүйесін дүниетаным құндылықтары құрайды. Әр қоғамдық даму кезеңдерге сәйкес тіл және мәдениет иелерінің абстрактілі концептілерді танып-түсінуде өзгерістер болғанымен, негізгі дүниетанымның мәні өзгеріссіз ұрпақтан-ұрпаққа беріліп отырады» [122]. 

Антонимдік концептілердің негізін айқындауда философиямен бірге когнитивтік тіл білімі де қызмет етеді. Е.С. Кубрякованың анықтамасы бойынша, когнитивтік (лат. когнито – білім, түсінік) тіл білімі дегеніміз: «Лингвистическое направление, в центре внимания которого находится язык как общий когнитивный механизм, как когнитивный инструмент – система знаков, играющих роль в репрезентации (кодировании) трансформировании информации» [123]. Когнитивтік (танымдық) тіл білімі табиғи тілдің игерілу, қолданылу тетігін түсіндіруді және ақпараттық білім алудың негізі болып табылатын тілдік модельді жасауды мақсат етеді. 

Неміс ойшылы В. Гумбольдт айтқандай, тіл – адам баласының болмысы мен танымының барлық саласына араласа алатын адамзат рухының ең басты әрекеті [124]. Тіл зерттеушілері когнитивтік тіл білімі арқылы танымның шарттары мен құралы ретіндегі тілдің рөлін айқындауға мүмкіндік алады. Когнитивтік тіл білімі қазіргі антропоөзектік талдаулар деңгейінде қалыптасқан когнитивизм негізінде пайда болып, тілдік зерттеулердің көкжиегін кеңейте түсті. Когнитивизм, когниция ұғымы тек адам рухына (білім, сана, ақыл, ой, түсінік, шығармашылық, ойлау, логикалық түйін, проблеманы шешу, қиялдау, арман т.б.) қатысты жайттарды ғана емес, сонымен бірге қабылдау, еске сақтау, зейін, танып білу сияқты  процестерді де қамтиды [125]. Когнитологияда тіл тек ақпарат берумен шектелмейді, бейнелі образдар арқылы әлемнің тілдік бейнесін сипаттауда айрықша қызмет, соның ішінде бағалауыштық та қызмет атқарады.

Когнитивтік тіл білімінің негізгі қайнар көзі – когнитивтік психология.  Тілдің қызметі шын мәнінде психологиялық механизмдерге сүйенеді, өйткені тіл – адамның әлеммен қарым-қатынасынан туған тәжірибесін жинақтаушы әрі сақтаушы аса маңызды буын. Ал қандай тәжірибенің болмасын негізінде адамның қабылдауы, ес, жады жатыр, сол себепті таным мен тілді психологиялық деңгейде зерттелетін перцептивтік (естілім) процестерінің ерекшеліктеріне сүйенбей  зерттеу мүмкін емес [126]. 

Когницияның тілде нақты қалай көрінетіні туралы проф. Б. Қасым былай дейді: «Когнитивистика шеңберінде ескі мәселелер жаңа бағытта қайта өңделіп, қарастырыла бастайды. Мәселен, реалийлердің (заттардың, құбылыстардың, оқиғалардың) табиғаты санада түрліше көрініс табуына себепші болады: біреулері – көрнекі нақты образдар арқылы берілсе, келесілері – қарапайым ұғымдармен, үшіншілері – символдар кейпінде келеді» [126,б. 6]. 

Концепт ұғымы туралы әртүрлі пікірлер, анықтамалар жоқ емес. Бұл концепт терминінің теориялық негіздерінің әлі де болса айқындала қоймағанын, оның  нақты қай ғылым саласының санаты екендігінің бір жүйеге түспегендігін білдіреді.  
Н.Д. Арутюнова мәдени концептілерді философиялық, этикалық зерттеулер қарастыратын терминдермен байланыста қарайды. Сонымен бірге ол сөздер тілдің актив сөздік қорына жататындығын, тіл иесінің қай-қайсысына болсын түсінікті мағынада жұмсалатындағын атап өтеді [127]. 
В.А. Маслова  мәдени ақпарат тілдің когнитивті бірліктері арқылы төрт тәсілмен : «мәдени семалар», «мәдени ая», «мәдени концептілер», «мәдени коннатациямен»  берілетінін айтады. Мәдениеттің басты концептілері негізі тек жеке тілдік тұлға емес, сонымен қатар лингвомәдени таным тұрғысынан жалпы қоғамдағы экзистенционалды мағыналы әлем бейнесінің арқауы болып табылатын тілдік бірліктерді айта келе, мәдениеттің негізгі концептісіне ар, тағдыр, бостандық, азаттық, егемендік т.б. Д.С. Лихачевтың пайымдауынша, концептілер адамның санасында белгілі бір мағынаға сілтеме ретінде және адамзаттың жалпы тілдік тәжірибесіне поэтикалық, прозалық, ғылыми, әлеуметтік тарихи т.б. нұсқаушы ретінде өрбісе, А. Гуревич  мәдени концептілерді философиялық категориялар (мезгіл, кеңістік, себеп, өзгеріс, қозғалыс) және әлеуметтік сипаттағы мәдени категориялар (бостандық, құқ, әділеттілік, еңбек, байлық, жекеменшік) деп аталатын екі топқа саралайды [128]. Ал В.А. Маслова аталған еңбегінде бұлардан үшінші бір топ «ұлттық мәдени категорияларды» қосымша бөліп шығарады. Қазақ тілінің мысалында, халқымыз үшін өмір, өлім, жан, тән, ар, ұят т.б. ұғымдар концептінің ұлттық мәдени танымдық санатына жатады.

Сөздердің мәдени концепт тізбегіне енуі олардың прагматикалық семантикалық сипаттарына байланысты болады. Қазақ тіл білімінде концепт терминінің теориялық негіздері Ж. Манкеева, Н. Уәли, Қ. Жаманбаева,                Г. Смағұлова, Б. Ақбердиев, С. Сәтенова, А. Сейілхан, Г. Снасапова,                    М. Күштаева, С. Сүгірбекова, С. Жапақов, А. Ислам, Ш. Елемесова,                 Ж.Т. Қошанова және т.б. зерттеушілердің еңбектерінде әр қырынан қарастырылды. Осы зерттеушілердің еңбектері негізінде қазақ тіл білімінде концепт терминінің теориялық қыры жетіле түсті. 

Қазақ тіліндегі концептілерді М.А. Күштаева: «концептіні адам дүние танымындағы әлем туралы ақиқат болмысты бейнелейтін когнитивті бірлік ретінде қарастыра келе, адамның әлем туралы жинақталған мәдени түсініктері бейнелеген жеке атаулары бар ғаламның тілдік бейнесі, концепт терминіне «рухани мәдениеттің тірек сөздері» мағынасында ғана түсінбейміз, себебі тірек сөз концепт сөзіне емес «мәдени концепт» тіркесіне балама ретінде қолданылады», – дегенді айтады [129]. 

Біз Г. Смагулова мұндай сөздерді «сүйемел сөз» деп атаймыз», – деп жазады [130].

С. Жапақов: «концепт дегеніміз индивидтің, тілдік ұжымның, лингвистикалық қоғамдастықтың ақиқат туралы білім жүйесі болып табылады» [131].

Ш. Елемесова концептілерге көркем мәтіннің ассоциативті концептілік құрылымы арқылы келе отырып: «концепт базалық когнитивтік маңыздылық ретінде мәнді пайдаланылатын сөздермен байланыстырушы концептуализация процесінің мазмұнды бірлігі ретінде шындықтың адам миында бейнеленуі», –деген анықтама береді [132]. 

Сонымен, адамзат баласы жасаған базалық рухани құндылықтар мен материалдық мәдениетті білдіретін тілдік моделдерді концепт ретінде тануға болады. Себебі  тілдік моделдердің фондық негізіне ойлаудың логикалық үлгісі жатады. Жалпы логикалық моделге деректі-дерексіз ұғымдар мен таным-түсініктер топтастырыла келе, ақиқаттағы объектінің, сонымен бірге когнитивті санадағы ментальді модусының тілдік объективтенуі болып табылады. Әрбір ұлттың өзіндік менталитетін, когнитивті түсінігін, сана-сезімін өзіндік жаратылысының табиғатын, яғни бүкіл мәдени болмыс-бітімін тілдің негізінде танып білуге болады. Міне, осыдан барып бірде лингвомәдениеттанудың, бірде когнитивті лингвистиканың санаты болып танылып жүрген концепт терминін когнитивті лингвистиканың басты нысаны деп тануымызға болады.

Антонимдік концептілерді ғылыми зерделеуде когнитивтік тіл біліміндегі жалпы концепт жайындағы осындай ғылыми тұжырымдар негіз болды. Антонимдік концептілер әлемді танудың бір бөлшегі бола отырып, өзінің құрылымына көптеген ақпараттық моделдерді енгізеді. Оларды тілдік тұрғыдан бейнелеуде жекелеген сөздерден бастап, тілдің паремиологиялық мол қоры қызмет етеді. Біздің ойымызша, антонимдік концептілерді лексикографиялау осы тілдік бірліктерді айқындаудан, олардың идеографиялық сөздігін түзуден көрінеді. Өйткені қарама-қарсылықты білдіретін антоним сөздерді лексикографиялау дәстүрлі сөздіктер түрінде шығарумен шектеліп қалмайды. Қарама-қарсылықтың көп қырлы екендігін ескерсек, қарама-қарсылық қатынастарының терең мәнін ашу және оларды сөздіктерге арқау ету жаңа ізденістерді қажет етеді. Осымен байланысты жалпы тіл біліміндегі жаңа бағыттарды ескере отырып, қарама-қарсылықты бейнелейтін антонимдік жұптардың (концептілердің) идеографиялық сөздігін жасау қазіргі қазақ лексикографиясындағы өзекті міндеттің бірі. 

Идеографиялық сөздіктер антонимдік концептілердің танымдық-мағыналық құрылымын, олардың негізгі өзегі мен орталық аймағын, сондай-ақ шеткері аймақтарын қамту үшін қажет. Бұлар антоним сөздердің (жұптардың) жалпы идеографиялық сөздіктерін жасауға қызмет етеді. 

Антоним сөздерді идеографиялық тұрғыдан топтастыру маңызды және тиімді деп санаймыз, өйткені мұндай жіктеу антонимдік қатынастар арасындағы алуан түрлі мағыналарды (тура, ауыспалы, меңзеу т.т.) біріктіріп, олардың арасындағы семантикалық байланыстарды анықтайды. Антонимдік жұптарды, біздің жағдайымызда, антонимдік концептілерді өрістік құрылым (өзегі, орталық, шеткері бөліктері) бойынша топтастыруға мүмкіндік береді. 

Идеографиялық тұрғыдан топтастыру антонимияны өзара байланыстағы, сонымен бірге басқа семантикалық құбылыстармен шектесетін функционалдық жүйе ретінде айқындайды. Антонимдік қатынастар антонимдік жұптар (оппозициялар) арасындағы мағыналық қатынасты білдіреді. Антонимдік жұптар әртүрлі типтегі антонимдік қатынастарды жүзеге асыратын семантикалық құбылыс. Мағынаның қарама-қарсылығы (немесе антонимділігі) екі деңгейде қарастырылады: семантикалық және семалық. Бұл екеуі антонимділіктің семантикалық өрісін айқындауға қызмет етеді. Антонимділіктің семантикалық өрісі мәнмәтінге және экстралингвистикалық факторларға байланысты, сонымен бірге белгілі бір ұлттың әлемді қабылдаудағы танымына орай абстрактілік сипат алуына қатысты болып келеді.  

Диссертациялық жұмыста идеографиялық тұрғыдан өрістік құрылым бойынша топтастыру мына үлгіге негізделеді: негізгі ядроны (өзек) –градуалды (сатылы) антонимдік жұптар құрайды; орталық аймаққа комплементарлық антонимдік жұптар (толықтай қарама-қарсылыққа ие) енеді; шеткері аймақты векторлық антонимдік жұптар (қарама-қарсы бағытталуды білдіретін) құрайды. Жалпы антонимия құбылысын ғылыми топтастырудағы осы жіктеуді біз өз диссертациялық жұмысымызда антонимдік концептілерді идеографиялық тұрғыдан топтастырудың негізі етіп алдық. Антонимия тәрізді синонимдік құбылыстарды өрістік құрылымда топтастыру жалпы тіл білімінде кездеседі [133].Тезаурустық тілдік бірліктерді түзудегі осы тәсілді антонимдік концептілердің мазмұндық құрылымын түзуде де пайдаланған дұрыс деген тұжырымға келеміз. Сонымен бірге өрістік құрылымды жалпы тіл біліміндегі антоним сөздердің семантикалық топтарына негіздей отырып жіктеуге де болады: ядроны құрайтын абсолют антоним сөздер, яғни семантикалық симметриялық антонимдік жұптар; орталық аймаққа квазиоантоним сөздер, яғни ассиметриялық антонимдік жұптар орналасады; шеткері аймақты окказионалды, семантикалық ассиметриялық антонимдік жұптар құрайды.  

Жинақтай келгенде, концепт термині ақиқат дүниені когнитивті тұрғыда тануға ғаламның тілдік бейнесін түсінуге мүмкіндік береді. Адамның жекелеген немесе жалпы тілдік ұжымның лингвистикалық қауымдастықтың ғаламды тану арқылы ғасырлар бойы жинақталған және болашақта өз жалғасын таба беретін білім жүйесінің жиынтығы. Концептінің құрылымы күрделі. Бір жағынан, оған ұғымға байланысты түсініктердің бәрі қатысты, екінші жағынан, оған тіл деректерінің бастапқы тұлғалары, мағыналары, олардың тарихы, қазіргі кездегі ассоциативтік бағалары, коннотациясы қатысады. Концептінің құрылымдық типтері де әртүрлі. Олар: сценарий (түсінік), схема (үлгі), фрейм, сурет, ойлау бейнесі, скрипт, гештальт. 
Біздің зерттеу нысанымыз – антонимдік концептілерге байланысты концепт ұғымын қазақ этносының әртүрлі даму кезеңіндегі оның қоғамдық, әлеуметтік болмысы мен мәдени, рухани өміріне қатысты біздің санамызда қалыптасқан менталдық, психикалық ресурстарын, қарама-қарсы сипаттағы ақпараттық мағлұматтарын түсіндіруге қызмет ететін семантикалық құрылым деп қабылдауға болады.

Фрейм концептінің негізгі тірегі (ядросы) айналасында құралады, сондықтан сол тірекке қатысты ассоцияланған ақпараттың барлығын да қамтиды. Мысалы, Байлық – кедейлік концептісіне тірек болатын ақпараттық ұғымдарды: бай, төре, бек, би, хан, сұлтан, әкім, қожа, шенеунік т.б.; ал оның қарама-қарсы жағын білдіретін: құл, күң, жалшы, кедей, жоқ, сорлы, байғұс, міскін, ғаріп, пақыр, жатақ т.б. тілдік бірліктер аталған концептінің өрісі деуге болады. «Байлық - кедейлік» концептісінің көрінісі, тілдік құралдарының жиынтығы болып табылады. Ал ақ – қара концепісіне тірек болатын ұғымдар: адал, таза, күнәсіз, пәк, әділ, әділетті, арамдығы жоқ, істің дұрысы, ізгі тілек, жақсылық, бақыт және қатыгез, қаныпезер, ұятсыз, пиғылы жаман сөздерін келтіруге болады. Жақсы – жаман концептілік аясы қазақ лингвомәдени қауымдастығының белсенді ұғымы ретінде белгілі. Әсіресе, бұл сын есімдердің заттанып барып, адамға қаратыла қолданылуы бұл концептілік құрылымның фреймдік әрі гештальдтық негізі болып табылады. Сол сияқты «өмір» мен «өлімді» түсінуде де қазақ халқының өзіндік таным-түсінігі қалыптасқан, бұлар оны концептілік құрылым дәрежесіне көтереді. Оларды жеткізуші тілдік құралдардың жиынтығы арқылы белгілі бір концептінің кумулятивтік қызметі анықталады.

Осындай антонимдік концептілерді лексикографиялау антонимияны өзара байланыстағы, сонымен бірге басқа семантикалық құбылыстармен шектесетін функционалдық жүйе ретінде айқындайтын идеографиялық сөздік түзуден көрінеді. Идеографиялық сөздіктер қазақ тіліндегі антоним сөздердің топтастыру жүйесін айқын көрсететін, қарама-қарсылық қатынастарын семантикалық байланыстар тұрғысынан сипаттайтын, антонимдердің қолданылу мүмкіншілігі мен әлеуетін ұлғайтатын сөздіктің түрі. Идеографиялық сөздіктердің қажеттілігі мынада: түсіндірме сөздіктер әліпби тәртібі бойынша түзіліп, тілдің сөздік құрамындағы антоним сөздерді толық бейнелеуге мүмкіндік береді, алайда оларда семантикалық қатынастар толық көрініс таба алмайды. Екі тілді сөздіктер басқа тілдегі аудармасын ұсынады, терминологиялық антонимия тезаурустарда қамтылып жүр. Біздің ойымызша, антонимдік концептілердің ұлттық танымды айқындау барысында бейнеленетін тілдік бірліктерді толық қамтуда идеографиялық сөздіктің орны орасан. 

3.2 «Ақ–қара» антонимдік жұбының  концептілік құрылымы
Ақ – қара сөздерінің (АҚ) негізгі мағынасы түсті білдіретіндігі белгілі: Үстіміздегі киімнің кімдікі қара, кімдікі ақ екенін біліп болмайды, баттасқан шаң топырақ (С. Мұратбеков). Сонымен бірге түр-түс атауларының қазақ тіл біліміндегі жаңа бағыттарға сәйкес зерттелуі маңызды мәселе болып саналады. Мұндай бағыттағы зерттеулер түр-түс атауларының мәдени өмірімізде алатын орнын нақты белгілеп, айқындап беруде өлшеусіз қызмет атқарады. Түр-түс атауларына, соның ішінде АҚ түс атауларына қатысты сондай үлкен проблеманың бірі – олардың концептуалдану сипаты мен оны қалай лексикографиялауға байланысты. 

Түр-түсті білдіретін символдар жүйесі – ұлттық дәстүрлі дүниетанымның басты танымдық кодтарының бірі. Түр-түс атауларының концептілік жүйесін қарастырған барлық ғалымдар осы пікірді бірауыздан қолдайды. 

А. Ислам «ақ» – «қара» бинарлық оппозицияның қазақтың дүниетанымдық жүйедегі орнын, ерекшелігін және олардың концептілер аймағына енетінін ескере отырып, оны мәдени концепт аясында қарастыруға болады деп пайымдайды [122,б. 21].  

Түр-түс концептуалдандыруы Ш.К. Жаркынбекованың зерттеуінде қарастырылады. Қазақ халқының өмір сүру ерекшеліктері, табиғатқа деген өзіндік философиялық көзқарасы көптеген ғасырлар бойы түр-түс символикасын сипаттайды және оның негізгі белгілері қазіргі тілдік санада да сақталып отыр [134].

Орыс ғалымы А.И. Белов түр-түс атауларының танымдық қасиетіне байланысы былай деп жазады: «Связь цветообозначения с определенными, культурно-закрепленными эмоциональными состояниями и и ситуациями позволяет рассматривать цветообозначения, как своеобразные «концепты мировидения» [135].

Ақ – қара сөздерінің қызметін танымдық тұрғыдан талдау көптеген материалдар береді. Бұл екі ұғым қарама-қарсылық мәндегі концептілік жүйе ретінде ұлттық дүниетанымды бейнелейді. Аталған концептілік жүйенің негізіне бағалауыштық сипат жатады. Мысалы, қазақ тілінде сүттен ақ, судан таза деген мақал-мәтел бар, мұндағы ақ сөзінде адамның мінез-құлқына берілген баға бар. «Ақ – сүт тағамынан» ақ деп бағалау қазақ тіліне тән қолданыс. Сол сияқты Өзімдікі дегенде өгіз қара күшім бар қолданысындағы қара сөзінің бағалауыштық сипаты мысалға алған ақ сөзінің мағыналық өзгерісімен ұқсас. Мына мысал да осыны растайды: Арызымыз тыңдалмай, ақ-қарамыз тексерілмей өле беретін болған соң, біз де бір, мүттайым кісі де бір болғаны ғой (М. Әуезов). Мұнда бір сөйлемнің шегінде ақ – қара қарама-қарсы ұғымының бағалау реңктері көрініс тапқан. Ол мағыналарда кісінің «адалдығы» және «істі болғандығы, кінәлілігі» жөніндегі бағалауыштық сипат бар, ол ақ-қарамыз сөзі арқылы берілген. Бұл қолданыстағы ақ-қарамыз – «адамның нақты кінәлі немесе кінәсіздігі», «адалдығы немесе адал еместігі» жөнінде мағына береді. 

«Ақ-қара» антонимдік жұптың концептілік ядросы

АҚ антонимдік концептісінің бұл тобына негізгі ядроны (өзек) құрайтын градуалды немесе сатылы антонимдік жұптар жатады. Контрарлық қарама-қарсылықты іске асыра отырып, сапаның (қасиеттің, белгінің) біртіндеп өзгеруін білдіретін градуалды (сатылы) оппозицияларды құрайды. 

Сапалық мәнді білдіріп, «тазалық пен пәктік немесе керісінше» мағынада жұмсалады [136]. 

а) Ақ – «адал, таза, күнәсіз, пәк» мағынасында: 

Жала жаптым, аққа қара жақтым (бұл арадағы ақ – таза, күнәсіз, адал адам); Аққа зауал жоқ («ақ адамға пәле жоқ» мағынасында); «Айтқан жерде пәле жоқ, Ақ жүргенде жала жоқ»; Бас кессе де басылмай, Ақ ісімді жасырмай. Атқа мінген ер едік (Жиембет жырау) т.б. 

ә) Ақ – «әділ, әділетті, арамдығы жоқ, істің дұрысы»: 

ақ сөйле («әділдігін айту, шындықты айту, бұрмаламау» мағынасында); ақты аныққа шығару («әділдікті, шындықты дәлелдеп шығару»); ақ көңіл («арамдығы жоқ, таза да әділетті адам») т.б. 

б) Ақ – «ізгі тілек, жақсылық, бақыт».  

«Бақыт» ұғымын ақ түске балап түсіндіру тәсілі кездеседі. Мысалы: ақ тілек («шын көңілден айтылған ізгі тілек»), ақ жол тілеу («сапардың, саяхаттың оң болуын, аман-есен оралуын тілеу» мағынасында); ақ қас, мұңсыз бол! (түшкірген жас балаларға үлкендердің айтатын «бақытты, мұңсыз, қайғысыз бол!» деген тілегі); ақ босаға, ақ отау, ақ дастархан, ақ жаулық – осылардың бәрі игіліктің, жақсылықтың нышаны ретінде қолданылатын тіркестер. 

в) Ақ – «асыл, таза, қоспасыз» (болат, құрыш, алмас т.б. металл жайында). 

ақ алмас, ақ семсер, ақ сауыт, ақ берен, ақ найза, ақ мылтық т.б. сауыт-саймандардағы ақ олардың ақ түсін емес, олардың тазалығын, асылдығын аңғартып тұр. 

Қара осыған қарама-қарсы мәнде жұмсалады: 

а) Қара – «қатыгез, қаныпезер, ұятсыз, пиғылы жаман» (адам). 

Мәселен, қазақ эпосындағы Қарабай, Қарахандар; немесе қара көңіл (ойлаған арамдық, істегені қатыгездік); қара жүрек – бұл да сол мағынада: қара бет (ұятсыз). 

ә) Қара – «айыпты, кінәлі, қылмысты» (адам): 

Бақыт баста тұрғанда, Білмесең де данасың, Бақыт құсы жөнелсе, Ақ та болсаң қарасың (Ауыз әдебиетінен).

б) Қара – «жала, орынсыз айып» (ел алдына масқара етуге байланысты). Мақал: Жаптым жала, жақтым қара (жала жауып, ел алдына масқара еттім). Осыдан: қаралау – «айыптау, жала жабу».

в) Қара – «ауыр, зілбатпан»: қара уайым (еңсені басқан қайғы-қасірет); көңілім қара қазандай болды (көңілім қатты қалды, сауықпастай ауыр таңба салды). 

Келтірілген мысалдардан аңғарғанымыздай, ақ атауының «тазалық, пәктік» тәрізді рухани қасиетті, «асыл», «ізгілік» мәнін білдіретін ауыспалы мағынасы осы атауды концептуалдандыру барысында белсенді рөл атқарады. Ал концептілік аймаққа енуде ақ сөзінің бағалауыштық реңкі, сипаты басым. Бағалауыштық реңк – концептілеу үдерісінің негізгі қайнар көзі. Ақ сөзінің «таза», «жарық» сияқты интегралды семалары ауыспалылықтың арқауы болып тұр. 

Осындай концептілеу үдерісін қара сөзінің де мағыналық дамуынан, сол арқылы қалыптасқан концептілік құрылымынан көреміз. Бұл түс атауының жағымсыз реңкі (қара ниет, қара жүрек, пиғылы жаман, қанқұйлы т.б.) ұлт танымында, ұлттың когнитивтік санасында жинақталып тұжырымдалған ақпарат ретінде сіңісіп кеткен. 

Грамматикалық құрылымы жағынан АҚ негізгі түбір сөздерден басқа күрделі тіркестер түрінде кездеседі. Тұрақты тіркестер: ақ көңіл, ақ сөйле, ақ босаға, ақ дастархан, ақ жаулық, қара ниет, қара жүрек, қара бет т.б.; сөз тіркестері: ақты аныққа шығару, көңілім қара қазандай болу т.т.

«Ақ-қара» антонимдік жұптың концептілік орталық аймағы

Орталық аймақты түс атауы екендігі құрайды және сапаны білдіреді. Антонимдердің бұл тобы бірін-бірі толық терістейтін қарама-қарсы екі ұғымнан, комплементарлық антонимдік жұптардан тұрады. 

Қара түстің анықтамасын түсіндірме сөздіктерде «ақтың қарама-қарсы түсі» деп анықтайды. Халық ұғымындағы қара түстің осы анықтамасын біз оның негізгі, номинативтік мағынасы деп тануымыз шарт. Мәселен, қара көмір, қара күйе, қара түтін, қара шаш, сүліктей қара айғыр дегендегі «қара» оның негізгі мағыналары болып саналады.   

Сөйтіп, ақ түс пен қара түстер тек қазақ топырағында ғана неше алуан символикалық мәнге ие болған. Ақ түс – «тазалық», «әділеттілік», «мейірбандық», «бейкүнәлік», «пәктік», «көңілді өмір салты», «ағынан жарылу», «алғашқы адал ниет» т.б. мағынаны аңғартса, қара – «қайғы-қасірет», «ауыр тұрмыстың тауқыметі», «қаталдық», «қатыгездік», «кедейшілік-жалшылық», «қарапайымдық», «қалың бұқаралық», «нәсілі төмендік» т.б. мағыналарды білдіреді.

Ақ пен қара сөзінің концептілік құрылымы қазақ ұлты үшін шындық болмыстың, ақиқат дүниенің мазмұнын беруде стереотиптік танымға айналған: ақ жүрек – қара жүрек, ақ тілек – қара ниет, ақжарқын – қатыгез, ақ сүйек – қара халық т.б. 

Ақ пен қара қарама-қарсы мәндегі атауларының концептілік табиғаты, көрінісі тек қазақ халқының емес, басқа халықтардың танымында да осындай бинарлық оппозиция құрайды. 
Діни дүниетанымның тілдегі көрінісі: қаз.: «қара ниет» («черные помыслы»), фр.: «pappilons noirs»; қаз.: «қаралау», орыс.: «очернить»; фр.: «rendre noirs»; табиғат құбылыстары: қаз.: «қара дауыл», ағылш.: «blach frost» (сөбе-сөз: қара аяз), «күшті аяз»; «қара басу» – «қара» күшпен және соған қатысы бар істермен ассоциациядан туындаған қаз.: «қара басу», «қара жүрек», «қара дауыл», «қара ниет»; ағылш.: «blach as sin» (сөзбе-сөз.: күәдай қара); франц.: «le noir sejour» – тамұқ; «le noir ravage» («царство смерти»); «pappilons noirs» (сөзбе-сөз.: қара ойлар)»  [122,б. 21].   

Ақ пен қара сөздерінің концептілік құрылымынан осы тәрізді әлем халықтарының көпшілігіне ортақ танымдық қасиетті көруге болады. 

Сондай-ақ ақ пен қараның бір-бірімен байланысы бар. Осы орайда мәдениеттанушы ғалымдар Ж.К. Қаракөзова мен М.Ш. Хасанов өздерінің «Космос казахской культуры» деген еңбегінде мынадай ой айтады: «Белый свет символ высшего мира; был цветом богов, но без черного цвета нет и белого, день не существует без ночи. Черный цвет – символ потустороннего мира, низшего мира. Ощущение взаимосвязанности всех явлений, их взаимобусловленности не позволяет четко делить на черное как злое, отрицательное и белое как доброе и положительное» [137]. 

Табиғатта, қоғамда басқа түр-түстер сияқты қара түстің де толып жатқан ауыспалы, шартты, символикалық мағыналары бар. Бұл тек қазақ тіліне ғана емес, бүкіл түркі әлеміне ортақ құбылыс. Түркі тілдеріндегі түр-түс атауларының мағынасын арнайы зерттеген академик А.Н. Кононов бұл тілдерде тек қара сын есімінің өзінде ғана жиырма шақты қосымша, қосалқы, ауыспалы мағыналар бар екенін ескертеді. Олар орыс тілінде мынадай сөздердің баламалары ретінде қолданылады: 1) «темный», «мрачный»; 2) «суровый»; 3) «печальный», «несчастный»; 3) «скот» (о крупном скоте); 5) «толпа», «народ», «простой люд», «простолюдина» (т.е. «незнатный», «неаристократ»); 6) «войско»; 7) «суша», «земля»; 8) «холм», «сопка», «высокий бугор» [136,б. 63] және т.б. 

Қара сөзінің түркі тілдеріндегі ауыс мағыналары шын мәнінде бұдан әлдеқайда көп. Ал қазақ тіліне келетін болсақ, Ә. Қайдаров, З. Ахтамбердиева, Б. Өмірбеков жинаған материалдарға қарағанда, олар отыз шамасында [136,б. 64].

Айта кететін жағдай, қара сөзінің түр-түс емес мағыналары тек белгілі сөз тіркестерінде ғана ашылып, айқындала түседі. Ақ пен қара түстері өздерінің негізгі мағыналарында ғана емес, ауыспалы, субстантивтенген (заттанған) және символға айналған мағыналарында қолданылатын, халықтың танымында маңызы өте зор түс атаулары болып табылады.  Бұл түс атауларының сыры жай уақытта байқала бермейтін, бірақ тілдің ұзақ даму тарихында қалыптасып, қолданыс дәстүріне айналған күш мен құдіретке, әсерлілік пен әсемдікке ие түс атаулары саналады. 

«Ақ-қара» антонимдік жұптың концептілік шеткері аймағы

Іс-әрекеттің, жағдайдың, қасиеттің қарама-қарсы бағытталғандығын білдіріп, антонимдік оппозициялардың векторлық қарама-қарсылығына негіз болған жұптар жатады. 

Тілдік деректер қазақ халқының ұлттық дүниетанымында түс атауларының керісінше сипат алуын да көрсетіп отыр. Мысалы: ақ сөзінің жағымсыз реңкте, қара сөзінің жағымды мәнде жұмсалуы тілімізде кездеседі. 

Ақ – «тозу, жұтау, күйзелу» мағынасын аңғартады. Мысал ретінде XVІІ-XVІІІ ғғ. қазақ жеріне жоңғарлардың жойқын шапқыншылығы салдарынан тілмізде пайда болған ақ табан шұбырынды (елдің азып-тозып қаңғып кетуі) тіркесін алуға болады. Сондай-ақ, ақ – бір қалыпты, бір деңгейде ұзаққа созылған құбылысқа қатысты. Мәселен: ақ жауын – жер мен көк бозғыл тартып, ұзақ уақыт себелеп жауатын жаңбыр. 

Ақ – надан, көкірегі соқыр мағынасында: Оқыған білер әр сөзді, надандай болмас ақ көзді (Абай) [136,б. 64].

Қара сөзінің жағымды мағынасы – «қасиетті», «ең жақын», «ең аяулы» мәнде қолданылуымен сипатталады. Мысалы: 

Қара – үлкен, қадірлі, қастерлі, қасиетті: қара шаңырақ – ел қадірлейтін әкенің, атаның не бабаның отырған, не дәстүр бойынша кенжесінің еншісіне тиген үлкен үйі. Мысалы: ҚазМУ – білім ордасының қара шаңырағы; 

Зерттеушілер қара шаңырақ тіркесін жалпы шаңырақ атадан әкеге, әкеден балаға, соның ішіндегі от басындағы кенже ұлға мирас болар, үлкен үй мағынасында қолданылатын түркі әлемінде – мәдениеті мен дүниетанымында өте бір маңызды да, мәнді концептілер құрамына енгізеді. Оның дөңгелек формасының өзі символикалық белгілер жүйесінде шексіздік, ұрпақ жалғастығын білдіретінін айтады [136,б. 64].
Қара – (көбінесе «қарашық» формасында айтылады) – ең жақын, ең қымбатты, ең аяулы. Мәселен: көзімнің ағы мен қарасындай – «ең абзал, қадірменім, қымбатты екі адамым» мағынасында. Зерттеушілердің көрсетуінде, бұл тіркестің пайда болуына о баста, әрине, көзге тән ақ түс пен қара түстің негіз болған [136,б. 67]. Бірақ бұл түс атаулары бара-бара ол мағынасынан алыстап кеткен. Сондықтан бұл тіркесті «қара көз», «көк көз», «қой көз» деп айта беруі кездеседі. 

Қара ұғымының – ұлттық-мәдени концепт ретіндегі жағымды мәні мыналардан да көрінеді: 

Қара – күш, қара күш: Бірақ қара күштің құдіретінен гөрі қабыландай шапшаң (Ә. Тәжібаев); Қара дауылға қара жаңбыр келіп қосылса, көресіні сонда көрерміз (І.  Есенберлин).

Қара – туған жер: Қара жердің нәрін ал, ал қара халықтан тәлім ал        (Ө. Канахин).

Қара – әдемілік, сұлулық: қара көз, қара шаш, қара қас, мойылдай қара мұрт, сүмбіл қара шаш: Қоюлау қасы, қолаң қара шашы да шырайын аша түскен (М. Әуезов); Мөлдір қара көзін бетін бүркеген ұшпа бұлттай көшкен ойлар бір басып, бір ашылып кетіп тұр (Ғ. Мұстафин); Өксіді жер. Қара көз Қасиетті мың қыздай (Қ. Мырзалиев) [136,б. 64]. 

Бұл айтылғандар ақ – қара қарама-қарсылық мәндегі концептілерінің танымдық құрылымы әр алуан, ұлттың мәдени өміріндегі танымық қызметі түрлі болып келетінін көрсетеді. Кейбір реттерде олар бірін-бірі толықтырып, бір-біріне қарама-қарсы тұратын ақиқат дүниені жұптасқан күйде танытады. Сонымен бірге бұл концептілік ұғымның қазақ халқының мәдени өмірінде, ғалам бейнесін тіл арқылы танытуда, жеткізуде қызметі орасан әрі маңызды болып табылады. Сондықтан ақ – қара қарама-қарсылық мәндегі концептілік жұп тілтанымдық зерттеулер үшін әрқашан құнды деректер есебінде қаралуы тиіс деп есептейміз. Негізгі мәнге қарама-қарсы бағытталуды білдіретін тілдік бірліктер: ақ – тозу, жүдеу; қара – қасиетті; ақ – надан; қара – қадірлі; ақтау – қаралау.
Жинақтай айтқанда, ақ – қара түр-түсінің бүгінгі мәдени өмірімізде алатын орны мен атқаратын қызметі ерекше. Түр-түстердің табиғатын білу, құрамын, өлшемін, эталонын анықтау – өмірдің барлық саласында да қажетті, практикалық маңызы зор проблема екенін ғалымдарымыз жиі айтады. Лингвистикада, негізінен, түр-түс номинациясындағы заңдылықтарды ашып, олардың атауларын дұрыс қолдануға байланысты қарастырады, алайда бұлай зерттеу жеткіліксіз. Түр-түстің толып жатқан қоғамдық символикалар мен әр халықтың салт-санасына, әдет-ғұрпына, сенім-нанымына қолданыстарын ескеру керек.  Ақ – қара қарама-қарсылық мәндегі концептілерінің танымдық құрылымын қарастыру арқылы біз осыған көз жеткіздік. 

3.3 «Жақсы–жаман» антонимдік жұбының концептілік құрылымы
«Жақсы – жаман» (ЖЖ) антонимдік концептісі қазақ лингвомәдени  қауымдастығының тарихи, әдеби, әлеуметтік және мәдени фонын құрайтын тілдік бірліктермен тығыз байланысты. Бұл қарама-қарсы концептілік аяны құрайтын фразеологиялық және паремиологиялық сөздік қор қазақ тілінің лексикасындағы ең бір бай да құнарлы сала болып табылады.

«ЖЖ» қарама-қарсы ұғымдары концептілік құрылым ретінде танымдық тұрғыдан да қарастыруға әбден болатын ұғымдар. Қазіргі зерттеу жұмыстарында лингвомәдени концептіні семантикалық тұрғыдан сараптау үшін оны құрастыратын үш мәселені көрсетіп жүр: 1) концептінің ұғымдық жағы; 2) концептінің бейнелік жағы; 3) концептінің құндылық жағы.

Концептінің ұғымдық жағы – бұл оның сындық және дефинициялық  құрылымын айқындайтын фактор болса, бейнелілік ​– бұл когнитивтік метафоралар арқылы жасалады. Құндылық – концептінің этнологиялық және ассоциативті сипаттамасын айқындайды, нақты бір тілдің лексика-грамматикалық жүйесінде концептінің атауы ретінде орын алады [138]. 

«ЖЖ» антонимдік концептісінің ұғымдық  құрастырушыларына  мыналар енеді: 1) дерексіз этникалық категорияға жататындығы; 2) адамның мінез-құлқын, жүріс-тұрысын және іс-әрекетін, психологиялық ішкі жан-дүниесін сипаттайтын тұрақты сапалық белгі екендігі; 3) адамның сезімін білдіруі. Адамның тұрақты сапалық белгісі ретіндегі ұғымдық компонент қазақ тіліндегі жақсы, жаман, жақсылық, жамандық тәрізді есім сөздер арқылы беріледі. Сын есімдер болатын сөздер заттанған қалыпта адамға телінеді. Мысалы: Жақсы тауып сөйлейді, Жаман қауып сөйлейді; Жақсының жақсылығын айт – нұры тассын, Жаманның жамандығын айт – құты қашсын т.б.  

Образды құрастырушы  ретінде басты рөлді эссенциалды семантика атқарады. Эссенциалды семантика тілдің көріктегіш-мәнерлегіш қолданыстарында, метафоралық қолданыстарда, сондай-ақ тілдің фразеологиялық және паремиологиялық құрамында, ауыз әдебиеті мен мифологияда бейнеленеді. Қазақ тілінің паремиологиялық қорындағы бірқатар мақал-мәтелдер диссертациялық жұмыста иллюстрациялық материалдар ретінде алынып, олардың когнитивтік табиғаты мазмұндалды. 


Концепт мазмұнындағы құрастырушы сыңар ретінде құндылық факторы бағалау мәнін білдіреді, олар оң, теріс немесе бейтарап қатынастарда көрінеді де, «жақсы», «жаман», «енжарлық» // «орташа» (бейтарап) қатынастарын білдіретін коннотаттық аспектілердегі тілдік бірліктер арқылы беріледі.

«Жақсы-жаман» антонимдік жұптың концептілік ядросы

Бұл концептілік құрылымның ядросын контрарлық қарама-қарсылықты іске асыра отырып, сапаның біртіндеп өзгеруін білдіретін градуалды (сатылы) оппозициялар құрайды. ЖЖ антонимдік концептісі өзінің негізгі сын есім ретіндегі мағынасынан алшақтап, заттанады, «Адамның интеллуалдық сипатамасы» тақырыбының айналасында ұйымдаса отырып, табиғат, мал, ат әбзелдері, аңшылық т.т. факторлардың негізінде сипаттайды. Осымен байланысты қазақ тілінде ЖЖ антонимдік концептісін түзетін мол паремиологиялық қорды идеографиялық сөздіктер үшін пайдалануға болады деп санаймыз.  
Қазақ халқы ЖЖ антонимдік концептісіне негіз болатын  адамның  жағымды және жағымсыз мінез-құлықтарын анықтауда табиғаттың алуан түрлі құбылыстары мен қоршаған ортаға баламалап сипаттайды. Мысалы, ЖЖ концептісінің ортаңғы бөлігінде бейқам (адам) сындық белгісін «жағасы жайлау, төбесі қыстау» деп беруі, осы тәріздес адал (жақсы) – сүттен ақ, судан таза; ширақ (жақсы) – жұлдыздай ағу, қара құйын; сұлу – айдай аузы, күндей көзі бар; мақтаншақ (жаман) – жел өкпе, көбік өкпе; мейірімсіз, қатал (жаман) – тас жүрек, тас бауыр, тастан қатты мысалдарды көптеп келтіруге болады. Қазақстандық философ Д.С. Раев атап көрсеткендей,  табиғат – көшпелі қазақ халқының дүниетанымының, адамгершілік, әдептілік пайымдауларының түп негіз бастауларының бірі болып табылады, себебі қазақ ұлты мал шаруашылығымен айналысып, жаз жайлауға, күз күзеуге, қыс қыстауға, көктем көктеуге көшіп-қонып табиғат аясында өмір сүргендіктен, оның сырын жақсы біледі деп айта аламыз [139]. Сонымен бірге С.К. Сатенованың [140] қазақ тіліндегі жануарлар атауымен байланысты фразеологизмдердің сипаттамасы жайында айтқан пікірлерін ЖЖ антонимдік концептісін баяндау барысында негізге алуға болады.  

Қазақ халқы адамның жақсы мінездерін табиғаттың жанға жайлы құбылыстарымен салыстыра отырып бейнелесе, теріс мінез-құлықтарын табиғаттың сүрең құбылыстарымен сипаттаған. Қазақ халқында бағалау барысында адамның мінез-құлқының жақсы-жаман жақтарын жан-жануарлар мен қазақтар үшін тіршілік көзі болған төрт түлік малдың жақсы-жаман мінездерімен салыстыра отырып сипаттау басым.

Диссертациялық жұмыста акад. Ә. Қайдардың «Халық даналығы (қазақ мақал-мәтелдерінің түсіндірме сөздігі және зерттеу)» атты еңбегін [141] пайдалана отырып, ЖЖ антонимдік концептісінің «Жан-жануарлар» негізінде анықталатын деннотативтік-идеографиялық өрісіне мысалдар келтіреміз: 
Жаманның малы үйінде күйеді, Жақсының малы жиында күйеді:   «жаман» адам санатына жататын сараң, дүниеқор өзімшіл адамдардың әдеті жинап-терген малын тек өзі ғана ішіп-жеуді ұнату болса, «жақсы» аталатын адамдар мал-мүлкін көптің қажетіне жұмсауды қалайтындығын меңзейді. Демек, «Малдың үйде күйуі» - малдың бір үйдің от басы, ошақ қасында ғана сойылып, желінуі де, «малдың жиында күйуі» - малдың той-жиындарда, қалың жұот бас қосқан отырыстарда сойылуы, ел-жұрт атынан берілетін садақаға, асқа т.б. бағышталуы [ХД, 312-б.]. 

Немесе Жаман түйесін іздеймін деп биесінен айырылыпты деп айту мынадай мәндерде жұмсалады: 1. жаман адамның бір кемістігі – аңқаулық, салақтық, ұмытшақтық. Осыған байланысты, жоғалған түйесін іздеймін деп, күндіз-түні сабылып жүріп, салақ, ұқыпсыз адам астындағы атынан да айырылып қалуы мүмкін; 2. ауыспалы мәнде: Адам бір жаңа істі тындырамын деп жүріп, бұрыннан-ақ тынған, тиянақты ісін бүлдіріп алуы мүмкін. 

Жақсы аттан жығылса, Жаман табашыға тұрады < 1. атқа шаба алмайтын ынжық, жайбасар адамдар онысына қарамай, аттың құлағында ойнайтын атперілерінің қылығын көргенде, әсіресе жазатайым атынан жығылғанын көргенде табалауға дайын тұрады; 2. Қатар өскен жаман досың табысыңды көре алмайды, ал жазатайым аяғың тайып кетсе, ісіңнен қате жіберсең, табалауға тайынбайды. Бұл – пендешілік қасиет. 

Жақсы мал жан садағасы < малының ішіндегі ең жақсысын қазақ атам өз иесінің игілігіне жараған, не ауыртпалығын көтеретін мал деп ырымдаған. Сондықтан да, мал иесінің өзінің жақсы көретін малдың басына қиын-қыстау күн түскенде «жан садаға» етіп сойып, елге тарататын әдеті болған (оныі етінен өзі жемеген). Осы әдет-ғұрыптан қалған мақал. 

Жақсының жасын сұрама, жүйріктің аузын ашпа < жылқының тектілігін, ерен жүйріктігін малсақ қауым тісіне қарап-ақ айыра білген. Демек, бұл жақсы жылқының тісін ашып қарамай-ақ, оның жүйрік екенін сын-сымбатынан білуге болады деген сөз. сол сияқты сүйегі асыл, жақсы адамның бет-әлпетіне, сыртқы болмысына қарап-ақ, яғни қаншаға келгендігін тәптіштеп сұрап жатпай-ақ, білуге болады. «Жақсы адам» аталудың бір сыры, бір нышаны – жасы ұзап, біразға келсе де, көзі ашық, көкірегі ояу, көңілі көтеріңкі, еңсесі биік, санасы сергек, сезімтал болуында. «Жасына келмей қартаю» деген жақсы адам табиғатына жат қасиет. 

Жаман атқа жал бітсе, жанына торсық байлатпас, Жаман адамға мал бітсе, жанына қоңсы қондырмас қолданысы қазақ халқының мінез-құлыққа берілген бағасын нақты танытатын сөздер болып саналады. Басына бақ қонып, беделі көтерілген адам басқаларға мұрнын тұштитып, менсінбей қарайтын, олардан бойын алыс ұстап, аспандап кететін әдеті. Ол мінез, мысалы, әбден семіріп, қоңданып алған жылқының жанына торсық байлатпай, осқырынып, оған шошына, үрке қарауынан бір байқалса, мал бітіп, ел көзіне түсе бастаған өресіз, жаман адамның қызғанып, маңайына басқаларды жолатпауынан тағы байқалады. 

Жаман айғыр үйірін жауға алдырар, Жаман жігіт жолдасын жауға алғызар: малшы қауым тәжірибесінен алынған сөз: әдетте, шақар айғырлар жайылымда жүрген үйірін қамалаған қасқырға да, анау-мынау жауға да (ұры, барымташыларға) бере қоймайды, ол алдына келсе тістеп, артына келсе, теуіп, қасарысып қайрат көрсетеді; сондай-ақ, намысы жоқ жаман еркек жанындағы серігін жаудан қорғай алмай, жалғыз қалуы, шаңырағын қорғай алмай шайқалтып алуы мүмкін демекші. 

Жаман адам төршіл келеді, Жаман қой өршіл келеді 1. үйге кірісімен төрге ұмтылу - өнегесіз адамның әдеті әдепсіздік, өйткені қазақ дәстүрінде төрге алдымен жасы үлкен, құрметті адамдар ғана шығады; демек, бұл кімге болса да халық салт-дәстүрінің сақталуы керек деген сөз; Сол сияқты, шама-шарқына қарамай, тырмысып, өрге ұмтылып, жайылу да – жаман қойға тән қасиет; 2. Қоғамдағы өз орныңды, жүретін жолыңды біл деген сөз. 

Жаман қойшы қасқырды өзі шақырады: 1. баққан қойының мазасын алып, ары-бері қуып, ары-бері қуып, айғайлап, итін айтақтап, өзінен-өзі әбігер болатын қойщының әрекеті малдың өрісін аңдып, ізін тортып жүрген аш қасқарға «мен мұндалап» белгі бергенмен бірдей; 2. Өзіне зияндық істейтін нәрсеге кейде адамның өзі себепкер болатынын аңғартып тұр.

Жаман қой ісегінде қартаяды деу мына мағыналарда жұмсалады: 1. қой малы, әдетте, 6 жас, не 8 жас жасайды. Бірақ кейбір қойлар, әр түрлі себептерге байланысты, бұл жасқа жетпей, ісегінде, яғни 4 жасында-ақ қартая береді. Мұндай қойларды малшылар «тегі жаман», «тұқымы жаман» деп есептейді. 2. Өз жасынан ерте қартайған адамға да айтылатын сөз. Жасына келмей қартаюды қазақ атам «тегі жаман», «табиғаты нашар», «осал» деп күстаналайды. 

Жаманның ақылы түстен кейін ғана кіреді ауыспалы мағынасы:  Жаман адам мәселені дер кезінде түзу шеше алмай, істің оңтайлы сәті өтіп кеткеннен соң, болары болып, бояуы сіңгеннен кейін барып, «е, былай істеуім керек еді» деп өкінетіні бар. Өтіп кеткен іске өкіну де – ақымақтық. 

Жаман теке сүзіскек. 1. бір-бірімен сүзісу, әдетте, текелердің табиғатына тән құбылыс. Ал, кейбір мінезі нашар текелердің реті келген жерде өзара тайталаса кететін, теке тіреске түсетіндері де болады. «Жаман теке» деп отырғаны осы; 2. Бұған ұқсас жағдай адамдар арасында да байқалады. Кейбір мінезсіз, яғни шайпау мінезді, кіді өркеуде адамдар бір сөзге келмей-ақ бір-бірін қағытып, сөз жарыстырып, өзара ерегесіп, өрекпіп қалатын әдеті болады. Мақал осы тәрізді адамдардың мінезін сынаққа алып отыр. 

Қазақ халқы үшін «ит» те төрт түлік малдан кем-кем емес. «Ит» атауына қатысты жақсы-жаман ұғымдары қалыптасқан. Мысалы: 

Жақсы ит өлімтігін көрсетпейді. 1. халықтың ұғымында: жақсы ит жазатайым қақпанға түсіп, аяғынан кіріптар болса, қасқыр мен аюға таланып мертіксе, жасы келіп қартайса, кінаратқа ұшырап, ауырса, еі алдымен өз дертіне ем  болатын шөп іздеп, арық пен өзен-көл жағаларын кезіп кетеді, іздеген ем шөбін тауып жесе, ол айығып, ауылға қайтып келеді де, егер ем қонбаса, не шипалы шөп табылмаса, ол өзінен-өзі ұшты-күйлі жоғалып кетіп, ауылдан алысқа барып, айдалада өледі. Итін жақсы көргендер оның айдаладан өлігін іздеп жүріп тауып алып, жер қазып көметіндері де бар. 2. Бұл мақал кейде ешкімге ауыртпалығын салмай, өзімен-өзі болатын, барлық бейнетті өз басымен көріп, тіпті өлігінің қамын да өз жасап қоятын адамдар жайында да айтылады. 

Жаман аңшы киік атқан тауына бара береді 1. жолы болып, бір рет киік атып алған тауына жаман аңшының қайта-қайта бара беретін себебі – «тағы сондай оңай олжа кездесер ме» екен деп дәмеленуіне байланысты;       2. Оңай олжаға, мол табысқа кенелген адам, сол кәсібін, сол тәсілін қайталай бергісі келеді; «Алтынды шыққан жерінен қаз» деген үмітке бейімділік. 

Жаман иттің атын «Бөрібасар» қояды 1. иесінің күшігіне «үлкейгенде қасқыр алсын, өжет болсын» деген үміт-тілекпен «Бөрібасар» деп қойған аты ол үлкейе келе төбет болғанда дәл сол ойлағанындай, «бөрі басатын күшті де алғыр» болып өсуі де, өспеуі де мүмкін; 2. Әдетте, жақсы ниетпен жаңа туған нәрестеге атағы жер жарған, біртуар азаматтың, дара тұлғалардың есімін береді; алайда тегінде жоқ адамға қандай әйгілі есім берілсе де, ол сол есімдердің иесіне ұқсай бермейді. Демек, бұл сондай аты затына сай келмейтін адамдарды мысқылдау деген сөз [ХД, 312-315 бб.].

«Жақсы-жаман» антонимдік жұптың концептілік орталық аймағы  
Орталық аймақты ЖЖ оппозициялық жұбының қатарласып келіп,  бірінің мазмұнын екіншісі теріске шығарып, олардың арасындағы ортақ белгіні толықтыру, комплементарлық мәнде жұмсалатын қарама-қарсы ұғымдар құрайды. Ядролық бөліктегі ЖЖ антонимдік концептісінің заттанып қолданылуы бұл өріске де тән, сонымен бірге орталық аймақта жақсы – жаман ұғымдарының сын есім ретінде негізгі мәні де кездеседі, олар бір құбылыстың екі жағын терістеу үшін қолданылады: жақсы сөз – жаман сөз. Бұлардың арасында аралық ұғым болмайды.   
ЖЖ антонимдік концептісі – сөз – мағынасында беріледі. Мысалы, қазақ тілінде ежелден келе жатқан Жақсы адам тауып айтады,  Жаман адам итше қауып айтады дейтін мақал-мәтел бар. Мұның мәнісі: адам өмірінде ұғып-білгенінің бәрін қалай болса солай айта беруге болмайды дегенде. Айтылуға тиісті сөзді саралап, талдап, таңдап, ойланып барып айтуға тиіс. Бұл адамның ең абзал қасиеттерінің бірі. Демек, айтар сөзін тауып, нақты да дәл, әрі тыңдаушыға әсерлі де жағымды етіп, ащы болса да, шындығын айта білу – «жақсы адамға» қатысты қасиет. Ал, «жаман адамның» мінезі де, айтар сөзі де тұрпайы, түйеден түскендей қопал, ит қапқандай, беттен ала түсетін ауыр болып келеді. Бұл, әрине, жаман адамға тән қасиетсіздіктің бір көрінісі. 

Жақсы мен жаман сапалық белгісі қатысқан бұл қолданыстан қазақ халқының ұлттық дүниетанымы, әдеп және адамгершілік құндылықтарының неге байланысты қалыптасатынын айқын көреміз. Қазақ халқы қашанда сөзді қадірлеген. Сондықтан да жақсы сөз – жарым ырыс деп бағалаған. Өйткені сөздің адам өміріндегі рөлі өте күшті, ол адамды бақытты етуі немесе керісінше әсер етуі мүмкін. Адамға не туралы болса да жақсы-жағымды сөз айтып, оң пікірін білдіріп, көңілін көтере сөйлеу – жартылай бақыт, зор қуаныш сыйлаумен барабар. Өйткені адам көңілі сезімтал, әрі нәзік, ал сөз болса, адам жанына жарық сәуле беріп, жадырата түсетін құдіретті күш. 

Ал «жаман сөз» – тікенек: Жаман сөз – жанға кірген тікен. Шынында да адамның тәніне кірген тікен оны алып тастағанша түйреп ауыртып тұрып алады. Көпке дейін алынбаған тікеннің орны асқынып, үлкен жараға айналуы мүмкін. Орынсыз айтылған жаман сөз де тікен сияқты адамның жанын қинайды. Сондықтан біреудің жанына жара садмау үшін айтар сөзді ойланып барып, екшеп алып барып айту қажет. 

Жаманның тілі – ащы, Көк мияның гүлі ащы деген халық даналығы да осыны меңзейді. Жаман адамның тілі ащы болатыны ол сөз айтып отырған адамның үлкен-кішілігіне, абырой-атағына қарамай, ойына не келсе, соны айтып, жанын жаралап, көңіліне азар беруі; сол сияқты көк мияның гүлі де удай ащы, оны мал жемейді, жеп қойса, уландырады. Сонда мақал түйіні: жабайы мияның уындай ащы тілі бар адамнан аулақ бол дегенді аңғартады. 

Немесе жоғарыда келтірген Жақсы тауып сөйлейді, Жаман қауып сөйлейді. Демек, адамның жақсы-жамандығы сөзінен де, сөйлеу мәнерінен де белгілі. Жақсы адам сөздің айтылар жерін, кімге қалай айту керек екендігін және қалай айтудың ретін, жүйесін, қажетін дәл тауып айта білсе, жаман адам, әдетте, бұл қасиеттерден мақұрым; жай айтып жеткізуге болатын ойын тұрпайы түрде, жанынды жаралап, көңіліне тиіп, қауып айтуға бейім тұрады. 

Ал жаман айтпай, жақсы жоқ  деген мақалдың түйіні басқа мәселені көтереді: басталған игі істі жүзеге асыру үшін оған тосқауыл болатын, қарсы келетін нәрселердің барлығын алдын ала айтып, ескерген жөн, солардан тазалап алғанда ғана игі істің орындалуына жол ашылады деген сөз. 

Сөздің қадір-қасиетіне байланысты халық тілінің фразеологиялық және паремиологиялық қорынан мынадай да жолдар кездеседі: 

Жақсының артынан сөз ереді. Мәні мынада: жақсы кісінің артынан жаман сөз емес, әдетте, игі істері, ізгі қасиеті айтқан ақыл-өсиеті туралы ел арасында жақсы сөздер сақталады дегенді аңғартып тұр. 

Жақсының аты өшпейді, Ғалымның хаты өшпейді: Тірісінде халқына, ел-жұртына қамқор болған, игі-жақсы істерімен үлгі болған адамның есімі, сондай-ақ шынайы ғалымның тер төгіп істеген еңбегі ел жадында ұзақ сақталады. 

Жақсының жақсылығын айт – нұры тассын, Жаманның жамандығын айт – құты қашсын - жақсының жақсылығын көзіне, бетіне айту жөн, өйткені ол оны бұзбайды, масаттандырмайды. Қайта қанаттандыра түседі, шабыттандырады; өйткені жақсы адам өз бағасын онсыз да өзі жақсы біледі; ал жаман адамның жамандығын да бетіне айтқан жөн, өйткені ол кемшілігін біреу айтпаса сенбейді, өздігінен түсінбейді, сондықтан оның кемшілігін бадырайтып көзіне айту қажет, сол ғана оны түзеуі мүмкін [ХД, 298-301 бб.].
Бұл өрісті құрайтын антонимдік оппозициялар соншалықты жиі еместігін атап өтуге болады. Мұны қарама-қарсы екі ұғымның толықтай бірін-бірі теріске шығаруының осы концептілік өрісте аздығынан деп түсінеміз. 

«Жақсы-жаман» антонимдік жұптың концептілік шеткері аймағы 
Іс-әрекеттің, жағдайдың, қасиеттің қарама-қарсы бағытталғандығын білдіретін антонимдік жұптар шеткері аймақты құрайды, антонимияда бұл құбылыс векторлық қарама-қарсылық деп аталады. ЖЖ антонимдік  концептісінің бұл өрісінде сапалық белгілердің белгілі бір әрекетпен байланыса отырып, қарама-қарсы сипат алуы бейнеленеді. Қазақ тілінің паремиологиялық қорынан бұған мысалдарды көптеп келтіруге болады. 

Жақсы адам қартайса, жазып қойған хатпен тең, жаман адам қартайса, бықсып жатқан отпен тең. Жақсы адамның бір қасиеті – халық даналығын бойына сіңіріп, өткен-кеткеннің бәрін саралап, жадында сақтап, кейінгі жас ұрпаққа шежіре етіп айтып отырады; жаман адамның бір белгісі – ондай ғибраты жоқ, көрген-білгенін өсек-аяңға айналдырып, барды-жоқты бықсытып отыру. 

Жақсы елге келген келін – келін, Жаман елге келген келін – келсап < 1.келсап – келінің түбіндегі дәнді майдалауға, ұнтақтауға арналған құрал. Күбінің түбіндегі дән келсаппен тоқпақтап ұра бергенде ғана майдаланады; мәне, барған жерінде үлгі-өнеге үйренуден гөрі қайын ене, абысын-ажындарынан, ауыл әйелдерінен, абысындарынан көп түрткі көріп, қаужауға түсіп, ауыр күй кешкен келіндердің келсапқа теңелуі содан; 2. Үйдің берекесі, құты жоғын бар етіп, барын байытып отыратын – ұқыпты, тиянақты пысық әйел. 

Жаман дос – көлеңке: басыңды күн шалса, қашып құтыла алмайсың; басыңды бұлт шалса, іздеп таба алмайсың (Абай) < Жаман досың жақсы кезінде жаныңнан шықпайтын, ал басыңнан бағың тайып, күн сәулесі күңгірттене бастағанда, яғни басыңа іс түскенде (атақ-лауазымың төмендеп, қартайып, бойдан күш-қуатың кеткенде, науқастанып, өз ортаңнан алыстағанда т.т.).
«Туысты өсекке қисаң да, өлімге ұия алмайсың» деген сөз де, міне, осы туыстық қатысқа байланысты, қанша жаман болса дабауырдың аты – бауыр, туыстың аты – туыс деген сөз. 

Жақсы жүрген жерін мақтап жүреді, Жаман жүрген жерін даттап жүреді < «жақсы адам мен жаман адамның айырмашылығы осы бір қасиетіне» байланысты екенін біл дегенді аңғартады. 

Жақсы көргенін айтады, жаман жегенін айтады < Елден басқа жаққа барып, ел аралап, жер көріп қайтқан адамның қайтып келгендегі әңгімесі мен алған әсеріне мін беретініне, зиялы қасиетіне қарап-ақ оның жақсы-жаман қасиетін анықтауға болатынын: біреулер тән азығын, ішкен-жегенін сөз етуге бейім болса – бұл оның тамақсау, боскеуде екендігін аңғартады; ал, енді біреулер жан азығын, яғни көрген-білгендерін, одан алған әсерін, көңіліне түйгенін, ұнамды, ұнамсыз сәттерді баяндауға бейім екендігін, яғни бұл оның бойында абзал қасиеттердің барлығын аңғартады деген сөз. Адамның жақсы-жаман қасиетін анықтаудың бір өлшемі осы болса керек. 

Жақсы қартайған қарт – қазына < Ұзақ өмір сүрген, көргені мен көңілге түйгені мол, көзі ашық, көңілі ояу, мәнезге бай (қисық, қатал, қазымыр емес) қарт - өзін қоршаған қауым, жас ұрпақ үшін рухани байлық, өткен өмірдің шежіресі, ақылшысы. 

Жақсы қырығында толады, Жаман қырығында солады < өзі жақсы адамның табиғаты да асыл болмақшы, сондықтан да ол қырығында қыннан суырылған қылыштай қылтылдап, денесі толығып, күш-қуаты артып, аяқ-қолы балғадай азаматқа айналса, өзі жаман адамның жасына жетпей, жүнжіп, қартайып кететін әдеті бар. Түркі халықтары салтында қырық жас жігіт ағасы болатын, ақылы толып, қайраты кемеліне келетін меже, қасиетті, жиырманың желігі де, отыздың оты да бойына сіңген жас, бала-шағасын өсіріп, қатарға қосқан жас; текті азамат болса, бұл жасында пысып, зар күйіне келетін, ел ісін басқаратын жас, әлжуаз, тексіз жан болса, жүнжіп кететін жас. 

Жақсыдан бақсы туады < Жақсы адамдардан туған балалардың бәрі өзіне ұқсаған жақсы бола бермейді; кейде жақсы адамның ізгі қасиеттері ұрпағының бойына дарымай, азғындауына, байлыққа мастануына, емін-еркін жүріп-тұруына байланысты болады 

Жақсыдан жаман туар – бір аяқ асқа алғысыз, Жаманнан жақсы туар – адам айтса, нанғысыз < мақал логикасы (қисыны): жақсы адамнан тек жақсы, жаманнан тек жаман ұрпақ қана дүниеге келеді деген үзілді кесілді тұжырымға түгелдей қарама-қарсы. Ол бұл құбылыстың керісінше де бола беретінін және жақсыдан туған жаманның, тіпті, бір аяқ асқа да тұрмайтынын, ал жаманнан туған жақсының адам айтса нанғысыз қабілетті болатынын әсірелеп, бейнелеп көрсетіп тұр. 

Жақсыменен отырған жарты сағат - өтіп кеткен жаманның өміріндей < өлең жолы: жақсы адаммен өткізген бірер сәттің жан дүниеңі тигізер жағымды да игілікті әсері соншалық, оны сен жаман адаммен өткізген бүкіл ғұмырыңмен парқы бір; демек, бұл – ұзаққа созылған күйкі тірліктен бір сәтте өткен қызықты өмір артық деген сөз. 

Жақсымен жүрсең, жақсы боларсың, Жаманмен жүрсең, жын ұрып, бақсы боларсың < өскен ортаның, қатар жүрген жолдас-жораның адамға тигізер әсері күшті. Сондай әсердің салдарынан бірде (жақсы адамның игілікті әсерінен) тәрбиелі, тәртіпті, өнегелі болып өссе, енді бірде (жаман адамның теріс қылығынан) берекесіз, шалды-күйлі, тіпті жыны қозып, бақсыдай әпербақан болып кетуі де мүмкін демекші. 

Жаманның жаны – қадірлі, Жақсының ары – қадірлі < Жаман адамның жағымсыз қасиеттері көп: ол білімсіз надан, аңғарымы аз аңқау, қоянжүрек қорқақ т.т. Ал, қорқақ адамның елден ерекше жаны қадірлі. Сондықтан да, жан сауғалап ғұмыр кешеді, арынан жаны ардақты; жақсы адамның жағымды қасиеттері мол болады. Солардың бірегейі – оның адамдық ар-намысын сақтай білуі. «Малым – жанымның садағасы, жаным – арымның садағасы» дейтіндер, міне, солар. Бәрінен де ар қадірін жоғары тұту ең асыл инсани қасиет дегенді аңғартады. 

Жақсы күнде жаман еді ниетің, Жаман күнде құтты болсын құрымнан қойған мүйетін < Ниеті жаман адамға айтылған бір тілек бата: ел аман, жұрт тынышта ниетің жаман болушы еді, ал, аттың жауырына құрым киізден мүйет қойғандай, болмашы ғана істеген жақсылығына рахмет демекші. 

Жақсыдан – шапағат, жаманнан – кесапат < Жақсы адамға жақын жүрсең, оның жақсылығын, шарапатын, шапағатын көресің, ал жаман адамға жақын жүрсең, оның бей әдеп, жаман қылықтарын, қулық-сұмдық, жаманшылықтарын көресің. Жақсы мен жаманның парқын айра біл, кіммен дос-жаран болуды ойлана жүр дегенді аңғартады. 

Жақсыда кек жоқ, Жаманда тек жоқ < Жақсы адам кек сақтамайды, жама адамның тексіз болатын себебі – оның қанында, болмысында тектілерге тән абзал қасиеттер жоқ, ата-бабадан ауысып дарымаған. 

Жақсылық бөлінсе – көбейеді, Жамандық бөлінсе – азаяды < ізгі-жақсы дәстүрді бір жерде ғана, шоғырландырып сақтамай, ел ішіне таратса, ол қанатын жайып кеңейе түседі; ал жаман дәстүрді бөлшектеп, ыдырата түссе, ол азая береді. Сиырқұйымшақтанып барып, ақыры біртіндеп жоғалуы да мүмкін. Жақсылықты бөлісу де, жамандықты бөлісу де пайдалы демекші. 

Жақсылыққа жақсылық - әр кісінің ісі, Жамандыққа жақсылық – ер кісінің ісі < кез келген адам жақсылыққа жақсылықпен жауап беруге тырысады. Ал, жамандыққа жақсылықпен жауап беру кез келген адамның қолынан келе бермейді, бұл да бір ерлікпен пара-пар парасатты іс; ондай адамның ел ішінде мәртебесі биіктеп, беделі өсе түсері хақ; демек бұл өзіне істеген жақсылықты жақсылық істеп қайтару әркімнің-ақ қолынан келетін, бірақ жамандыққа жақсылықпен жауап беру – мың да бірдің ғана қолынан келетін ерен ерлік деген сөз. 

Жақсының кегі – жібек орамал кепкенше, Жаманның кегі – басы жерге кіргенше < Жақсы адам кек сақтамайды, оның біреуге деген өкпе-базынасы демде-ақ, яғни жібек орамал кепкенше-ақ қайтып, баяғы қалпына түседі; ал жаман адам кекшіл келеді, ол болар-болмас нәрсеге көңілі қалса, өле-өлгенше (яғни басы жерге кіргенше) соны ұмытпайды және кек алуға тырысады. Қысқасы, жақсы мен жаман адамның ең басты айырмашылығы кек сақтау және сақтамауға да байланысты. 

Жаман ағайын күншіл, Жақсы ағайын сыншыл <ағайын, «Бар болса, көре алмайды, жоқ болса, бере алмайды» дегендей, табиғатынан күншіл, жаман ағайынның жақсы ағайынды көре алмай, күндеп отыратын әдеті, ол, әрине, адамның сағын сындырады, ілгері басқан ісін кейін шегереді, ала ауыздық туғызады; өсіпөнген ағайынның сыншыл болатын себебі  ол жаман ағайынның қатесін түзетіп, дұрыс жолға түсуін қалайды; ондай ағайын сынап, ақылкеңесін айтып, өмір сүруге көп пайдасын тигізеді. Демек, күншілдік  зиян, сыншылдық  пайдалы деген сөз.

Жаманға өлім жоқ, Жақсыға жүрім жоқ < себебі: халық арасында: «жаман адам ұзақ өмір сүреді, өйткені Аллаға да жаман адамның қажеті жоқ» деген ұғысға байланысты айтылса, жақсы адамның жер бетінде аз жүретіні «жүрімнің жоғы» «Аллаға да жақсы адам қажет» деп түсінуден болса керек. 

Жақсы ас қалғанша, жаман қарын жарылсын < «асқазанның қорытуына қанша қиын болса да дәмді асты жемей қалдыруға болмайды» деген сөз [ХД, 298-301 бб.].  

Жақсы – жаманға қатысты қарама-қарсы бағытталған шеткері аймақты құрайтын тілдік деректерге жақсыла, жаманда, жақсылық, жамандық (жамандық шақырма), жаманшылық тәрізді туынды антоним сөздерді де жатқызуға болады. 

Қорыта айтқанда, ЖЖ антонимдік концептісі қазақ халқының танымында өрісі кең концептілік құрылымдардың бірі. «Тіл-ойлау-мәдениет» үштағанымен тығыз байланыста болып келетін қазақ халқының лингвотанымдық табиғатын нақты бейнелейтін қарама-қарсы концептілік құрылым. Көшпелі қазақ халқының дүниетанымы, адамның мінез-құлқы туралы тұжырымдары, жалпы адамгершілік, әдептілік пайымдауларының түп негізі осы концептілік аядан көрінеді. Қазақ халқының ежелден келе жатқан кәсібі де, яғни мал шаруашылығы аталған концептіні жеткізуде қызмет етеді. Табиғаттың алуан түрлі құбылыстары мен қоршаған орта жайындағы ұлттың таным-түсінігі осы антонимдік концепті арқылы берілген. Сондықтан осы концептіні бейнелейтін мол тілдік бірліктерді жинап-теріп, сөздік ретінде түзудің маңызы зор.  
3.4  «Байлық–кедейлік» антонимдік жұбының  концептілік құрылымы
Байлық – кедейлік (БК) антонимдік концептісінің алдыңғы тараушада сөз болған «жақсы – жаман» концептілік өрісіне қатысы бар тұстары кездеседі. Айталық, «Қазақ тілінің түсіндірме сөздігінде» жақсы сөзінің бір мағынасы «Ескі ауылдың белді жуаны, ақсүйек» деп түсіндірілген. Елдің жақсылары тегіс жиналды, бітімге билер кірісті, қажылар бас қосты (Х. Есенжанов). «Қазақ тілінің түсіндірме сөздігінде» жаман сөзінің бір мағынасы «сорлы, байғұс» деп түсіндірілген. Жаманмен жолдас болсаңыз, Көрінгенге күлкі етер, Жақсымен жолдас болсаңыз, Айырылмасқа серт етер («Қазақ ақындары») [ҚТТС, 196-б.]. Келтірілген мысалдар «ЖЖ» антоним сөздерінің концептілік өрісі жайында танымдық ақпаратты кеңейтетіндігінде сөз жоқ. 
Қай замандарда болмасын БК тақырыбын сөз етпеген қазақ ойшылдары, жыршы-жыраулары, ақын-жазушылары кемде-кем. Қазақтың халық тілінде, ауыз әдебиеті мен жазба әдебиетінің түрлі жанрларында бұл тақырыпқа қатысты бай материал жинақталған. БК тақырыбына қатысты бұл тілдік деректер оларды әр түрлі жақтан келіп зерттеуге негіз болады.  
Қазақ тіл білімінде осыған дейін бай – кедей, байлық – кедейлік сөздері, негізінен,  антонимдік лексикалық бірліктер ретінде қаралып келсе, қазіргі кезде бұл ұғымдарды білдіретін сөздердің қарама-қарсылық концептілігі, оған қатысты сөздердің кумулятивтік қызметі сөз бола бастады [142].   
БК қарама-қарсылық ұғымдарын концептілік жүйе ретінде ғаламды тіл арқылы тану туралы ұстаныммен байланысты антропоөзектік аспектіде адам рухына қатыстылығы жағынан зерттеу өзекті деп санаймыз. Осы ұғымға қатысты тілдік бірліктердің түрлерін, қарама-қарсылығын, трансформациялануы мен семантикалық өрісін жинақтап зерттей отырып, оларды ғаламның санадағы бейнесі ретінде концептуалдық құрылымдар тұрғысынан зерттеу аса қажет. 

БК антонимдік концептісі «байлық» және «кедейлік» деңгейінде қалыптасқан екі ұғымның басын біріктіріп тұр. Олардың әрқайсысының өзіне тән қаншама тілдік бірліктері бар. Бұл тілдік бірліктер өзара байланыста, сонымен бірге олардың концептілік қызметін жеке-жеке қарастыруға да болады. 
Байлық сөзі жеке алғанда «дәулет, молшылық» мәніндегі әлеуметтік әрі этномәдени менталдық ұғымды білдіретін концепті. «Қазақстан. Ұлттық энциклопедиясында»: «Байлық – қоғамға және жеке адамға қатысты материалдық игіліктер мен рухани құндылықтарды білдіретін ұғым» деген анықтама берілген [143]. Бұл тұрғыда байлық әлеуметтік құндылық ретінде бағаланады. Сонымен бірге қазақ ұғымында байлық – тіршіліктің, тұрмыс құрып өмір сүрудің негізі саналған. Мысалы: «Түстік өмірің болса, кештік мал жина»; «Бірінші байлық – денсаулық, екінші байлық – ақ жаулық, үшінші байлық – он саулық» сияқты мақалдар осы айтылғанның дәлелі.

«Кедейлік» сөзі – «байлық» сөзіне қарама-қарсы ең басты ұғымның бірі. Кедей болушылық, жарлылық, тапшылық, жетіспеушілік мәніндегі этномәдени менталдық ұғымды білдіреді. «Қазақстан. Ұлттық энциклопедиясында» оған мынадай анықтама берілген: «Кедейлік – жеке  адамның, отбасының немесе әлеуметтік топтың қажетті игіліктер құнын өзі төлей алмайтын, экономикалық жағдайы, яғни өмірлік қажеттерін қамтамасыз етуге жағдайының жетіспеуі немесе негізгі тұрмыстық қажеттерін қанағаттандыру мүмкіндіктерінің жоқтығы» [143,б. 469]. Кедейліктің пайда болуының негізгі себептері – экономикалық дағдарыс, жұмыссыздық, жалақы мен зейнетақы көлемінің төмендігі, халықтың әлеуметтік тұрғыда нашар қорғалуы. Материалдық кедейлік рухани жұтаңдыққа ұласады [143,б. 469]. 

Кедейлік әлемнің барлық елдерінде бұрын да болған, қазір де бар. Абайдың айтуынша, «байлықты, кедейлікті жаратқан – құдай, бай қылған, кедей қылған құдай емес деп, нанып ұқсақ болар, әйтпесе жоқ». Қазақ халқының өткен дәуірлердегі экономикалық, әлеуметтік жағдайында байлық, кедейлік ұғымдары қатарласып отырған. Ауыз әдебиетінен бастау алатын көркем әдебиетте, шығармашылықтың рухани басқа салаларында (музыка, сурет, мүсін т.б.) еңбек еткендер мен зерттеушілер бұл тақырыпқа соқпай өтпеген. Бұрынғы кеңестік дәуір тұсында негізгі идея кедейлер жағында болып, бұқара халықтың мүддесін қорғаған. 

Қазақ арасында ежелден материалдық байлықтан рухани байлықты жоғары бағалаған. Жоқ (қарама-қарсы ұғымы – бар, бар болу, барлық)  өз алдына жеке ұғым ретінде «жоқтық» мәнінде кеңістікте бір нәрсенің жоқ екенін білдіретін, «бар» мағынасына қарама-қарсы қолданылады. 

Кедейлікті бейнелейтін тұрақты тіркестер: Алты аласы, бес бересі жоқ. Амал жоқ. Жоқ болды. Жоқтан бар етті. Ине шаншар жер жоқ. Қан жоқ, сөл жоқ. Адалға түгі жоқ. Адасқанның айыбы жоқ. Ай дейтін әже, қой дейтін қожа жоқ. 

«Байлық-кедейлік» антонимдік жұптың концептілік ядросы

БК антонимдік жұптың концептілік жасайтын лексикалық бірліктер логикалық-танымдық негізде қоғамдық болмыстағы бір-біріне қарама-қарсы ұғымдарды білдіруден туып, бір-біріне қарама-қарсы мағыналарға ие болған антоним сөздер. Қазақ тіліндегі БК концептісіндегі оппозициялық сөз қолданыстарының бірқатары белгілі бір күйді, қалыпты, қасиетті тура мағынасында білдіретін градуалды (сатылы) антонимиялық оппозицияларға жатады. Мұндай антонимдік қолданыстар контрарлық қарама-қарсылықты іске асыра отырып, сапаның біртіндеп өзгеруін білдіретін сатылы оппозициялық ұғымдардан тұрып, БК антонимдік концептісінің ядросын  құрайды. Мысалы, бай – кедей десек белгілі бір күйдің бір-біріне қарама-қарсы екі жақты шегін білдіріп тұр. Сонымен бірге бұл сөздердің мағыналарын дәнекерлікпен сатылап білдіретін аралық сөз бар, ол – орташа сөзі. 

БК антонимдік концептісінің жұптық сипаты оны жасайтын тіл бірліктерінің қарама-қарсылыққа негізделген екі жақтылығына байланысты. Қазақ тілінде жұптық сипатта жасалған тіл бірліктері аз емес. Оларға екі құрамды біріккен сөздер, қос сөздер, сөз тіркестері жатады. БК антонимдік концептісіндегі лексикалық бірліктер бір тектес (не зат есімдерден, не сын есімдерден тұратын) антоним сөздердің қосарлануынан жасалған қосарлама қос сөздер іспеттес. Біз сөз етіп отырған оппозициялық концептіге жататын атаулар бинарлық қарама-қарсылыққа негізделген лексика-семантикалық топтағы сөздер  болып табылады.

«Байлық-кедейлік» антонимдік жұптың концептілік орталық аймағы БК антонимдік концептісіндегі бірқатар оппозициялық жұптардың сипатын іс-әрекеттің, әлеуметтік жағдайдың тепе-теңдік, қарама-қарсылығын білдіретін комплементарлық оппозициялар деп қарауға болады. Мұндай қарама-қарсы тілдік бірліктер қарастырылып отырған антонимдік концептінің орталық аймағына енеді. Мысалы, хан – құл, төре – қара, төре – төлеңгіт, ақсүйек – қарасүйек, ақсүйектер – тобырлар, шенеунік – қарапайым адам тәрізді ұғымдардың қарама-қарсылығы бір-бірін толық жоққа шығаратын қарама-қарсы сипатта екендігін көреміз. 

Қазақ халқының түсінігінде байлық, кедейлік және бай, кедей атаулары әлеуметтік ұғымдарды білдіретіндіктен, осымен тікелей байланысты қарама-қарсы атауларды орталық аймаққа жатқыза отырып, идеографиялық сөздікті қамтитын қарама-қарсы мәндегі сөздер тізімін былай беруге болады: 

Жеке сөздер мен сөз тіркестері. Мысалы: ақсүйек – қарасүйек (қара), кеңшілік – таршылық, ашаршылық – тоқшылық, мықты - әлсіз, рақат – михнат (бейнет), күшті – әлсіз, азаттық – құлдық, ырыс – сор, аз – мол (көп), барлық – тарлық, жақсылар – жамандар, текті – тексіз, аталы –атасыз, қайырлы – қайырсыз, қорлық – зорлық, момын – пысық, мырза (жомарт) – сараң, ақ – қара, ақтар – қызылдар т.т.;

Фразеологиялық бірліктер: отымен кіріп күлімен шықты; қолымен күл көседі, Бұл топқа патша үкіметінің қазақ даласын билеу жөніндегі 1822, 1868 жылдардағы реформаларынан кейін енген аға сұлтан, болыс, майыр, старшын, онбасы, елубасы, ұлық, тілмаш, қара шығын, алым-салық, шаңырақ салығы, зекет, қайыр, абақты, малды қағаздату сияқты атаулар жатады»; шаруашылық түрлеріне байланысты ылауға ат алу, ат жалдау, кіре тарту, шаруа жию, шаруа істеу, әкімшілік жүйесіне байланысты атқамінер, ел пысығы, теңдікті-теңсіздік сияқты сөздер пайда болды [144]. Тарихи тұрғыдан қарағанда, осы атаулар қазақ тілінің лексикасының қорындағы тарихи сөздер болып саналады.

Қарама-қарсылық, қарама-қайшылықтан туатын оппозициялардың қандай түрлері болмасын әлемді, болмысты, өмірдегі заттар мен құбылыстарды танып білудің нәтижесінде қалыптасады, бұларда бағалауыштық мән бар. Таным шындық болмысты санада бейнелеу және оны қайта жаңғырту үдерісін, объект пен субъектінің өзара әрекеттестік байланысын білдіреді. Таным әлемді, шындық болмысты танып білудің негізі және басты шарты болып табылады. Танымның, таным теориясының қалыптасуында ХХ ғасырдың алғашқы ширегінде туған антропоөзектік бағыттың зор мәні бар. Антропоөзектіліктің (гр. antröpos адам және centrum орталық) мәні – адамды әлемдегі ең басты тұлға, әлемнің кіндігі деп тану, оның жоғарғы мақсаты – адам, адамды тану. ХХ ғасырда америкалық ғалымдар жасаған «Сепир-Уорф болжамы» бойынша сыртқы дүниені танып білу тәсілдері мен ой жүйесі тіл арқылы анықталады, болмыстың танылу сипаты оны танып білуші адамға және қолданатын тілге байланысты. Адамдар әлемді бөлшектеп, саралап тани отырып, оның ұғымын тудырып мағынасын түрлендіреді. Мысалы, XV ғ. жырауы Қазтуғанның жабағылы жас тайлақ, Жардай атан болған жер. Жатып қалған бір тоқты, жайылып мың қой болған жер дегенінде әңгіме тайлақ – атан, тоқты – қой жайында емес, соларды суреттеу арқылы қалып бара жатқан қайран жұрты – Еділдің символдық бейнесі туралы болып отыр. 

«Байлық-кедейлік» антонимдік жұптың концептілік шеткері аймағы 
Байлық – кедейлік антонимдік концептілік жасайтын бірқатар лексикалық бірліктер өздерінің логикасы бойынша сапаның қарама-қарсы бағытталғандығын білдіреді, мұндай қарама-қарсылық типтері векторлық деп аталады да, антонимдік концептілердің шеткері аймағына жатады. Байлық пен кедейлікті кеңістікте орналасқан екі нүкте деп елестетсек, олардың арасындағы қарама-қарсы бағытталу осы вектрлық қарама-қарсылықты бейнелейді. Мысалы: байы – кедейлен; баю – кедейлену; байшылдық – кедейшілдік; байшыл – кедейшіл; бар болу – жоқ болу; барлық – жоқтық; арзандау – қымбаттау; арзаншылық – қымбатшылық және т.б. 

Айта кететін жайт, жұмысқа өзек болып отырған байлық, кедейлік және бай, кедей атаулары әлеуметтік-лингвистиканың нысаны да болуы әбден мүмкін. Байлық – кедейлік антонимдік концептісі бойынша векторлық қарама-қарсылықты білдіретін антонимдік лексиканың дамуы да осы кезеңге тиесілі болуы мүмкін. 

Талданған антонимдік концептілер қазақ ұлтының әртүрлі даму кезеңіндегі қоғамдық, әлеуметтік болмысы мен мәдени, рухани өміріне байланысты біздің санамызда қалыптасқан менталдық, психикалық бейнелерді, қарама-қарсы сипаттағы ақпараттық мағлұматтарды айқындайтын кең семантикалық құрылым. Олардың өзіндік білім жүйесі ретінде жинақталған мазмұндық сипаттамасы мен жеткізілу, берілу жолдарын анықтау үшін идеографиялық сөздік түзудің маңызы орасан. Өрістік құрылым бойынша түзілетін бұл сөздік қазіргі тіл біліміндегі жаңа бағыттарға сәйкес антонимдік жұптарды лексикографиялауға қызмет етеді. 

Үшінші тарау бойынша тұжырым 

Антонимдік концептілердің негізгі өзегін ортақ архисемаға негізделген қарама-қарсы мәндегі антонимдік жұптар құрайды. Антонимдік концептілер ұлттың рухани құндылықтарын сан ғасырлар бойы бойына жинақтаған оппозициялық концептілер, олар ғаламды қабылдауға ықпал етіп, моралдық, этикалық және әлеуметтік құндылықтарды анықтай алады. Антонимдік концептілер – белгілі бір мазмұнға немесе тақырыпқа байланысты қарама-қарсы мағыналарды жинақтай отырып, кумлятивтік қызмет атқаратын мазмұндық құрылымға ие концептінің түрі.   Антонимдік концептілер сызықша арқылы жазыла отырып, тұтас бірлік  ретінде сипатталады. Олар бір құбылыстың қарама-қарсы екі жағын сипаттайды және әлемді танудың құралы. Антонимдік концептілер – қоғамдық-әлеуметтік өмірдің әртүрлі аспектілерін түсінуімізге ықпал ететін семантикалық құрылым және абстрактілі сипат алған, бағалау мәніндегі қарама-қайшылықтар. Антонимдік концептілерді ғылыми зерделеуде когнитивтік тіл біліміндегі жалпы концепт жайындағы ғылыми тұжырымдар негіз болады. Антонимдік концептілер әлемді танудың бір бөлшегі бола отырып, өзінің құрылымына көптеген ақпараттық моделдерді енгізеді. Оларды тілдік тұрғыдан бейнелеуде жекелеген сөздерден бастап, тілдің паремиологиялық мол қоры қызмет етеді. Антонимдік концептілерді лексикографиялау осы тілдік бірліктерді айқындаудан, олардың идеографиялық сөздігін түзумен айқындалады. Қарама-қарсылық қатынастарының терең мәнін ашу оларды сөздіктердің осындай түріне арқау еткенде ғана мүмкін болады. Сол себепті  жалпы тіл біліміндегі жаңа бағыттарды ескере отырып, қарама-қарсылықты бейнелейтін антонимдік жұптардың (концептілердің) идеографиялық сөздігін жасау қазіргі қазақ лексикографиясындағы өзекті міндеттің бірі. Идеографиялық сөздіктер антонимдік концептілердің танымдық-мағыналық құрылымын, олардың негізгі өзегі мен орталық аймағын, сондай-ақ шеткері аймақтарын қамтиды. Диссертациялық жұмыста «Ақ – қара», «Жақсы – жаман», «Байлық – кедейлік» тәрізді кейбір антонимдік концептілердің мазмұндық-тілдік құрылымына талдау жасалды. Аталған антонимдік концептілердің өзегін құрайтын контрарлық қарама-қарсылық, орталық аймаққа тән бір-бірін толық терістейтін қарама-қарсы комплементарлық антонимдік жұптар және шеткері аймақты білдіретін векторлық антонимдік бірліктер анықталды.  

ҚОРЫТЫНДЫ

Қазақ және ішінара түрік тілдеріндегі антоним сөздерді лексикографиялау мәселелерін қарастыра келе, төмендегідей қорытындылар жасаймыз. 

1. Қарама-қарсылық мәні философиялық, формалды-логикалық, онтологиялық, гнеосологиялық, психолингвистикалық т.б. аспектілерде қарастырылатын тілдегі әмбебап құбылыс. Қарама-қарсы мәнді сөздердің әмбебап құбылыс ретінде пайда болуы сыртқы ортамен, шындықпен байланысты. Шындық болмыс түрлі заттар мен құбылыстардан, олардың қасиеттері мен қатынастарынан тұрады. Адам баласы осы шындықты тану барысында бір-бірімен салыстырады, олардың арасындағы айырмашылықты, ұқсастықтарды айқындайды. Осыдан келіп, қарама-қарсы мағыналы сөздер тілде қалыптасады. Тіл – ұлттың болмысы мен дүниетанымын білдіретін негізгі белгі, қарама-қарсылық мәні қай тілдің болмасын сөздік құрамында өмір сүретін өзіндік лексикалық деңгейді құрайтын антоним сөздер.  

Антоним сөздерді зерттеудің философиялық негізі антонимиядағы экстарлингвистикалық шындықты негізге алумен байланысты. Философиялық тұрғыдан кез келген нысан қарама-қарсылықтардан тұрады, сонымен бірге олар ажырамас бірлікте, бірін-бірі жоққа шығара отырып, бір-біріне өте алады. Бұлардың бірлігінсіз қарама-қарсылық, қарама-қарсылықсыз бірлік жоқ. Бұл заң кез келген қозғалыстың объективті ішкі «көзін» түсіндіреді, қозғалыстың өздігінен қозғалуын ұғынуға мүмкіндік береді, филоософиялық заңдармен байланыстылығын айқындайды. Адам ойлауының жалпы заңдылықтары логикалық негізсіз жүзеге аспайды, антонимдік жұптардың логикалық жағы қарама-қарсылықтың семантикалық бірдейлігі мен байланыстарының көптүрлілігін айқындауға мүмкіндік береді. Логикалық қарама-қарсылық пен тілдік қарама-қарсылық түсініктерінің ауқымы белгілі бір шеңберде ғана бір-біріне сәйкес келеді. Тілдік қарама-қарсылық логикалық қарама-қарсылықтан туындай отырып, олардың ой-санасы тұрғысынан объективті дүниенің заттарындағы және құбылыстарындағы мәнді айырмашылықтарды тілде сипаттайды. Қарама-қарсылықтың психолингвистикалық негізі ассоциативтік экспериментке, яғни адамның ойлау жүйесі мен тəжірибесінің ұштасуына негізделеді және сөйлеумен байланысты қарастырылады.

2. Қазақ және түрік тілдерінде, сондай-ақ жалпы тіл білімінде антоним сөздер едәуір зерттелді. Ғылыми зерттеулердің нәтижесінде антонимдер сөздігі жарық көрді. Антоним сөздерді тіл білімінде ғылыми тұрғыдан топтастыру қағидасы орнықты. Құрылымдық жағынан антоним сөздер түбірлес антонимдер, әр тектес антоним сөздерге ажыратылады, негізгі және туынды түбір болып келетін антонимдік жұптар қарастырылады. Белгілі бір лексика-грамматикалық топқа енетін антонимдер (зат есім, сын есім, етістік, үстеу) айқындалды. Антоним сөздерді сөзжасамдық тұрғыдан ажырату соңғы кезде белсенді сипат алуда. Антоним сөздерді семантикалық топтастыру қарама-қарсылықтың білдіретін мағынасына сәйкес жүргізілді. Осы орайда қазіргі зерттеулерде контрарлық (сапалық) қарама-қарсылықты білдіретін антоним сөздер, комплементарлық, яғни бірін бірі толықтыру мағынасын білдіретін антоним сөздер, іс-әрекеттің, жағдайдың, қасиеттің қарама-қарсы бағытталғандығын білдіретін антоним сөздер деп топтастырушылық кездеседі. 

3. Антонимдерді сөздік түрлерінде лексикографиялау – сөздіктерде антоним сөздерді жүйелеу және ретке келтіру үдерісі. Антонимия мәселесінің күрделілігімен байланысты антонимдер сөздігі синонимдер сөздігі тәрізді жалпы лексикографияда кең таралмаған немесе екеуі бірге алынады. Қазірге дейінгі антонимдер сөздігінің құрылымы мен мазмұнына орай мына түрлері белгілі: антонимдік жұптардың тізбесін көрсетіп, олардың мағынасын түсіндірмейтін антонимдік сөздіктер; антонимдік жұптардың айырым белгілерін сипаттайтын антонимдік сөздіктер; антонимдік жұптардың айырым және ортақ белгілерін сипаттайтын антонимдік сөздіктер. Антоним сөздерді әртүрлі типтегі сөздік түрлеріне орай құрастыру зерттеуші қауымның алдында тұрған маңызды жұмыстардың бірі деп санаймыз. Осымен байланысты антоним сөздердің біртілді түсіндірме сөздіктерде қамтылуы, екі тілді сөздіктер үшін беру үлгілері, қазіргі кезде аса өзекті тезаурустар үшін антонимияның лексикографиялануы, онлайн сөздіктердегі көрінісі айқындалуы қажет.  

4. Түсіндірме сөздіктер түрінде қарама-қарсы мағынада қолданылатын антоним сөздерді жинақтаудың өзіндік маңызы бар. Түсіндірмелі антонимдер сөздігі қарама-қарсы мәнде қолданылатын лексикалық бірліктердің мазмұнын ашуға қызмет етеді. Тілдегі басқа да семантикалық құбылыстар тәрізді антонимдер де – сөз байлығын, сөздің қолданылу алуандығын танытатын, стильдік мәні күшті маңызды лексика. Жалпы түсіндірме сөздіктерде антоним сөздерді лексикографиялау екі жағдайда іске асады: 1) мағынасы түсіндірілетін сөздің мазмұнында жоқ белгіні, ерекшеліктерді көрсету арқылы немесе антонимін беру арқылы; 2) антоним сөздердің немесе антонимдік қатарлардың өздерінің мағынасын ашу, түсіндіру арқылы. Екіншісі антонимдер сөздігі деп аталады. Түсіндірме сөздіктерде антонимдерді лексикографиялау қарама-қарсы мағыналы лексиканың стилистикалық қызметін, осындай мазмұндағы сөздер жасайтын түрлі көркем фигураларды ескеріп барып құрастырылуы тиіс. Антоним сөздер арқылы туындайтын салыстыру, шендестіру, бір-біріне кереғар астарлы мағына, нысандар мен құбылыстарды терістеу, энантиосемия т.т. тәрізді көркемдік құралдардың мазмұны сонда толық қамтылады. Жалпы тіл біліміндегі антоним сөздердің әр жақтан топтастырылуы түсіндірме сөздік үшін маңызды. Антонимдерді түсіндірме сөздіктерде лексикографиялау мына бөліктерді қамтиды: сөздік мақала, сөздік мақаланың тақырыбы, сөздікке енетін антоним сөздердің немесе антонимдік жұптардың мағыналары, мысалдар мен стилистикалық белгі. Ал аударма антонимдер сөздігі (екі немесе одан да көп тілді сөздіктер) қарама-қарсы мағына арқылы танылатын туыстас халықтардың ділі мен мәдениетін, дәстүрі мен әлемді танудағы ұқсастықтары мен ерекшеліктерін жақын білуге, сөздік құраммен жақын танысуға мүмкіндік береді. Антоним сөздердің екі тілді сөздігін құрастырудағы бағдарлар нақтыланып айқындалды:  уақыттық бағдар; тілдік бағдар; қызметтік бағдар; оқырманды бағдарлау; көлемдік бағдар. Сонымен қатар қазақ тіл білімі үшін тың тақырып антоним сөздердің контрастивті сөздігін құрастыру мәселесі көтерілді. 

5. Тезаурус сөздіктерде антонимдік қатынастарды сипаттау жалпы әдеби тілдегі антонимиядан өзгешеленіп тұратын терминологиялық антонимия жайында сөз қозғауға мүмкіндік береді. Терминологиялық антонимия – ұғымдық жағынан бір-біріне қарама-қарсы терминологиялық мәнде жұмсалатын терминдердің семантикалық қатынасы. Терминологиялық антонимия өзі сияқты басқа да семантикалық құбылыстармен («терминологиялық омонимия», «терминологиялық синонимия» тәрізді) бірге терминдерді жүйелеу мақсатында қызмет етеді. 

6. Антоним сөздерді лексикографиялаудың келесі бір саласы – қазіргі заманауи талапқа сәйкес қазақ тілінің онлайн антоним сөздіктерін жасау. Антоним сөздерді морфологиялық-лексикалық деңгейде аннотациялау – антоним сөздерді лингвистикалық корпустарға енгізудің амалы. 

7. Антонимдік концептілердің негізгі өзегін ортақ архисемаға негізделген қарама-қарсы мәндегі антонимдік жұптар құрайды. Антонимдік концептілер ұлттың рухани құндылықтарын сан ғасырлар бойы бойына жинақтаған оппозициялық концептілер, олар ғаламды қабылдауға ықпал етіп, моралдық, этикалық және әлеуметтік құндылықтарды анықтай алады. Антонимдік концептілер – белгілі бір мазмұнға немесе тақырыпқа байланысты қарама-қарсы мағыналарды жинақтай отырып, кумлятивтік қызмет атқаратын мазмұндық құрылымға ие концептінің түрі. Антонимдік концептілер сызықша арқылы жазыла отырып, тұтас бірлік  ретінде сипатталады. Олар бір құбылыстың қарама-қарсы екі жағын сипаттайды және әлемді танудың құралы. Антонимдік концептілер – қоғамдық-әлеуметтік өмірдің әртүрлі аспектілерін түсінуімізге ықпал ететін семантикалық құрылым және абстрактілі сипат алған, бағалау мәніндегі қарама-қайшылықтар. 
8. Антонимдік концептілерді лексикографиялау олардың мазмұндық-тілдік бейнесін ашатын тілдік бірліктерді айқындаудан, олардың идеографиялық сөздігін түзумен сипатталады. Қарама-қарсылық қатынастарының терең мәнін ашу оларды сөздіктердің осындай түріне арқау еткенде ғана мүмкін болады. Сол себепті  жалпы тіл біліміндегі жаңа бағыттарды ескере отырып, қарама-қарсылықты бейнелейтін антонимдік жұптардың (концептілердің) идеографиялық сөздігін жасау қазіргі қазақ лексикографиясындағы өзекті міндеттің бірі. Идеографиялық сөздіктер антонимдік концептілердің танымдық-мағыналық құрылымын, олардың негізгі өзегі мен орталық аймағын, сондай-ақ шеткері аймақтарын қамтиды. Диссертациялық жұмыста «Ақ – қара», «Жақсы – жаман», «Байлық – кедейлік» тәрізді кейбір антонимдік концептілердің мазмұндық-тілдік құрылымына талдау жасалды. Аталған антонимдік концептілердің өзегін құрайтын контрарлық қарама-қарсылық, орталық аймаққа тән бір-бірін толық терістейтін қарама-қарсы комплементарлық антонимдік жұптар және шеткері аймақты білдіретін векторлық антонимдік бірліктер анықталды. 

